**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**10 ДУГААР САРЫН 21-НИЙ ӨДӨР / ПҮРЭВ ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-12 |
| ***2*** | ***Хуралдааны дэлгэрэнгүй тэмдэглэл:*** | 13-127 |
|  | 1.Улсын Их Хурлын зарим гишүүнийн бүрэн эрхийг хүлээн зөвшөөрөх тухай | 13-21 |
| 2.“Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл | 21-22 |
| 3.Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд ***/****Засгийн газар 2021.10.14-ны өдөр өргөн мэдүүлсэн,* ***хэлэлцэх эсэх/*** | 22-56 |
|  | 4.Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Төсвийн тухай хуульд нэмэлт, өөрчлөлт оруулах тухай хуулийн төсөл /*Засгийн газар 2021.09.30-ны өдөр өргөн мэдүүлсэн,* ***хэлэлцэх эсэх****/* | 57-102 |
|  | 5.Монгол Улсын 2022 оны төсвийн тухай хууль, Ирээдүйн өв сангийн 2022 оны төсвийн тухай хуулийн төслүүдтэй хамт өргөн мэдүүлсэн хууль, Улсын Их Хурлын тогтоолын төсөл*/Засгийн газар 2021.09.30-ны өдөр өргөн мэдүүлсэн,* ***хэлэлцэх эсэх****/* | 102-127 |

***Монгол Улсын Их Хурлын 2021 оны намрын ээлжит чуулганы***

***10 дугаар сарын 21-ний өдөр /Пүрэв гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 74 гишүүнээс 41 гишүүн хүрэлцэн ирж, 55.4 хувийн ирцтэйгээр хуралдаан 10 цаг 04 минутад Төрийн ордны “Их хуралдай” танхимд эхлэв.*

*Чөлөөтэй: Ш.Адьшаа, Ж.Батсуурь, Ж.Бат-Эрдэнэ, Х.Болорчулуун, С.Бямбацогт, С.Ганбаатар, Г.Ганболд, Ц.Даваасүрэн, Т.Доржханд, С.Одонтуяа, Д.Өнөрболор, Д.Сарангэрэл, Ч.Ундрам, Д.Цогтбаатар;*

*Эмнэлгийн чөлөөтэй: Н.Наранбаатар;*

*Тасалсан: Ц.Анандбазар;*

*Хоцорсон: С.Амарсайхан-49 минут, С.Батболд-3 цаг 04 минут, Г.Мөнхцэцэг-45 минут, Ц.Цэрэнпунцаг-30 минут, Б.Чойжилсүрэн-30 минут.*

**Нэг**.***Улсын Их Хурлын зарим гишүүний бүрэн эрхийг хүлээн зөвшөөрөх тухай***

Хэлэлцэж буй асуудалтай холбогдуулан Сонгуулийн ерөнхий хорооны дарга П.Дэлгэрнаран, мөн хорооны Нарийн бичгийн дарга Д.Даваа-Очир, Ажлын албаны дарга Д.Баяндүүрэн, Хуулийн хэлтсийн дарга Д.Бат-Эрдэнэ нар оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох, Инновац, цахим бодлогын байнгын хороо хариуцсан референт Б.Золбоо нар байлцав.

Хуралдааны танхимын гол хэсэгт, индрийн урд том ширээг сандлын хамт, индрийн баруун талд Төрийн далбааг байрлуулж, улаан хивс дэвсэж, Төрийн сүлдний зүүн, баруун талд хүндэт харуулууд зогссон байлаа.

Монгол Улсын Их Хурлын 18, 28 дугаар тойрогт явагдсан нөхөн сонгуулийн дүнгийн тухай илтгэлийг Сонгуулийн ерөнхий хорооны дарга П.Дэлгэрнаран танилцуулав.

Илтгэлтэй холбогдуулан Улсын Их Хурлын гишүүн Н.Алтанхуяг, О.Цогтгэрэл, Д.Ганбат нарын тавьсан асуултад Сонгуулийн ерөнхий хорооны дарга П.Дэлгэрнаран, мөн хорооны Нарийн бичгийн дарга Д.Даваа-Очир нар хариулж, тайлбар хийв.

Улсын Их Хурлын дарга Г.Занданшатар Улсын Их Хурлын гишүүн Ц.Идэрбат, Э.Батшугар нарыг индэрт гарч, Улсын Их Хурлын гишүүний тангаргаа өргөхийг урив.

Монгол Улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.5-д “Сонгуулийн ерөнхий хорооны дарга илтгэл тавьж, асуулт, хариулт явуулсны дараа насаар хамгийн ахмад гишүүн эхэлж, бусад гишүүн цагаан толгойн үсгийн дарааллын дагуу Улсын Их Хурлын гишүүний тангаргийг уншиж, Төрийн сүлдэнд мэхийн ёсолж, төрийн далбаанаас адис авч тангаргийн бичигт гарын үсэг зурна.” гэж заасны дагуу эхлээд Цагаанхүүгийн Идэрбат, дараа нь Энхбаярын Батшугар Улсын Их Хурлын гишүүний тангаргаа өргөв.

Улсын Их Хурлын гишүүн Цагаанхүүгийн Идэрбат, Энхбаярын Батшугар нар суудлаасаа босож индрээс “МОНГОЛ УЛСЫН ИХ ХУРЛЫН ГИШҮҮН БИ АРД ТҮМНИЙХЭЭ ЭЛЧИЙН ХУВЬД НИЙТ ИРГЭН, УЛСЫН АШИГ СОНИРХЛЫГ ЭРХЭМЛЭН, ТӨРТ ЁС, ТҮҮХ, СОЁЛЫНХОО УЛАМЖЛАЛЫГ ХҮНДЭТГЭЖ, МОНГОЛ УЛСЫН ҮНДСЭН ХУУЛИЙГ ДЭЭДЛЭН САХИЖ, АВЛИГА, АШИГ СОНИРХЛЫН ЗӨРЧЛӨӨС АНГИД БАЙЖ, ГИШҮҮНИЙ ҮҮРГЭЭ ЧИН ШУДАРГААР БИЕЛҮҮЛЭХЭЭ ТАНГАРАГЛАЯ. МИНИЙ БИЕ ЭНЭ ТАНГАРГААСАА НЯЦВАЛ ХУУЛИЙН ХАРИУЦЛАГА ХҮЛЭЭНЭ.” гэсэн Улсын Их Хурлын гишүүний тангаргийг уншив.

Үүний дараа Төрийн сүлдэнд мэхийн ёсолж, зүүн гар тийш эргэн Төрийн далбааны өмнө байрлах хивс дээр очиж, зүүн хөлөө урагш нэг алхан баруун өвдөг бохирон сууж Төрийн далбаанаас адис аваад, Улсын Их Хурлын дарга Г.Занданшатарт мэхийн ёсолж, хүндэтгэл үзүүлсний дараа тусгайлан зассан ширээнд суун Монгол Улсын Их Хурлын гишүүний тангаргийн бичигт гарын үсэг зурав.

Монгол Улсын Их Хурлын Тамгын газрын Хууль эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ Улсын Их Хурлын гишүүдийн үнэмлэх, энгэрийн тэмдгийг гардуулан өгөв.

Улсын Их Хурлын гишүүн Ц.Идэрбат, Э.Батшугар нарыг Төрийн сүлдэнд мэхийн ёсолж, Төрийн далбаанаас адис авахад Төрийн ордны хамгаалалтын хэлтсийн хүндэт харуул ёсолж, хүндэтгэл үзүүлж байв.

Улсын Их Хурлын гишүүн Ц.Идэрбат, Э.Батшугар нарыг тангаргаа өргөж дуусмагц Улсын Их Хурлын чуулганы нэгдсэн хуралдааны танхимд Төрийн дууллыг эгшиглүүлэхэд хуралдаанд оролцогсод суудлаасаа босож хүндэтгэл үзүүлэв.

*Тангараг өргөх ёслолын ажиллагаа өндөрлөв.*

Монгол Улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.6-д заасны дагуу гишүүний тангараг өргөснөөр Улсын Их Хурлын гишүүний бүрэн эрхийг хүлээн зөвшөөрөх тухай тогтоол баталсанд тооцов.

Улсын Их Хурлын дарга Г.Занданшатар “Монгол Улсын Их Хурлын гишүүний бүрэн эрхийг хүлээн зөвшөөрөх тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./10:40/

Улсын Их Хурлын дарга Г.Занданшатар Улсын Их Хурлын гишүүн Ц.Идэрбат, Э.Батшугар нарт амжилт хүсэж, баяр хүргэв.

*Уг асуудлыг 10 цаг 41 минутад хэлэлцэж дуусав.*

***Хоёр.“Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох, Инновац, цахим бодлогын байнгын хороо хариуцсан референт Б.Золбоо нар байлцав.

Улсын Их Хурлын дарга Г.Занданшатар “Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг танилцуулав.

**Г.Занданшатар**: “Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 52

Татгалзсан: 5

Бүгд: 57

91.2 хувийн саналаар тогтоол батлагдлаа.

Улсын Их Хурлын дарга Г.Занданшатар “Зарим Байнгын хорооны бүрэлдэхүүнд өөрчлөлт оруулах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./10:44/

Уг асуудлыг 10 цаг 45 минутад хэлэлцэж дуусав.

***Гурав.Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /****Засгийн газар 2021.10.14-ний өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, мөн газрын Тэргүүн дэд дарга Б.Ганбат, Хууль, эрх зүйн газрын дарга Н.Мягмар, ахлах шинжээч Ч.Дондогмаа нар оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, Инновац, цахим бодлогын байнгын хороо хариуцсан референт Б.Золбоо нар байлцав.

Төслийн үзэл баримтлалын талаар илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж, хуулийн төслийг хэлэлцэх эсэх талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Ж.Мөнхбат нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ж.Ганбаатар, С.Чинзориг, Г.Дамдинням, Н.Алтанхуяг, Г.Тэмүүлэн, Л.Мөнхбаатар, Х.Баделхан, О.Цогтгэрэл, М.Оюунчимэг, Э.Бат-Амгалан, Т.Аюурсайхан, Б.Баттөмөр, Б.Пүрэвдорж, Н.Учрал, Н.Ганибал, Б.Баярсайхан, Д.Ганбат нарын тавьсан асуултад Монгол Улсын сайд, Засгийн газрын Хэрэг эрхлэх газрын дарга Ц.Нямдорж, мөн газрын Тэргүүн дэд дарга Б.Ганбат нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Б.Бат-Эрдэнэ, Б.Энхбаяр, Б.Энх-Амгалан нар үг хэлэв.

**Г.Занданшатар:** Байнгын хорооны саналаар Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийгүзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 31

Татгалзсан: 25

Бүгд: 56

55.4 хувийн саналаар Байнгын хорооны санал дэмжигдлээ.

Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

Уг асуудлыг 13 цаг 08 минутад хэлэлцэж дуусав.

*Үдээс өмнөх хуралдаан 3 цаг 04 минут үргэлжилж, 13 цаг 08 минутад завсарлав.*

*Үдээс хойших хуралдаан 14 цаг 06 минутад эхлэв.*

***Дөрөв.Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Төсвийн тухай хуульд нэмэлт, өөрчлөлт оруулах тухай хуулийн төсөл /****Засгийн газар 2021.09.30-ны өдөр өргөн мэдүүлсэн,* ***хэлэлцэх эсэх/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Хууль зүй, дотоод хэргийн сайд Х.Нямбаатар, Байгаль орчин, аялал жуулчлалын сайд Н.Уртнасан, Хөдөлмөр, нийгмийн хамгааллын сайд А.Ариунзаяа, Барилга, хот байгуулалтын сайд Б.Мөнхбаатар, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Зам, тээврийн хөгжлийн сайд Л.Халтар, Соёлын сайд Ч.Номин, Уул уурхай, хүнд үйлдвэрийн сайд Г.Ёндон, Хүнс, хөдөө аж ахуй, хөнгөн үйлдвэрийн сайд З.Мэндсайхан, Эрчим хүчний сайд Н.Тавинбэх, Эрүүл мэндийн сайд С.Энхболд, Гадаад харилцааны дэд сайд Б.Мөнхжин, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, мөн яамны Төсвийн бодлого, төлөвлөлтийн газрын дарга Ж.Ганбат, Эдийн засгийн бодлогын газрын дарга Г.Батхүрэл, Төсвийн хөрөнгө оруулалтын газрын дарга Г.Түвдэндорж, Хөгжлийн санхүүжилтийн газрын дарга И.Батхүү, Санхүүгийн бодлогын газрын дарга Б.Сүх-Очир, Хууль, эрх зүйн газрын дарга З.Энхболд, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Орлогын хэлтсийн дарга Б.Тэлмүүн, Өрийн удирдлагын хэлтсийн дарга Б.Одонтуяа, Санхүүгийн хөрөнгийн удирдлагын хэлтсийн дарга С.Тулга, Макро эдийн засгийн бодлогын хэлтсийн дарга Ж.Ганбаяр, Хөрөнгө оруулалтын газрын мэргэжилтэн Ж.Дэлгэржаргал нар оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Бад.Баярмаа, Б.Баярсайхан, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Хяналт шалгалт, үнэлгээний газрын даргын албан үүргийг түр орлон гүйцэтгэгч С.Янжинхорлоо, мөн газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

Төслийн үзэл баримтлалын талаар илтгэлийг Сангийн сайд Б.Жавхлан, хуулийн төслийг хэлэлцэх эсэх талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Г.Амартүвшин нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Г.Амартүвшин, Ж.Ганбаатар, Ж.Сүхбаатар, Ё.Баатарбилэг, Н.Учрал, О.Цогтгэрэл, Б.Баттөмөр, С.Чинзориг, Б.Бат-Эрдэнэ, Ж.Батжаргал, Ц.Сандаг-Очир, Б.Жаргалмаа, Ч.Хүрэлбаатар, Б.Энх-Амгалан, Ж.Чинбүрэн, Н.Алтанхуяг, Б.Бейсен нарын тавьсан асуултад Сангийн сайд Б.Жавхлан, Хөдөлмөр, нийгмийн хамгааллын сайд А.Ариунзаяа, Боловсрол, шинжлэх ухааны сайд Л.Энх-Амгалан, Зам, тээврийн хөгжлийн сайд Л.Халтар, Уур уурхай, хүнд үйлдвэрийн сайд Г.Ёндон, Эрчим хүчний сайд Н.Тавинбэх, Эрүүл мэндийн сайд С.Энхболд нар хариулж, тайлбар хийв.

**Г.Занданшатар**: Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Төсвийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 19

Бүгд: 46

58.7 хувийн саналаар дэмжигдлээ.

Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Төсвийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 17 цаг 17 минутад хэлэлцэж дуусав.*

***Тав.Монгол Улсын 2022 оны төсвийн тухай хууль, Ирээдүйн өв сангийн 2022 оны төсвийн тухай хуулийн төслүүдтэй хамт өргөн мэдүүлсэн хууль, Улсын Их Хурлын тогтоолын төсөл*** */Засгийн газар 2021.09.30-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Хууль зүй, дотоод хэргийн сайд Х.Нямбаатар, Байгаль орчин, аялал жуулчлалын сайд Н.Уртнасан, Хөдөлмөр, нийгмийн хамгааллын сайд А.Ариунзаяа, Барилга, хот байгуулалтын сайд Б.Мөнхбаатар, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Зам, тээврийн хөгжлийн сайд Л.Халтар, Соёлын сайд Ч.Номин, Уул уурхай, хүнд үйлдвэрийн сайд Г.Ёндон, Хүнс, хөдөө аж ахуй, хөнгөн үйлдвэрийн сайд З.Мэндсайхан, Эрчим хүчний сайд Н.Тавинбэх, Эрүүл мэндийн сайд С.Энхболд, Гадаад харилцааны дэд сайд Б.Мөнхжин, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, мөн яамны Төсвийн бодлого, төлөвлөлтийн газрын дарга Ж.Ганбат, Эдийн засгийн бодлогын газрын дарга Г.Батхүрэл, Төсвийн хөрөнгө оруулалтын газрын дарга Г.Түвдэндорж, Хөгжлийн санхүүжилтийн газрын дарга И.Батхүү, Санхүүгийн бодлогын газрын дарга Б.Сүх-Очир, Хууль, эрх зүйн газрын дарга З.Энхболд, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Орлогын хэлтсийн дарга Б.Тэлмүүн, Өрийн удирдлагын хэлтсийн дарга Б.Одонтуяа, Санхүүгийн хөрөнгийн удирдлагын хэлтсийн дарга С.Тулга, Макро эдийн засгийн бодлогын хэлтсийн дарга Ж.Ганбаяр, Хөрөнгө оруулалтын газрын мэргэжилтэн Ж.Дэлгэржаргал нар оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Бад.Баярмаа, Б.Баярсайхан, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, Хяналт шалгалт, үнэлгээний газрын даргын албан үүргийг түр орлон гүйцэтгэгч С.Янжинхорлоо, мөн газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу нар байлцав.

Төслийн үзэл баримтлалын талаар илтгэлийг Сангийн сайд Б.Жавхлан, хуулийн төслийг хэлэлцэх эсэх талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Г.Амартүвшин нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ё.Баатарбилэг, Б.Баярсайхан, Ж.Ганбаатар, Ц.Мөнхцэцэг, М.Оюунчимэг, Ц.Туваан, С.Чинзориг нарын тавьсан асуултад Сангийн сайд Б.Жавхлан, Хөдөлмөр, нийгмийн хамгааллын сайд А.Ариунзаяа, Боловсрол, шинжлэх ухааны сайд Л.Энх-Амгалан, Соёлын сайд Ч.Номин нар хариулж, тайлбар хийв.

Улсын Их Хурлын гишүүн Д.Тогтохсүрэн, М.Оюунчимэг, Б.Саранчимэг нар үг хэлэв.

*Монгол Улсын 2022 оны төсвийн тухай хууль, Ирээдүйн өв сангийн 2022 оны төсвийн тухай хуулийн төслүүдтэй хамт өргөн мэдүүлсэн хууль, Улсын Их Хурлын тогтоолын төслүүдийн талаар санал хураалт явуулав.*

**Г.Занданшатар**: 1.Байнгын хорооны саналаар Гаалийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

2.Байнгын хорооны саналаар Төрийн хяналт шалгалтын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

3.Байнгын хорооны саналаар Монгол Улсын хилийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 20

Татгалзсан: 19

Бүгд: 39

51.3 хувийн саналаар Байнгын хорооны санал дэмжигдлээ.

4.Байнгын хорооны саналаар Мансууруулах эм, сэтгэцэд нөлөөт бодисын эргэлтэд хяналт тавих тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

5.Байнгын хорооны саналаар Ургамал хамгааллын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

6.Байнгын хорооны саналаар Мал, амьтны эрүүл мэндийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

7.Байнгын хорооны саналаар Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

8.Байнгын хорооны саналаар Химийн хорт болон аюултай бодисын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

9.Байнгын хорооны саналаар Органик хүнсний тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

10.Байнгын хорооны саналаар Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

11.Байнгын хорооны саналаар Хувиргасан амьд организмын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

12.Байнгын хорооны саналаар Зөрчил шалган шийдвэрлэх тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

13.Байнгын хорооны саналаар Амьтан, ургамал, тэдгээрийн гаралтай түүхий эд, бүтээгдэхүүнийг улсын хилээр нэвтрүүлэх үеийн хорио цээрийн хяналт, шалгалтын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

14.Байнгын хорооны саналаар Цөмийн энергийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

15.Байнгын хорооны саналаар Нийгмийн халамжийн тухай хуулийн зарим хэсэг, заалтыг хүчингүй болсонд тооцох тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

16.Байнгын хорооны саналаар Хүүхэд хамгааллын тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

17.Байнгын хорооны саналаар Төрийн албаны тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

18.Байнгын хорооны саналаар Газрын тосны тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

19.Байнгын хорооны саналаар Зээлийн батлан даалтын сангийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

20.Байнгын хорооны саналаар Малын индексжүүлсэн даатгалын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

21.Байнгын хорооны саналаар Өрийн удирдлагын тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэхийг дэмжих боломжгүй гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 34

Бүгд: 39

12.8 хувийн саналаар Байнгын хорооны санал дэмжигдсэнгүй.

22.Байнгын хорооны саналаар Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэхийг дэмжих боломжгүй гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 34

Бүгд: 39

12.8 хувийн саналаар Байнгын хорооны санал дэмжигдсэнгүй.

23.Байнгын хорооны саналаар Ирээдүйн өв сангийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 19

Татгалзсан: 20

Бүгд: 39

48.7 хувийн саналаар Байнгын хорооны санал дэмжигдсэнгүй.

Улсын Их Хурлын гишүүн Б.Саранчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Г.Занданшатар:** Улсын Их Хурлын гишүүн Б.Саранчимэгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар горимын санал дэмжигдлээ.

**Г.Занданшатар:** Байнгын хорооны саналаар Ирээдүйн өв сангийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалтыг дахин явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

24.Байнгын хорооны саналаар Ирээдүйн өв сангийн 2022 оны төсвийн тухай хуулийг дагаж мөрдөх журмын тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 16

Бүгд: 39

59.0 хувийн саналаар Байнгын хорооны санал дэмжигдлээ.

25.Байнгын хорооны саналаар Засгийн газрын үнэт цаас гаргах эрх олгох тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

26.Байнгын хорооны саналаар Төсөв батлагдсантай холбогдуулан авах зарим арга хэмжээний тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

27.Байнгын хорооны саналаар Тогтоолын хавсралтад нэмэлт, өөрчлөлт оруулах тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 17

Бүгд: 39

56.4 хувийн саналаар Байнгын хорооны санал дэмжигдлээ.

Монгол Улсын 2022 оны төсвийн тухай хууль, Ирээдүйн өв сангийн 2022 оны төсвийн тухай хуулийн төслүүдтэй хамт өргөн мэдүүлсэн хууль, Улсын Их Хурлын тогтоолынтөслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төсвийн байнгын хороонд шилжүүлэв.

Чуулганы нэгдсэн хуралдаанаар 5 асуудал хэлэлцэв.

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч М.Номиндулам, С.Энхзаяа нар болон техник хангамжийн зохион байгуулалтыг Мэдээллийн технологийн хэлтсийн шинжээч У.Энхжин нар хариуцан ажиллав.

*Хуралдаан 7 цаг 54 минут үргэлжилж, 76 гишүүнээс 60 гишүүн хүрэлцэн ирж, 78.9 хувийн ирцтэйгээр 18 цаг 56 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**10 ДУГААР САРЫН 21-НИЙ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн энэ өдрийн амгаланг айлтгая. Гишүүдийн ирцийг танилцуулъя. 2 гишүүн гадаадад, 3 гишүүн орон нутагт, 6 гишүүн чөлөөтэй, 1 гишүүн эмнэлгийн чөлөөтэй байна. Ирвэл зохих 62 гишүүнээс 41 гишүүн ирж 53.9 хувийн ирцтэйгээр ирц бүрдсэн байна.

Улсын Их Хурлын 2021 оны намрын ээлжит чуулганы 10 дугаар сарын 21-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар 13 асуудал хэлэлцэхийг танилцуулъя.

1. Улсын Их Хурлын нөхөн сонгогдсон гишүүдийн бүрэн эрхийг хүлээн зөвшөөрөх асуудал;
2. Зарим Байнгын хорооны бүрэлдэхүүнд өөрчлөлт оруулах тухай асуудал;
3. Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд;
4. Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн төсвийн тухай хуульд нэмэлт, өөрчлөлт оруулах тухай хуулийн төсөл;
5. Монгол Улсын 2022 оны төсвийн тухай хууль Ирээдүй өв сангийн 2022 оны төсвийн тухай хуулийн төслүүдтэй хамт өргөн мэдүүлсэн хууль, Улсын Их Хурлын тогтоолын төсөл;
6. Монгол Улсын Ерөнхийлөгчийн тухай хуульд өөрчлөлт оруулах тухай хуулийн төсөл;
7. Гамшгаас хамгаалах тухай хуульд нэмэлт, өөрчлөлт оруулах тухай хуулийн төсөл;
8. Цөмийн зэвсгийг хориглох тухай гэрээг соёрхон батлах тухай хуулийн төсөл;
9. Төрийн албаны тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд
10. Төрийн албаны тухай хуульд нэмэлт өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд
11. Монгол Улсын Их Хурлын тухай хуульд нэмэлт оруулах тухай хуулийн төсөл;
12. Төрөөс мөнгөний бодлогын талаар 2022 онд баримтлах үндсэн чиглэл батлах тухай Улсын Их Хурлын тогтоолын төслүүдийг хэлэлцэнэ.

Хэлэлцэх асуудалдаа оръё. **Улсын Их Хурлын зарим гишүүний бүрэн эрхийг хүлээн зөвшөөрөх тухай асуудлыг хэлэлцэнэ.**

Монгол Улсын Их Хурлын сонгуулийн 18, 28 дугаар тойргуудад явагдсан нөхөн сонгуулийн дүн болон сонгогдсон гишүүдийн бүрэн эрхийг хүлээн зөвшөөрөх тухай илтгэлийн Сонгуулийн ерөнхий хорооны дарга Пүрвээгийн Дэлгэрнаран танилцуулна. Дэлгэрнаран даргыг индэрт урьж байна.

Горимын санал Улсын Их Хурлын даргад нэгдсэн хуралдааны өмнөх өдрийн 17 цагаас үндэслэл бүхий саналаар бичгээр ирүүлнэ гэж заасан. Улсын Их Хурлын гишүүн Одонгийн Цогтгэрэлээс хэлэлцэх асуудлын дараалалтай холбоотой горимын санал авах хүсэлтээ гаргасан бичиг хуульд заасан хугацаанаас хойш ирүүлсэн тул маргаашийн хурал дээр үг хэлэх бололцоотой байна. Үндэслэл бүхий саналаа тусгах ёстой, тэрийг тусгаагүй тул горимын санал хэлэх бололцоо олгох боломжгүй байна. Хуулийн дагуу. Тамгын газраас тодруулгуудаа аваарай. Дэлгэрнаран даргыг урьж байна.

**П.Дэлгэрнаран:** Улсын Их Хурлын дарга, эрхэм гишүүд ээ,

Монгол Улсын Сонгуулийн ерөнхий хороо хуульд заасан бүрэн эрхийнхээ хүрээнд Монгол Улсын Их Хурлын сонгуулийн 18, 28 дугаар тойргийн нөхөн сонгуулийг Монгол Улсын Үндсэн хууль, Сонгуулийн төв байгууллагын тухай хууль, Монгол Улсын Их Хурлын сонгуулийн тухай хууль, Сонгуулийн автоматжуулсан системийн тухай хууль болон холбогдох бусад хууль тогтоомжийн дагуу зохион байгуулж, явууллаа.

Монгол Улсын Их Хурлын сонгуулийн 18, 28 дугаар тойргийн нөхөн сонгуулийг зохион байгуулахад аймаг, нийслэл, сум, дүүргийн 21 сонгуулийн хороо, 148 хэсгийн хороонд нийт 1307 төрийн захиргааны болон төрийн үйлчилгээний албан хаагч, мэдээллийн технологийн 183 даамал ажилласнаас гадна, цар тахлын нөхцөл байдалтай холбоотойгоор халдвар хамгааллын дэглэм, батлагдсан журмыг мөрдүүлэх чиглэлээр онцгой байдлын болон эрүүл мэндийн байгууллагын нийт 559 албан хаагч, сонгогчдын нэрийн жагсаалт үйлдэх, давхардлыг арилгах, нягтлан шалгах үйл ажиллагаатай холбоотойгоор 253 иргэний бүртгэлийн итгэмжлэгдсэн ажилтан, санал авах байрны аюулгүй байдлыг хангах, гэмт хэрэг, зөрчлөөс урьдчилан сэргийлэх, нийтийн хэв журам хамгаалах, олон нийтийн аюулгүй байдлыг хангах чиглэлээр цагдаагийн 720 албан хаагч, нийт 3022 төрийн албан хаагч ажиллалаа.

Ковид-19 цар тахлын халдварын улмаас тусгаарлагдсан, гэрээр болон эмнэлэгт хэвтэн эмчлүүлж байгаа сонгогчдын сонгох эрхээ хэрэгжүүлэх боломж нөхцөлийг бүрдүүлэн халдвар хамгааллын дэглэм баримтлан зөөврийн битүүмжилсэн саналын хайрцгаар санал авах ажиллагааг зохион байгууллаа.

Монгол Улсын Их Хурлын сонгуулийн 18, 28 дугаар тойргийн нөхөн сонгуулийг хуулийн дагуу ил тод, шударга зохион байгуулахад хүчин зүтгэл гарган ажилласан бүх шатны сонгуулийн хороодын гишүүд, мэдээллийн технологийн баг, даамал, иргэний бүртгэлийн байгууллагын итгэмжлэгдсэн ажилтнууд, онцгой байдлын байдлын болон эрүүл мэндийн байгууллагын ажилтан, албан хаагч, цагдаагийн байгууллагын албан хаагч зэрэг нөхөн сонгуулийг зохион байгуулахад оролцсон нийт албан хаагчдад Сонгуулийн ерөнхий хорооны нэрийн өмнөөс гүн талархал илэрхийлье.

Нөхөн сонгуулийн үйл ажиллагааг нээлттэй, ил тод зохион байгуулах нөхцөлийг бүрдүүлж, сонгуульд оролцож буй нам, эвсэл, нэр дэвшигч тэдгээрийн ажиглагч, иргэд сонгогчдод хяналт тавих, ажиглалт хийх боломжоор бүрэн хангаж ажиллалаа.

Тухайлбал Санал авах, тоолох, дүн гаргах, хяналтын тооллого хийх үйл явц хууль тогтоомжийн дагуу явагдаж байгаа эсэхэд сонгуульд оролцсон нам, эвсэл, нэр дэвшигчдийн томилсон 1271 ажиглагч хяналтаа тавин ажилласан.

Мөн Улсын Их Хурлын сонгуулийн 18, 28 дугаар тойргийн нийт 148 хэсгийн хороонд хяналтын камер ажиллуулж, нэгдсэн сүлжээнд холбосон техникийн шийдлийг хэрэгжүүлж сонгуульд оролцож буй нам, эвсэл, тэдгээрийн ажиглагч, хэвлэл мэдээллийн байгууллага, иргэд сонгогчдын зүгээс санал авах, тоолох үйл ажиллагаанд хяналт тавих боломжийг бүрдүүлсэн.

Санал хураалтын ирцийн дүн мэдээг Үндэсний статистикийн мэдээллийн сангийн насны ангилалд нийцүүлэн ирц бүртгэлийн нэгдсэн системийг хөгжүүлж олон нийтэд нээлттэй, ил тод мэдээлэх ажлыг амжилттай зохион байгууллаа.

Сонгуулийн ерөнхий хороо болон бүх шатны сонгуулийн байгууллагаас санал авах байрын хаяг байршлын мэдээлэл, санал авах өдөр, цагийг хэвлэл мэдээллийн хэрэгсэл, цахим хуудас, олон нийтийн цахим сүлжээ, сонин хэвлэлээр сонгогчдод мэдээлж, сонгогчдыг сонгуульдаа идэвхтэй оролцохыг уриалсан агуулга бүхий гар утасны захидал, зурагт хуудас, хэвлэмэл материалыг бэлтгэн түгээх зэргээр сонгогчдыг сонгуульд идэвхтэй оролцуулах талаар шаардлагатай олон талт арга хэмжээг авч ажиллалаа.

Монгол Улсын Их Хурлын сонгуулийн 18, 28 дугаар тойрогт 2021 оны 10 дугаар сарын 10-ны өдөр явагдсан нөхөн сонгуулийн ирц 18 дугаар тойрогт 37.04 хувь, 28 дугаар тойрогт 39.61 хувь буюу тойрогт хамаарах сонгогчдын нэрийн жагсаалтад бичигдсэн нийт сонгогчдын тавь буюу түүнээс дээш хувь нь санал хураалтад оролцоогүй тул Сонгуулийн ерөнхий хорооны 2021 оны 10 дугаар сарын 11-ний өдрийн 105 дугаар тогтоолоор Монгол Улсын Их Хурлын сонгуулийн тухай хуулийн 78 дугаар зүйлийн 78.2, 78.6-д тус тус заасны дагуу ирц тавь буюу түүнээс дээш хувьд хүрээгүй 18, 28 дугаар тойргийн нийт 131 хэсэгт 2021 оны 10 дугаар сарын 16-ны өдөр нэмэлт санал хураалт явууллаа.

Энэ удаагийн нөхөн сонгуулиар сонгогчдын ирц оролцоо урьд өмнөх сонгуулиудтай харьцуулахад буурсан дүнтэй байлаа. Сонгогчдын идэвх оролцоог сайжруулах, сонгуулийн болон сонгох, сонгогдох эрхээ хэрэгжүүлэх ач холбогдлыг сонгогчдод тайлбарлан таниулах, сонгууль зохион байгуулах үйл ажиллагааны талаар суурь мэдээ, мэдээллийг хүртээмжтэй хэлбэрээр хүргэх зэрэг сонгогчдын боловсролд зориулсан үйл ажиллагааг сонгуулийн болон сонгуулийн бус жилд өргөн цар хүрээтэйгээр, тогтмол явуулахад Сонгуулийн ерөнхий хороо онцгой анхаарал хандуулж ажиллах шаардлагатай гэж үзэж байна.

Мөн 10 сард явагддаг сонгууль нь улсын хэмжээнд өвөлжилтийн бэлтгэл хангах өргөн цар хүрээтэй ажилтай зэрэгцэн явагддаг онцлогтой бөгөөд дэлхий нийтэд аюул учруулж буй цар тахлын хүндхэн нөхцөл байдал нь сонгогчдын ирц оролцоонд нөлөөлөх хүчин зүйлийн нэг болсныг үгүйсгэх аргагүй юм.

Нөгөө талаар Сонгуулийн байгууллагаас Монгол Улсын Үндсэн хууль, холбогдох бусад хууль тогтоомжийн дагуу явуулж буй үйл ажиллагааны талаар үндэслэлгүй, баримтгүй, илтэд гуйвуулсан, худал мэдээ мэдээллийг олон нийтэд тарааж иргэдийн сонгох, сонгогдох эрхэд бүдүүлгээр халдсан хууль бус үйлдэл гаарч байгаад эрх бүхий холбогдох төрийн байгууллагууд анхаарч ажиллах шаардлагатай байна.

Сонгогчдын ирц оролцоо бол сонгогчдоос сонгуульд оролцож буй улс төрийн нам эвсэлд өгөх үнэлэмжтэй шууд холбоотой бөгөөд улс төрийн нам нь ардчилсан нийгмийн чухал институц болохын хувьд иргэнийхээ сонгох, сонгогдох эрхэд хэрхэн хүндэтгэлтэй хандаж байгаа эсэх, цаашлаад улс төрийн намын төлөвшлийн асуудалтай ч мөн холбогдолтой гэдгийг дурдахгүй байхын аргагүй юм.

Улсын Их Хурлын дарга, эрхэм гишүүд ээ,

Монгол Улсын Их Хурлын сонгуулийн 18 дугаар тойрогт явагдсан нөхөн сонгуульд нэрийн жагсаалтад бичигдсэн 50.752 сонгогчоос 46.65 хувь нь буюу 23.677 сонгогч, 28 дугаар тойрогт явагдсан нөхөн сонгуульд нэрийн жагсаалтад бичигдсэн 114.010 сонгогчоос 48.89 хувь нь буюу 55.739 сонгогч оролцлоо.

Монгол Улсын Их Хурлын сонгуулийн 18 дугаар тойргийн нийт 89 хэсгийн 62.9 хувь буюу 56 хэсгийн хорооны ирц 50 буюу түүнээс дээш хувьд, 28 дугаар тойргийн нийт 59 хэсгийн 54,2 хувь буюу 32 хэсгийн хорооны ирц 50 буюу түүнээс дээш хувьд, хүрсэн бөгөөд нийт 148 хэсгийн 59.4 хувь буюу 88 хэсгийн ирц 50 буюу түүнээс дээш хувьд хүрсэн байна.

Монгол Улсын Их Хурлын сонгуулийн 18, 28 дугаар тойргийн нөхөн сонгуулийн саналын хуудсыг нийт 148 хэсэгт 100 хувь гар аргаар хяналтын тооллого хийсэн бөгөөд санал тоолох төхөөрөмжийн дүн хяналтын тооллогын дүнтэй бүрэн тохирсон болно.

Монгол Улсын Их Хурлын дарга, гишүүд ээ,

Сонгуулийн ерөнхий хороо Монгол Улсын Их Хурлын сонгуулийн тухай хуулийн 74 дүгээр зүйлийн 74.4, 78 дугаар зүйлийн 78.4, 78.5 дахь хэсэгт тус тус заасны дагуу нөхөн сонгуулийн дүнг үндэслэн 2021 оны 10 дугаар сарын 18-ны өдрийн хуралдаанаар Монгол Улсын Их Хурлын сонгуулийн 18 дугаар тойргийн нөхөн сонгуульд Монгол ардын намаас нэр дэвшиж тойрогт нэр дэвшигчдээс хамгийн олон буюу 17264 санал авсан Цагаанхүүгийн Идэрбатыг Монгол Улсын Их Хурлын гишүүнээр сонгогдсонд тооцох тухай 107 дугаар тогтоолыг, Монгол Улсын Их Хурлын сонгуулийн 28 дугаар тойргийн нөхөн сонгуульд Монгол ардын намаас нэр дэвшиж тойрогт нэр дэвшигчдээс хамгийн олон буюу 28537 санал авсан Энхбаярын Батшугарыг Монгол Улсын Их Хурлын гишүүнээр сонгогдсонд тооцох тухай 108 дугаар тогтоолыг тус тус гаргаж, Монгол Улсын Их Хурлын гишүүний үнэмлэх олгож, нийтэд мэдээллээ.

Монгол Улсын Их Хурлын сонгуулийн 18, 28 дугаар тойргийн нөхөн сонгууль нь Монгол Улсын Үндсэн хууль, Монгол Улсын Их Хурлын сонгуулийн тухай хууль болон бусад хууль тогтоомжид бүрэн нийцэж, хуулийн дагуу хүчин төгөлдөр боллоо.

Монгол Улсын Их Хурлын гишүүнээр сонгогдсонд тооцогдож, Монгол Улсын Их Хурлын гишүүний үнэмлэхээ гардан авсан Ц.Идэрбат, Э.Батшугар нарыг Монгол Улсын Үндсэн хуулийн хорин гуравдугаар зүйлд заасны дагуу Тангараг өргүүлж, бүрэн эрхийг нь хэрэгжүүлэх нь зүйтэй гэж Сонгуулийн ерөнхий хороо үзэж байна.

Иймд Монгол Улсын Их Хурлын сонгуулийн тухай хуулийн 74 дүгээр зүйлийн 74.4-т заасны дагуу Монгол Улсын Их Хурлын сонгуулийн 18, 28 дугаар тойргийн нөхөн сонгуулийн дүн, Монгол Улсын Их Хурлын гишүүнээр сонгогдсонд тооцсон тухай Сонгуулийн ерөнхий хорооны шийдвэрийг Монгол Улсын Их Хуралд өргөн мэдүүлж байна.

Төрийн нуруу төвшин, түмэн олон амгалан байж, сайн үйлс бүхэн дэлгэрэх болтугай. Анхаарал хандуулсан Та бүхэнд баярлалаа.

**Г.Занданшатар:** Дэлгэрнаран даргад баярлалаа. Ажлын хэсгийн гишүүдийг танилцуулъя. Сонгуулийн ерөнхий хорооны гишүүн бөгөөд Сонгуулийн ерөнхий хорооны дарга Пүрвээгийн Дэлгэрнаран, Сонгуулийн ерөнхий хорооны гишүүн бөгөөд Сонгуулийн ерөнхий хорооны Нарийн бичгийн дарга Даваанямын Даваа-Очир, Сонгуулийн ерөнхий хорооны Ажлын албаны дарга Дугардоржийн Баяндүүрэн, Сонгуулийн ерөнхий хорооны Хуулийн хэлтсийн дарга Доржсүрэнгийн Бат эрдэнэ нар оролцож байна.

Сонгуулийн ерөнхий хорооны даргын илтгэлтэй холбогдуулан асуулт асуух Улсын Их Хурлын гишүүд байна уу. Ганбат гишүүнээр тасаллаа. Норовын Алтанхуяг гишүүн асуулт асууна.

**Н.Алтанхуяг:** Сонгуулийн ерөнхий хорооны дарга нь уншдаг юмаа их гоё дуусгаж байна л даа. Төрийн нуруу түвшин, түмэн улаан амгалан байдаг гэнэ үү. Энэ чинь болиод удаж байгаа шүү дээ. Хоосон лоозон ярихаа болих хэрэгтэй. Нэг асуулт байгаа юм. Энэ ардчилсан төр улс гэдэг бол төрийн байгууллагаа шударга л сонгодог, бүрдүүлдэг ийм л болох ёстой. Энэ тогтолцоо алдагдаад их олон жил болж байна. Одоо юу болгож байгаа вэ гэхээр Монголд сонгуулийнхаа хуулийг өөрчлөх замаар Засгийн эрхийг авдаг болсон. Хэрвээ өнөөдөр яг ард түмний ахуй амьжиргаа ийм нөхцөлд байгаа ковид, аж ахуйн нэгж хүндэрсэн, айл өрхүүд хүндэрсэн, энэ байдалд шударга сонгууль явдаг байсан бол хэзээ ч ийм үр дүн гарахгүй.

Тэгэхээр шударга сонгууль Монголд байхгүй гэдгийг энэ бол нотолж харуулж байгаа. Тэр дэвшсэн залуу хүмүүс надад хамаа алга л даа. Тэд нарыг нь буруутгаад байх юм алга. Нөгөө бор халзан хонь ч байсан л гарч байгаа юм. Яагаад гарч байгаа юм. Та нар жаахан сонс, та нар хүчин тамир чинь бол хэтэрчихсэн шүү дээ та нарынх. Одоо ард түмнийхээ төлөө юм хийе л дээ. Юмыг дандаа нэг ийм муухай аргаар шунана, тачаана, тоогоо нэмэгдүүлнэ, эрх мэдлээ нэмэгдүүлнэ, албан тушаалаа нэмэгдүүлнэ, тэгээд улсыг маань самарна.

Монгол Улсын энэ хуульд бол мөнгөний сонгууль болдог болчихсон гээд бид зөндөө байсан шүү дээ. Ерөнхийлөгчийн сонгуулийн хууль дээр би зөндөө санал хэлсэн. Тэр хэдэн сонгогч тутамд хуулагчийг цалинжуулдгаа болиоч, наадах чинь сонгогчийг авлигалдаг юм хийгээд байна. Хэсгийн хороо гэдэг юм бол хэсгийн хороон дээр орон тооны хүн ажиллуулдаг болсон. Энэ бол бас тэр хавийн хүмүүсийг авлигадаж байгаа хэрэг. Тэнд байгаа иргэдийн буруу байхгүй л дээ. Одоо өнөөдөр амьжиргаа ахуй нь ядарчихсан, зүдэрсэн хүн чинь 500 мянган төгрөг өгье, хүүхдийн төлбөр төлье гэхэд бол ухаан тас. Тэнд ер нь ямар хүн дэвшиж байгаа нь сонин биш. Тэгэхээрээ мөнгө, тогтолцоо, сүлжээ энэ бол Монголд хэрээс хэтэрлээ. Би та бүхэнд зөндөө олон удаа хэлсэн шүү энэ юм сүүлдээ буруу болдог юм шүү, хямарна шүү Монгол Улс. Түүнээс биш энд орж ирээд сонгууль их сайхан шударга боллоо, ингэлээ, тэглээ. Энэ уншиж байгаа нөхөр чинь ч өөрөө асуудалтай шүү дээ. Яагаад вэ, хавар нөгөө сонгуулийн байгууллагын шударга бус ажилласан, бүртгэлийн байгууллага ажилласан. Өлсгөлөн зарлаад баахан дөвчигнөсөн яасан. Тэгээд байхгүй шүү дээ. Их Хурал дээр тэр ч байхгүй. Мөнх-Оргил оо. Та нар ингэж асуудлыг бол нураадаг. Ерөөсөө нэг намын дарангуйлал бол эндээс харахад бол тогтсон. Хэлж л байдаг юм, Тэр яадаг юм, намайг хэн хэлэх вэ, биднийг хэн хэлэх вэ, нохойг хэн саах вэ гэдэг юм гэдэг. Олон хавар нэгэндээ шүү. Олон хавар нэгэндээ шүү, зүй тогтол явж байгаа юм шүү. Та нар хэтэрхий бярдаж байна. Хэтэрхий хүчээр юмыг хийж байна. Ард түмний амьдралыг хэтэрхий бодохгүй байна. Өөрсдийнхөө албан тушаал, эрх мэдэл хавааск шүү дээ. Хангалттай, хамаг юмаа авлаа шүү дээ дээ. Энэнээс илүү юу авах гээд байгаа юм. Үлдсэн 2 суудлыг нь луйвардаад авч байгаа гэж би хэлж байгаа юм. Мөнгө тараадаг биз дээ, худлаа юм уу. Тэр байтугай өрсөлдөгч намыгаа аваачаад, тамгыг нь нөгөө өөрсдийнхөө хүмүүст өгч байгаад халж байна шүү дээ. Ингэж ардчиллыг мөхөөж болохгүй. Шударга байцгаа. Хүмүүсийн чинь тоо хэрээс хэтэрсэн. Ажил хэрэг чинь бол байхгүй.

**Г.Занданшатар:** Хариулт хангалтгүй гэж үзвэл. Та асуулт чинь үндсэндээ асуусангүй дээ. Тэр тусдаа асуудал. Энэ асуудалтай холбоогүй. Тусдаа ярилцана. Асуултад зөвхөн Сонгуулийн ерөнхий хорооны дарга, ажлын хэсгийн гишүүд хариулна. Пүрвээгийн Дэлгэрнаран гишүүн, Сонгуулийн ерөнхий хорооны дарга, 93.

**П.Дэлгэрнаран:** Улсын Их Хурлын 18, 28 дугаар тойргийн санал хураалтын ажил бүхэлдээ хуулийн дагуу явагдсан гэж сонгуулийн ерөнхий хороо дүгнэсэн. Сонгуулийн санал хураалтын явцад хэрэг зөрчил гомдлуудын, асуудлыг цаг тухайд нь шийдвэрлээд явсан. Энийг хуулиар чиг үүргийн байгууллага, цагдаагийн байгууллага шалгаж тогтоож хариуг цаг тухайд нь өгч явсан.

**Г.Занданшатар:** Норовын Алтанхуяг гишүүн.

**Н.Алтанхуяг:** Ард түмэн чинь итгэл нь алдрахгүй яах юм. Баялагтай эзэн Монгол гэж Хүрэлсүх гараа биз дээ. Гарсан юм уу, гаргасан юм уу? Хулгай луйвраа хийсэн юм уу? мэдэхгүй. Гарч ирчхээд тэрбум мод ярьдаг юу юм бэ, энэ өвлийг яаж өнгөрөөх вэ, яаж энэ хэдэн хүүхдээ онд мэнд оруулах вэ гээд бодож байхад нь гарч тэрбум мод тарь. Солиорлоо юу энэ улс. Тэр оффшорынхоо мөнгийг оруулж ир л дээ. Та нарт одоо ямар хүч дутаад байгаа юм. Би ойлгохгүй байна. Юу дутаад байна гээч. Та нар нэг нэгнийгээ хаацайлаад л байна. За яах вэ олон жил хаацайлаарай. Энэ нэг өдөр бүгд ил болно. Хэчнээн тэрбум америк доллар гаргаж гадаадад оффшорт нууж түүнийгээ оруулж ирэхгүй юу хийж байгаа юм. Монголын төрийг сүүлдээ энэ мөнгөөрөө худалдаж авч байгаа чинь эрх биш нөгөөдөр илэрнэ. Би үзэхгүй байж магадгүй. Бидний үр хүүхдүүд бүгд…

**Г.Занданшатар:** Одонгийн Цогтгэрэл гишүүн. Хэлэлцэж байгаа асуудалтай холбоотой асуудал ярина шүү.

**О.Цогтгэрэл:** За баярлалаа. Монголчууд иргэд нь төрөө байгуулдаг Үндсэн хуулийн зарчимтай болоод 30 жил 8 удаагийн сонгууль хийжээ. Иргэд нь төрөө байгуулахдаа ардчилсан төр чинь өөрөө оролцоон дээр тогтдог гэдэг Үндсэн хуулийн зарчимтай байх. Энэ 8 удаагийн сонгуульд анх удаагаа иргэд нь оролцоогоороо төрөө байгуулах үйл явцаас анх удаагаа татгалзсан ийм үйл явдал болж байна л даа. Тэгэхээр энэ маань мэдээж олон шалтгаантай байх. Энэ тохируулгатай сонгууль гэдэг сонгууль сүүлийн үед явдаг болсонд ард иргэдийн уур, ундууцалд байдаг байх.

Нөгөө талаасаа арай өргөнөөр харвал урьд өмнөхөөс юу өөр болсон бэ гэвэл мэдээж энэ ковид-ын нөхцөл байдал, энэ ковидтой тэмцэж байгаа, ковидтой ажиллаж байгаа ард иргэдийн эрүүл мэндийн асуудал, ор дэр нь олдохгүй байгаа бухимдал, бизнесүүдийн уналт, энэ олон зүйлийг чинь Монголын төр болохгүй байна л гэж ард иргэд үзэж байна л гэж бодож байгаа юм.

Гэхдээ үүний цаана тэр ардчилсан төр энд Ардын намын төр, Ардчилсан намын төр гэж байхгүй. Монголын төр энэ ардчилалд тодорхой хэмжээний үл итгэх байдал, тэр ардчиллаар олгосон ардчилсан төрөө байгуулах үйл явцад ард иргэд арай үл итгэж байгаа юм биш биз дээ. Тэр эрхээсээ яагаад анх удаа ингэж татгалзав гэдэгт тал талдаа бид нар бас томоохон дүгнэлт хийх ёстой байх л гэж бодож байна.

Энд Ардын нам, Ардчилсан намын асуудал ч бас энд бага асуудал байх гэж л бодож байна л даа. Энд бид нар энэ бас тал талдаа томоохон дүгнэлт хийх ёстой ийм сигналын дохио гэдгийг тал талдаа энд улс төргүйгээр бид нар бас бодох ёстой л байх гэж бодож байна. Надад бол асуулт алга.

**Г.Занданшатар:** Дашдондогийн Ганбат гишүүн.

**Д.Ганбат:** За баярлалаа. Өглөөний мэндийг эрье. Энэ сонгууль бид нарт олон дүгнэлт хийх шаардлагатай гэдгийг харуулж байна. Тэгээд юу хэлэх гэж байна вэ гэхээр, үнэхээр манайх ардчилсан улс орон мөн үү, ард түмэн маань төр засгаа байгуулж чадаж байна уу гэдэг зүйлийг асууя. Хэрвээ ард түмний хүсэл зориг, төлөөллийнхөө ардчиллаар төрөө байгуулдаг, өнөөдөр нийт сонгогчдын тавин хувь нь сонгуульд оролцоогүй байна. Эхлээд нөхөн сонгууль явууллаа. Нөхөн сонгууль явуулахын өмнө бол Улсын Их Хурлын гишүүн болоод орж ирсэн хүн бол больё гээд л гараад явчихдаг. Нөгөө ард түмний өгсөн итгэлийг хөсөр хаяад л, хаана мөнгө төгрөг байна, тэнд очоод л дарга хийж байдаг, ийм юм болсон. Энэ дээрээ та нар дүгнэлт хийгээрэй. Дараа нь та нар бол 2 нам нийлж байна гээд наймаа хийсэн. Хэдхэн жилийн өмнө л бие биеийнхээ эсрэг ярьж байсан хүмүүс шал өөр юм ярьчихсан байж байсан. Энэ үгэнд ард түмэн дургүйцсэн байна. Тэгээд юу хэлэх гээд байна вэ гэхээр, энэ бол сонгууль болж чадсангүй ээ. Сонгууль нэртэй ард түмний татварыг үрсэн, ард түмний мөнгийг үрсэн, ард түмнийг бухимдуулсан ийм үйл ажиллагаа боллоо. Энэ 2 залуу энд ингээд суух бол үнэхээр ичгэвтэр байна. Би энэ 2 залуугийн оронд байсан бол ингээд сууж чадахгүй. Сонгуулийн ерөнхий хороо ч гэсэн энэ дээр ингэж оруулж ирж болохгүй. Сонгуулийн ерөнхий хорооны дарга, энэ бүрэлдэхүүн бол хариуцлага хүлээх ёстой. Бүрэн бүрэлдэхүүнээрээ огцрох ёстой. Хэнтийн Засаг дарга хийчхээд, тэгээд Хэнтийнхээ ард түмний саналын 46 хувь нь сонгуульд орж байна шүү дээ. Энд Монгол Улсын Ерөнхий сайд дүгнэлт хийх хэрэгтэй. Таны Хэнтийн тойрог. Өнөөдөр Нямбаатар бас дүгнэлт хийх хэрэгтэй Сонгинохайрхан дээрээ. Сонгинохайрхан дээр энэ дараачийн залуу чинь Ардын намаасаа 50 хүрэхгүй хувиар сонгуульд оролцоод гарч ирж байна. Хууль зүйн сайд дүгнэлт хийх хэрэгтэй та. Ийм юм хэрхэвч байж болохгүй. Тэгээд асууя.

Нэгдүгээрт, энэ сонгууль ямар тамга тэмдгээр явж байна. Манайд 2 Дамбийжаа бий болчхоод байна. Аль нь жинхэнэ юм бэ? Аль Дамбийжаагийн тамга тэмдгээр яваад байгаа юм.

Хоёрт нь би Сонгуулийн ерөнхий хорооноос асууж байна. Шүүхийн дүгнэлт, тамга, тэмдэг алийг нь хүлээж аваад байгаа юм бэ? Ерөнхийлөгчийн сонгуулийг явууллаа, одоо нөхөн сонгуулийг явууллаа. Хэн гэдэг дарга гарын үсэг зурж ирж байна. Хэн гэдэг тамга дарж байна. Энд тамгаараа л явъя. Хуулийг дээдэлнэ гэчихсэн байгаа шүү дээ. Бид нар хуулиа дээдэлнэ. Цаашдаа Сонгуулийн хууль, энэ юман дээр анхаарах цаг болж. Энийг ойлгож байна, мэдэж байна. Энэ ардчилал гэдгийг жинхэнэ утгаар нь энэ хууль ном дээрээ анхаарах, тэр хуулийг биелүүлэх боломж төрийн байгууллагуудад олгох боломжийг бүрдүүлэх шаардлагатай гэж бодож байна. Энэ хууль тогтоогчид биднээс шалтгаалж байна.

Энэ ардын намд бас авах юм байна. Та нар үнэхээр сахилга баттай байна. Сайн байна. Бие биеийнхээ эсрэг нэр дэвшихгүй байна. Манайд Ардчилсан намын дарга байсан хүн, Ерөнхий сайд байсан хүн бие даагаад л дэвшиж байдаг ийм замбараагүй явдал байдаг. Ийм биш байгаа нь та нарт баярлаж байна. Ардын намыг бол тарааж болохгүй. Том баганын 2 баганын 1 болсон. Аль 1990 онд л тараах ёстой байсан байхгүй юу. Одоо бол та нар бас ардчилсан болж байна. Гэхдээ хагас арай болоогүй байна. Энэ 4 жил Их Хуралд надтай суухаараа хамаагүй өөр болох байх гэж найдаж байна. Болгон та нарыг. Би болгоод өгнө. Хамтраад нийлээд ажиллахад, асуудалгүй гэж бодож байна.

Тэгээд бид нар ч бас сурах юм байна. Намынхаа үүрэг даалгавар, сахилга батаа хэрэгжүүлэх ёстой. Хуулиа хүндлэх ёстой. Хууль буруу, зөв байж болно.

**Г.Занданшатар:** Сонгуулийн ерөнхий хорооны гишүүн бөгөөд Нарийн бичгийн дарга Даваанямын Даваа-Очир хариулна. 93.

**Д.Даваа-Очир:** Ганбат гишүүний асуултад хариулъя. Бид Улсын дээд шүүхэд бүртгэлтэй намын гэрчилгээний дагуу бол энэ сонгуулийг явуулсан. Өөрөөр хэлэх юм бол С.Эрдэнэ даргын гарын үсэгтэй албан бичигт ирүүлсэн хүмүүсийг бол энэ сонгуульд оролцуулсан гэж та ойлгож болно. Ер нь бол хуулийн хүрээнд Улсын Их Хурлаас баталсан Улсын Их Хурлын сонгуулийн тухай хууль 2019 оны 12 сарын 20-нд батлагдсан. Энэ хуулийн хүрээнд л бид сонгуулиа явуулсан. Хуулийн 74, 77, 78 дугаар зүйлийг үндэслэж сонгуулийн хороо энэ сонгуулийг зохион байгуулсан. Энэ хүрээнд л бид үйл ажиллагаа явуулсан. Бид бол төрийн захиргааны байгууллага. Тэр хүрээнд энэ ажлаа явуулсан гэдгийг бас хариуцлагатайгаар та бүхэнд хэлмээр байна.

**Г.Занданшатар:** Даваа-Очир дарга бол Үндэсний аюулгүй байдлын зөвлөлийн Ажлын албаны дарга байсан хуульч хүн учраас хуулийн хүрээнд энэ асуултад хариулж байгаа юм. Дашдондагийн Ганбат гишүүн.

**Д.Ганбат:** Даваа-Очир даргад баярлалаа. Их товч, тодорхой, хуулийн дагуу хариулт өгч байна. Ер нь манай тамга тэмдэг, намын даргын асуудал ч гэсэн нэг талдаа гарч байгаа юм байна гэж ойлгож байна. Тэгээд Монгол Улсын Ерөнхийлөгчийн сонгууль бас энэ намын тамгын дагуу явсан. Монгол Улсын нөхөн сонгууль ч гэсэн энэ дагуу явсан. Гэхдээ би ганцхан зүйл анхааруулъя. Цаашдаа энэ хуулиа хэрэглэж, энийг хэрэгжүүлж байгаа хүмүүс тов тодорхой, ардчилсан үйл зарчимд нь нийцүүлсэн 50-иас доош хувиар цаашдаа сонгууль явагдахгүй гэдгийг дараа дараагийнхаа хуульд энэ алдаан дээрээ засахгүй л бол улс орныг эмх замбараагүй, ардчилсан биш Үндсэн хуульд байхгүй ийм зүйл заалт руу түлхэх нь байна шүү. Хямрал руу. Үүнийг олонхын бүлэг болон өөрийнхөө намын гишүүддээ бас анхааруулж байна. Баярлалаа.

**Г.Занданшатар:** Ардчилсан намын бүлгийн дарга, гишүүдэд анхааруулъя. Нам доторх асуудлаа нам дотроо шийд. Улсын Их Хурал дээр битгий хүндрэл асуудал үүсгээд бай. Дотроо шийдэж бай. Хэчнээн олон бичиг над дээр ирж байна. Дотроо асуудлаа шийднэ шүү.

Одоо шинээр сонгогдсон гишүүдийн тангараг өргөх ёслолын ажиллагааг эхэлье. Монгол Улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.5-д “Сонгуулийн ерөнхий хорооны дарга илтгэл тавьж, асуулт асуусны дараа насаар хамгийн ахмад гишүүн эхэлж, бусад гишүүд цагаан толгойн үсгийн дарааллын дагуу Улсын Их Хурлын гишүүний тангаргийг уншиж, төрийн сүлдэнд мэхийн ёсолж, төрийн далбаагаас адис авч, тангаргийн бичигт гарын үсэг зурна.” гэж заасан.

Энэ дараалал, зарчмын дагуу Цагаанхүүгийн Идэрбат, дараа нь Энхбаярын Батшугар гишүүн тангаргаа өргөнө. Цагаанхүүгийн Идэрбат гишүүнийг тангаргаа өргөхийг урьж байна. Энэ 2 гишүүнийхээ ахмад нь эхэлж эхэлж тангараг өргөе.

**Ц.Идэрбат:** “МОНГОЛ УЛСЫН ИХ ХУРЛЫН ГИШҮҮН БИ АРД ТҮМНИЙХЭЭ ЭЛЧИЙН ХУВЬД НИЙТ ИРГЭН, УЛСЫН АШИГ СОНИРХЛЫГ ЭРХЭМЛЭН, ТӨРТ ЁС, ТҮҮХ, СОЁЛЫНХОО УЛАМЖЛАЛЫГ ХҮНДЭТГЭЖ, МОНГОЛ УЛСЫН ҮНДСЭН ХУУЛИЙГ ДЭЭДЛЭН САХИЖ, АВЛИГА, АШИГ СОНИРХЛЫН ЗӨРЧЛӨӨС АНГИД БАЙЖ, ГИШҮҮНИЙ ҮҮРГЭЭ ЧИН ШУДАРГААР БИЕЛҮҮЛЭХЭЭ ТАНГАРАГЛАЯ. МИНИЙ БИЕ ЭНЭ ТАНГАРГААСАА НЯЦВАЛ ХУУЛИЙН ХАРИУЦЛАГА ХҮЛЭЭНЭ.”

**Г.Занданшатар:** Энхбаярын Батшугар гишүүнийг тангаргаа өргөхийг урьж байна.

**Э.Батшугар:** “МОНГОЛ УЛСЫН ИХ ХУРЛЫН ГИШҮҮН БИ АРД ТҮМНИЙХЭЭ ЭЛЧИЙН ХУВЬД НИЙТ ИРГЭН, УЛСЫН АШИГ СОНИРХЛЫГ ЭРХЭМЛЭН, ТӨРТ ЁС, ТҮҮХ, СОЁЛЫНХОО УЛАМЖЛАЛЫГ ХҮНДЭТГЭЖ, МОНГОЛ УЛСЫН ҮНДСЭН ХУУЛИЙГ ДЭЭДЛЭН САХИЖ, АВЛИГА, АШИГ СОНИРХЛЫН ЗӨРЧЛӨӨС АНГИД БАЙЖ, ГИШҮҮНИЙ ҮҮРГЭЭ ЧИН ШУДАРГААР БИЕЛҮҮЛЭХЭЭ ТАНГАРАГЛАЯ. МИНИЙ БИЕ ЭНЭ ТАНГАРГААСАА НЯЦВАЛ ХУУЛИЙН ХАРИУЦЛАГА ХҮЛЭЭНЭ.”

**Г.Занданшатар:** Улсын Их Хурлын гишүүн Цагаанхүүгийн Идэрбат, Энхбаярын Батшугар нар тангаргаа өргөлөө. Монгол Улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.6-д “гишүүн тангараг өргөснөөр Улсын Их Хурлын гишүүдийн бүрэн эрхийг хүлээн зөвшөөрөх тухай Улсын Их Хурлын тогтоол баталсанд тооцно.” гэж заасан тул Улсын Их Хурлын зарим гишүүний бүрэн эрхийг хүлээн зөвшөөрөх тухай Улсын Их Хурлын тогтоол батлагдсанд тооцлоо.

Тогтоолыг уншиж танилцуулъя.

**Монгол Улсын Их Хурлын зарим гишүүний**

**бүрэн эрхийг хүлээн зөвшөөрөх тухай**

Монгол Улсын Их Хурлын сонгуулийн 18, 28 дугаар тойрогт 2021 оны 10 дугаар сарын 10, 16-ны өдрүүдэд явуулсан нөхөн сонгуулийн дүн, Монгол Улсын Үндсэн хуулийн Хорин гуравдугаар зүйлийн 2 дахь хэсэг, Монгол Улсын Их Хурлын тухай хуулийн 7 дугаар зүйлийн 7.4, 7.5 дахь хэсэг, Монгол Улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.6, 22.8 дахь хэсгийг үндэслэн Монгол Улсын Их Хурлаас ТОГТООХ нь:

1.Монгол Улсын Их Хурлын гишүүнээр сонгогдсон Энхбаярын Батшугар, Цагаанхүүгийн Идэрбат нарын бүрэн эрхийг хүлээн зөвшөөрсүгэй.

2.Энэ тогтоолыг 2021 оны 10 дугаар сарын 21-ний өдрөөс эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу. Алга байна. Эцсийн найруулгыг сонссонд тооцлоо.

Тангаргаа өргөсөн Улсын Их Хурлын эрхэм гишүүн Цагаанхүүгийн Идэрбат, Энхбаярын Батшугар нарт баяр хүргэж, ажлын өндөр амжилт хүсэн ерөөе.

Дараагийн асуудалд оръё. **Зарим Байнгын хорооны бүрэлдэхүүнд өөрчлөлт оруулах тухай асуудлыг хэлэлцэнэ.**

**Зарим Байнгын хорооны бүрэлдэхүүнд**

**өөрчлөлт оруулах тухай**

Монгол Улсын Их Хурлын тухай хуулийн 8 дугаар зүйлийн 8.1.2, 8.1.6 дахь заалт, 26 дугаар зүйлийн 26.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.1, 26.2 дахь хэсгийг үндэслэн Монгол Улсын Их Хурлаас ТОГТООХ нь:

1.Монгол Улсын Их Хурлын гишүүн Энхтайваны Бат-Амгаланг Эдийн засгийн байнгын хорооны, Монгол Улсын Их Хурлын гишүүн Дамбын Батлутыг Инновац, цахим бодлогын байнгын хорооны бүрэлдэхүүнээс тус тус чөлөөлсүгэй.

2.Монгол Улсын Их Хурлын гишүүн Дамбын Батлутыг Үйлдвэржилтийн бодлогын байнгын хорооны, Монгол Улсын Их Хурлын гишүүн Энхбаярын Батшугарыг Инновац, цахим бодлогын болон Боловсрол, соёл, шинжлэх ухаан, спортын байнгын хорооны, Монгол Улсын Их Хурлын гишүүн Цагаанхүүгийн Идэрбатыг Инновац, цахим бодлогын болон Нийгмийн бодлогын байнгын хорооны, Монгол Улсын Их Хурлын гишүүн Чимэдийн Хүрэлбаатарыг Эдийн засгийн байнгын хорооны гишүүнээр тус тус баталсугай.

3.Энэ тогтоолыг 2021 оны 10 дугаар сарын 21-ний өдрөөс эхлэн дагаж мөрдсүгэй.

Тогтоолын төслийг уншиж танилцууллаа. Зарим Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна. Эхлээд бүртгэлийн санал хураалт явуулна. 2 шинэ гишүүн дээ хурууны хээгээ эхэнд уншуулсан ч болно, дараа нь уншуулсан ч болно. Тэгээд дэмжсэн бол тийм товчоо дараарай. Одоо санал хураалт явуулна. Зарим Байнгын хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн томьёоллоор санал хураалт явуулна.

Санал хураалтад 57 гишүүн оролцож 52 гишүүн дэмжиж 91.2 хувийн саналаар тогтоолын төсөл батлагдлаа.

Тогтоолыг уншиж танилцуулсан. Эцсийн найруулга дээр саналтай гишүүн байна уу. Алга байна. Эцсийн найруулгыг сонссонд тооцлоо.

Дараагийн асуудалд орно. **Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд** ***/****Засгийн газар 2021.10.14-ны өдөр өргөн мэдүүлсэн,* ***хэлэлцэх эсэх/***

Хуулийн төслүүдийг хэлэлцэх эсэх асуудлыг хэлэлцэнэ. Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Цэндийн Нямдорж танилцуулна. Индэрт урьж байна.

**Ц.Нямдорж:** Улсын Их Хурлын дарга, эрхэм гишүүд ээ,

Монгол Улсын Ерөнхий сайд Оюун-Эрдэнэ, Ерөнхий сайдаар томилогдохдоо Эдийн засгийн хөгжлийн яам, Цахим яам байгуулах саналаа Улсын Их Хуралд танилцуулж байсан.

Энэ саналын дагуу одоо мөрдөж байгаа Засгийн газрын тухай хуульд Эдийн засаг хөгжлийн яам, Цахим хөгжил харилцаа холбооны яам гэсэн 2 яам байгуулах саналтай холбогдуулаад Засгийн газрын бүрэлдэхүүний тухай хуульд энэ чиглэлийн өөрчлөлт, Засгийн газрын бүтцийн тухай хуульд энэ чиглэлийн өөрчлөлт оруулах санал энэ 2 яам байгуулахтай холбогдуулаад одоо мөрдөж байгаа хуулиудад нэмэлт өөрчлөлт оруулах хуулийн төслүүдийг боловсруулж, бүтэц, бүрэлдэхүүний хуулийн талаар Ерөнхийлөгчтэй зөвшилцсөний үндсэн дээр энэ хуулийн төслийг өргөн мэдүүлснийг танилцуулж байна.

Энэ 2 яам байгуулах төсвийн саналыг 2022 оны төсвийн хуулийн төсөлд тусгасан.

Энэ 2 яамны суурь болох Үндэсний хөгжлийн газар, Харилцаа холбоо мэдээлэл технологийн газрууд үйл ажиллагаа явуулж байгаа. Улсын Их Хурлаас шийдвэр гарах юм бол энэ 2 агентлагийн суурь дээр шинэ яамдуудыг байгуулах тооцоотой байгаа гэдгийг Улсын Их Хуралд танилцуулж байна.

Энэ саналыг хэлэлцэж зохих шийдвэр гаргаж өгөхийг хүсье.

**Г.Занданшатар**: Төслийн талаарх Төрийн байгуулалтын байнгын хорооны санал дүгнэлтийг Төрийн байгуулалтын байнгын хорооны дарга, Улсын Их Хурлын гишүүн Жамъяангийн Мөнхбат танилцуулна.

**Ж.Мөнхбат:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 10 дугаар сарын 14-ний өдөр Улсын Их Хуралд өргөн мэдүүлсэн Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн холбогдох бусад хууль, тогтоолын төслүүдийн хэлэлцэх эсэх асуудлыг Төрийн байгуулалтын байнгын хороо 2021 оны 10 дугаар сарын 20-ны өдрийн хуралдаанаараа хэлэлцлээ.

Монгол Улсын Үндсэн хуульд 2019 оны 11 дүгээр сарын 14-ний өдөр оруулсан нэмэлт, өөрчлөлтөөр Монгол Улсын Үндсэн хуулийн Хорин тавдугаар зүйлд оруулсан “Хөгжлийн бодлого, төлөвлөлт тогтвортой байна” гэсэн зохицуулалтын хүрээнд Хөгжлийн бодлого, төлөвлөлт, түүний удирдлагын тухай хуулийг хэрэгжүүлэх, хөгжлийн бодлого, төлөвлөлтийн үйл ажиллагааг улс, бүс, орон нутаг, салбар хооронд нэгтгэн зохион байгуулж, удирдлага, арга зүйгээр хангах чиг үүрэг бүхий төрийн захиргааны төв байгууллага байгуулах, мөн “Алсын хараа-2050” Улсын Их Хурлын 2020 оны 52 дугаар тогтоолд “Цахим үндэстэн” болох зорилт дэвшүүлж, “Цахим Монгол” иргэн, төр-хувийн хэвшлийн нэгдсэн системийг хөгжүүлэх, үр нөлөөтэй цахим засаглалыг төлөвшүүлэх, төрийн үйлчилгээг цахимжуулахад холбогдох төрийн захиргааны төв байгууллага байгуулах шаардлага тус тус бий болсон.

Иймд Монгол Улсын Үндсэн хуулийн Гучин есдүгээр зүйлийн 3 дахь хэсэгт “Монгол Улсын Ерөнхий сайд Засгийн газрын бүтэц, бүрэлдэхүүн, түүнд өөрчлөлт оруулах тухай хуулийн төслийг Ерөнхийлөгчтэй зөвшилцөн Улсын Их Хуралд өргөн мэдүүлнэ” гэж заасныг үндэслэн Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай хуулийн төслийг Монгол Улсын Ерөнхийлөгчтэй зөвшилцсөний үндсэн дээр Улсын Их Хуралд өргөн мэдүүлсэн байна.

Байнгын хорооны хуралдаанаар төслийг хэлэлцэх үед Улсын Их Хурлын гишүүн Ж.Сүхбаатар, Ж.Ганбаатар, Ц.Мөнх-Оргил, Ж.Мөнхбат, М.Оюунчимэг нар Эдийн засаг, хөгжлийн сайдын эрхлэх асуудал, эрх зүйн байдлын талаар асуулт асууж, хариулт авсан болно.

Мөн Улсын Их Хурлын гишүүн Ё.Баатарбилэг, Ж.Ганбаатар, Н.Энхболд, Ж.Мөнхбат, Х.Булгантуяа нар өргөн мэдүүлсэн төсөлд Эдийн засаг, хөгжлийн сайдын эрхлэх асуудлыг явцуу тусгасан бөгөөд хөгжлийн бодлого, төлөвлөлтийн салбарын дундын шууд удирдлагыг хэрэгжүүлэх боломж хангалттай тусгагдаагүй байгааг төслийн анхны хэлэлцүүлгийн үед анхаарч, Эдийн засгийн байнгын хороонд нэгтгэн хэлэлцэж байгаа холбогдох төсөлтэй уялдуулах шаардлагатай талаар үг хэлсэн болно.

Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн холбогдох бусад хууль, тогтоолын төслийг Байнгын хорооны хуралдаанд оролцсон гишүүдийн олонх буюу 54.5 хувь нь үзэл баримтлалын хүрээнд хэлэлцэхийг дэмжсэн болно.

Улсын Их Хурлын эрхэм гишүүд ээ,

Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай, Хөрөнгө оруулалтын тухай хуульд нэмэлт оруулах тухай, Хөгжлийн бодлого, төлөвлөлт, түүний удирдлагын тухай хуульд нэмэлт оруулах тухай, Бүсчилсэн хөгжлийн удирдлага зохицуулалтын тухай хуульд нэмэлт оруулах тухай, Харилцаа холбооны тухай хуульд өөрчлөлт оруулах тухай, Өргөн нэвтрүүлгийн тухай хуульд өөрчлөлт оруулах тухай, Радио долгионы тухай хуульд өөрчлөлт оруулах тухай, Жендерийн эрх тэгш байдлыг хангах тухай хуульд өөрчлөлт оруулах тухай, Цөмийн энергийн тухай хуульд өөрчлөлт оруулах тухай, Хүүхэд харах үйлчилгээний тухай хуульд өөрчлөлт оруулах тухай болон “Тогтоолын хавсралтад өөрчлөлт оруулах тухай” Улсын Их Хурлын тогтоолын төслийн хэлэлцэх эсэх талаархТөрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Монгол Улсын сайд, Засгийн газрын хэрэг эрхлэх газрын дарга Цэндийн Нямдорж, Засгийн газрын Хэрэг эрхлэх газрын Тэргүүн дэд дарга Бямбажавын Ганбат, Сангийн яамны Төрийн нарийн бичгийн дарга Санжаагийн Наранцогт, Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандорж, Засгийн газрын Хэрэг эрхлэх газрын Хууль, эрх зүйн газрын дарга Нэргүйн Мягмар, Засгийн газрын Хэрэг эрхлэх газрын Хууль, эрх зүйн газрын ахлах шинжээч Чулуунбаатарын Дондогмаа.

Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд бүртгүүлнэ үү. Тасаллаа. Балжиннямын Баярсайхан гишүүнээр тусаллаа. Эрхэм гишүүн Жамбалын Ганбаатар гишүүн асуулт асууна.

**Ж.Ганбаатар**: За баярлалаа. Энэ яам байгуулна гэж байгаа нь бол сайшаалтай. Дэмжиж байгаа. Яамны чиг үүргийн хувьд өнөөдрийн Үндэсний хөгжлийн газрын чиг үүргийг тэр чигт нь өргөн барьчихсан. Үндсэн хуулиар заасан болоод бусад холбогдох хуулиудаар заасан тэр хүлээлт яг өнөөдрийн өргөн мэдүүлснээр бол байхгүй байгаа юм. Их Хурлын гишүүд бас тэрийг харж байгаа байх гэж найдаж байна. Тийм учраас анхны хэлэлцүүлэг болоод ажлын хэсэг дээр Эдийн засгийн хөгжлийн яамны чиг үүргийг нэлээн улсад болоод улсын хөгжилд нааштай болгох талаас нь өөрчлөх шаардлагатай байгаа. Энийг бол зайлшгүй хийх ёстой байгаа. Ер нь бол Их Хурлын гишүүд 2016 оноос хойш, би мэддэг оноо л хэлж байгаа юм. 2016 оноос хойш урт болоод дунд хугацааны эдийн засгийн болон хөгжлийн бодлого чиглэл бол Монгол Улсад байхгүй гэдгийг бүгдээрээ ярьдаг, хэлдэг. Тэгээд энэ хүлээлтийн үндсэн дээр энэ яам орж ирж байгаа юм. Тэгэхдээ яг энэ өргөн барьж байгаа чиг үүрэг нь бол үнэхээр, энэ чиг үүргээрээ бол энэ яам бол бидний хүлээж байгаа ажлыг бол хийж чадахгүй ээ.

Яг одоо иргэдээс ирж байгаа шүүмжлэл бол зүгээр нэг данхайсан сайд л нэмэгдэнэ гэсэн үг. Тийм учраас Их Хурал өөрийнхөө эрх мэдлийн хүрээнд хэлэлцэх эсэх нь шийдэгдсэний дараа энэ яамны чиг үүргийг нэлээн тодорхой болгож улсын хөгжил болоод бидний ярьж байгаа тэр эдийн засгийг урт болоод дунд хугацаандаа төлөвлөгөөтэй хөгжлийн бодлого руу харсан, ялангуяа Сангийн яам бол би шүүмжлэлтэй хандаж байгаа л даа. Сангийн яам бол зөвхөн ирэх жилийнхээ ирэх 2 жилийнхээ асуудлыг л харж чадаж байгаа юм. Сайндаа л 2 жил. Гэтэл бид нарт урт болоод дунд хугацаандаа асуудлуудаа хардаг, тэр тал руугаа хөрөнгөө оруулдаг, гаднын зээл тусламжийг тийшээ чиглүүлдэг, тэрийг үр өгөөжтэй байлгадаг талаас нь асуудалд ханддаг тийм яам алга байгаа юм.

Хоёрдугаарт яам хоорондын уялдааг хангах талаар асуудлууд их байна. Тийм учраас энэ дээр бол Их Хурлын гишүүд нэлээн анхааралтай ач холбогдож өгч ажиллаж Монгол Улсын хөгжилд хувь нэмэр оруулсан яам байгуулах, өмнө нь байж байсан туршлагууд бид нар бас алдаатай зүйлүүд байсан. Үүнийгээ засаад явах нь зүйтэй гэж үзэж байгаа. Тийм учраас би энэ яам байгуулагдахыг бол дэмжиж байгаа гэдгээ хэлье ээ. Санал хэллээ. Баярлалаа.

**Г.Занданшатар:** За уг нь асуултын цаг. Содномын Чинзориг гишүүн. Эрхэм гишүүн Содномын Чинзориг.

**С.Чинзориг:** Нямдорж сайдаас оруулж ирж байгаа асуудалтай холбогдуулаад хэд хэдэн асуулт бол байна. Яах вэ, бид Үндсэн хуулийнхаа нэмэлт, өөрчлөлтөд Хөгжлийн бодлоготой байна, Хөгжлийн бодлого нь тогтвортой байна гээд оруулсан. Хөгжлийн бодлого төлөвлөлтийн тухай хуульдаа бас өөрчлөлт оруулах гээд явж байгаа. Тийм учраас Хөгжлийн яам байх ёстой гэдгийг бол дэмжиж байгаа юм. Гэхдээ оруулж ирж байгаа энэ төслөөр харахад бол бидний хүсэн хүлээж байгаа үр дүн гарахааргүй л байгаа юм.

Тухайлбал, Хөгжлийн яамны бүрэн эрхийн асуудал 4 асуудлаар л хязгаарлаж байна л даа. Цаана нь ядаж л концесстой холбоотой асуудал, гадаадын зээл тусламжийн нэгдсэн бодлогын асуудал, төр хувийн хэвшлийн асуудал, хөнгөн хүнд үйлдвэрийн нэгдсэн бодлогын асуудал, ажлын байр нэмэгдүүлэх, ядуурлыг бууруулах бодлого гээд энэ макро эдийн засагтай холбоотой асуудлууд энэ яамны эрхлэх асуудал ормоор байгаа юм. Тэгээд үүнийг яагаад дөрөвхөн зүйлээр хязгаарлаж байгаа юм бэ. Засаг дээрээ сайн яриагүй юм болов уу гэж.

Хоёр дахь асуудал нь гишүүдийн өргөн барьсан хууль бол байгаа. Тэр хууль дээр бол нэлээн өргөн асуудал хамаарахаар байгаа. Тэгээд гишүүдийн өргөн барьсан хуулийг энэ хуультай нэгтгэж явах юм уу. Цаашдаа Байнгын хорооны дарга хариулах юм уу? Би бол нэгтгээд явбал зүйтэй болов уу гэж л бодож байна. Засгийн газрын өргөн барьсан хуулиар Үндсэн хуулиар чинь давхар дээлтэй сайд нэмэх боломжгүй. Дан дээлтэй сайд л байх нь л дээ. Тэгээд дан л дээлтэй сайд нь хөгжлийн сайд хийгээд сангийн яамаа даваад асуудлаа шийдээд явах бололцоо хэр байгаа бол гэж Та бүхэн харж байгаа юм. Хөгжлийн бодлого төлөвлөлтийн тухай хуулиар чинь хөгжлийн асуудал эрхэлсэн байгууллага чинь бусад яамдыг шууд удирдан зохион байгуулна гэсэн үг, үсэгтэй хөгжлийн бодлого төлөвлөлтийн хуульдаа бий шүү дээ. Тэгэхээр энэ дан дээлтэй сайд чинь ингэж ажиллаж чадах уу. Та бүхэн яаж тооцож байгаа юм бэ. Ядаж давхар дээлтэй байх боломжгүй бол Шадар сайдын түвшинд энэ асуудлыг авч үзэж болоогүй юм уу?

2 яам, 4 агентлаг шинээр байгуулах юм байна. Тэгэхдээ төсөв, орон тоо шинээр нэмэгдэхгүй байх. Одоогийн байгаа бүтэц агентлагууддаа яам болгоод явах болов уу гэж бодож байна. Яг төсөв дээр цоо шинээр нэмэгдэж ирж байгаа төсөв нь хэчнээн тэрбум төгрөг байна вэ. Шинээр бий болох орон тоо нь хэд байгаа вэ гэсэн энэ тоонуудыг хэлж өгөөч?

Хоёр асуудал байна. Мэргэжлийн боловсрол сургалтын тухай хуульд өөрчлөлт оруулаад мэргэжлийн боловсрол, сургалтын асуудлыг Боловсролын сайдад шилжүүлж байгаа юм байна. Яагаад мэргэжлийн боловсрол, сургалтын асуудлыг Боловсролын сайдад шилжүүлж байгаа юм бэ? Мэргэжлийн боловсрол, сургалтын асуудал чинь дан Боловсролын сайдын эрх асуудал ч биш шүү дээ. Доороо ядаж Хөдөлмөр, нийгмийн хамгааллын сайдад байлгадаггүй юм гэхэд энэ 2 талын оролцоотой байхгүйгээр нэг талдаа бол асуудал шийдэгдэхээр бол энэ үр дүн гарахгүй. Боловсролын хуулиар чинь 12 жилийн боловсролтой болгоно гэж байгаа юм байна лээ шүү дээ. Тэгээд мэргэжлийн боловсролыг нь хөдөлмөрийн яаманд нь үлдээгээд хүүхэд болгон 12 жилийн боловсролтой болгох юм бол 12 дугаар анги төгссөн хүүхэд нь тэгээд мэргэжлийн боловсрол нь тэр хөдөлмөрийн яам нь сургаад цаашаа явж болдоггүй юм уу. Энийг Засгийн газар дээрээ хэр ярьсан юм бол?

Төгсгөлд нь нэг асуудал байна. Хүүхэд харах үйлчилгээний тухай хуулийг боловсролын сайд эрхлэх асуудлаас гаргаад Хөдөлмөр, нийгмийн хамгааллын сайдын эрхлэх асуудал шилжүүлж байгаа юм байна. Хүүхэд харах үйлчилгээ чинь асрамжийн үйлчилгээ, халамжийн үйлчилгээ гэж та хүн хараад байгаа юм уу. Энэ чинь бол цэцэрлэгийн хүртээмж хүрэхгүй байгаа учраас бага насны хүүхдийг цэцэрлэгийн үйлчилгээ үзүүлэх л үйлчилгээ шүү дээ. Яагаад тэгээд энэ цэцэрлэгийн үйлчилгээ үзүүлэх үйлчилгээг асрамж, халамжийн үйлчилгээ гэж үзэж Хөдөлмөр, нийгмийн хамгааллын сайд руу шилжүүлж байгаа юм бэ. Энэ чинь дан асрамж, халамжийн үйлчилгээ биш шүү дээ Нямдорж сайд аа. Цэцэрлэгийн үйлчилгээ шүү дээ. Бага насны хүүхдийг цэцэрлэгт хамруулах үйлчилгээ шүү дээ. Яагаад ингээд хөдөлмөрийн яам руу нэг хэсгийг нь шилж аваад нэг хэсгийг нь голоод хөдөлмөрийн яаманд шилжүүлээд байгаа юм бэ. Энэ асуудал дээр тодхон хариулт авъя.

**Г.Занданшатар:** 91. Нямдорж сайд.

**Ц.Нямдорж:** 4 асуудал биш юм. Дотор нь жишээ нь тэр хөрөнгө оруулалтын асуудал, худалдааны асуудал, төлөвлөлтийн асуудал гээд задалбал бас нэлээн хэсэг юмнууд орчихсон байгаа. Их Хурлын гишүүдийн санаачилсан хуулийн төсөл байгаа. 7 сарын 2-нд Бямбацогт нарын гишүүд санаачилсан. Энэ төсөл дотор бас Засгийн газраас өргөн мэдүүлсэнтэй зөрсөн төр, хувийн хэвшлийн түншлэлийн асуудлыг Эдийн засгийн яаманд шилжүүлье гэсэн саналууд явж байгаа. Тэгээд энэ 2 төслийг нэгтгээд Их Хурал дээр хэлэлцэх нь зүйтэй байх гэдэг дээр санал солилцсон. Гишүүд төслийг хэлэлцүүлэх арга хэмжээ авах байх.

Яг одоогийн түвшинд бол Засгийн газар дээр Засгийн газрын хуулийн шинэчилсэн найруулгын төсөл боловсруулагдаад төгсгөлийн шатанд орж байгаа. Энэ төсөл энэ намрын чуулганаар хэлэлцүүлэхээр бид нар оруулж ирнэ. Одоо энэ өргөн барьсан төслийг хэлэлцээд нэг чиглэл гарах байх. Энэ чиглэл гарсны дараа шинэчилсэн найруулгын төсөл дээр нэмэлт хөдөлгөөнүүд хийгдээд нэг эцсийн хувилбар дээр тогтоно гэсэн тооцоотой ажиллаж байгааг та бүхэнд танилцуулъя.

Ер нь сүүлийн 30, 40-өөд жил энэ түүхэн талаас нь авч үзэх юм бол хуучин социализмын үед улсын төлөвлөгөөний комисс гэж байсан. Сайд нарын зөвлөлийн орлогч дарга тэргүүлдэг, сайд нараасаа ранк өндөр. Материал, техникийн хангамжийн улсын хороо гэж байсан. Улсын хорооны эрхтэй, яамдаас өндөр статустай. Ийм нэг бүтэц явж ирсэн түүх бий. Тэр үед улсын төлөвлөгөөний комиссоор дэмжигдээгүй эдийн засгийн асуудал цаашид Засгийн газар, төв хорооны хурлын түвшинд ордоггүй ийм тогтолцоо байсан. 1990 оноос хойш энэ тогтолцоо байхгүй болоод явж байгаад 2012 онд Эдийн засгийн хөгжлийн яам гэж байна гэдэг шийдвэр гараад тэр яам байгуулагдаад 2014 оны 11 сар хүртэл явсан нэг түүх бий. Тэгээд татан буугдсан.

Одоо энэ Эдийн засгийн төлөвлөлттэй холбогдолтой асуудал энэ 30 жилийн хугацаанд 2дахь удаагаа Их Хурал дээр орж ирж байна. Их Хурлын гишүүд та бүхний энэ асуудлыг тал талаас нь яриад эцсийн шийдвэр гаргах улс төрийн эрх нь та бүхэнд байгаа.

Их Хурлыг энэ асуудлаар хэлэлцэж байгаад ийм эрхийг нэмнэ, энэ нь хэрэггүй гээд улс төрийнхөө шийдлийг гаргачих юм бол Засгийн газар биелүүлээд явчихна. Гишүүдийн барьсан төсөлд бол Шадар сайдын ранктай байхаар хийсэн юм байна лээ. Энэ асуудлыг хэлэлцүүлгийн явцад та бүхэн харж үзнэ биз дээ. Эрх нь та бүхэнд байгаа. Ер нь бол энэ ранкийн талаар эдийн засгийн хөгжил, бодлогын асуудал, хариуцдаг газар ранк өндөр байна гэдэгтэй миний хувьд санал нэг байгаа. 2, 3 хувилбар байгаа. Одоогийн Шадар сайдад хариуцуулах нэг хувилбар байна. Шинэ сайдыг нь Шадар сайдын түвшинд тавиад шийдвэр гаргах нэг хувилбар байна.

**Г.Занданшатар:** Содномын Чинзориг гишүүн тодруулъя.

**С.Чинзориг:** 1990 оноос өмнө бол төлөвлөгөөний комисс ранк өндөр байсан л даа. Улс төлөвлөгөөний комиссын дарга нь сайд нарын зөвлөлийн орлогч, төлөвлөгөөний комиссын орлогч дарга нь Монгол Улсын Төрийн сайд гэсэн статустай явж байж энэ хөгжлийн бодлогын төлөвлөлтийн асуудлыг л авч явж байсан л даа. Тийм бас түүх уламжлалтай. 3 асуултад хариулт өгсөнгүй л дээ. Нямдорж сайд. Яамдтай холбоотой, агентлагтай холбоотой асуудлаар чинь яг одоо цоо шинээр төсөв дээр сууж байгаа тэр төсөв нь хэд юм. Орон тоо нь хэд юм, хэд нь яг одоо хуучин агентлагууд дээрээ суурилаад явж байгаа юм бэ. Тэр мэргэжлийн боловсрол, сургалтын байгууллагыг яагаад Боловсролын сайдад шилжүүлж байгаа юм бэ. Тэр хүүхэд харах үйлчилгээ цэцэрлэгийн хүүхэд хүмүүжүүлэх үйлчилгээ гэж үзэхгүй. Асрамж, халамжийн үйлчилгээ гэж үзээд хөдөлмөрийн яам руу шилжүүлж байгаа юм уу. Энэ 3 асуудалд хариулт өгөх өгөхгүй л байна л даа.

**Г.Занданшатар:** Нямдорж сайд. 91.

**Ц.Нямдорж:** Төсвийн тухайд Эдийн засгийн хөгжлийн яамны төсөв дээр 4.3 тэрбум төгрөг, Цахим яамны төсөв дээр 1.8 тэрбум төгрөг суусан. Одоо бол 30-40 хүнтэй энэ 2 агентлаг ажиллаж байгаа. Төсөвт тооцож оруулсан нь бол Хөгжлийн яам 80-аад орон тоо. Цахим яам нь бас л 80-аад орон тоотой гэсэн ийм санал явж байгаа юм. Тэгэхдээ явцын дунд зохицуулалт хийх шаардлага гарах байх.

Мэргэжлийн сургалтын асуудал, хүүхэд харах үйлчилгээний асуудал дээр бол энэ оруулж ирсэн асуудал дотор энэ байхгүй учраас би хариулмааргүй байна. Та бүхэн төсөв хэлэлцэх үедээ Боловсролын сайд, Нийгмийн хамгааллын сайд.

**Г.Занданшатар:** Нямдорж сайд гүйцээж хариулъя.

**Ц.Нямдорж:** Явцын дунд энийг сайн ярина биз дээ. Засгийн газрын түвшинд бол ийм юм яригдсан. Мэргэжлийн сургалт үйлдвэрлэлийн асуудлыг боловсролын системд нь буцааж оруулна гэдэг асуудал яригдаад дэмжигдсэн байдалтай санал орж ирсэн юм. Одоо ямар шийдвэр гаргахыг та бүхэн мэдэх цаг болж байна. Би хувьдаа энэ мэргэжлийн сургалт үйлдвэрлэлийн хувь хүнээс санал сонсох гэж байгаа бол Чинзориг сайд байхад энийг ер нь Хөдөлмөрийн яам талдаа байлгавал яасан юм бэ гэдэг саналыг олон жил ярьж байж гарсан шийдлээ. Одоо буцаад ийм байдалтай болж байгааг бол энэ асуудлыг хариуцаж байгаа сайд нар та бүхэнд хариулах нь дээр байх гэж бодож байна.

**Г.Занданшатар:** Одоо Дамдинням гишүүн. Гонгорын Дамдинням гишүүн.

**Г.Дамдинням:** Эрхэм гишүүдийн энэ өдрийн амар амгаланг эрье. Засгийн газрын бүтцийн тухай хууль орж ирж байгаа. Тэгээд энэ дээр мэргэжлийн боловсролын салбарыг сүүлийн 10 жил завхарсан байдлаас нь салгаж, боловсролын салбар луу нь буцааж ирүүлэх өөрчлөлт оруулж ирж байгаа нь зөв зүйтэй, сайшаалтай асуудал. Тэгээд энэ дээр бол зарим гишүүдийн хэлж байгаа санаа, оноог бас ойлгох ёстой. Хөдөлмөр, нийгэм хамгааллын яамнаас хэтэрхий салгаад хол аваад явчхаар хөдөлмөрийн зах зээлээсээ салчихдаг ийм асуудал үүсээд байгаа. Яг одоогийн байгаа тогтолцоогоороо бол энэ ерөөсөө болохгүй байгаад байгаа юм. Багш бэлтгэх тогтолцоо, багш нарыг давтан сургах тогтолцоо нь доголдчихсон, судалгаа хийгээд үзэхээр төгсөгчдийнх нь үндсэндээ ерөнхий мэдлэг нь 60 хувь байхгүй, мэргэжлийн боловсролын мэдлэг нь 40 хувь байхгүй ийм завсардчихсан байдал руу орчихсон явж байгаа. Тэгэхээр боловсролын яам руу нь боловсролын салбар луу нь буцааж оруулж ирэх энэ зарчим нь бол зөв. Тэгэхээр энэ Засгийн газрын энэ шийдвэрийг дэмжиж байна.

Хоёрдугаарт энэ Эдийн засгийн хөгжлийн яам гэнэ. Эдийн засгийн хөгжлийн яамны энэ хуулийн төслийг нь харахаар ер нь энэ үндэсний хөгжлийн агентлагийг л яам болгочхож байгаа юм байна лээ. Тэгэхээр энэ эрх хэмжээ нь бол хүрэхгүй. Сангийн яамтайгаа ажиллаж чадахгүй. Төлөвлөлт хийдэг Монгол Улсын ирээдүйн төсөв хөрөнгийг ирээдүйн 5 жил, 10 жил, 20 жилдээ хаанаа зарцуулах юм бэ гэдгийг тооцдог. Энэ яам бол нэлээн хүчтэй, чадалтай, эрх хэмжээтэй ийм яам байх хэрэгтэй. Тэгээд Эдийн засгийн хөгжлийн яам нь өөрөө хөгжлийн бодлогоо гаргаад, Сангийн яам хэрхэн санхүүжүүлж авч явахаа шийдээд явдаг энэ бүтэц рүүгээ орохгүй бол одоогийн бидний төсвийн хуулийн байдал бол 1, 2 жилийн гал унтраасан байдалтайгаар явж байгаа нь бол их буруу бодлого яваад байгаа юм. Тэгэхээр төсвийн үр ашигтай байх, улсын хөгжлийн чиглэлийг авч явах чиглэлд энэ яам их зөв зүйтэй ажиллахын тулд нэлээн хүч оруулах хэрэгтэй байгаа гэдгийг хэлье. За баярлалаа.

**Г.Занданшатар:** Үг хэлчихлээ. Эрхэм гишүүн Норовын Алтанхуяг.

**Н.Алтанхуяг:** Ерөнхий сайд гараад явчихсан юм байна. Би энэ дээр 2 санал хэлье дээ. Хөгжлийн яам энэ хөгжлийнхөө асуудлыг онцгойлж анхаарах нь бол зөв юм аа. Их олон жилийн өмнөөс энэ Баяр сайд байх үеэс энэ Сангийн яам, Хөгжлийн яамны үүргийг гүйцэтгэж чадахгүй, олсон мөнгөө зарцуулдаг л газар. Хөгжлийн бодлогын асуудал тусдаа байх ёстой гээд агентлаг байгуулаад бид нарын үед бол яам байгуулаад ингээд явсан. Энэ уг нь зөв зүйтэй зүйл. Тэгэхдээ бид нарын үед бас алдаа гарсан. Одоо энэ Нямдорж сайд хэлж байна. Нөгөө Батбаяр сайд хариуцаж байсан. Одоо энэ Засгийн газрын чинь эрх, үүрэг яамдын эрх үүргийг хуваарилахдаа, тэндээ нөгөө хөрөнгө оруулалтын мөнгийг зарцуулах эрхийг Хөгжлийн яам авчихсан учраас жаахан буруудсан. Энэ бол ер нь тэр судалгаа, төлөвлөлт, хэтийн төлөвлөлтийг хийх тэр чиглэлдээ ажиллах ёстой юм байна лээ.

Хоёрдугаарт, ер нь статусын хувьд харахад бол Хөгжлийн яам, Мэдээллийн технологийн яам гэхээсээ илүүтэй яам байгуулчхаар чинь холдоод л явчихдаг юм. Тэгээд л тэнд нэг байшин, хэдэн хүнтэй хэрэлдээд л алга болдог. Тэгэхээр хөгжлийн яам, мэдээллийн технологийн яам биш хөгжлийн асуудал хариуцсан Шадар сайд, Мэдээллийн технологийн асуудал хариуцсан 2 Шадар сайдаа бий болгоод л энэ Монгол Улс нэг хөгжлийнхөө юмыг Ерөнхий сайдтай нийлээд 3 тулгууртай аваад явмаар байгаа юм. Ингэвэл зөв болох байх гэж бодож байна. Ер нь яам өгөхөөр л байшин сав, тэгээд л мэдэхгүй машин тэрэг гээд алга болдог юм шүү. Тийм учраас би арай өөрөөр шийдээч ээ. Мэдээллийн технологийн яам танай ХЭГ-ийн бүтцэд шахуу явж байгаа шүү дээ? Мэдээллийн технологийн агентлаг тэр их буруу биш шүү дээ. Тэгээд энэ хоёр шадар сайдад тусад нь юм өгөхгүйгээр ХЭГ-ийн бүтцэд оруулаад явбал манай Засгийн газрын чадавх, чадал, зохицуулах чадал яамдууд бас дур дураараа авирлаад байдаггүй тэр их олон юмыг ингээд бөөгнүүлж болох байх шүү. Би тэгж бодож байна. Та нар минь бодвол илүү их ухаантай хүмүүс юм чинь тэгээд учир нь авчраад сайн олно биз. Ер нь алдаа хаана гарсан юм гэхээр агентлаг байгуулахаар Хашчулуун гэдэг хүнийг даргаар тавьсан чинь агентлагийг бол яамдууд тоодоггүй юм аа. Чи агентлагийн дарга байж байж олон юм ярилаа. Манай бодлого бол ийм байхгүй юу. Эрүүл мэндийн бодлого, боловсролын бодлогын юм байхгүй юу. Чиний мэддэг юм гэж юу байдаг юм гээд ингэчихсэн. Яам байгуулбал гарах нэг сөрөг юмыг чинь хэлж байна. Тун удахгүй адилхан зиндааны 2 сайд хоорондоо хөгжлийн бодлогын асуудал ярина, тэгэнгүүт чинь өө чи юу яриад байгаа юм. Чамайг бодвол би бас энэ салбарт олон жил ажиллачихсан. Энэ бодлого чинь ингэж гардаг юм гэнэ. Тэгэхээр ерөнхий сайдаас битгий холдуулаач. 2 Шадар сайдын зиндаанд аваачаад асуудлыг нь өгчхөөч ээ. За тэр бусад жижиг сажиг асуудлыг нь өөрийн яамдууд руу өгөөд зохицуулж болох байх гэж. Надад нэг ийм л бодол байна.

Би Чинзориг сайдтай нэг юман дээр санал нэг байгаа. Боловсрол ойлгохгүй хүмүүс л яваад байх шиг байгаа юм. Мэргэжлийн сургалт үйлдвэрлэлийн төв гэдэг чинь мэргэжилтэй ажилчин бэлддэг юм л даа. Тэгэхээр би хэлээд хаячихъя даа. Тэгээд та нар шийдэх юм чинь. Ер нь бол тэр арай нэг 9 дүгээр ангиасаа эхлээд гар, хөлийн ур чадвартай, ур чадвар сайтай болох гэж байгаа хүүхдүүдээ уг нь дэмжмээр л юм байгаа юм л даа. Тэрнийг нь ерөнхий эрдмээр толгой тархийг нь дүүргэнэ гэж ингэж эргүүтэж байгаа бол наадуул чинь улам дордоно. Одоо энэ Нямдорж сайн санаж байгаа. Ганди сайд, Отгонбаяр сайд 2-ын хоорондын маргаан энэ л байдаг байсан юм. Тэгэхдээ тэр үед шийдэж чадаагүй учраас би Ерөнхий сайд болоод хөдөлмөрийн яаманд өгсөн юм. Бусад газар бол энэ МСҮТ чинь бол юун яам тэр хүн шиг улсад нь бол худалдаа аж үйлдвэрийн танхим тэд нар луугаа байдаг юм гэнэ лээ шүү. Жаахан юм үзэж харж судлаарай яам байгуулснаар юм сайжрахгүй шүү. Баярлалаа.

**Г.Занданшатар:** За үг хэлчихлээ дээ. Ганзоригийн Тэмүүлэн гишүүн.

**Г.Тэмүүлэн:** Та бүхэнд бас энэ өдрийн мэндийг хүргэе. Тэгээд энэ Засгийн газрын тухай хуульд нэмэлт, өөрчлөлт оруулах тухай хуулийн төслийг авч танилцлаа. Хөгжлийн бодлого төлөвлөлттэй холбоотойгоор Эдийн засаг, хөгжлийн яам гэж байгуулах гэж байгаа асуудлыг бол зарчмын хувьд бол дэмжиж байгаа. Улс юм бол бид нар хөгжих ёстой. Эргээд тэр хөгжил нь бол зөв төлөвлөлт, судалгаан дээр үндэслэж хийгдсэн байх ёстой. Тэгэхээр бид нарын хувьд, зарчмын хувьд энэ яамыг бол байгуулах зайлшгүй шаардлагатай. Бид нарын хувьд алдаатай өнгөрсөн 20, 30 жилийн хугацаанд явж байсан нэг түүх бол бүтэц тогтолцоотой холбоотой, зохион байгуулалттай холбоотой, эрх үүргийн буруу хуваарилалттай холбоотой асуудлууд байдаг. Тэгэхээр бид нар хөгжлийн яаманд бүх эрх мэдлийг, зохион байгуулалтыг, бүтэц тогтолцоог нь бол хийж өгөх ёстой гэж бодоод байгаа юм. Хөгжлийн яаманд төрийг нэгтгэх ёстой гэж бол хараад байгаа юм. Улсын бодлогыг энд нэгтгэх ёстой, зангидах ёстой. Тэрнээс биш зөвхөн өнөөдрийн агентлаг шиг гэдэг юм уу, энэ хүрээлэнгийн хэмжээнд бол ажиллаж болохгүй. Макро түвшинд Монгол Улсын бүх бодлогыг энд нэгтгэдэг байх ёстой. Бүх яамны бодлого энд нэгдэх ёстой. Бүх салбарын бодлогыг энд зангидах ёстой гэж хараад байгаа юм. Үгүй бол энэ яамыг байгуулаад хэрэггүй гэж харж байгаа юм.

Тэгэхээр хөгжлийн яамны төлөвлөлтийн дагуу бол төсвийг төлөвлөдөг бүх салбарын бодлогыг нь төлөвлөдөг, тэрнийх нь дагуу Сангий яам нь тэр төлөвлөлтийнх нь дагуу төсөвлөдөг энэ бодлогыг хийх ёстой гэж хараад байгаа юм. Өнгөрсөн бид бүгдийн алдаа оноо маань юу гэхээр Сангийн яам дээр бол энэ бүх эрх үүргүүдийг нь бол давхардуулж өгч байдаг, зардлыг хянадаг буюу байгууллагаар тооцох юм бол байгууллагын нягтлан бодогч нь ня-бо нь бол улсыг удирддаг, энэ төлөвлөлтийг хийдэг асуудал дээр байгаад байсан. Тэгэхээр өнөөдөр бол улсын ня-бо нягтлангын ажлыг хийе. Сангийн яам нь ня-бо-гийн ажлыг хийгээд улсыг удирддаг, төлөвлөдөг, макро түвшинд бүх бодлогыг баталдаг ажлыг хөгжлийнхөө яам дээр хийх ёстой гэж хараад байгаа юм. Тэгэхээр энэ эрх үүргийг нь бол өгөх ёстой, Сангийн яамтай эрх үүргийг нь давхардуулахгүй гаргах ёстой. Дээрээс нь зөвхөн эдийн засгийн хөгжлийн сайд гэдэг сайдаар бол удирдуулж болохгүй гэж хараад байгаа юм. Эрх мэдлийг нь өгөхийн тулд сайдад нь давуу эрх мэдлийг өгөх ёстой. Сайд нарын сайд энэ яамыг удирдах ёстой гэж хараад байгаа юм.

Магадгүй Шадар сайд нь удирддаг. Хуучин улсын төлөвлөгөөний комисс байхад бол сайд нарын орлогч дарга нь удирддаг байсан. Үндэсний хөгжлийн яам гэж 1991, 1992 онд байхад бол бас л тэр хэмжээний ранкийн сайд бол удирддаг байсан. Батсуурь сайд байсан. Тэгэхээр бид нар энэ хэмжээнд бол бодлогыг хийхгүй бол бүх салбар, бүх яам, эдийн засгийн хөгжлийн яаман дээр очиж зангидагддаг. Тэндээс бодлогоо гаргуулдаг, төлөвлөлтөө хийлгүүлдэг, Сангийн яам тэрнийх нь дагуу төсөвлөдөг, Сангийн яам нь Эдийн засгийн хөгжлийн яамны дор ажилладаг. Энэ салбарын яам шиг байдлаар зохион байгуулалтыг хийхгүй бол сайдад нь эрх мэдлийг нь өгч, шадар сайд хариуцуулахгүй бол энэ яам бүтэц зохион байгуулалтын хувьд үр дүнгүй болно гэж хараад байгаа юм.

Тэгэхээр би энэ дээр манай Засгийн газрын Хэрэг эрхэх газраар оруулж ирж байгаа Засгийн газрын бодлого маань ямар түвшинд байгаа юм бэ? Төлөвлөж оруулж ирснээр бол Эдийн засгийн хөгжлийн сайд гэдэг л энэ албан тушаалыг оруулж ирсэн байна. Тэгэхээр би бол энэ хэмжээндээ эрх мэдэл нь дутна, яамдуудын салбар хоорондын бодлогыг зангидахад арай ранк дутах байх гэж хараад байгаа юм.

**Г.Занданшатар:** 91. Нямдорж сайд.

**Ц.Нямдорж:** Үгүй ээ, ер нь гишүүдийн хэлээд байгаа Ганбаатар гишүүн, Алтанхуяг гишүүн, Тэмүүлэн гишүүн ярьж байна. Энэ хүчтэй яам байх ёстой гэдэг дээр санал нэг байгаа. Энэ оруулж байгаа өөрчлөлт бол ямар ч байсан яамыг нь байгуулах улс төрийн шийдвэрийг нь гаргуулчихъя. Төсвийг нь батлаад өгчихье гэсэн ийм л ерөнхий санаа. Тэгээд энэ төсвийн хууль ч ялгаагүй, энэ хууль ч ялгаагүй 2022 оны 1 сарын 1-ээс үйлчилж эхэлнэ шүү дээ. Тэр үед Ерөнхий сайд Эдийн засгийн хөгжлийн сайдыг томилох үедээ энэ ямар ранкийн хүн байх вэ гэдэг асуудлаа дахин нэг авч үзээд, тэгээд Засгийн газрын бүтэц бүрэлдэхүүнд өөрчлөлт оруулах хуулийн төслийг санаачлаад жаахан өөрчлөлт хийгээд Шадар сайдын ранкад байх ёстой гэвэл Ерөнхийлөгчтэй зөвшилцөөд санал оруулж ирээд л хуульд нь өөрчлөлт оруулаад л, тэгээд л тэр ранкад нь аваачаад тавьчих бололцоо байгаа. Энэ л зүйлийг би хэлье. Энэ яамыг байгуулаад байгуулсан яам нь алдаж унасан 2012-2014 оны нэг туршлага бидэнд байна. Үндэсний хөгжлийн газар нэртэйгээр 2008 оноос 2012 онд явсан нэг туршлага байна, одоо дахиад Үндэсний хөгжлийн газар гээд энэ 2 дахь нь. Энэ бүхнээ шигшиж байгаад тэгээд Ерөнхий сайд яг байгуулах мөчтэй нэг нэмэлт шийдвэр, санал та бүхэнд оруулж ирж танилцуулах байх. Ийм зүйлийг би хэлье.

Тэгээд гишүүд хэлэлцүүлгийн явцад бол энэ гишүүдийн санаачилсан хуулийг давхар авч үзээд энэ яамны эрх мэдлийг эцэслэн шийдээд өгвөл сайн байна. Одоо ний нуугүй ярихад бол Засгийн газар дээр яг энэ асуудлыг ярихад бас жаахан төвөгтэй байгаа. Энийг та бүхэн ойлгож байгаа биз дээ. Өгнө л гэнэ, өгөхгүй л гэнэ, тийм ярианууд байгаа, байгаа. Энийг нуугаад яах вэ.

**Г.Занданшатар:** Ганзоригийн Тэмүүлэн гишүүн тодруулж асууна. 1 минут.

**Г.Тэмүүлэн:** Тэгэхээр нэг зүйлийг нэмж хэлэхэд Эдийн засгийн хөгжлийн яаман дээр бид нар ер нь энэ хөгжлийн бодлогыг батлахдаа төсвийн хүрээний мэдэгдлийг энэ Эдийн засгийн хөгжлийн яамнаас баталдаг байх нь зарчмын хувьд зөв байх гэж бодоод байгаа юм. Ирэх 2-3, 4 жилийн хугацаанд тухайн төсвийн хүрээнд баримтлах бодлого маань юу байх юм бэ? Стратеги маань юу байх юм бэ? Дээрээс нь магадгүй өрийн таазыг нь Эдийн засгийн хөгжлийн яам баталдаг. Эргээд Эдийн засгийн хөгжлийн яамнаас төлөвлөсний дагуу бол Сангийн яам төсөвлөдөг энэ зарчмаар хийх нь бол зарчмын хувьд зүйтэй гэж хараад байгаа юм. Тэгэхээр бид нар эрх үүргийг энэ хүрээнд өгч байж энэ яам бол яг үндсэн чиглэлийнхээ хүрээнд, үндсэн зарчмынхаа хүрээнд улсыг нэгтгэх, хөгжлийн бодлогыг зангидах энэ хэлбэртэй бол ажиллах боломжтой байх аа гэж харж байгаа юм.

**Г.Занданшатар:** Үг хэлчихлээ дээ. Лхагвын Мөнхбаатар гишүүн.

**Л.Мөнхбаатар:** Нэг талаас Засгийн газрын бүтэц, бүрэлдэхүүнийг батлах эрх нь бол Улсын Их Хуралд бий. Нөгөө талаас Засгийн газар өөрийн зорьж байгаа зорилго, үйл ажиллагаа, мөрийн хөтөлбөрөө ямар бүтэц, бүрэлдэхүүнтэй хэрэгжүүлэх вэ гэдэг бол Ерөнхий сайдынх нь бас бүрэн эрх. Ер нь бол Засгийн газар өөрийнхөө тэргүүлэх гэж үзэж байгаа энэ чиглэлээрээ яамдаа байгуулаад явах нь зүйтэй. Одоо бол 2 яам нэмье гэж байгаа. Ер нь тоондоо бол огт чухал биш, цаашдаа ч гэсэн энэ үнэхээр хэрэгцээтэй шаардлагатай гэж үзэж байгаа зүйлээрээ бол яамдыг нэмээд явах нь зүйтэй гэдэг би байр суурьтай байдаг хүн байгаа юм. Тухайлбал худалдааны яам ч гэдэг юм уу. Үнэхээр нийгэмд хэрэгцээтэй шаардлагатай тухайн асуудлыг шийдэх гарц нь энэ байна гэвэл нэмээд явах нь зүйтэй. 2 яам нэмж байгаа. Цахим хөгжил, харилцаа холбооны яам. Энэ бол 1924 онд анхдугаар Үндсэн хуулиа батлаад л байгуулсан яамдын нэг нь бол энэ холбооны яам шүү дээ. Харилцаа холбооны яам бол 100 жилийн түүхтэй ийм яам. Сүүлийн хэдэн жил бол агентлагийн статустай ажиллаж ирсэн. Ер нь энд харилцаа холбооны салбар гээд том салбар байна. Тэр дотроо цахим хөгжил гэдэг зүйл бол дэлхий нийтийн чиг хандлага, мэдээллийн технологид суурилсан эдийн засаг, нийгмийн хөгжил бол бий болчихлоо.

Хоёрдугаарт, манайх шиг өргөн уудам нутагтаа дэд бүтэц хөгжөөгүй энэ газар бол төрийн үйлчилгээг цахимаар хүргэхээр зорьж байгаа, хийгдэж байгаа энэ ажлууд бол хамгийн чухал зөв гэж харж байгаа юм. Тийм учраас эдгээр зүйлүүдийг нэгтгэсэн цахим хөгжил, харилцаа, холбооныхоо яамыг байгуулаад явах нь зүйтэй гэж үзэж байгаа. Нэг салбарын биш салбар хоорондын уялдаа холбоог хангах зорилгоор энэ яамдыг байгуулаад явах нь зүйтэй.

Гуравдугаарт, энэ бид бас олон жил энэ санхүү төсвийнхөө асуудал, эдийн засгийнхаа бодлого төлөвлөлтийн асуудлуудыг бол нэг гарт явж ирсэн ийм дутагдалтай. Энэ нь бол нь санхүү төсвийнхөө асуудалд хөгжлийн бодлого нь уягдаад хөгжлийн бодлого, төлөвлөлтийн асуудлууд нь дандаа хоцорч эндээ уягдаад яваад ирсэн. Энийг бол салгаад агентлаг болгосон, одоо яам болгоод хөгжүүлээд явах энэ асуудлыг бол дэмжиж байгаа юм. Сая бас гишүүдийн ярьж байгаа ранкийн хувьд бол бас жаахан ахиулж тавих ёстой гэдэг энэ зүйлийг бол хэлэлцүүлэг явц дээр ярих байх гэж бодож байна.

Дөрөвдүгээрт, энэ яам дээр ярьж байгаа асуудал дээр би нэг зүйлийг бас ярья гэж бодоод байна. Ер нь яамд бол үр дүнтэй ажиллах ёстой байгаа юм. Яамдыг аж ахуйн ажлаас нь салгах асуудлаар Засгийн газар ямархуу бодлого чиглэл барьж байна вэ? Яагаад вэ гэхээр яам салбарынхаа бодлогыг боловсруулах ёстой байтал аж ахуйн ажилтай их зууралдаж байна. Яагаад гэхээр төрийн өмчийн хороо 30 хувийг нь бараг эзэмшдэг яам нь 70 хувийг эзэмшдэг компани шиг ажиллаад байна шүү дээ. Төрийн өмчийн удирдлага зохион байгуулалтыг чинь яам хийгээд байдаг. Яамд нь дороо баахан үйлдвэрүүдтэй, төрийн өмчит компаниудтай. Тэгээд л энд төрийн өмчит компанийн ажлыг л хийгээд байдаг. Тендер, худалдан авалт, тендерийн хорооны хурал гэдэг юм уу ийм зүйлүүдэд л энэ яамдынх нь цагаа их барж байна. Энэ асуудлыг нэг мөр болгож шийдэж яамд нь бодлогоо боловсруулдаг, Төрийн өмчит компаниуд нь бол төрийн өмчит компаниудынхаа шинэчлэлийн хүрээнд бие даасан үйл ажиллагаа явуулдаг, аж ахуйн нэгж, ашиг орлогынхоо төлөө явдаг энэ зүйлүүдийг хооронд нь салгах нь зүйтэй гэсэн ийм байр суурьтай байгаа. Энэ чиглэлээр ер нь ямархуу бодлого барьж байгаа вэ гэдэг зүйлийг асууя гэж бодож байна.

**Г.Занданшатар:** Нямдорж сайд. Цэндийн Нямдорж сайд. Ганбат даргаа Нямдорж сайдыг дууд. Яагаад асуудал оруулж ирсэн хүн хэрвээ чуулганд оролцохгүй бол шууд хойшлуулах дэгтэй шүү. 93. Ганбат дарга сонссон бол хариулж бай.

**Б.Ганбат:** Мөнхбаатар гишүүний асуултад хариулъя. Засгийн газрын эрхлэх газрын Тэргүүн дэд дарга Ганбат. Орж ирж байгаа 2 яам бол ялангуяа эдийн засаг хөгжлийн яам дээр эрхлэх асуудлын хүрээ бол Улсын Их Хурал дээр яригдаж байгаад ингээд өргөжих ийм бололцоо бол байгаа. Саяны тэр аж ахуйн үйл ажиллагаатай холбогдсон асуудал. Энэ бол худалдан авах ажиллагаатай холбогдсон асуудлууд байгаа юм. Тэгэхээр худалдан авах ажиллагаатай холбогдсон асуудлын хүрээнд Төрийн болон орон нутгийн өмчийн хөрөнгөөр бараа ажил үйлчилгээ худалдан авах хуульд нэмэлт, өөрчлөлт оруулах асуудал бол яригдаж байгаа. Энэ дээр бол Мөнхбаатар гишүүний асуусан асуулттай ерөнхийдөө яамдыг аж ахуйн чиглэлийн үйл ажиллагаанаас хол байлгах, тусдаа байлгах ерөнхий санаа, чиглэлийг бол дэмжиж байгаа юм.

Өөрөөр хэлбэл яам бол бодлого боловсруулах үндсэн чиг үүрэгтэй. За дээр нь хуульд зааснаар бол чиглэлийн яамдууд байгаа. Чиглэлийн яамдууд бол яг тухайн салбарын үйл ажиллагааны чиглэлийг хэрэгжүүлэх, зохицуулахтай холбогдсон энэ үйл ажиллагааг бол хэрэгжүүлээд явах ёстой.

Худалдан авах ажиллагаатай холбогдсон энэ асуудал бол өмнөх практикуудаас харах юм бол их олон яаман дээр байж үзээд, яамдуудаас салгаж үзээд, тусад нь агентлаг байгуулаад янз янзын байдлаар бол их олон практик явсан. Энэ дээр бол цаашдаа худалдан авах ажиллагааг нэгдсэн маягаар, агентлагийн түвшинд зохицуулах тийм боломжийг судалж үзэж байгаа. Ер нь мэргэжлийн агентлаг нь чиг үүргийнхээ дагуу хариуцаад яамны үндсэн үйл ажиллагааг бол аж ахуйн чиглэлийн үйл ажиллагаанаас хол байлгах ийм асуудлыг бол судлаад явж байгаа.

**Г.Занданшатар:** 91. Нямдорж сайд.

**Ц.Нямдорж:** Бодлогын яам, аж ахуйн яам, яам аж ахуйн ажилд оролцож байна энэ тэр гээд л маргаан бараг 30-аад жил явж байна л даа. Энэ төрийн өмчийн хуулийн төсөл Засгийн газар дээр боловсруулагдаж байгаа. Их Хурал дээр ер нь энэ намрын чуулганы хугацаанд өргөн мэдүүлэх байх. Бид тэгж тооцож ажиллаж байгаа. Энэ үед Их Хурал гарцаагүй анхаарал хандуулж, Засгийн газрын түвшинд ялгаагүй шийдэх ёстой асуудал ийм сонин нөхцөл байдал бий болгоод хаячихсаныг засах явдал. Одоо жишээ нь энэ концессын асуудал гэдэг юм чинь салбарын яам дээрээ боловсруулагддаг ерөнхий санал нь. Тендерийг нь худалдан авах ажиллагааны газар шалгаруулдаг. Тэгээд шалгаруулчихаад, худалдан авах ажиллагааны газар нь хаячихдаг. 30-аадхан хүнтэй, яам нь худалдаа авах ажиллагааны газар шалгаруулсан учраас бидэнд хамаагүй гэж бүтэлгүй юм бол бултдаг. Ерөнхийдөө том дүнгээр нь ярих юм бол эзэнгүйдүүлээд хаячихсан. Төрийн өмчийн хороо, яам 2-ын хооронд ч бай энэ байдал олон жил үргэлжилж байгаа. ТУЗ-ийг нь Төрийн өмчийн хороо байгуулаад, захирлыг нь томилоод хаячихдаг. Жишээ нь Иргэний нисэхийн ерөнхий газар. Тэгээд сүүлд нь асуудал болохлоор салбарын яам нь мэднэ гэж төрийн өмчийн хороо нь бухдаг, салбарын яам нь болохлоор захирлыг нь Төрийн өмчийн хороо томилчихсон юм чинь бид нарын удирдлагад орохгүй байна гэж яриад л. Ингээд л ажил, хоёрдмол эзэнтэй хариуцлага хүлээх болохлоороо хариуцлага хүлээх эцсийн эзэн байхгүй болчхоод байгаа. Энэ асуудал асуудал дээр ер нь цэг тавья гэж бодож байгаа. Засгийн газарт энэ саналаа хэлнэ.

Ер нь эрчим хүчний салбар гэхэд энийг тэр яам, сайдаас нь холдуулж болохгүй. Төрийн өмчийн хороо, жишээ нь эрчим хүчний салбарыг удирдах ямар ч бололцоо байхгүй шүү дээ. 50-иад хүнтэй л ажиллаж байна гэх мэтээр. Ийм асуудлуудыг ер нь Их Хурал дээр ний нуугүй яриад энэ өмчийн удирдлагын асуудал, энэ салбарын яамыг үндсэн хариуцсан ажилтай нь уях асуудлыг цаашдаа Их Хурал анхааралд авч шийдвэрлэх цаг болсон гэж бодож байгаа шүү. Би энэ байр сууриа Засгийн газарт ч танилцуулж байгаа. Энэ өмчийн хуулийн асуудал яригдах үед танилцуулна. Их Хурал дээр ч гэсэн энэ асуудлыг ер нь ярих нь зүйтэй гэж бодож байгаа юм. Алийн болгон хариуцсан салбараасаа хол, хоёрдмол удирдлагатай, тэгээд эцсийн хариуцлага хүлээх эзэнгүй амьдраад байх юм гэдэг л асуудал байгаа. Эрчим хүчний асуудал дээр доголдол гарах юм бол Эрчим хүчний сайд харин эцсийн хариуцлагыг нь хүлээдэг. Бүх хуулийг нь углуургыг нь хийж өгөх ёстой л гэж бодож байгаа шүү дээ. Энэ дээр та бүхэн бодно биз дээ.

Худалдан авах ажиллагааны тухайд бол өнгөрсөн жил Үндэсний хөгжлийн газарт байсныг нь 11 сард хууль гаргаад Шадар сайдын талд өгчихсөн юм байна лээ шүү дээ. Тэгээд бол Сангийн яам руугаа чиглүүлье гэсэн юм ярьж байгаа. Боловсролын сайд жишээ нь маш бодитой зовлон яриад байгаа юм. Шалгаруулаад орхичихдог. 35 хүнтэй л газар л даа. Худалдан авах ажиллагааны газар нь гүйцэтгэлд хяналт тавьж чаддаггүй, тэгээд арга ядаад хүмүүс ажиллуулж байна гэж л яриад байгаа шүү дээ. Энэ бол амьдрал дээр байгаа үнэн бол энэ мөн.

**Г.Занданшатар:** Хавдисламын Баделхан гишүүн.

**Х.Баделхан:** Баярлалаа. Ер нь гишүүдийн ярьж байгаатай санал нэг байна л даа. 1990 оноос өмнө бол улсын хэмжээний нэгдсэн хөгжлийн бодлогыг бол Улсын төлөвлөгөөний комисс гэж маш том хүчирхэг байгууллага бол хариуцдаг байсан. Бүх яамдыг захирдаг байсан. Сая Нямдорж сайд өөрөө хэллээ. Дарга нь бол Ерөнхий сайдын нэгдүгээр орлогч хүн байсан. Хөгжлийн бодлогоо бол жинхэнэ утгаараа зангидаж тэндээс гардаг байсан. Тэр Улсын төлөвлөгөөний комисст бол бүх чадварлаг, чадвартай боловсон хүчнээр багаа бүрдүүлсэн байсан.

1990 оноос хойш бол энэ бодлого алдагдсан, хөгжлийн нэгдсэн бодлого байхгүй болсон. Одоо улсын хэмжээгээр хөгжсөн нэг бодлоготой болно гэж Эдийн засгийн хөгжлийн яамыг оруулж байгааг дэмжиж байна. Гэхдээ яг энэ өргөн барьсан байдлаар бол арай болохгүй гэж бодож байгаа. Энэ бас л миний адил бодлогоо зангиддаг чадвартай, сайд нь бараг Шадар сайдын эрхтэй. Тийм хүн байж байж л энэ бодлого бол цаашдаа хэрэгжинэ. Олон гишүүд энэ талаар бол санал хэллээ. Би эндээр бол санал нэг байна. Өмнө нь Алтанхуяг Ерөнхий сайд бас хэллээ. Эдийн засгийн хөгжлийн яам гэж байгуулаад Батбаяр сайд удирдаж байсан. Тэр үед бас нэг тодорхой үр дүн харагдаагүй. Адилхан ижил хэмжээний яам яг одоогийн Үндэсний хөгжлийн газрын хэмжээтэй адилхан явж байсан. Тийм учраас энийг энэ удаа бид нар бодлогоо зангидна гэвэл гишүүдийн хэлж байгаа саналын дагуу арай хүчирхэг яам, байгууллага бий болгох хэрэгтэй. Сайд нь бол Засгийн газрын гишүүнээс гадна Их Хурлын гишүүн хүн байх хэрэгтэй гэсэн ийм бодолтой байгаа. Энийг бас анхаарч үзээч. Тэгээд дараа нь сая хэлж байгаа хөгжлийн төв гэж олон байгууллага байгаа. Бодлогоо хэрэгжүүлдэг, энэ бол улсын үйлдвэрийн газар гэсэн статустай явдаг. Энийг зохицуулахгүй бол болохгүй. Тухайлбал Барилгын яам гэхэд чинь бодлогоо гаргадаг, доороо бол тэрийг хэрэгжүүлэх бие даасан агентлагтай байх ёстой. Энэ бол хуультай, хуульчилсан. Гэтэл өнөөдөр яг амьдрал дээр хэрэгжүүлж байгаа газар бол Барилгын хөгжлийн төв гэж улсын үйлдвэрийн статустай газар бол явж байгаа. Энэ бүгдийг нь цаашдаа зохицуулах нь зүйтэй гэсэн ийм саналтай байна.

Засгийн газраас орж ирсэн төслийг дэмжиж байгаа. Гэхдээ энийг арай ийм байдлаар биш. Тэр эдийн засгийн хөгжлийн яамыг бол арай жаахан хүчирхэг, бүх яамдыг зохицуулдаг, хоорондоо бодлогоороо хангадаг байдлаараа зохицуулах нь зүйтэй гэсэн тийм саналтай байна. Баярлалаа.

**Г.Занданшатар:** Баделхан гишүүн санал хэллээ тэ. Одоо Одонгийн Цогтгэрэл гишүүн.

**О.Цогтгэрэл:** За баярлалаа. Асуултууд. Тэгээд төгсгөлд нэг тодруулга байна.

2 яам, 4 агентлаг зардал нь 40 тэрбум төгрөг. Энэ 2 яам маш чухал хэрэгцээтэй, ер нь хэрэгцээтэй, тэгэхдээ үе үед л дандаа л асар чухал хэрэгцээтэй гээд л нэмэгддэг л дээ. Тэгэхдээ энэ дөчин тэрбум төгрөг болоод 2022 оны төсөв чинь нийлээд дотоодын нийт бүтээгдэхүүн дэх хэмжээ нь сүүлийн 5 жилд 10 их наядаар нэмэгдсэн. Аажим аажмаар нэмэгдээд л явж байгаа төсөв нэг талаасаа. Тэгэхээр чухам яг яагаад хэрэгтэй гэдэг дээр зарим нь тодруулга бас хэрэгтэй болчхоод байгаа юм. Үндэсний хөгжлийн газар, Мэдээлэл харилцаа технологийн газар гээд яамны суурин дээр очих гэж байгаа 2 газар чинь шууд Ерөнхий сайдын харьяаны л агентлагууд. Ерөнхий сайд үүрэг чиглэлээ өгөөд, хооронд нь яам хооронд бодлогын зохицуулалтаа хийгээд явах бүрэн боломжтой байсан газрууд.

Хоёрдугаарт нь, хэрвээ энэ 2 яам нэмэгдэж байгаа бол дахиад зөрүүлж 2 яам хасвал яадаг юм. Нэмэгдэж болно. Үнэхээр ач холбогдлыг нь эрэмбээрээ Ерөнхий сайд дээшээгээ тавьж болно. Тэгэхдээ нөгөө талд нь энэ чинь төсвийн зардал гэдэг цаана нь хязгааргүй эх үүсвэр нь байхгүй шүү дээ. Мөн энэ агентлаг гэдэг чинь 1996 оны тогтоолоороо анхны үзэл санаа, үзэл баримтлал нь тэр Agend /төлөөлөх/ гэдэг үгнээсээ гарсан юм байна лээ. Тэгэхлээр тохируулах, хэрэгжүүлэх гээд 2 том сав руу бүгдийг нь хуваагаад чихчихсэн. Тэгэхээр энэ Засгийн газрын үүрэг чиглэлийг хэрэгжүүлж байгаа, төлөөлж байгаа энэ үүрэг чиглэлүүдэд дахиж 1996 оны тогтоолын хүрээн дэх тэр зүйлээ дахиж эргэж, бодлого чиглэл ялгаатай байдлаар нь дахиж авч үзэх ёстой болсон юм биш үү. Өөр тэр 4 агентлаг дотор байгаа сахилгын хороо гэдэг нь яг ямар чиг үүрэгтэй газар вэ? Хаана, яг ямар чиг үүрэгтэй газар вэ?

Дараа нь тодруулах нэг зүйл байна. Их Хурлын даргаас. Өчигдөр хэлэлцэх асуудал дээр горимын санал гаргасан нь 15 цагийн үед албан ёсоор бичгээр цаасаа өгснийг цаг хоцорч ирсэн гэж байна. Та тэр цагийг нь үзээрэй. Энэ дээр бас юу ярих гэж байна вэ гэхээр таны зарласан Даваа гарагийн 10 цагт Ардчилсан намын бүлгийн хуралдаан болж, бүлгийн хуралдаанд 11 гишүүнээс 7 гишүүн оролцож, оролцсон 7 гишүүний 100 хувийн саналаар Дашдондогийн Ганбат гишүүнийг бүлгийн даргын үүрэгт ажлаас чөлөөлсөн. 100 хувийн саналаар гарын үсгээ зураад өгсөн. Дахиад хуралдаан мөн үргэлжилж 100 хувийн саналаар Наянтайн Ганибал гишүүнийг бүлгийн даргаар сонгож, томилсон. Энэ тогтоолыг та Улсын Их Хурлын нэгдсэн чуулган дээр уншиж танилцуулах ёстой. Энийг өчигдөр танд албан бичгээр хүргүүлсэн. Та бас энэ хуулийн үүргээ биелүүлэх ёстой. Мөн Улсын Их Хурлын бүлэг гэдэг Улсын Их Хурлын харьяа нэгж байгууллага. Энэ хүрээндээ Ардчилсан намын Улсын Их Хурал дахь бүлэг бас хэвийн үйл ажиллагаагаа явуулах боломж бололцоог та Улсын Их Хурлын даргын хувьд бас хангаж өгөх ёстой гэж бодож байгаа. Эхлээд асуултдаа хариулт авчихъя.

**Г.Занданшатар:** Нямдорж сайд асуултад хариулъя. Энэ хэлэлцэж байгаа асуудалтай холбоогүй. Тамгын газраас тэр юмнуудаа шалгаарай.91.

**Ц.Нямдорж:** 2020 оны Их Хурлын сонгуулийн дараа Улсын Их Хурлаас баталсан бүтцээрээ явна гэдэг Ерөнхий сайдын зарчим байгаа. Энэ 2 яамыг нэмж байгуулаад. Тийм учраас хасах санал байхгүй. Агентлагийн тухайд энэ Засгийн газрын хуулийн шинэчилсэн найруулгын төслийг Их Хурал баталбал тэрийг дагуулаад агентлагууд дээрээ нэг жаахан хөдөлгөөн хийх бодол байгаа. Тэгэхдээ Засгийн газар хэлэлцэгдээгүй учраас маш тодорхой юм хэлж чадахгүй байна. Ямар ч байсан энэ удаад бол энэ боловсролын агентлаг, ойн агентлаг гээд 4 агентлагийн асуудал саналаа Их Хуралд тавьсан байгаа.

Хуучин бол Усны аж ахуйн яам, Ой яам гээд яамд дээр үед байсан шүү дээ. Одоо би андуураагүй бол манай Баттөмөр гишүүн чинь Ойн яамд ажиллаж байсан хүн шүү дээ. Ийм юмнууд байсан юм. Энэ төлөвлөгөөний комисс хуучин Засгийн үед чинь бол сайд нарын зөвлөлийн тэргүүлэгчид гэж юм байсан юм. Тэр тэргүүлэгчдийн бүрэлдэхүүнд сайд нарын зөвлөлийн дарга, орлогч нар нь, орлогч нарынх нь дотор тэр төлөвлөгөөний комиссын дарга ордог, хэрэг эрхлэх газрын дарга гээд тэгээд энэ төлөвлөгөөний комисс гэдэг юмаа бүх яамд нь хүлээн зөвшөөрчихсөн. Төлөвлөгөөний комиссын хаалгаар даваагүй юм сайд нарын зөвлөлд орж ирдэггүй ийм л тогтолцоо байсан юм л даа. Одоо энэ шинээр байгуулагдах Эдийн засгийн яамыг би хуучин утгаар нь ажиллана гэж хэлж байгаа юм биш шүү. Ёс суртахууныг нь ийм байдалд хүргэж, ерөнхий сайд нь ийм байдлаар энэ яамаа сайд ажиллуулдаг, үлдэж байгаа сайдууд нь ёс суртахууныг хүлээн зөвшөөрч, эцсийн юмыг Эдийн засгийн хөгжлийн яамтай тохирч байж Засгийн газарт оруулдаг ийм л хэв маягт шилжүүлэх юм бол одоогийн гишүүдийн яриад байгаа болгоомжлол арилах ёстой юм байгаа юм. Энэ нэг хөшүүрэг нь ранкийн асуудал байгаа гэдэг дээр санал нэг байгаа. Ер нь аливаа хууль гаргаж, сайн хууль баталж болно. Сайн хууль батлахын зэрэгцээ тэр сайн хуулийг даган мөрддөг хүмүүс сайд байх, тэр сайд нар ёс суртахуунтай байж энэ хуулийн үзэл санаанд захирагдах гэдэг бол өөр асуудал л даа. Жишээ нь, тэр дээр үеийн юманд чинь бол Сангийн яам бус яамтайгаа яг ижил ранканд байдаг. Эцсийн юмаа төлөвлөгөөний комисст очиж төлөвлөгөөний комиссын дарга зөвшөөрч тэрийг нь цааш явуулдаг ийм л дэглэм, журам байсан юм. Ингэж байж энэ улсын ажлыг бүхэлд нь авч явж байсан л түүх байдаг юм байна шүү дээ.Үүнийгээ бас бас хуучин юм болгон муу байх ёс байхгүй шүү дээ. Сайн юмыг нь бид нар өвлөж авч явах л ёстой юм байгаа.

**Г.Занданшатар:** Одонгийн Цогтгэрэл гишүүн тодруулъя.

**О.Цогтгэрэл:** Тэр агентлагийн тухайд тооны наана цаанадаа биш. Яг одоо энэ агентлагууд чинь тохируулах, хэрэгжүүлэх гэдэг чиг үүргүүд чинь заримдаа яг энэ чигээрээ байж чадаж байна уу? Ер нь нэг л тийм 2 шуудайнд л хуваагдчихаад байгаа юм шиг л харагддаг л даа. Дээр нь та тэр сахилгын хороо гэдэг шинээр байгуулагдаж байгаа нэгжийн тухай мэдээлэл өгөөч? Их Хурлын даргаас түрүүний зүйлд хариулт авмаар байна. Та тэр горимын санал дээр ном ёсоороо өгсөн цаасны дагуу хариултаа өгмөөр байна. Их Хуралд ардчилсан намын бүлгийн шийдвэрийг уншиж танилцуулмаар байна. Мөн түрүүний Ганбат гишүүн ч гэсэн намын дотоод асуудлыг энд авчирч зохион байгуулалттайгаар, та минутыг нь автоматаар сунгаж явуулж байна лээ. Бас иймэрхүү нэг талыг барьсан үйл ажиллагаагаа Их Хурлын даргын хувьд явуулахгүй байхыг хүсье. Энэ түрүүний тодруулгадаа танилцуулах зүйлдээ хариулт авъя.

**Г.Занданшатар:** Тэр бүгдийг шалгаж үзэж болно шүү. Ардчилсан намын бүлгийн гишүүн Одонгийн Цогтгэрэл өөрийн намын дотоод дүрэм, журмынхаа хүрээнд асуудлаа шийдвэрлэж, Улсын Их Хуралд хүндэтгэлтэй хандахыг сануулж байна. Улсын Их Хурлын Тамгын газар Түвшинжаргал дарга өчигдөр бичиг нь хэдэн цагт ирсэн, үндэслэлээ дурдаагүй, Их Хурлын дэгийн тухай хууль, чуулганы хуралдааны дэгийн тухай хуульд заасан хэлэлцэх асуудлын тов дараалалд өөрчлөлт оруулах санал үндэслэлээ дурдаагүй. Хуульд заасан хугацаанаас хожимдуулж ирүүлсэн үндэслэлүүдийг нотлох баримтаар нь үзүүл. Цаг минутаар бүртгэлтэй байдаг юм. Худлаа хэлж болохгүй шүү. Цаг минут, нэг минут Ганбат гишүүн дээр хасагдчихсан байж байгаад нэмэгдсэн. Түвшинжаргал.Улсын Их Хурлын тамгын газар.

**Э.Түвшинжаргал:** Цогтгэрэл гишүүний асуултад хариулъя. Улсын Их Хурлын чуулганы хуралдааны дэгийн тухай хуулийн 13 дугаар зүйлийн 4 дэх хэсэгт таны энэ асуугаад байгаа асуултыг бол журамласан байгаа. Гишүүн нь энэ хуулийн 9.5-д заасан нэгдсэн хуралдаанаар хэлэлцэхээр тогтсон асуудлыг хойшлуулах, дараалал өөрчлөх, асуудал нэмэх горимын санал гаргах бол Улсын Их Хурлын даргад нэгдсэн хуралдааны өмнөх өдрийн 17 цагаас өмнө үндэслэл бүхий саналаа бичгээр ирүүлнэ гэсэн хуулийн зохицуулалттай. Таны бичиг бол бичиг хэргийн бүртгэл дээр 17 цаг 12 минутад бүртгэгдэж, яг Их Хурлын дарга дээр бол 16 цаг 30 минутад очсон. Ингээд нэгдүгээрт хуулийн цагийн хугацаа хэтэрсэн. 17 цаг 30 гэж байгаа. 17 цаг 12 минутад бичиг хэрэг дээр. Тэр нь бол бүртгэлийн шууд автомат программаар байж байгаа. Би танд одоо үзүүлье. Хоёрдугаарт энэ бичиг дээрээ та яг ямар асуудлыг яг энэ дэгийн хуулийн саяын 13.4-т заасан дараалал хойшлуулах, яах гэж байгаа гэсэн үндэслэлээ бол огт дурдаагүй байсан. Ийм 2 үндэслэлээр бол өнөөдрийн хуралдаан удирдах дараалалд таны үг хэлэхийг оруулах боломжгүй. Энэ хуулиа уншиж Улсын Их Хурлын үйл ажиллагаанд хүндэтгэлтэй хандаж, намын дотоод асуудлаа бүлэг дотроо шийдэж явуулах шаардлагатай. Энийг бол Улсын Их Хурал дээр Улсын Их Хурлын дарга зарлан мэдээлэх хууль зүйн үндэслэл байхгүй. Бүр хуульд харшилна. Яагаад гэхээр Улсын Их Хурал дахь Ардчилсан намын бүлэг хуульд заасны дагуу байгуулагдаж, үйл ажиллагаа явуулж байгаа. 2020 оны ээлжит сонгуулийн үр дүнд Ардчилсан намаас 11 гишүүн сонгогдож, Улсын Их Хурлын чуулганы хуралдааны дэгийн тухай хуулийн 24.1, 24.2-т заасны дагуу бүлэг байгуулсан тухай шийдвэр болон бүлгийн гишүүдийн нэрсийн жагсаалтыг Улсын Их Хурлын даргад бичгээр ирүүлснийг 2020 оны 7 дугаар сарын 1-ний өдөр нэгдсэн хуралдаан дээр танилцуулснаар Улсын Их Хурал дахь ардчилсан намын бүлэг 11 гишүүнтэй байгуулагдсан. Энэ хуульд заасны дагуу байгуулагдаж үйл ажиллагаа явуулж байгаа. Энэнээс өөрөөр Улсын Их Хурлын дарга анх байгуулагдсанаас хойш энийг зарлан мэдээлэл өгөх дэг байхгүй.

Тэр бол бүлгийн дотоод асуудал. Энэ дээр бол Ардчилсан намын бүлгийн дарга, бүлгийн бланк тэр Ганбат даргаас Улсын Их Хурлын гишүүн Туваан, Ганибал, Батсуурь нарыг намын гишүүнээс хасах тухай сахилгын шинэ шийтгэл оногдуулсан тул мөн Улсын Их Хурлын гишүүн Норовын Алтанхуяг, Сайнхүүгийн Ганбаатар манай намаас албан ёсоор нэр дэвшиж сонгогдоогүй тул эдгээр гишүүд нь Ардчилсан намын болон бүлгийн гишүүн байх боломжгүй талаар мэдэгдсэн албан бичиг ирүүлсэн. Эднийг бид нар бол Улсын Их Хурлын бүтцийн байгууллага гэж авч хэлэлцээгүй. Тухайн үед энэ нэлээн дээр. Улсын Их Хурал дахь Ардчилсан намын бүлгийн хэвлэмэл хуудас, албан бланк дээр бүлгийн дарга Ганбатаас, Улсын Их Хурлын даргад хандан 4, 5 бичиг ирсэн. Энэ 20-ны өдөр бүлгээс гишүүд хасагдсан тухай, 10 дугаар сарын 21-ны өдөр Ардчилсан намын бүлгийн үйл ажиллагааны талаар 94 тоот бичгээр Улсын Их Хурал дахь Ардчилсан намын бүлгийн дарга Ганбат бүлгийн үйл ажиллагааны дүрмийн хүрээнд бүлгийг дотоод, гадаадад төлөөлж бүлгийн өдөр тутмын үйл ажиллагааг удирдан үйл ажиллагаагаа хэв явуулж байгаа болно гэсэн ийм албан бланк дээр ийм бичиг ирсэн байна.

Бесейн гишүүнээс Улсын Их Хурлын гишүүний хэвлэмэл хуудас бланк дээр 2021 оны 10 дугаар сарын 19-ний өдөр Улсын Их Хурал дах Ардчилсан намын бүлгийн шийдвэрийг хүргүүлэх тухай бичгийг өчигдөр ирүүлсэн. Тэгээд энэ бичгүүд нь бол бодит байдал дээр нэгэнт сонгуулийн дүнгээр анхдугаар чуулганд байгуулагдсан Улсын Их Хурал дахь намын бүлгийн үйл ажиллагаа зөвхөн Улсын Их Хурлын тухай хуулийн 34 дүгээр зүйлд заасан 4 үндэслэлээр л дуусгавар болохоор хуульчлагдсан. Тийм учраас өнөөдөр Улсын Их Хуралд хандан Ардчилсан нам, Ардчилсан намын бүлэг, Ардчилсан намын нэр бүхий гишүүдээс нэг нэгнээ үгүйсгэсэн, хоорондоо зөрчилтэй, хуульд заасан шаардлага хангаагүй бичгүүдийг ар араас нь өдөрт хэд хэдээр ирүүлж байгаа нь Улсын Их Хурлын үйл ажиллагаанд хүндрэл, ойлгомжгүй байдлыг үүсгэж байна.

Улсын Их Хурлын хувьд нэгэнт 2020 оны ээлжит сонгуулийн үр дүнд Ардчилсан намаас сонгогдсон Монгол Улсын Их Хурлын чуулганы хуралдааны дэгийн тухай хуулийн 24.1, 24.2-т заасны дагуу бүлэг байгуулсан тухай шийдвэр бүлгийн гишүүдийн нэрсийн жагсаалтаа ирүүлж, хуулийн дагуу Улсын Их Хурлын даргад 2020 оны 7 сарын 1-ний өдөр нэгдсэн хуралдаан дээр танилцуулсан. Ингэж Улсын Их Хурал дахь Ардчилсан намын бүлэг 11 гишүүнтэйгээр үйл ажиллагаа явуулж байгаа бүлгийн даргаас сонгож, үйл ажиллагаа явуулж байгаа нь бодит байдалд үнэн байна. Бүлгийн бүтэц, бүрэлдэхүүнд хуулийн дагуу орсон өөрчлөлтийг Улсын Их Хуралд зарлан мэдээлэхэд ойлгомжгүй байдлыг Ардчилсан намын бүлэг өөрөө үүсгээд байна. Улсын Их Хурал болон Улсын Их Хурлын Тамгын газар бол шүүх биш. Энийг ялгаж салгадаг, тамга, тэмдэг хөөцөлддөг байгууллага биш.

Улсын Их Хурал дахь намын бүлэг нь Улсын Их Хурлын бүтцийн хувьд Монгол Улсын Их Хурлын тухай, Монгол Улсын Их Хурлын чуулганы хуралдааны дэгийн тухай хууль тогтоомжийн дагуу үйл ажиллагаагаа явуулж байгаа бөгөөд Ардчилсан намын дотоод зохион байгуулалтын аливаа мэдэгдлийг Улсын Их Хуралд танилцуулах зохицуулалт байхгүй.

Мөн Улсын Их Хурлын тухай хуулийн 33 дугаар зүйлийн 33.4-д бүлэг Улсын Их Хурлын бүтцийн хувьд эрхлэх ажлаа намын дээд төв гүйцэтгэх байгууллагын өмнө шууд хариуцахгүй гэж заасан. Иймд Ардчилсан намын бүлэг нь өөрийн дотоод дүрэм, журмынхаа хүрээнд асуудлаа шийдвэрлэн Улсын Их Хуралд хүндэтгэлтэй хандаж, Улсын Их Хурал руу үсчиж, янз янзын зүйл ярьж хандахгүйгээр дотооддоо асуудлаа шийдэх нь зүйтэй байна. Ийм Улсын Их Хурлын Тамгын газрын хуулийн лавлагаа бол өчигдөр надад ирсэн. Албан ёсны бланк бичгээр ирсэн бүх бичиг цаасуудаа та нар үзэцгээ. Аль аль талаас нь тэрнийг ялгаж, цэц юм уу шүүх нь шийднэ үү гэхээс биш би энийг аль нэгийг нь ялгаж шийдэх боломж өнөөдрийн хувьд бол байхгүй. Өнөө маргаашийн хувьд энийг шийдэх ямар ч бололцоогүй гэдгийг бүлгийн гишүүд хүндэтгэлтэй хандахыг ойлгож байна.

Ингээд Мөнхөөгийн Оюунчимэг гишүүн. За Цэндийн Нямдорж сайд асуултад гүйцээж хариулъя.

**Ц.Нямдорж:** Энэ өргөн мэдүүлсэн төсөлд бол сахилга, хариуцлагатай холбоотой асуудал хөндөгдөөгүй байгаа. Ер нь төрийн албаны сахилга, хариуцлагын хууль гээд хуулийн төсөл яваад байгаа юм байна лээ. Тэр Засгийн газрын түвшинд орж ирээгүй байгаа учраас надад хариулт хийх бололцоо байхгүй байна. Төрийн албаны юм чинь ингэж л явсан юм байна шүү дээ гишүүд ээ. 1992 оны Үндсэн хууль батлагдаад, хуучин төрийн албаны тогтолцоо орвонгоороо эргэсэн. Тэгээд тэр Үндсэн хуульд төрийн албан албаны үйл ажиллагааг хуулиар зохицуулна гэсэн заалт ороод, тэр шинэ цагийг нь төр босгох гэдэг юмыг чинь хийхдээ гаднын юмнууд бас судалсан юм. Хэрэв би андуураагүй бол Японы чиглэлийн, Шведийн чиглэлийн юмнууд явж байгаад төрийн албаны хууль гэдэг юм батлагдаад, тэр хуулийг дагаж, энэ агентлагуудын асуудалд гадна талд ийм юм байдаг энэ нь зохистой гээд тэгээд энэ тохируулагч, хэрэгжүүлэгч агентлаг гэдэг юмнууд гарч ирээд өнөөдөр.../минут дуусав/

**Г.Занданшатар:** Мөнхөөгийн Оюунчимэг гишүүн.

**М.Оюунчимэг:** Манай Улсын Их Хурлын гишүүд маань энэ Засгийн газрын бүтцэд өөрчлөлт оруулах асуудалд маш нухацтай хандах хэрэгтэй байна. Одоо бид нар Япон луугаа хөгжье гэдэг. Өнөөдөр Японы шинэ Засгийн газрын бүтцийг харахад яг нөгөө төрийн хөгжлийн бодлого цаг үеэ мэдрээд, яг асуудалд нэлээд нухацтай, амьдралтай хандсан жишээ харагдаж байгаа байхгүй юу. Жишээ нь, эдийн засгийг дахин амилуулах сайд гээд л, нөгөө 2025 онд болох World expo хариуцсан сайд, корона вирусийн вакцин хариуцсан сайд гэх мэт яг тулгарч байгаа асуудлын шийдлийг нь олохын тулд төвлөрүүлж өгсөн бүтцэдээ хөгжил, төрийн бодлогын уялдаа холбоог хангасан ийм өөрчлөлтүүд оруулж байна л даа. Бид нар хараад байхад зүгээр нэг тоон дээр юм уу, эсвэл тухайн албан тушаалтанд зохицуулсан ч юм уу тийм шийдвэрүүд Засгийн газрын бүтцийн асуудал яригдахад орж ирээд байна. Жишээ нь, эдийн засгийн хөгжлийн яам гэдэг бол өөрөө маш том яам байх ёстой. Өмнө нь бол Тэргүүн шадар сайдын түвшинд энэ асуудал яригддаг байсан шүү дээ. Нэг нь онцгой байдлаа хариуцаад, нөгөөдөх нь эдийн засаг, хөгжлийн бодлогоо хариуцаж уяж өгдөг. Тэндээс гардаг бодлогын баримт бичиг нь өөрөө улс орны хөгжлийг тодорхойлох хэмжээний ийм чухал байдаг байсан. Бид нар ийм үүднээс л энд эдийн засгийн яамыг байгуулахдаа анхаарч ажиллах ёстой гэдэг байр сууриа нэг илэрхийлье.

Хоёр дахь асуулт нь Нямдорж сайд аа. Энэ Ерөнхий сайдын мэдэлд байсан Жендерийн үндэсний хорооны ажлын албыг одоо буцаагаад 2014 онд Санжмятав Хөдөлмөр, нийгмийн хамгааллын сайд болонгуутаа өөр дээрээ аваад тэгээд энэ унаад гадаад түвшинд ч, Монголд ч гэсэн энэ нөгөө жендерийн хүлээсэн үүрэг, энэ чинь улс ганц эрэгтэй, эмэгтэй хүмүүсийн тэгш байдлын асуудал биш. Хүний хөдөлмөрийн бүтээмж, үндэсний бодлого, тэгээд ажиллах хүчний чанар, чансаа гээд маш том бодлогын асуудал явдаг. Тиймээс энэ нэг яамны сайдын дор ороод энэ бол явахгүй нь, бүтэхгүй нь гээд 2018 онд Засгийн газрын хуульд дахиад өөрчлөлт оруулаад Ерөнхий сайдын мэдлийн дор авчирсан. Тэгээд одоо дахиад энийг салбарын яам, Хөдөлмөр нийгмийн хамгааллын сайдын багц руу ажлын албыг нь оруулж ирээд явж байна л даа. Энэ нь юу юм гэхээр магадгүй Боловсролын сайд нь за би мэргэжил сургалт үйлдвэрлэлийн асуудлыг авчихъя. Яаж зүгээр яах вэ, Хөдөлмөр, нийгмийн хамгааллын сайд нь тэр хүүхэд харах, жендер 2-ыг нь өгчих гэдэг юм уу, нэг ийм наймаалцах маягаар асуудалд хандаж ирж байгаа нь харагдаад байна шүү дээ. Ингэж болохгүй.

Ялангуяа энэ Жендерийн үндэсний хорооны энэ асуудал өөрөө маш нухацтай асуудал. Энэ өнөөдөр Монгол Улсын хөгжлийн бодлого, хүн амын өсөлтийн бодлого, хөдөлмөрийн зах зээлийн бүтээмжийн бодлоготой холбоотой учраас энэ асуудлыг нэгдүгээрт онцгойлон анхаарна гээд Ерөнхий сайд өөрөө Жендерийн үндэсний хорооны даргын хувьд үг хэлж байсан. Одоо энэнээс нь ухрах бодлогыг Засгийн газрын бүтцэд өөрчлөлт оруулахад оруулж ирээд байна шүү дээ. Ингэж болохгүй. Энийг Ерөнхий сайдынх нь мэдэлд байлгах хэрэгтэй.

Оюун-Эрдэнэ Ерөнхий сайд өөрөө бас хэлсэн шүү дээ. Жендерийн үндэсний хорооны ажлыг улам чанаржуулж, ажлын бүтээмж, тэгээд эмэгтэйчүүдийн оролцоо, эрэгтэйчүүдийн оролцоо, чадавхыг дээшлүүлэхэд энэ хорооны ажлын алба чухал үүрэгтэй учраас энэ асуудалд онцгойлон анхаарна гэж хэлсэн. Өнөөдөр энд нээрээ Их Хурал ч анхаарч энэ асуудлыг тэр Хөдөлмөр, нийгмийн хамгааллын сайд чинь өөрөө асар их асуудалтай шүү дээ. Халамжийн бүх асуудал, хүүхэд хамгаалал, хөдөлмөр эрхлэлт, хөгжлийн бэрхшээлтэй иргэд гээд асуудал нь өөрөө маш олон хүрээг хамарсан байхад одоо Жендерийн тэгш байдлыг хангах Жендерийн үндэсний хорооны асуудал тэнд очоод дахиад унана. Болохгүй байна гээд л 2015 онд энийг болиулаад Засгийн газрын хуульд өөрчлөлт оруулаад 2018 онд Ерөнхий сайдын мэдэлд аваад ирсэн шүү дээ. Бүр унаад. Тэгээд энэ олон улсын Дэлхийн эдийн засгийн форумаас хүртэл манайд сануулга өгч байсан шүү дээ. Энэ жендерийн үндэсний хорооны ажил чинь өөрөө хөгжлийн бодлогын асуудал учраас Ерөнхий сайдынхаа мэдэлд авчир гээд гээд.

Би бусад улсуудын судалгааг аваад үзэхэд жишээлбэл, Оросынх Холбооны Улс, Япон улс дандаа Ерөнхий сайдын ажлын алба, Ерөнхий сайдынхаа харьяан дор байна. Хятадынх төрийн зөвлөлийнхөө харьяа Хүүхэд эмэгтэйчүүдийн хороо гээд Ерөнхий сайдын орлогч нь үүнийгээ авч явж байна. Өмнөд Солонгосын Ерөнхий сайд нь байна. Оросын Холбооны улс бас дарга нь Ерөнхий сайд нь байж байна л даа. Тэгтэл манайх ухрах бодлого хийгээд байгаагаа болих хэрэгтэй байна. Та энд хариулт өгөөч, энийг буцааж тэр Ерөнхий сайдынх нь мэдэлд байх тал дээр анхаарна уу.

**Г.Занданшатар:** Нямдорж сайд хариулъя.

**Ц.Нямдорж:** Эдийн засгийн сайдын ранкийн тухай би түрүүн нэлээн ярьчихсан. Тэгэхдээ нэг юм байна. Тэр 2004 оны Тэргүүн шадар сайд гэдэг чинь юу юм шүү дээ. Эдийн засгийн хөгжлийн андах холбогдолгүй юм. Ардчилсан нам, Ардын нам 2 сонгуульд тэнцүү санал авчхаад хамтарсан Засгийн газар байгууллагадаа Ардын намын төлөөлөл нь Ерөнхий сайд байна. Ардчилсан намын төлөөлөл нь Тэргүүн шадар сайд байна гээд явчихсан юм шүү дээ. Элбэгдорж Ерөнхий сайд болсон, Улаан тэргүүн шадар сайд болсон шиг санагдаж байна. Ийм юмнууд явсан түүхтэй юм байгаа юм. Тэгэхдээ энэ ранкийн асуудал бол яалт ч үгүй энэ явцын дунд та бүхний ярьж байгаа түвшинд аваачиж тавих ёстой асуудал. Энэгүйгээр цаашаа юм явахгүй байх.

Жендерийн асуудлыг та бүхний эндээ ярьж байгаад шийднэ биз дээ. Миний мэдэж байгаа ганц юм байна. Засгийн газар дээр мэргэжлийн сургалт үйлдвэрлэлийн асуудал, Жендерийн хорооны асуудал ярь асуудал яригдаж байхад наймаа явагдаагүй. Ер нь бол Ерөнхий сайд нэг юм хэлээд байгаа юм. Энэ их олон агентлаг, олон асуудал Ерөнхий сайдад аваачиж Хүрэлсүх сайд ч Ерөнхий сайд байхдаа энийг ярьдаг байсан юм. Ерөнхий сайдад хариуцуулсан явдал нь бол ажил эзэнгүйдэх нэг шалтгаан болж байна. Энэ асуудлуудаа хариуцсан сайд нар нь аваад яв гэдэг зүйлийг Хүрэлсүх сайд ч ярьдаг байсан. Оюун-Эрдэнэ сайд ч ярьж байгаа. Энэ түвшиндээ энэ жендерийн асуудал тэр яг чиглэл хариуцсан, асуудал хариуцсан яамдаа байж байя гэдэг үндсэн дээр л энэ асуудал орж ирсэн.

Тэгээд та бүхэн эцсийн шийдвэрийг эндээ ярьж байгаад гаргана биз дээ. Бүлэг дээрээ яриад, Их Хурал дээрээ яриад шийдэх нь зүйтэй байх гэж би бодож байна. Дандаа л маргаан дагуулдаг шүү дээ энэ асуудлууд чинь. Нөгөө агентлагийн асуудлыг би гүйцээгээд хэлчихье. Төрийн албаны анхны хууль чинь тэгж гарсан түүхтэй юм. Шведийн, Японы туршлага гэж байгаад хэрэгжүүлэгч, тохируулагч агентлаг гарч ирсэн. Тэр хууль явж байгаад 2017 онд одоогийн энэ мөрдөж байгаа Төрийн албаны хууль батлагдсан. Мерит зарчим гэж яриад байгаа хууль. Энэ хуулийн чинь цаад талд бол Канадын туршлага байсан шүү дээ. Тэгээд л гаднын юм л бид нар бас харгалзаж үзээд л яваад байгаа ийм түүх байгаа юм. Энийг бас гишүүдэд мэдээллийн чанартай хэлчих нь зүйтэй байх гэж бодсон юм.

**Г.Занданшатар:** Оюунчимэг гишүүн, Мөнхөөгийн Оюунчимэг гишүүн нэмэлт нэг минут.

**М.Оюунчимэг:** Тэгэхээр Засгийн газрын бүтцэд өөрчлөлт оруулах асуудлыг Улсын Их Хурал хэлэлцэх үедээ манай гишүүд үнэхээр анхааралтай хандаж, хөгжлийн бодлого нухац, хөдөлмөрийн зах зээлийн баланс, харьцаа, энэ тэрийг уяж асуудалд бол хандах нь их чухал байгаа юм. Мэдээж Ерөнхий сайдын мэдэл дор тэр олон янз бүрийн агентлагууд байгаад энэ эзэнгүйдээд байгаа гэдэг бас нэг талаас зөв байх, харин Жендерийн үндэсний хорооны асуудал дээр бол тийм биш. Ерөнхий сайд өөрөө ч хэлж байсан. Энэ чинь өөрөө өнөөдөр Япон улс хүртэл тэгээд байна шүү дээ. Энэ жендерийн балансыг барих энэ асуудал чинь өөрөө хөгжлийн маань гол цөм болж байна гэж ярьж байгаа. Тийм учраас энэ нь Хөдөлмөр, нийгмийн хамгааллын сайдын багцад очихоор энэ чинь орхигдоно. Тийм учраас энийг бол Ерөнхий сайдынх нь мэдэлд үлдээх хэрэгтэй гэж бодож байна.

Хүүхэд харах үйлчилгээний тухайд уг нь бол Боловсролын сайд үүнийгээ аваад л явчих хэрэгтэй шүү дээ. Ясли, цэцэрлэгийн асуудал чинь боловсролынх л биз дээ. Тэр МСҮТ-ээ авчхангуут энийг тийш нь өгчихье ч гэдэг юм уу албан тушаалын юм уу сайдын чиг үүрэгт биш улс орны төрийн бодлоготой уялдаж асуудлыг шийдэх ёстой шүү гэдгийг анхааруулж хэлье гэж бодож байна. Баярлалаа.

**Г.Занданшатар:** Үг хэллээ. Бат-Амгалан гишүүн.

**Э.Бат-Амгалан:** Та бүхэндээ энэ өдрийн мэндийг хүргэе. Засгийн газраас өргөн барьсан хуулийн төслийг бол дэмжиж байгаа. Ялангуяа Эдийн засаг хөгжлийн яам бол дэлхийн улс орнууд сүүлийн үед цэрэг, зэвсэг, технологийн асуудлаар хөөцөлдөх биш Эдийн засаг хөгжлийнхөө хурдаар өрсөлдөж байгаа энэ цаг үед бол Эдийн засаг хөгжлийн яам орж ирж байгаа нь бол нэн сайшаалтай дэмжихээр байна. Энэ яамны бүтэц дээр 2 асуулт байгаа юм.

Нэгдүгээрт, энэ концесс буюу төр, хувийн хэвшлийн түншлэлийн бодлогыг Эдийн засгийн хөгжлийн яаманд нь яагаад үлдээгээгүй юм. Засгийн газрын Хэрэг эрхлэх газрын доор Төрийн худалдан авах ажиллагааны газарт үлдээгээд явчхав. Нэгмөсөн Эдийн засаг, хөгжлийн яам байгуулагдаж байвал 2 сайдын дунд орхигдох асуудлуудыг, бодлогын хэрэгжилтийг, зохицуулалтыг Эдийн засаг, хөгжлийн яам дээрээ аваад явбал энэ яамны бодлого цаашдаа улс эх орны хөгжилд бас нөлөөтэй юм уу гэсэн ийм зарчмаар харж байна. Нэгдүгээр асуудал.

Хоёрдугаар асуулт. Гадаад харилцааны сайдын эрхлэх асуудлын хүрээнд бас гадаад худалдааны бодлогыг Эдийн засгийн хөгжлийн сайд руугаа бас үлдээх өгөх ийм зарчмыг яагаад орхигдуулаад явчхав. Энэ төслийн 4 дүгээр зүйл дээр бусад яамдын сайд нараас Эдийн засаг хөгжлийн яам руу шилжүүлж хассан энэ бодлого дээр Гадаад харилцааны сайдын эрхлэх асуудал бас үлдсэн харагдаж байна. Тэгээд ер нь шинээр яам байгуулагдаж байгаа энэ үед сууриар нь их нухацтай, 2 сайдын дунд аливаа бодлого, хэрэгжилт, зохицуулалтын асуудлууд нь үлдэхгүйгээр ийм маягтай анхнаас нь зөв төлөвлөж явбал цаашдын хөгжлийн асуудалд бас хэрэгтэй гэж харж байна. Энэ 2 асуултад хариулт авъя.

**Г.Занданшатар:** 91. Нямдорж сайд.

**Ц.Нямдорж:** Концессын асуудал Шадар сайд дээр байгаа юм. Тэгээд ямар ч байсан шинэ яам байгуулагдтал Шадар сайд дээрээ байж байг. Би түрүүн хэлсэн. Их Хурлаас Эдийн засгийн яамны талаар ямар эцсийн шийдвэр гарах нь вэ, тэрийг хараадхъя. Тэгээд энэ батлагдсан тохиолдолд 1 сарын 1-ээс хууль мөрдөгдөж эхлэхээр Засгийн газрын бүтэц бүрэлдэхүүнд Ерөнхий сайд хэрхэн хандах нь вэ гэдэг асуудал байгаа. Тэр үед нэг тийшээ болгочих байх гэж бодож байна.

Гадаад харилцааны яаманд гадаад эдийн засгийн харилцааны асуудлыг уяж өгөөд тэгээд энэ элчин сайдын яамдыг эдийн засгийн асуудалд анхаарал хандуулж ажилла гэдэг чиглэл гараад л олон жил явж байгаа л даа. Энэ удаад бол энэ тогтолцоог нь эвдэж хэрэггүй гэсэн л байр суурьтай байгаа юм. Би дахиад хэлье. Засгийн газрын хуулийн шинэчилсэн найруулгын төслийг оруулж ирнэ. Тэр үед бүх юмаа ярьж байгаад эцэслээд асуудлаа Их Хурал дээр тогтоод авчих болов уу л гэж бодож байгаа шүү дээ.

Энэ концессын асуудал чинь яасан юм байна лээ шүү дээ. Ноднин хүртэл үндэсний хөгжлийн газар дээр байж байгаад ноднин 11 сард шийдвэр гараад Шадар сайд руу шилжүүлж өгсөн юм байна лээ. Жил болоогүй байдаг. Ийм зовлонтой асуудлууд байна.

**Г.Занданшатар:** Хууль санаачлагчаас асуусан юм байна л даа. Хуулийн үзэл баримтлал гэсэн үг. За та тайлбар байхгүй. Асуулт хариулт. Төмөрбаатарын Аюурсайхан гишүүн.

**Т.Аюурсайхан:** Эдийн засгийн хөгжлийн яам, Цахим хөгжил, харилцаа холбооны яам гээд 2 яам байгуулах асуудал оруулж ирж байна. Тэгээд энэ асуудлаа нэлээн дутуу боловсруулсан байна. Асуудал их түүхий байна. Энэ чинь маш чухал шийдвэр гаргах гэж байна. Их чухал асуудал ярьж байна. Яг энэ байгаа төслөөрөө ер нь хэлэлцэж батлахад их төвөгтэй байна л даа. Эдийн засаг хөгжлийн сайд гэж байгаа нэрнээсээ эхлээд, тэгээд энэ чинь хөгжлийн асуудал, их олон. Зам тээврийн хөгжил, цахим хөгжил гэж, нийгмийн хөгжил тэгэхээр ер нь бол ерөөсөө энэ агуулгаас нь харахад эдийн засгийн хөгжил байх ёстой байхгүй юу. Түүнээс биш нийт хөгжлөө авах гэж байгаа юм шиг ийм нэртэй мөртөө агуулга дээрээ яг эдийн засгийн энэ агуулга ач холбогдолтой байгаад байгаа юм. Энэ чиг үүргээрээ яам байгуулах ямар ч шаардлагагүй 2 төсөл байна шүү дээ. Мэдээж яамдууд дураараа төсвөө баталдаг, дураараа бүтээн байгуулалтын ажил хийдэг, төлөвлөлт хийдэг, төсөв зарцуулдаг нэгдсэн нэг удирдлага бол маш чухал. Энэ бол зайлшгүй байх хэрэгтэй.

Гэхдээ энэ үндэсний бодлого, төлөвлөлтийг улс салбар, салбар хоорондын болон бүс, орон нутгийн хэмжээнд нэгдсэн бодлогоор хангах асуудлыг одоогийн түвшинд шадар сайд юм уу, Засгийн газрын Хэрэг эрхлэх газрын дарга 2-ын аль нэг нь хийгээд явах бүрэн боломжтой юм. Түүнээс биш яг энэ цөөхөн 3, 4-хөн чиг үүргийн төлөө нэг яам байгуулдаг. Тэгээд хэнийг сайдаар тавих юм. Нөгөө сайд нь ажлаа хийж чадах юм уу? Ажил хийж чаддаггүй дарга нар бол маш их байна шүү дээ. Эд нар энэ хүмүүсийгээ дор ажиллаж байгаа сайд нараа базаад өгөх хэрэгтэй шүү дээ. Ялангуяа энэ их туршлагатай, зангарагтай гэж бодоод л Нямдорж гуайг Хэрэг эрхлэх газрын даргаар тавьсан байх. Тэгээд үүнийг танаас хүсээд байгаа шүү дээ.

Ажлаа хийж мэддэггүй хүмүүс их байна. Бичиг цаасны боловсролгүй хүмүүс байна, төлөвлөлт зохион байгуулалт хийж чаддаггүй, хувийн зохион байгуулалт муутай, хамт олон, хүн удирдаж чаддаггүй, аж ахуйн ажил мэддэггүй ийм зохион байгуулалт муутай, хариуцлага муутай ийм хүмүүсээр дүүрэн байна шүү дээ. Алдаа дутагдал их гаргаж байна. Тэгээд бас нэг нөхөр ирээд бас ажлаа хийж чадахгүй бол яах вэ. Тэгээд үүний төлөө бүхэл бүтэн яам байгуулах шаардлага байна уу, байхгүй юу. Тэгээд энэ асуудлаа маш түүхий, маш дутуу боловсруулсан. Яам байгуулна гэдэг чиг үүргийг нь одоо яамаа байгуулчхаад, төсвийг нь баталъя гэж байгаа юм байна. Тийм ээ. Дараа нь сайд нь ямар ранктай байх юм, чиг үүрэг нь ямар байх юм гэдгийг нь яриад шийдээд өөрчилчхөж болно гэж ярьж байна шүү дээ. Энэ их хариуцлагагүй байна шүү дээ. Энэ бүгдийгээ бодоод, хийгээд, төлөвлөөд цогцоор нь оруулж ирэх ёстой биз дээ. Би буруу яриад байна уу. Тэгээд энэ асуудлаа олон сарын турш яагаад ингэж дутуу бодож, боловсруулж оруулж ирдэг юм бэ. Энэ хүмүүс саналаа хэлээд байна шүү дээ. Шулуухан хэлж байгаа нь жоохон ховор байна. Тэгээд энэ дээрээ ажил төрлөө сайжруул л даа та нар. Ер нь ажил төрөл яагаад ингээд их муу явдаг болчихсон юм бэ? Энэ төрд. Яагаад хүмүүс ийм хариуцлагагүй болчихсон юм. Яагаад ийм хайнга болчихсон юм. Тэгээд чадахгүй юм байж яагаад албан тушаалтайгаа ингэж их зууралдах дуртай болчихсон юм. Зарим хүмүүстэй хариуцлагаа яримаар байна шүү дээ Та нар. Чөлөөлөөд, чөлөөлөөд дараагийн хүмүүсийг нь хариуцлагажуулаад. Тэгээд амьдрал мэдэхгүй, улс орныхоо нөхцөл байдлыг мэдэхгүй, юу хийж байгаагаа мэдэхгүй, яаж энэ улсыг удирдаж, яаж энэ салбаруудаа удирдаад та нар сууж байдаг юм бэ? Тэгээд энэ бол аягүй дутуу боловсруулсан ийм төсөл байна шүү дээ. Энэ хэмжээнд яаж ийм бүтэн яам байгуулах ямар ч шаардлага байхгүй байна шүү дээ. Энэ энэ хэдхэн гурав, дөрөвхөн чиг үүргийн хүрээнд. Тэгээд үүнийг яаж засах гэж байгаа юм, тэгээд яаж явах.../минут дуусав/

**Г.Занданшатар:** 91. Нямдорж сайд.

**Ц.Нямдорж:** Би Аюурсайхан гишүүний асуултуудад ерөнхийдөө өмнөх гишүүд асуултуудад хариулах байдлаар хариулчихсан. Энэ дотор нэмэх асуудал байвал Их Хурал дээр яриад улс төрийн шийдвэр гаргачхаж болно. Бямбацогт нарын гишүүдийн санаачилсан хуулийн төсөл над дээр байж байна. Ерөнхийдөө бол ойролцоо төсөл байгаа юм л даа. Ранкийн асуудлын тухайд бол би түрүүн хэлсэн. Энэ бол ранк өндөр яам, сайд байх ёстой гэдэг дээр.

Хариуцлагын асуудлаар бол Засгийн газрын гишүүдийн тухайд бол Ерөнхий сайд л бүрэн эрх байдаг шүү дээ. Ерөнхий сайд, сайд нараа томилж, Их Хуралд танилцуулдаг, Ерөнхийлөгчид танилцуулдаг. Үндсэн хуулийн өөрчлөлтөөр. Сайд нартай холбогдолтой шүүмжлэл гараад байгаа. Энэ бас нэг талаас гарахаас аргагүй юмнууд байгаа. Хэрэг эрхлэх газрын даргын тухайд бол Засгийн газрын л ажлын аппарат шүү дээ. Тэгээд Ерөнхий сайдын урдуур орж, Шадар сайдын урдуур орж бусад сайд нарыг захираад байх бололцоо их муутай. Тэгж оролдох юм бол 2, 3 Ерөнхий сайдтай болчих ийм онцгүй зураг харагдах.

Гэхдээ хүндэрсэн, хүндэрсэн үед сайд нартай ярьж байгаа. Зохицуулж байгаа. Мэдээж хэрэг нийтийн өмнө Их Хурлын ажил шиг ил явдаггүй. Миний өрөөнд ямар ажил болж, Засгийн газрын түвшинд ямар түвшний юм болж шийдвэр гардаг бол гишүүдэд мэдэгддэггүй учраас тэгж харагдаад байж магадгүй. Жишээ нь, энэ тээвэрчдийн асуудал гээд л Говьсүмбэр Гашуун-сухайтын хооронд 10-аад хоногийн бужигнаан боллоо. Өчигдөр энийг эцэслэн зохицуулж байх жишээтэй.

Улаанбаатар хотод нүүрсний тасалдал гарсан. Тэрийг Засгийн газрын түвшинд ярьж байгаад надад хариуцуулаад зохицуулах ийм ажлууд хийгдэж байгаа. Их хүндэрсэн үед нь орж зохицуулна уу гэхээс биш сайд нарын өдөр тутмын ажилд Хэрэг эрхлэх газрын дарга, Ерөнхий сайдыг төлөөлж юм болгоныг нь зохицуулаад байх, удирдаад байх бололцоо бас тэр бүр гарахгүй л байна л даа.

Тэгээд энэ залуу сайд нар өөрдөө одоо жил болчихлоо. Зарим нь 8 сар болж байна. Эд нарт чинь бас сайжиртал хугацаа хэрэгтэй байдаг л даа. Одоо энэ сайд нар цаашаа ажлаа сайн хийгээд явчих байлгүй дээ гэж л бодох юм байна шүү дээ. Гишүүдийн талаас, олон нийтийн талаас гараад байгаа шүүмжлэл бол буруу биш гэж би бодож байгаа юм. Алдаатай, оноотой л ажиллаад л явж байна л даа. Өмнөх бүх Засгийн газрууд энэ 1990 оноос хойшихыг би ярьж байна. Дотор энэ Засгийн газар шиг ийм хүнд нөхцөлд ажиллаж байгаа Засгийн газар үнэндээ байхгүй. Ковид гарчихсан, бүх юм хорио цээрт орчихсон, ажиллаж байгаа бүрэлдэхүүн нь 10-30 хувийн бүрэлдэхүүнтэйгээр ажилладаг. Засгийн газрын Хэрэг эрхлэх газар, жишээ нь одоог хүртэл ийм л бүрэлдэхүүнтэй ажиллаж байгаа. Энэ Ковидоос шалтгаалаад. Яамд ялгаа байхгүй ийм хүндрэлтэй юмнууд байна. Хүндрэлтэй юмнуудын дунд бас энэ залуу сайд нарт самгардах юмнууд байна. Энийг бас үгүй гэж хэлж болохгүй. Их хүндэрсэн үед нь.../минут дуусав/

**Г.Занданшатар:** Төмөрбаатарын Аюурсайхан гишүүн тодруулна.

**Т.Аюурсайхан:** Зөвхөн сайд нартай холбоотой биш л дээ. Ер нь энэ агентлагууд, дунд шатны энэ ажил хариуцаж байгаа хүмүүсийг зангидаж, базаж, хариуцлагажуулах энэ цаг нь болчихсон байна. Атестачлал явуулдаг юм уу? Хариуцлагын ямар арга хэмжээ авах вэ? тийм нэг ийм эвгүй, хариуцлагагүй ийм цаг болчхоод байх шиг байна. Тэгээд яам байгуулах асуудал дээр маш сайн судлахгүй бол. Зүгээр нэг яам байгуулснаар эдийн засаг хөгжих гэж байгаа юм шиг гэж харагдах байдалдаа их анхаараад байх шиг санагдаад байна. Гол агуулгадаа сайн анхаарах хэрэгтэй. Эдийн засгийн хөгжлийн яам байгуулахаар нэг их сайхан эдийн засгаа хөгжүүлэх гээд ажил хийж байгаа юм шиг харагдахын төлөө ийм чиг үүрэг дутмаг, ийм түүхий байдлаар бид нар ажилдаа хандмааргүй байна л даа.

Тэгээд энэ дээрээ маш сайн бодоод тэр ажлын хэсэг байгуулагдах байлгүй. Тэгээд сайн хамтарч ажиллаад Их Хурал ч гэсэн бас нэг олигтойхон шийдвэр гаргачихмаар байна шүү дээ бид нар.

**Г.Занданшатар:** Үг хэллээ. Баагаагийн Баттөмөр гишүүн.

**Б.Баттөмөр:** Хожуу ч гэсэн шинэ яамдууд байгуулахаар орж ирж байгаа саналыг бол дэмжиж байна. Монгол Улс хөгжлийн олон үзүүлэлтээр бүс нутгийн болон дэлхийн дунджаас доогуур байдалтай байгаа. Эдийн засгийн хөгжлийн яамны хамгийн түрүүн хийх ёстой асуудал бол нэгдүгээрт, Монгол Улсын хөгжлийн загварыг маш тодорхой болгох ийм шаардлагатай. Нэг үг байдаг шүү дээ. Хаа хүрэхээ мэдэхгүй, төсөөлөхгүй бол тэнд хэзээ ч хүрч очихгүй гэж. Алсын хараагүй ард түмэнд дэг журам гэж үгүй гэж үг байдаг. Тийм учраас энэ алсын харааны асуудал бол их онцгой ач холбогдолтой. Энэ яамны гол хийх ажлын нэг гэж үзэж байгаа юм.

Манай хөгжлийн загвар бол зах зээлийн эдийн засагт суурилсан өмчийн олон хэлбэрийг хүлээн зөвшөөрсөн, нийгмийн баялгийг хүн амд дахин хуваарилалтын аргаар тэгш хуваарилж чадсан, нийгэм эдийн засгийн тогтвортой хөгжлийг хангасан тийм загвар бол байна гэж үзэж байгаа. Монголын хөгжлийн чиг баримжаа нь бол Монгол Улсын дахин сэргэлт, мандалд байх ёстой. Манай хөгжлийг тарамдуулсан гол хүчин зүйл нь засаглалын хомсдол байсан гэдгийг бид хүлээн зөвшөөрөх ёстой. Сонгуулийн 4 жилээр мөчлөгт орсон, харлаган бодлого улс орныг хөгжүүлэхээс илүү сонгогчид таалагдах гэсэн, дахин сонгогдох гэсэн улс төрчид улсын хөрөнгийг тарамдуулах, жалга довны үзлээр төсвийн бодлогод хандах гэсэн хөрс суурийг бүрдүүлж ирсэн нь бол үнэн шүү дээ. Өнгөрсөн хугацааны амьдрал. Хөгжлийн бодлого гаргадаг ч цаасан дээр үлддэг. Өнгөрсөн зах зээлийн эдийн засагт шилжсэн 30 жилийн хугацаанд 500 гаруй жижиг том хөгжлийн баримт бичиг гаргаад хөгждөггүй.

Өнөөдөр аж үйлдвэрээ хөгжүүлэхийн оронд бүх хэрэгцээгээ гаднаас импортолж, хангадаг улс бол хэзээ ч хөгжихгүй л дээ. Хөгжлийн яамны бас нэг хийх ёстой асуудал шинэ эдийн засгийн загварыг бий болгох шаардлагатай. Шинэ эдийн засаг гэдэг бол аж үйлдвэрт тулгуурласан эдийн засгаас мэдээллийн технологи, инновацид суурилсан эдийн засаг шилжих шилжилтийн үр дүн юм. Тойргийн эдийн засаг, дижитал эдийн засаг, хуваалцах эдийн засаг Sharing Economy гэдэг хиймэл оюун ухаан гэх мэтээр үргэлжлнэ. Болдог бол энэ 2 яамыг 1 байранд оруулчих юмсан. Шинжлэх ухааны зарим байгууллагуудтай хамтруулаад. Энэ бол үнэхээр чухал цаг үе олсон ийм шийдвэр болж байна гэдгийг бол би хэлэхийг хүсэж байгаа юм.

Хэд хэдэн асуудал байна. Нэгдүгээрт нь, энэ худалдааны бодлого энэ яаманд ирж байгаа юм байна гэж ингэж ойлголоо. Монгол Улс ардчилал, зах зээлийн нийгэмд шилжсэн 30 жилийн хугацаанд худалдааны бодлогогүй, Монголчууд өөрсдийгөө худалдаачин үндэстэн гэдэг. Хамгийн худалдаа хийж чаддаггүй хүмүүс бол Монголчууд шүү дээ. Хийж байгаа гадаад худалдаа бол ихэвчлэн алдагдалтай, дэлхийн зах зээлийн үнээс бага ийм л байдалтай байна шүү дээ. Бид нар нэг тонн нүүрсийг килограммын үнээр 160 орчим долларт өгч байхад, Хятадын тэр цаад талын портын үнэ 436 доллар байна шүү дээ. Яах вэ угаасан, барьсан юм байгаа л байх л даа. Тэгээд энэ худалдааны бодлого үнэхээр чухал юм. Худалдааны хуулиа бас ойрын хугацаанд гаргамаар байна. Яагаад гаргаж болдоггүй юм. Энэ яамтай хамт худалдааны хуулиа гаргах ёстой гэж.

Шинжлэх ухааны салбар бол улсын хөгжлийг чирэгчийн үүрэг гүйцэтгэх ёстой. Манайд тийм юм байсангүй. Шинжлэх ухааныхаа салбартай энэ яаж холбогдох юм бол доо. Хөгжлийн яам Монгол Улсын эдийн засгийн холбоотой гол яамдыг нэгтгэж зангиддаг байх ёстой гэж. Энэ утгаар нь сайд нь Шадар сайдын ранктай байвал сайн байгаа юм. Яагаад болоогүй юм бол. Ийм асуултуудад хариулт авъя.

**Г.Занданшатар:** 91. Нямдорж сайд.

**Ц.Нямдорж:** Гишүүдийн санаачилсан төсөл дотор 10-аад функц байгаа юм. Тэрийг нь Засгийн газраас санаачилж оруулж байгаатай харьцуулахаар ойролцоо, ганц нэг юм дутуу. За яагаад дутуу оруулсан юм гэхлээр энэ шинэчилсэн найруулгын төсөл батлагдах.

Хоёрдугаарт энэ яам байгуулахыг Их Хурал зөвшөөрсөн тохиолдолд Ерөнхий сайд дахиад бодох ийм шаардлага байна гэдэг үндсэн дээр ийм санал оруулж ирсэн юм. Шинжлэх ухааны асуудал Боловсролын сайдад л байгаа л даа. Тэгээд энэ эдийн засгийн хөгжлийн яам байгуулагдаад та бүхний яриад байгаа тэр ранканд байгуулагдчих юм бол тэр шинжлэх ухааныхаа асуудлыг салбараар нь дамжуулаад зохицуулаад байх бололцоо гарах юм байлгүй дээ.

Миний хэлэх гэсэн нэг юм бол энэ гишүүдийн яриад байгаа юм сайд нь, яам ранктай байх ёстойгоос гадна сайд нь зангаргатай байх ёстой гэдэг санааг хэлээд байгаа юм байна. Энэ маш зүйтэй Ерөнхий сайд энийг санал оруулж ирэхтэй бодолцох байдаггүй. Одоо энэ суулийн 30 жилд яам байсан ганц л тохиолдол байна л даа. 2012-2014 онд Батбаяр гишүүн Эдийн засгийн хөгжлийн сайд байсан. Тэр үед бол ер нь Батбаярын санал давамгайлаад байдаг байсан шүү. Доод талд нь Сангийн яам байсан. Болор сайд нь байсан шиг санагдаж байна. Хүнээс их хамаардаг юм байна лээ. Ранк хүн 2 зөв хослол гарч чадах юм бол энэ байгуулагдах яам цаашаа явж чадна. Тэгээд Ерөнхий сайд тэрийг нь яс дэмжээд явах юм бол. Энийг Ерөнхий сайд санал оруулж ирэхдээ бодох байлгүй. Давхар бодох байх л гэж бодож байна.

Худалдааны хуулийн төсөл гэдэг төсөл боловсруулагдаж байгаа. Яг хэзээ оруулж ирэхийн тухайд надад одоохондоо хэлэх юм алга.

**Г.Занданшатар:** Эрхэм гишүүн Бадмаанямбуугийн Бат-Эрдэнэ. Алга байна. Хаслаа. Эрхэм гишүүн Бөхчулууны Пүрэвдорж.

**Б.Пүрэвдорж:** Нам маань хагараад бүлэг маань асуудалтай болоод ерөөсөө ойрдоо энэ яам байгуулах энэ асуудал дээр шүүмжлэлтэй хандах гэж байсан болилоо. Санаа өгнөө. Тэгээд ч Ардын намын бүлэг олонхоороо шийдчих байх. Тэгэхээр гол асуудалд бол эдийн засгийн хөгжлийн яам байна. Эдийн засгийн хөгжлийн яам бол үнэхээр чухал яам. Тэгэхээр 2015 онд Монгол Улсын нийт төсвийн зардал 5.2 их наяд байсан. Юун том төсөл, хөтөлбөр хэрэгжүүлэх манатай байлаа. Тэгэхээр өнөөдөр бол Монгол Улсын төсөв үнэхээр тэлсэн, том болсон. 18.2 их наядын зардалтай 2022 оны төсвийг батлах эгж байна. Тэгэхээр энэ төсвийн хүрээнд томоохон бүтээн байгуулалтуудыг хийх боломж төсвөөрөө он дамжуулж хийх боломж байгаа юм.

Тэгэхээр үүнийг хийхийн тулд энэ яам бол маш үр бүтээлтэй, ажиллах шаардлага гарч байгаа. Тэгэхээр энэ яам бол эхний ээлжид төрийн данхайсан бүтцийг багасгах, төрийн албан хаагчдын тоог багасгах, төрийн чиг үүргийг хувийн хэвшилд шилжүүлэх ажлуудыг нэгдүгээрт хийх ёстой. Эндээс гаргасан мөнгөөрөө ирэх жилийн төсөв хэлэлцэхдээ 2023 оны төсөв хэлэлцэхдээ 3 томоохон бүтээн байгуулалтын ажлыг төсвөөрөө дамжуулж хийх шаардлагатай байна.

Нэгдүгээрт, Эрчим хүчний найдвартай эх үүсвэрийг хангахад зориулж 1 тэрбум долларыг хамгийн багадаа гаргаад эндээсээ 5-р цахилгаан станц тэр заримыг нь хувийн хэвшилтэй хамтраад Багануурын станц зэрэг томоохон станцуудыг бариад явах хэрэгтэй байна. Тэгэх юм бол бид нар дараа дараагийн том үйлдвэрлэлүүдийг хөгжүүлэх ийм боломж бүрдэх юм.

Хоёрдугаарт, Нефть, химийн үйлдвэрүүдийг ялангуяа манайх нүүрсний томоохон ордтой. Байгалийн баялаг ихтэй. Энэ дээр нефть, химийн үйлдвэрүүдийг төрийн санхүүжилт, төсвийн санхүүжилтээр хийх боломжийг гаргаж өгөх хэрэгтэй.

Гуравдугаарт, Гангийн үйлдвэр байна. Гангийн үйлдвэр бол үнэхээр чухал. Ойролцоогоор 600 сая доллар л хэрэгтэй байгаа. Энийг 4жил дамжуулаад төсвөөс хөрөнгө оруулалтууд хийгээд явахад барилгын салбарт бол маш том эргэлт авчирна шүү дээ. Иймэрхүү том 3 бүтээн байгуулалтын ажлыг энэ яам оруулж ирээд үүнийгээ хэрэгжүүлээд явна гэвэл 2 гараа өргөөд дэмжих боломжтой.

Тэгэхээр сая Нямдорж сайдын хэлдэг зөв. Энэ яамны сайдыг бол нэлээн бяртайхан шиг бусад яамдуудаа бүгдийг нь баздаг бас энэ чинь нэг сайд хийж байгаа улс чинь өөрийнхөө яамны хөгжлийн асуудлыг нөгөө яамны хөгжлийн асуудал хариуцсан хүнээр мэдүүлээд байх сонирхол байхгүй байгаа. Тийм учраас нэлээн бяртайхан шиг улс төрч авчирдаг юм уу? аль эсвэл би бол энэ дотроосоо өөрөөр хэлбэл Их Хурлаас Ерөнхий сайдаас бусад Их Хурлын 4 гишүүн сайдаар томилогдож байгаа. Муу ажиллаж байгаа нэг гишүүнээ татаж байгаад Хөгжлийн сайдаараа Их Хурлын гишүүн сайд томилоод, тэгээд тэр нь хуучин бас намдаа бас нэлээн хүчтэй бяртай дарга хийж байсан Ерөнхий сайд хийж байсан ийм хүмүүсээсээ тавиад явах юм бол энэ хөгжлийн яам чинь нэлээн чадвартай ажиллах болно шүү гэдгийг хэлье.

Тэгээд Эдийн засгийн хөгжлийн яам байгуулах шийдвэрийг дэмжиж байна.

**Г.Занданшатар:** За үг хэллээ. Эрхэм гишүүн Ням-Осорын Учрал.

**Н.Учрал:** Өнгөрсөн хугацаанд үе үеийн Засгийн газар бол салбар болгон дээрээ зүгээр зарлага гаргадаг, олгосон төсвийг хэрхэн захиран зарцуулах вэ гэдгийг ярьдаг болохоос биш орлого хэрхэн орох вэ гэдгийг боддог төлөвлөдөг салбар бол байхгүйгээр өдий хүрлээ л дээ. Тэгээд дэлхий дахинд улс орнууд бол дижитал засаглал гэж яриад байгаагийн гол шалтгаан нь юу вэ гэхээр дижитал гэдэг бол тоон засаглал гэж байгаа юм. Ажилгүйдэл хэдэн хувиар буурсан бэ, ядуурал хэдэн хувиар буурсан бэ, хэдэн ажлын байр нэмэгдсэн бэ, эдийн засгийн өсөлт яг хэдэн хувиар өссөн бэ гэдгийг нь хэмждэг үзүүлэлтээр улс орнуудын хөгжлийн индексийг нь тодорхойлж байгаа. Гэтэл манайд бол улс орон ямар байна вэ гэхээр ерөнхийдөө дажгүй байна л гэдэг. Эдийн засаг өсөж байна уу гэхээр ер нь дажгүй шүү. Амьдрал ямар байна гэхээр ер нь сайжирч байгаа гэдэг нэг ийм бүрхэг томьёололтой. Тэгэхээр ер нь салбарын сайдууд өөрсдөө тоогоор ярьж сурмаар байгаа юм. Өмнө нь би Засгийн газрын бүтэц бүрэлдэхүүн орж ирж байхад хэлж байсан бүх салбар, тэр байтугай соёлын салбар чинь мөнгө олдог, эдийн засагт эерэг эфект өгдөг болох ёстой. Эрүүл мэндийн салбар чинь өөрөө Монгол Улсын эдийн засагт эерэг нөлөөлөл өгдөг ийм болох ёстой гэж.

Тэгэхээр энэ хөгжлийн бодлого төлөвлөлтийн хуульд зааснаараа Эдийн засгийн хөгжлийн яам байгуулах нь бол зайлшгүй байгаа юм. Нэг ёсондоо бол хувийн компани хэзээ ч касс, нябо хоёроо нэг хүнээр хийлгэдэггүй л дээ. Нэг нь зарлагадаад нэг нь орлогодоо суудаг, ямар ч хараа хяналтгүй болж байгаа шүү дээ. Манай улсад бол өнөөдөр орлого, зарлагыг нэг газар хийж байна. Тэгэхээр орлого олохыг бодох шаардлагатай ийм нэг бүтэц бүрэлдэхүүн заавал хэрэгтэй. Тэр утгаараа Эдийн засгийн хөгжлийн амар хэрэгтэй байгаа. Тэгээд үүн дээр энэ Засгийн газрын хууль дээр орж ирж байгаа байх. Тэр үндэсний инновацын тогтолцоо гэж салбар болгон дахь технологийн агууламж шингэсэн бүтээгдэхүүн үйлдвэрлэж, нэмүү өртөг үлдээх бодлогыг боловсруулж байх ёстой инновацын тогтолцоог хөгжүүлэх ёстой байгаа юм. Энэ хамгийн гол зүйл нь түрүүн Баттөмөр гишүүний хэлж байснаар шинжлэх ухаан, инновац 2-оос салгаж ойлгомооргүй байгаа юм. Нэг ёсондоо шинжлэх ухааны нээлт хийгээд оюуны өмч аваад зогсож байгаа юм. Үүнээс хойш мөнгөжүүлэх эдийн засагжуулах коммершл хийгдэх үе бол энэнээс хойш явагддаг. Тэгэхээр би өмнө нь Нямдорж сайдыг бас хууль зүйн сайд байхад нь Оюуны өмчийн газрыг шинэчлэн байгуулах шаардлагатай гээд хууль батлуулж байхад Оюуны өмчийн газрыг Оюуны өмч, инновацын газар гэж болох ёстой. Энэ бол бүртгэгдсэн оюуны өмчийг мөнгөжүүлдэг, эдийн засагжуулдаг салбар болохоос бүртгэлийн байгууллага биш гэж би зөндөө хэлсэн.

Гэтэл өнөөдөр бол Хууль зүйн яамны дэргэд Оюуны өмчийн газар бүртгэдэг байгууллагаа хийгээд сүүлдээ Оюуны өмчийн газар чинь мөнгө олдог биш бүртгэдэг байгууллага гэж ойлгосоор байгаад хууль хяналтын байгууллагынхан очиж тэр оюуны өмчийн даргын ажил албыг хашдаг болсон. Тэгэхээр энд бол эдийн засагжуулахыг бодох байтугай тэнд зүгээр нэг агентлаг нэр зүүсэн газар боллоо. Ер нь манай улсад бүртгэгдсэн оюуны өмчийг эдийн засгийн эргэлтэд оруулах ажил орхигдсон.

Тэгэхээр энэ Эдийн засгийн хөгжлийн яам байгуулагдах юм бол үндэсний инновацийн тогтолцоо буюу инновац гэдэг зүйл чинь боловсролын яамны асуудал биш. Салбар болгонд энэ тогтолцоог хэрхэн нэвтрүүлэх вэ гэдгийг бодох шаардлага зүй ёсоор тавигдаж байгаа юм. Тэгэхээр үндэсний инновацын тогтолцоог хэрэгжүүлж байгаа энэ сайд бол хөгжлийн бодлогын гол асуудлыг барих байх. Тэр Цахим хөгжил, харилцаа холбооны яам дээр бол чиг үүрэг бол үнэхээр ойлгомжгүй байгаа. Үүн дээр та бүхэн мэдэж байгаа нийтийн мэдээлэл, хувь хүний мэдээллийн хууль, цахим гарын үсэг, кибер аюулгүй байдлын хуулиуд дараа 7 хоногт анхны хэлэлцүүлгийг нь хийх гэж байна. Энэ хуулиуд дээр заасан хүний хувийн мэдээлэл хамгаалах тухай хуулиар хувийн мэдээлэл, эмзэг мэдээлэл, нууцыг хамгаалах харилцаа зохицуулагдаж байгаа хэдий ч энэ харилцаа холбооны сайд эрхлэх асуудал алга байна. Энийг яах вэ?

Мэдээллийн аюулгүй байдлын асуудлыг энэ харилцаа холбооны сайдын эрхлэх асуудал хийж өгөхгүй бол уялдаа холбоогоо зохицуулах.

**Г.Занданшатар:** 91. Нямдорж сайд хариулъя.

**Ц.Нямдорж:** Их Хурал дээр та бүхэн ярьж байгаа л инновацын асуудлыг энэ эдийн засгийн хөгжлийн сайдад хариуцуулна гэвэл тэгээд л шийдвэр нь гараад л явж байна шүү дээ. Би түрүүн нэг зовлон ярьсан шүү дээ. Засгийн газар дээр энэ асуудал ярихлаар өгнө, өгөхгүй гэдэг яриа их гарч байна гэж. Тэгээд цаашдаа бол та бүхнийг болгоомжлоод бас сануулаад байгаа юмнууд зөв. Би инновац гэдгийн жишээ нь төсөл дээр бичээд авчхаад сууж байна. Та бүхэн шийдчихнэ биз дээ. Олон газраас олон юм шилжүүлэх шаардлага байгаа юм. Тэгээд шилжүүлэх гэхээр жаахан маргаан байна.

Цахим хөгжлийн яамны тухайд өмнө нь өргөн мэдүүлсэн хуулиуд яаж батлагдахыг л бид харж байна л даа. Энэ хууль батлагдаад энэ асуудлыг шууд хариуцуулахаар цахим хөгжлийн холбооны сайд гэсэн чиглэлтэй шийдвэр гарчих юм бол тэрийг нь дагаад л жижигхэн хөдөлгөөн хийчих л ийм л асуудал.

Би дахиад хэлье. Шинэчилсэн найруулгын төсөл явж байгаа гэж. Шинэчилсэн найруулгын төсөлтэй хамт агентлагуудын асуудал хамтдаа явж байгаа.

**Г.Занданшатар:** Ням-Осорын Учрал гишүүн нэмж тодруулна.

**Н.Учрал:** Нийтийн мэдээллийн хууль, Хувь хүний мэдээллийг хамгаалах, тэгээд тоон гарын үсгийн хууль, кибер аюулгүй байдал гээд эдгээр хуулиуд дараа 7 хоногт 2 хууль нь анхны хэлэлцүүлгээр орох байх. Тэгэхээр энэ үеэр би нэг зүйлийг хүсэх гээд байгаа юм. Энэ Засгийн газраас өргөн мэдүүлсэн бүтэц бүрэлдэхүүний хуулийг хурдан хугацаанд баталмаар байгаа юм. Тэгэхгүй болохоор хууль нь батлагдаагүй байхад төрийн захиргааны төв байгууллагын эрхлэх асуудлыг энэ хуулиудад хийхээр төсөөлж хийхээр ерөөсөө бололцоогүй болж байгаа. Хуулийн хүрээнд ийм гажуудал үүсээд байна. Тэгэхээр энэ гишүүдийн зүгээс Засгийн газрын бүтэц бүрэлдэхүүний хуулийг хурдан батлаад өгчих юм бол бид нар бас эдийн засгийн хөгжлийн асуудал эрхэлсэн энэ сайдад, харилцаа холбооны асуудал эрхэлсэн төрийн захиргааны төв байгууллагад эрхлэх асуудлуудыг нь шилжүүлээд явахгүй болохоор энэ киберийн хууль дээр ч нийтийн мэдээллийн хууль дээр чинь тогтолцооны асуудал үүсээд байгаа юм шүү. Тэгэхээр энийг Их Хурлын даргаас хүсэж байна.

**Г.Занданшатар:** За ойлголоо. Санал байна. Наянтайн Ганибал гишүүн.

**Н.Ганибал:** Эдийн засгийн хөгжлийн яам, Цахим хөгжил, харилцаа гээд ер нь цаг үедээ зайлшгүй байх ёстой гэж өнөөдөр Засгийн газар энэ асуудлаа оруулж ирж байна. Ер нь бас ийм зайлшгүй байх ёстой юм байна лээ. Нэн ялангуяа Эдийн засгийн хөгжлийн яам гэдэг бол бид бүхний улс орны маань цаашид хэрхэн явах зүг чигийг нь зааж өгөх ёстой яам зайлшгүй хэрэгтэй байгаа юм. Энэ 30 жил салбар, салбар өөрсдийнхөө асуудлыг яриад, яам тамгын газраа байгуулаад, тэнд ажиллаж байгаа мэргэжилтэн, тэндээс гарч байгаа бодлогын бичиг баримт, бодит үр дүнгүүд гээд энийг бүгдийг хараад байхаар бид бүхэн томоохон макро төслүүд эдийн засгийн зүг чигээ бид нар бас тодорхой хэмжээнд алдчихсан байгаа.

Тэгээд хөдөө аж ахуйн салбар дээр ярья. Өнөөдөр бид нарт тулгараад байгаа Эрээний хил хаагдахад нарийн ногооны асуудал үүсэж байна л гэж байна. Мах жаахан экспортлохоор дотоодын хэрэгцээ яриад л эхэлдэг. Тэгээд энэ асуудлуудыг яг эдийн засгийн хувьд үр өгөөж нь ямар байх юм, энэ асуудлуудыг аль замаар нь явбал зөв юм бэ гэдэг ямар нэгэн зүг чиг өнөөдөр хүртэл гарч ирдэггүй юм. Гаргаад ирснийг нь үгүйсгэдэг. Тэгээд энэ асуудлуудыг унагадаг. Тэгэхээр бид нар эдийн засгийн яам өөрөө байгуулагдаад Монгол Улсын нийт бүтээгдэхүүнүүд дээр эдийн засгийн тооцооллуудыг нь гаргаад аль замаар явбал үр ашигтай юм, аль замаар явбал Монголын эдийн засаг цаашид явах юм бэ? гэдгийг бүр тодорхой зааж өгөөд, жил болгон энэ асуудлаа төсөв, хөрөнгө оруулалт бүх асуудал дээр уяж бас энэ дээрээ манадаг байх хэрэгтэй байна.

Өнөөдөр бидний хувьд ч гэсэн Төсвийн тухай хууль дээр бид нар бас гаргасан зүг чигийнхээ хүрээнд явж байна уу, үгүй юу гэдэг дээр бас анхаармаар зүйлүүд зөндөө байгаа. Тэгэхээр салбаруудын хоорондын уялдаа дээрээс нь экспорт, импорт, үйлдвэрлэл, валют гээд л ингээд л бүх л асуудлууд нэгэн цогц бодлогоор явахгүй бол өнөөдөр бид нар зүг чиггүй байдлаар асуудалд хандаад байгааг эдийн засгийн хөгжлийн яам цаашид авч явах байх гэж найдаж байна. Тэгэхдээ өнөөдрийн энэ хуулийг харахад дэндүү ядруухан өнөөдөр байгаа тэр нэг агентлагийн хэмжээнд асуудлыг оруулж ирж байгаа нь бас харамсалтай байна. Томоохон бодлогын үнэхээр олоод харчихсан байна л даа. Нэг юм дутаад байгаагаа мэдээд байна. Харамсалтай нь тэрнийхээ шийдлийг зөвхөн ийм уриа лоозон байдлаар, ядруухан байдлаар нэг яам байгуулсан төдийд асуудлыг шийдэх юм бол та бүхний тэр амлалт чинь биелэхгүй. Зүгээр нэг энгийн жишээ байдаг. Өнөөдөр аль ч салбар шинжлэх ухаангүй байгаа. Яагаад гэхээр тухайн салбараас бүх шинжлэх ухааных нь байгууллагуудыг нь аваад боловсролын яаманд аваачаад өгчихсөн. Өнөөдөр хөдөө аж ахуйн салбар гэхэд шинжлэх ухаан байхгүй, судалгаа байхгүй. Эрүүл мэндийн салбар өнөөдөр шинжлэх ухаан байхгүйдээ гаргаж байгаа дүгнэлтүүд нь буруу зөрүү гараад өнөөдрийн өвчлөлийн асуудал хүртэл ямар нэгэн зүг чиггүй яваад байна.

Аливаа байгууллага судалгаа, шинжлэх ухаан нотолгоо хийж байж асуудлыг бодитой болгодог. Түүнийхээ дагуу шийдвэр гаргадаг. Тэгэхээр Эдийн засгийн хөгжлийн яам, Цахим инновац, хөгжлийн яамуудаа энэ хууль дээр байгаа асуудлаасаа илүү дэлгэрэнгүй болгох боломж байгаа юм уу гэдгийг л тодруулж асуумаар байна.

**Г.Занданшатар:** 91. Нямдорж сайд хариулъя. Чухал асуулт асуулаа.

**Ц.Нямдорж:** Хэлэлцүүлгийн явцад та бүхэн Засгийн газраас өргөн мэдүүлсэн төсөл дээр саналаа гаргах, зохистой гэж бас үзсэн шийдвэрээ гаргах бүх эрх нь Их Хурлын гишүүдэд байгаа шүү дээ. Би гишүүдийг энэ боломжоо ашиглах байх л гэж найдаж байна.

**Г.Занданшатар:** Балжиннямын Баярсайхан гишүүн.

**Б.Баярсайхан:** За баярлалаа. Шинээр байгуулагдах Эдийн засгийн хөгжлийн яаманд эдийн засгийн хөгжлийн асуудлаас гадна хүний хөгжлийг дэмжих, хүний хөгжлийн бодлогыг тодорхойлох ийм чиг үүрэг байгаа юу гэсэн ийм асуулт байна.

Яагаад гэвэл манайд төлөвлөгөөний комисс гэж байсан. Улс орны эдийн засгийг =хөгжүүлэхээс гадна манай улс орон ямар хүний нөөцтэй байх юм, хэдэн инженертэй байх юм, хэдэн эмчтэй байх юм, хэдэн хуульчтай байх юм ямар хүний нөөцөөр хүмүүсээ хаана бэлтгэх юм. Энэ улс орныг хэн авч явах юм. Хүнээ ямар хүн болгох юм гэдэг ийм хөгжлийн бодлого нь бол байсан. Өнөөдөр энэ чиг үүрэг нь аль ч яаманд байхгүй байгаа юм. Боловсролын яаманд мэргэжил болгоноор хүмүүсээ бэлдээд л байдаг, зарим мэргэжил нь нэн эрэлт хэрэгцээтэй, илүүдэлтэй ажилгүйчүүдийн эгнээ өргөссөн ийм байдалтай байж байгаа. Засгийн газрын үйл ажиллагааны хөтөлбөр, эдийн засгийг хөгжүүлэх үндсэн чиглэлд ч гэсэн мөн алсын хараа 2050-д ч гэсэн бид нар хүний хөгжлийн цогц бодлоготой байна гэж орсон. Зарим улс орнуудад хүний хөгжлийн яам гэж байгуулагдсан байж байгаа. Ялангуяа энэ европын орнууд хөгжингүй орнуудад бид ийм алсын хараатай, ийм хүнээ хөгжүүлсэн улс орон байна гэдгээ тодорхойлоод явж байгаа.

Гэтэл бид нарт өнөөдөр эдийн засаг, эдийн засаг, эдийн засаг гэж яриад, хүнээ мартчихаад байгаа 30 жилийн хөгжил байгаа шүү дээ. Тийм учраас энэ эдийн засгийн хөгжлийн яаманд хүний хөгжлийн бодлого хариуцсан ямар нэгэн хэлтэс, газар байгаа юу гэдгийг асууя.

Цахим хөгжил, харилцаа холбооны яамыг бол би дэмжиж байгаа юм. Үнэхээр e-mongolia болъё гэвэл цахим Монгол болъё гэвэл яам хэрэгтэй байгаа байх. Гэхдээ энэ ажлаа нэлээн эрчимтэй хийх шаардлагатай байгаа гэдэг нь одоо ч гэсэн явж байгаа салбар болгонд хийгдэж байгаа энэ үйл ажиллагаануудаас харагдаж байгаа. Ялангуяа хувийн хэвшилтэйгээ яаж ажиллах юм бэ. Өнөөдрийг хүртэл цахим салбарт үйл ажиллагаа явуулж байгаа хувийн хэвшлээ яаж дэмжиж хамтран ажиллах юм бэ. Энэ нь төрдөө ч гэсэн түшигтэй, төсөв мөнгө ч гэсэн хэмнээд явахад хэрэгтэй шүү дээ гэсэн ийм бодолтой байна. Тэгээд энэ 2 асуултад хариулт авъя.

**Г.Занданшатар:** 91. Нямдорж сайд. Цэндийн Нямдорж сайд.

**Ц.Нямдорж:** Энэ өргөн мэдүүлсэн төслийн Эдийн засгийн засаг хөгжлийн сайд гэдгийн эхний өгүүлбэр дотор үндэсний хөгжлийн бодлого гэсэн нэг л үг байгаа юм л даа. Энэ чинь тэгээд л задарна шүү дээ цаашаагаа. Хүний хөгжил нь ямар байх юм, эрчим хүч нь ямар байх юм, хөдөө аж ахуй нь ямар байх юм гээд л. Энэ хуулийн нэг зовлон бол бүх юм бичиж болдоггүй, нэг үгэн дотор санаагаа шингээдэг, тэрийгээ зөв ойлгож хэрэглэдэг л асуудал л даа. Хүний өсөлт нь ямар байх юм, наслалт нь ямар байх юм гээд л. Тэр үндэсний хөгжлийн чинь зайлшгүй нэг асуудал нь хүн, Монгол хүн гэдэг л асуудал байгаа шүү дээ. Энэ дотроо ороод явчих юм.

Тэр e-mongolia гээд Засгийн газрын түвшинд байгуулсан. Тэгээд энэ шинэ байгуулагдах яам, одоо байгаа агентлагийн чиглэлээр энэ хувийн хэвшлийнхэнтэй яаж харилцах вэ гэдэг асуудал зохицуулагдаад явчих юм. Ер нь цаашдаа бол энэ цахимжуулах асуудал бол төр бодлогоор дэмжиж, хувийнх нь ажлаа зохицуулдаг. Төр дотор байгаа элдэв сүлжээнүүдийг нэг хэлбэрт оруулж хувийнхантай холбох, аюулгүй байдлыг хангаад ийм нэг том асуудал цаад талд нь байгаа гэдгийг би хэлье.

Түрүүн Аюурсайхан дарга асуугаад байсан. Энэ яамны нэрний тухайд Ерөнхийлөгчтэй зөвшилцөх санал явуулахдаа өөр нэртэй явуулсан юм. Тэгээд Ерөнхийлөгчийн зөвшилцөх хариун дотор Эдийн засаг хөгжлийн сайд гэсэн нэр хэрэглэе гэсэн санал ирсэн. Тэр саналыг Засгийн газрын түвшинд хүлээж авсан юм. Одоо бол энэ гишүүдийн санаачилсан хуулийн төслийн нэр байдаг. Өмнө нь Ерөнхийлөгч рүү явуулсан хуулийн төслийн нэр байдаг. Ерөнхийлөгчийн санал байдаг. Ийм нэрнүүд л яваад байгаа юм даа. Тэгээд Их Хурал дээр та бүхний эцэслэн шүүж байгаад нэг нэрэн дээр тогтоод эцсийн шийдвэр гаргах байх гэж бодож байгаа гэдгийг бас хэлье.

Ер нь энэ хуулийн төсөл дотор байгаа нэг үгийн цаана олон ажил байна гэдгийг л та бүхэн бас нэг болгооно биз дээ. Хөрөнгө оруулалт гэхэд л бүх салбарын хөрөнгө оруулалтын асуудал энэ үгэн дотор л явна шүү дээ. Хөдөө аж ахуйн хөрөнгө оруулалт, эрчим хүчний хөрөнгө оруулалт, гадаад дотоодын гэх мэтээр.

**Г.Занданшатар:** Одоо эрхэм гишүүн Дашдондогийн Ганбат.

**Д.Ганбат:** За энэ оруулж ирж байгаа юмыг чинь би бол дэмжихгүй байна. Яагаад дэмжихгүй байна вэ гэхээр та нар яам, орон тоо нэмэхээрээ л бүх юм сайхан болчихдог юм яриад л байх юм. Бас нэг хүлээлт үүсгэсэн. Энэ чинь 5 яамтай байгаад л болдог л байсан шүү дээ Монгол улс. Яамны тоо цөөхөн байсан нь дээр. 9 яамтай байгаад бас болгож байсан. Олон яамыг орон тоог нь яагаад. Тэр тусмаа өнөөдөр эдийн засаг ийм хүнд хэцүү нөхцөлд бас л төрийн албан хаагчдынхаа орон тоог нэмээд л. Манжийн үед ч гэсэн ийм татварын дарамт байгаагүй байх шүү. МАН-ын үед ийм дарамттай болсон байна. Тэгээд л баахан нэг захиалгаар яам байгуулдаг. Эдийн засгийн хөгжлийн яам байгуулаад л эдийн засгийг сайжруулчихна гэж бодохгүй байна. Улам муудах байх. Тэр цахим хөгжлийн яам гэнэ үү? Үгүй ээ. Тэрийг чинь тэгж хийдэггүй шүү дээ. Ерөнхий сайд нь нэг найздаа зориулаад л хийж байна гээд л. Эмэгтэй найздаа зориулаад л нэг яам гаргаж ирж байна гээд л ингэж явж болохгүй байх нөхдүүд ээ. Тэр цахимыг чинь хөгжүүлэхийн тулд цахимын хөндий гэж байгуулдаг юм. Силиконы хөндий гээд байгаа их хурлын гишүүн сая яваад ирсэн байх. Тэр Калифорнид очоод харсан байх. Тэгж хийдгээс биш ингэж нэг яам байгуулчхаад хийчихнэ гэсэн юм байдаггүй юм. Өнөөдөр хар л даа. Татварын хэмжээ яаж өсөж байна. Энэ дэд сайдууд, төрийн албан хаагчдынхаа орон тоог багасга л даа та нар. Энийг чинь хэн төлдөг юм. Засагт мөнгө байдаггүй юм. Төрийн мөнгө гэж байдаггүй юм. Татвар төлөгчдийн мөнгөөр энийг цалинжуулдаг юм. Татвар төлөгчдөөс асуу. Өшөө улс оронд бол энэ татвар төлөгчид нь гудамжиндаа гараад ирчихсэн байгаа шүү. Ийм 2 яам яагаад байгуулж байгаа юм бэ гээд. Би хэлж байсан Ковидынхоо яамыг байгуулаа гэж. Японд вакцин хариуцсан сайд байдаг юм. Ингэж тэмцээд Ковид багасгадаг юм гэж хэлсэн. Тэгээд нөгөө Ковидын үе нь дуусаагүй байхад ингэж найрлаж болохгүй та нар. Өчнөөн тэрбум төгрөгийн алдагдалтай төсөв батлаад сүүлийн хэдэн жил ингэж явчхаад ёстой намайг хэн хэлэх вэ гэж байх шив дээ. Ямар мөнгө зарцуулах юм, татвар нь яаж нэмэгдээд байгаа юм, энийг хэн төлөх юм. Та нар эсвэл Ардын намынхаа цагаан байрыг зараад тэрүүгээрээ санхүүжээд яв л даа. Тэрийг бас төсвийн мөнгөөр босгосон. Ингэж болохгүй. Үүнийгээ одоо боль. Энэ ковид энэ тэр дууссаны дараа яадаг юм. Та нарын энэ үед юу ч болохгүй бүтэхгүй юм байна. Үүнийгээ зас сайжруул гэж яриад байгаа. Би тэгээд хэлээд байгаа шүү дээ. Миний хэлснээр 3 сайд манай өгнө ч гэж юу байх вэ. Би тэгээд 3 сайд гуйсан ч юм байхгүй. Авъя ч гэсэн юм байхгүй. Та нарын бодлого юм чинь болохгүй байна. Манайхаас бид нарын ярьдаг, хэлж байгаа бодлогыг хүлээж ав. Ингэвэл наад ажил чинь сайжирна. Тэгэхгүй бол дандаа л орон тоо ихэсгэнэ, татвар нэмнэ. Ийм л юм ярих юм. Энийг чинь хувийн хэвшил дийлэхгүй байна. Хэдхэн жилийн өмнө Ардын намыг үнэмлэхүй олонх удаагүй байхад Монгол Улсын төрийн оролцоо, эдийн засаг чинь 30 хувьтай байсан юм. Их олон жил явж байж ийм болгосон. Гэтэл буцаагаад 40 хувьтай болчихсон. Энэ чинь ямар улс орон болох гээд байгаа юм бэ. Нөгөө Венусвелийн замаар л яваад байна шүү дээ. Би эртхэн хэлдэг. Тэр чанартай Файзер вакцинаа авчраад тарьчихсан бол өнөөдөр аль хэзээний ковидоос салчихсан байгаа. Эцсийн эцэст үнэнд гүйцэгдэж 3 дахь тунгаа Японы Засгийн газар, Японы ард түмний тусламжаар Booster тунг Файзер хийж байна шүү дээ. Тэгээд л арай дээр болох болов уу гэсэн найдвар байна. Ийм үнэн зөв хэлж ярьж байгаа хэлж байгаа үгнүүдийг авч байна л даа. Хувийн хэвшлээ дэмжиж байж энэ улс орон болно. Тэрнээс биш энэ төрийн албан хаагчдыг тоог хар. 100 мянга, 200 мянга. Дээр нь төрийн өмчийн оролцоотой компаниудаа хар. Бүгд алдагдалтай, 100 мянган хүн ажилладаг.

**Г.Занданшатар:** Нямдорж сайд. 91.

**Ц.Нямдорж:** Ганбат гишүүнийг санал хэлчихлээ гэж ойлгож байна шүү дээ. Ерөнхий сайдынхаа түвшинд ийм бүтэцтэй ажиллана гэдгээ зарлачихсан шүү дээ. Ганбатаа чимээгүй сууж бай. Би ч энэ үгийг зөндөө л сонсож байна. Гудамжинд сонсож байна. Коридорт сонсож байна. Одоо ч сонсож байна. Би хариулчихъя. Тэр компаниудын тухайд асуудал байгаа. Хууль оруулж ирнэ. Цэгцлэх гэж оролдож байна. Их түвэгтэй юм байна. Энэ зовлонтой эд. Шүүмжлэлийн тухайд бол байна. Тэгэхдээ нэг зүйл би зориуд хэлье гэж бодсон юм. Энэ вакцин тойруулаад л улс төр хийгээд байх юм. Хэзээ энийг дуусах юм? Арай гэж олж ирсэн юм шүү. Тал талаас. Энэний бас үр дүн гарч байгаа шүү. Энийг үгүйсгээд улс төржүүлээд энийгээ ер нь больчихмоор байна шүү дээ. Олдохгүй байсан шүү дээ. Энэ бусад орнуудад олдохгүй байна шүү дээ. Энэ файзерыг чинь тайруулсан газруудад асуудал үүсээд байна шүү дээ. Өчигдөр Латви, Литви, Эстони 3 байдал маш хүндэрсэн учраас буцаад онцгой дэглэмд ороод хаалгаа хаагаад эхэлж байна шүү дээ. Тэнд энд файзерыг чинь хийсэн шүү дээ. Вакцин болгон асуудалтай. Вакцин болгоны талаар муу ярианууд гарч байгаа. Ядаж ийм юмаар улс төр хийхгүй байж болдоггүй юм уу. Олдохгүй байгаа юмыг амжиж олж ирж харин нэлээн ажил хийсэн шүү. Энийг харлуулаад байж хэрэггүй шүү дээ. Би энэ төрд 30 жил зүтгэж байна. Хэн ямар түвшинд ажиллаж байхдаа яаж ажиллаж байсныг эрхээ биш мэднэ шүү дээ. Бас үг хэлж байгаа зарим хүн юу гэж яриад байгааг мэднэ шүү дээ. Дэмий юм ярьж хэрэггүй санагдах юм.

**Г.Занданшатар:** Ганбат гишүүнд 1 минут. Хэлэлцэж байгаа асуудалтай холбогдуулж ярина шүү. Тэгэхгүй бол тасална шүү.

**Д.Ганбат:** Та асууж байгаа асуултад хариул. Битгий өөрөө улс төржөөд бай. Та улс төржих ёстой хүн биш. Би асуугаад байна шүү дээ. Хэдэн хүний орон тоо нэмж байгаа юм бэ? Наад 2 яамандаа. Ямар их мөнгө төсөвлөчихсөн юм бэ. Тэр татвар төлөгчдийн мөнгөөр хэчнээн нь цалинжуулах юм бэ. Энэ 2 яам байгуулаад ямар үр дүн гарах юм бэ? Ахиад цаашдаа яам нэмээд байх юм уу, яах юм. Та тэгээд улс төрөөр дэвшээд таныг хаалгаар гаргаад явуулсан шүү дээ. Ард түмэн. Тооноор орж ирчхээд л мань мэтэд юм заах гээд байх ерөөсөө шаардлага байхгүй. Улс төржих ёстой хүн чинь би. Та биш. Асуултад хариул.

**Г.Занданшатар:** 91. Нямдорж сайд асуултад хариулъя.

**Ц.Нямдорж:** Улс төрийн албан тушаал ангилалд Засгийн газрын гишүүн байдаг юм л даа. Ганбат гишүүн ээ. Надад улс төр ярих эрх байгаа шүү. Ярих гээд байгаа бол. 80 орон тоо эдийн засгийн яам. Үүний 50-иад хувь нь одоо Үндэсний хөгжлийн газарт ажиллаж байгаа юм. 4 тэрбум төгрөгийн санхүүжилт. Цахим яам бас 80-аад орон тоо. 1.3 тэрбум төгрөгийн санхүүжилт гэж санал оруулж ирж байгаа юм. Энэ түвшин дээр та бүхэн ярьж байгаа шийдвэр гаргах байх гэж би найдаж байна. Тодорхой асуултын хариулт ийм байна.

Цахим үндэстэн болох хөтөлбөр Ерөнхий сайд дэвшүүлчихээд. Ер нь Их Хурал дээр энэ бодлогоо зарласан шүү дээ…/минут дуусав/

**Г.Занданшатар:** Нямдорж сайд гүйцээж хариулъя.

**Ц.Нямдорж:** Энэ бодлогоо хэрэгжүүлэх хүрээнд л ийм яам байгуулъя гэж л үзээд байгаа юм л даа. Эдийн засгийн яам шаардлагатай тухай сая Ардчилсан намын гишүүд ч ярилаа, Ардын намын гишүүд ч ярилаа. Шаардлагын хувьд бол байгаа шүү дээ. Ийм шинэ бүтэц бий болгох гээд мэдээж нэмэлт зардал гарна л даа. Тэгээд нэмэлт зардлын тооцоог хийхдээ аль болохоор л тэвчих юмыг нь бодсон юм л даа. 158 орон тоотой яам байгуулъя гэдэг санал анх ажлын хэсгээс гарч ирсэн юм. Эдийн засгийн хөгжлийн яамыг. Тэрийг хашаа л 80 дотор оруулж ирж байгаа юм. Энэ төсвийн зардал нэмэгдээд, орон тоо нэмэгдээд байгаа юм чинь үндсэндээ юутай холбоотой вэ. гэхлээр, энэ шинэ сургууль, цэцэрлэг ясли элдэв юм байгуулж байгаа чинь л соёлын төв энэ Хятадтай л холбоотой юм байгаа юм. Тэрнээс төрийн албан хаагчдын тоо жишээ нь аймаг, нийслэлийн Засаг даргын тамгын газар, яамдын түвшинд бол Засгийн газрын тогтоолоор барьчхаад байгаа шүү дээ. Аймаг, нийслэлийн Иргэдийн хурлын хоорондоо нэлээн том болчихсон юм байна лээ. Тэрийг хуулиар зохицуулах эрхийг нь Засгийн газарт өгсөн учраас судалгаа хийгдэж байна. Яамдын орон тооны асуудал бол ерөнхийдөө ойролцоодуу түвшинд л байгаад байгаа шүү дээ. Шинэ цэцэрлэг, шинэ сургууль, шинэ ясли болгонд орон тоо нэмдэг. Энэ болгоныг төсвөөс санхүүжүүлдэг. Үүнтэй л холбоотой юм байгаа юм. Бүтээн байгуулалт болгон.

**Г.Занданшатар:** Гишүүд асуулт асууж, хариулт авч дууслаа. Одоо санал хураалт явуулна. Хэлэлцэх эсэхийг хэлэлцэж байгаа шүү дээ. Санал хураалт болох гэж байгаа тул гишүүд чуулганы танхимд цуглана уу. Энэ хооронд дэмжсэн, дэмжээгүй 3 хүртэл гишүүн үг хэлж болно. Үг хэлэх гишүүд байна уу. Бямбасүрэнгийн Энх-Амгалан гишүүнээр тасаллаа. Эрхэм гишүүн Бадмаанямбуугийн Бат-Эрдэнэ.

**Б.Бат-Эрдэнэ:** За баярлалаа. Би асуулт асуухаар нэрээ өгсөн байсан. Тэгээд миний асуулт бол үндсэндээ гишүүд асуултад хариулт авагдчихсан учраас би асуулт асуусангүй. Үг хэлье гэж бодож байгаа юм.

Энэ оруулж ирж байгаа хуулийн төслийг бол дэмжиж байгаа. Тэгэхдээ бас саяны яригдсан юмнуудыг нэлээн анхаармаар юм шиг ийм юм байх юм аа. Нөгөө нэг юм нь бол ерөнхийдөө өчигдөр Ёс зүй, сахилга хариуцлагын байнгын хорооны хурал хийсэн. Төрийн албаны зөвлөлийнхөн ирж мэдээлэл хийсэн. Төрийн албаны зөвлөлийн дэргэдэх ёс зүйн хороодын үйл ажиллагааны талаар мэдээлэл хийсэн. Тэр дээр бол нэлээн ноцтой юмнууд яригдаж байлаа шүү. Тэрийг Засгийн газар анхаарахгүй бол за яах вэ бүх шатанд байж байгаа юмыг ярьж энд амжихгүй. Дээхэн талаас нь юм хэлэх юм бол энэ яамдын сайд нар, Төрийн нарийн бичгийн дарга нар томилгоотой холбоотой олон асуудлууд яригдаж байна лээ шүү. Тэгээд тэр бүх юмнуудыг Ковидын хуулиар 3.2 гээд хаачихдаг. Томилогдсон нөхдүүд чинь 1000 гараад явчихсан ийм асуудлууд байна лаа шүү. Ямар ч төрийн албаны болзол, шаардлага хангаагүй ийм улсуудын томилгоотой холбоотой асуудал байна.

Бид нарын олон жил ярьж байгаа нөгөө төрийн албыг төрлийн алба болгохтой холбоотой асуудлууд бий. Цаашилбал энэ томилгоонд оролцож байгаа янз бүрийн субъектүүдийн асуудлууд байна. Энэ ажил хариуцаж байгаа яамдын сайд нар энэ хүмүүс багаа бүрдүүлэх нэрээр баахан хүмүүс аваачаад чихчихсэн. Ийм асуудлууд байна. Тэр нь бол тэгээд бүгд өөр өөрсдийнхөө эздэд үйлчилдэг, ийм тодорхой заагдсан асуудлууд байгаа шүү. Би өчигдөр энэ Хэрэг эрхлэхийн газрыг энэ мэдээлэл, танилцуулгатай холбогдуулж ирээч гэсэн. Тэгээд Засгийн газрын Хэрэг эрхлэхийн шинжээч хүн ирсэн. Цаашлах юм бол Засгийн газрын гаргасан тэр журам дээр анхаарахгүй бол энэ ёс зүйн зөвлөлүүд, хороодын үйл ажиллагаа. Энийг дүрэм журмыг нь тодорхой болгохгүй бол одоо яах вэ? төрийн албан хаагчдын ёс зүйн сахилга хариуцлагатай холбоотой хуулийн төсөл бол яригдаж байгаа. Гэхдээ наана нь яаралтай үүнийг ойлгомжтой болгохгүй бол ёс зүйн хариуцлага, сахилгын хариуцлага ийм юмных нь зааг ялгаа тодорхой биш зүйлүүд байна. Улсын Их Хурлын гишүүдийн асуудал ч гэсэн мөн ялгаа байхгүй. Нийгэмд нэг ойлгож байгаа ойлголт бол Ёс зүй, сахилга хариуцлагын байнгын хороо ер нь бүх л хариуцлагыг тооцох юм шиг. Тэгээд тийм асуудал бол байхгүй шүү дээ. Зөвхөн зан үйлийн, зан төлөвийн, ёс зүйтэй холбоотой асуудал нь л тодорхой байх ёстой сануулга. Энэ шинэ дүрмийн төслөөр бол нэг уучлал гуйхыг үүрэг болгохтой холбоотой л ийм л энэнээс цаашаагаа хэтэрч болохгүй шүү дээ. Тэгээд ийм тодорхой юмыг нь нэг гаргаж өгөөд энэ ажлаа явахгүй бол байдал нөхцөлүүд бас амаргүй байгаа ийм зүйлүүдийг би хэлмээр санагдаад байгаа юм. Тэгээд энийг анхаарч үзнэ биз дээ. Ер нь нийтлэгээрээ нэг ийм юмнууд байна шүү. Энэ яамны сайд жишээлбэл Төрийн нарийн бичгийн даргадаа тамгаа хэрэглүүлдэггүй гэж байгаа юм. Өөрөө аваад хав дарчихсан. Үгүй ээ нэг яамны Төрийн нарийн бичгийн дарга нь тамгаа аваад зугтаачихсан сураг дуулдаад байдаг юм. Дээхэн талаас нь л юм ярьж байгаа юм шиг би доошоо ярих юм бол зөндөө олон асуудлууд яригдсан. Өчигдөр энэ манай Байнгын хороо дээр зөвхөн ёс зүйн, сахилга хариуцлагын байнгын хороодын гишүү биш бусад Байнгын хороодын гишүүд ирээд бас тодорхой саналуудыг хэлсэн байгаа. Өчигдрийн Байнгын хорооны хурлын хуралдааны тэмдэглэлийг би хүргүүлнэ гэж бодож байгаа. Тэгэхээр иймэрхүү юм байх юм. Одоо энэ орж ирж байгаа 2 яамны тухайд бол Эдийн засгийн хөгжлийн яам өмнө нь нэг байгуулагдаад татан буугдсан тэр яамны хэмжээнд ажиллах юм бол энэ их бүтэлтэй юм болохгүй л дээ. Арай өөр түвшинд энийгээ төлөвлөж, чиг үүргийг нь тодорхой болгож, ажиллавал бид нар ингээд зорилт тавьчихсан, нөгөө нефть бүтээгдэхүүний үйлдвэр байгуулахаас өгсүүлээд төмөр зам, авто зам, цаашилбал энэ эрчим хүчний найдвартай хангамж, ажлын байр, үйлдвэрлэл гээд томоохон цогцоор нь харж л ажилламаар юм шиг6

**Г.Занданшатар:** Одоо Баттөмөрийн Энхбаяр гишүүн.

**Б.Энхбаяр:** За баярлалаа. Манай Улсын Их Хурлын гишүүн, Ардчилсан намын бүлгийн дарга Ганбат энэ хавар нэгэн алдарт үгээ хэлсэн байдаг. Хэрвээ, хэрвээсээд байх юм байхгүй гэж өөртэйгөө зад хэрэлдсэн ийм үг хэлсэн байдаг. Тэгээд манай шинэ Үндсэн хуулийн ерөөсөө үзэл санаагаар бол Засгийн газрын бүтэц, бүрэлдэхүүний асуудал бол Ерөнхий сайдын Үндсэн хуульд заагдсан онцгой бүрэн эрхийн асуудал байгаад байгаа юм. Энэтэй холбоотой өнгөрсөн хугацаанд Засгийн газрын бүтэц ба бүрэлдэхүүнийг өөр өөрөөр тайлбарлаж ирсэн бас түүх байдаг. Тухайлбал бүтэц, бүрэлдэхүүний асуудлыг Ерөнхийлөгчтэй зөвшилцөж байж парламент дээр оруулж ирдэг. Тэгэнгүүт бүтэц, бүрэлдэхүүн дээр нь бас санал онол, хажуугаар нь Ерөнхий сайдын энэ бүрэн эрхийг хуваалцах гэдэг бас ийм туршлагууд асуудлууд гарч ирсэн түүхтэй байдаг. Яг тэр агуулгаар нь би бол Ерөнхий сайдын нэгэнт Үндсэн хуулиар хуульчлагдсан энэ бүрэн эрхэд бол хүндэтгэлтэй хандаж, энэ асуудлыг дэмжих ёстой гэж үзэж байгаа.

Шинэ Үндсэн хуулийн 2019 онд орсон өөрчлөлтөөр бол Засгийн газрын бүтэц, бүрэлдэхүүнийг бол парламент буюу Улсын Их Хурал баталж байгаа. Харин энэ бүтэц, бүрэлдэхүүнд ажиллах сайд нарыг бол Ерөнхий сайд дангаараа шийдвэрлэдэг ийм өөрчлөлт орсон байдаг. Энэ өөрчлөлт ороогүй байх үед тухайлбал, Ерөнхийлөгчид үе үеийн Ерөнхийлөгч нар энэ бүтэц бүрэлдэхүүн дээр хэн сайд болох вэ гэдэг дээр нь зөвшилцөх ажлыг хийдэг байсан. Миний хувьд энэ Үндсэн хуулиас давж байсан асуудал гэж үздэг. Өөрөөр хэлбэл та бүхэн хэрвээ санаж байгаа бол өмнөх Ерөнхийлөгч нар Ерөнхий сайдын томилох гэж байгаа сайд нарыг өрөөндөө танилцдаг үүрэг чиглэл өгдөг, заримыг нь татгалздаг, хориг тавьдаг ийм Үндсэн хуулийн бус асуудал бас гарч байсан. Тэгэхээр Үндсэн хуулийн бус Үндсэн хуулиасаа давсан хэм хэмжээ хэтэрсэн, аливаа оролдлогууд дандаа бүтэлгүйтэж дуусдаг. Дандаа буруу жишиг рүү явуулж байдаг түүхтэй. Тэр утгаараа 2019 онд орсон Үндсэн хуулийн өөрчлөлтийн дагуу Ерөнхийлөгч нар Ерөнхий сайдын томилох гэж байгаа сайд нартай танилцахаа больсон. Албан бусаар байдаг юм уу, нэг нүүрийг нь харъя гэдэг юм уу, ийм ажиллагаа хийхээс биш, Үндсэн хуулийн дагуу тэр зөвшилцөнө гээд танилцдаг энэ ажиллагаа бол таслан зогсоогдсон. Миний хувьд 3, 4 жилийн өмнө Үндсэн хуулийн цэцэд Засгийн газрын бүтэц, бүрэлдэхүүний асуудлаар Ерөнхийлөгч зөвшилцөж байгаа асуудлаар бас Үндсэн хуулийн цэцэд иргэнийхээ хувьд хандаж байсан юм. Тэр үед Цэцийн бага суудлын хуралдаанаар нэг их буруу шийдвэр гарсан байгаа. Энэ бол цаашдаа бас залруулагдах ёстойг би Улсын Их Хурлын танхимд зориуд протоколд тэмдэглэж үлдээх гэж байгаа юм. Тэр Цэцийн бага суудлын хуралдаан буюу 3 хүний бүрэлдэхүүнтэй хуралдаанаар юу гэж шийдвэр гаргаж байсан бэ гэхээр. “Үндсэн хуульд заасан Засгийн газрын бүтэц, бүрэлдэхүүн гэдэгт хүнийг ойлгоно.” гэж шууд хэлсэн байдаг. Энэ бол Цэцийн маш буруу практик тогтоох гэж байсан. Засгийн газрын бүтэц, бүрэлдэхүүний тухай хууль баталж байгаа шүү дээ. Бид нар. Хүнийг хуулиар баталдаггүй байхгүй юу. Хүнийг тогтоолоор баталдаг шүү дээ. Энийг хэн ч мэднэ. Бат байна уу, Дорж байна уу гэдэг тухай асуудлыг бид шийдээгүй. Хэнийг сайдаар тавих гэж байгаа тухай асуудал шийдээгүй. Бид ямар нэртэй яам байх юм, тэр нь ямар чиг үүрэг хариуцах юм бэ гэдэг асуудлыг л шийдэж байгаа байхгүй юу. Энийг бол хуулиар шийддэг.

Тэгэхээр цааш цаашдаа энэ асуудал дээр бас Үндсэн хуулиасаа, хэм хэмжээнээсээ давсан ийм жишиг битгий тогтоосой гэдэг утгаар. Нөгөө талаар Засгийн газрын бүтэц, бүрэлдэхүүнийг санаачлах эрх бол Монгол Улсын Ерөнхий сайдад олгогдсон онцгой бүрэн эрх юм шүү гэдгийг би бас зориуд тэмдэглэж энэхүү төслийг дэмжиж байгаа.

Тэгээд эхэнд хэлсэнчлэн манай Улсын Их Хурлын гишүүн, Ардчилсан намын бүлгийн дарга Ганбатын хэрвээсээд байх юм байхгүй гэдэг энэ агуулга бол яг энэ Засгийн газрын бүтэц, бүрэлдэхүүний тухай хуульд хамаатай юм гэдгийг төгсгөлд нь хэлье. Баярлалаа.

**Г.Занданшатар:** Дэмжиж үг хэллээ. Одоо эрхэм гишүүн Бямбасүрэнгийн Энх- Амгалан.

**Б.Энх-Амгалан:** Оруулж ирж байгаа хуулийн төслийг бол дэмжиж байгаа юм. Цаг нь болсон. Бид нар цахим бодлогын яамтай болгох ийм шаардлага, хэрэгцээ байгаа. Дэлхийн улс орнууд хөгжиж байна. Цахим мэдээллүүд хөгжиж байна. Тэрийгээ дагаад цахим аюулгүй байдлаа давхар хамгаалах шаардлага, хэрэгцээ гарч байна. Тэгээд энэ цахим аюулгүй байдал цахим бодлогын яам маань бол хамгийн түрүүнд эхлээд энэ интернетийнхээ эх үүсвэрийг өөрийн гэсэн эх үүсвэртэй болоосой гэж би хүсэж байгаа юм.

Хятадаас, Оросоос хамааралтай ийм эх үүсвэртэй тэдний зам дээгүүр мэдээллийг гүйлгэж байдаг байж ингэж таарахгүй учраас. Өрийн гэсэн нэг сансарт нисдэг сансрын хиймэл дагуултай болоосой гэж бодож байгаа юм. Тэрнээсээ эх үүсвэр авдаг байгаасай гэж бодож байгаа юм. Цаашлаад өөрийн гэсэн хамгаалалтын системтэй байгаасай гэж бодож байгаа юм. Улс орон бол болгон өөрийн гэсэн дотоод мэдээллийн том сүлжээнүүдтэй. Хятад гэхэд We Chat дээрээ бүх зүйлүүдээ хийж байна. Орос Viber дээр бүх зүйлүүдээ хийж байна, Америк фэйсбүүкээр мессенжерүүдээр дамжуулж байна. Тэгвэл Монгол Улс бас өөрийн гэсэн мэдээллийн эх үүсвэрийн өөрийн сүлжээтэй байгаасай гэж хүсэж байгаа юм. Дээр нь энэ интернетийн эх үүсвэрээс гадна мэдээллийн том сүлжээний парк IT паркаа байгуулаасай гэж бодож байгаа юм. Тэгэхгүй бол цахим халдлага бол газар авч байгаа. Ялангуяа хувь хүний мэдээлэлд халдаж байгаа, цахимаар залилан хийж байгаа нүүрээ нуучихсан, нэрээ нуучихсан, хаягаа нуучихсан нууц хараалууд орж ирж нийгмийг өдөөн хатгаж турхирдаг, үймээн сан самуунд турхирдаг ийм үйл ажиллагаанууд болж байгаа. Энэ маань цаашдаа цахим аюулгүй байдлаа сайн бодохгүй бол Үндэсний аюулгүй байдалд нөлөөлөх тийм хүчин зүйл болдог гэдгийг дэлхий бидэнд том туршлагаа харуулсан. Хувь хүний нууцын тухай асуудал, Төрийн нууцын тухай асуудал, мэдээллийн үнэн бодит байдлын тухай асуудлыг бол энэ яам онцгой сайн хариуцах байх гэж ингэж найдаж байна.

Хоёрдугаарт, Эдийн засгийн хөгжлийн яам улсын эдийн засгийн богино хугацааны, дунд хугацааны, урт хугацааны хөтөлбөрүүдийг гаргаасай гэж хүсэж байгаа юм. Урт хугацаандаа Монгол Улс ямар ямар бодлого барьж байх юм? Богино хугацаандаа яах юм, дунд хугацаандаа яах юм гэж стратегийн том бодлогын төслүүдээ гаргаасай. Энэ хөрш орнуудтайгаа яаж харилцах юм, гадаад худалдаагаа яаж өргөжүүлэх юм. Бидний гол хараатай байдаг төмөр зам, эрчим хүч, нефть импортынхоо асуудлуудыг яах юм. Энийг цааш нь яаж үндэсний үйлдвэрлэлүүдээ хөл дээр нь босгож хөгжүүлэх юм. Бие даасан улсын эдийн засгийн томоохон бодлогуудыг яаж хэрэгжүүлэх юм. Энэ асуудлуудыг бүх цогц хэмжээнд нь авч үзээсэй гэж бодож байгаа юм. Одоо бол зарим газруудад Үндэсний хөгжлийн газар гэж манайх нэрлээд байгаа юм. Хятадад бол Хөгжил шинэчлэлийн хороо гэж нэрлэдэг. Тийм учраас Үндэсний хөгжлийнхөө бодлогыг боловсруулж явуулахад нь бол Эдийн засгийн хөгжлийн яам онцгой үүрэг рольтой оролцоосой. Томоохон төсөл хөтөлбөрүүд нь урт хугацаанд бодитойгоор хэрэгжих ийм зүйлүүд болоосой. Тэр хөтөлбөр хөгжлийнхөө бодлогуудыг дагаж яваасай. Мөн дээр нь бол энэ 2 улстай байгуулсан эдийн засгийн коридорынхоо хэлэлцээрүүдийг ахиулаасай. Бид нар энэ 2 улс юу хүсээд байгааг сайн харж байж Хятад талдаа бол Zhe Jiang-ний их сургуулийн 350 гаруй эрдэмтэн суугаад зүүн хойд Хятадыг хөгжүүлэх маш том төсөл хөтөлбөр гаргасан юм байна лээ. Тэрэнтэй манай төсөл хөтөлбөр яаж уялдах юм. Оросын Холбооны Улсын Хаборовскийн олон улсын судалгааны хүрээлэнгээс бас Сибирийн бүс нутгийг хөгжүүлэх төлөвлөгөө гарч байгаа юм байна лээ. Тэрэнтэй яаж уу уялдах вэ гээд энэ олон зүйлийг хооронд нь уялдуулж эдийн засгаа том дүр зургаар нь хараасай гэж ингэж хүсэж байна.

Тэгээд төгсгөлд нь хэлэхэд бол оруулж ирж байгаа хуулийн төслийг дэмжиж байна.

**Г.Занданшатар:** Дэмжсэн үг хэллээ. Гишүүд үг хэлж дууслаа. Одоо санал хураалт явуулна.

Монгол Улсын Засгийн газрын бүтцийн тухай хуульд нэмэлт, өөрчлөлт оруулах тухай, Монгол Улсын Засгийн газрын бүрэлдэхүүний тухай хуульд нэмэлт, өөрчлөлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Хөрөнгө оруулалтын тухай хуульд нэмэлт оруулах тухай, Хөгжлийн бодлого, төлөвлөлтийн хуульд нэмэлт оруулах тухай, Бүсчилсэн хөгжлийн удирдлага, зохицуулалтын тухай хуульд нэмэлт оруулах тухай, Харилцаа холбооны тухай хуульд өөрчлөлт оруулах тухай, Өргөн нэвтрүүлгийн тухай хуульд өөрчлөлт оруулах тухай, Радио долгионы тухай хуульд өөрчлөлт оруулах тухай, Жендерийн эрх тэгш байдлыг хангах тухай хуульд өөрчлөлт оруулах тухай, Цөмийн энергийн тухай хуульд өөрчлөлт оруулах тухай, Хүүхэд харах үйлчилгээний тухай хуульд өөрчлөлт оруулах тухай хуулийн төслүүд болон Тогтоолын хавсралтад өөрчлөлт оруулах тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Бүртгэлийн санал хураалт явуулъя. Дээр дурдсан хуулийн төслүүд болон хамт өргөн мэдүүлсэн хуулийн төслүүд болон тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. Хэдэн гишүүд эсрэг гараад байна шүү. За санал хураалтад 56 гишүүн оролцож 31 гишүүн дэмжиж 55.4 хувийн саналаар энэ санал дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлж байна. Үдээс өмнөх хуралдаан үүгээр өндөрлөж байна. Үдээс хойш 14 цагаас чуулганы нэгдсэн хуралдаан үргэлжилнэ.

ЗАВСАРЛАГА.

**Г.Занданшатар:** Гишүүдийн өдрийн амгалангайлтгая.Улсын Их Хурлын нэгдсэн чуулганы хуралдааны 10 дугаар сарын 21-ны өдрийн үдээс хойших нэгдсэн хуралдаан нээснийг мэдэгдье.

Хэлэлцэх асуудалдаа орно.**Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Төсвийн тухай хуульд өөрчлөлт оруулах тухай хуулийн төслийг хэлэлцэх эсэх асуудлыг хэлэлцэнэ**. Хууль санаачлагчийн илтгэлийг Сангийн сайд Болдын Жавхлан танилцуулна. Жавхлан сайдыг индэрт урьж байна.

**Б.Жавхлан:** Монгол Улсын Их Хурлын дарга, эрхэм гишүүд ээ,

Монгол Улсын Засгийн газраас Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төслийг дагалдах хуулийн төслийн хамт 2021 оны 9 дүгээр сарын 30-ны өдөр Улсын Их Хуралд өргөн мэдүүлсэн билээ.

Дэлхий нийтийг хамарсан Коронавируст халдвар цар тахлын үед Монгол Улсын Засгийн газраас эдийн засгийг сэргээх, иргэдийн эрүүл мэнд, орлогыг хамгаалах, аж ахуйн нэгжийг дэмжих чиглэлээр тодорхой арга хэмжээг шат дараалан авч хэрэгжүүлсэн төдийгүй халдварын эрсдэлийг цаг алдалгүй бууруулж, зорилтот бүлгийн хүн амыг бүрэн, нийт хүн амын 65.5 хувийг вакцинжуулаад байна.

Энэ нь 2022 онд Монгол Улсын эдийн засгийн өсөлтийг 0.4 пунктээр нэмэгдүүлэхээр байгаагийн зэрэгцээ Коронавируст халдварт цар тахлын дараах эдийн засгийн сэргэлтийг хөдөлмөр эрхлэлт, бүтээмжийг нэмэгдүүлэх замаар сэргээж, дунд хугацаанд өсөлтийг тогтворжуулахад чиглэсэн төсөв, санхүүгийн шинэчлэлийн бодлогын багц арга хэмжээг ирэх онд хэрэгжүүлэхээр төлөвлөж байгаа нь Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд заасан эдийн засгийн үндсэн үзүүлэлтүүдийг өөрчлөх нөлөөлөлтэй байна.

Иймд Төсвийн тогтвортой байдлын тухай хуульд нийцүүлэн Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл боловсрууллаа.

Түүнчлэн Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуультай хамт Төсвийн тухай хуульд нэмэлт, өөрчлөлт оруулах тухай хуулийн төслийг боловсруулж Улсын Их Хуралд өргөн мэдүүлсэн бөгөөд дараах зохицуулалтыг тусгаад байна. Үүнд:

Монгол Улсын урт, дунд хугацааны хөгжлийн бодлогын баримт бичиг “АЛСЫН ХАРАА-2050”, Монгол Улсын Засгийн газрын 2020-2024 оны үйл ажиллагааны хөтөлбөрт “Хуримтлалтай хүүхэд” арга хэмжээ хэрэгжүүлж, хүүхдийн хуримтлал бий болгоход шаардагдах тогтолцоог бүрдүүлнэ гэж заасан. Хуримтлалтай хүүхэд хөтөлбөрийг Ирээдүйн өв санд төвлөрөх тухайн жилийн орлогыг арилжааны банкин дахь хүүхдийн нэрийн дансанд хуримтлал хэлбэрээр байршуулахаар төлөвлөж Ирээдүйн өв сангийн 2022 оны төсвийн тухай хуулийн төслийг Улсын Их Хуралд өргөн мэдүүлсэн ба уг төсвийг нэгдсэн төсвийн бүрэлдэхүүнд хамааруулах зорилгоор Төсвийн тухай хуульд нэмэлт, өөрчлөлт оруулах тухай хуулийн төслийг боловсрууллаа.

Түүнчлэн Улсын Их Хурлаас 2020 оны 12 дугаар сард шинэчилсэн найруулгаар баталсан Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийг хэрэгжүүлэх зорилгоор Орон нутгийн хөгжлийн сангийн эх үүсвэр, зарцуулалтын хуваарилалтад оруулах зарим өөрчлөлтийг Төсвийн тухай хуульд нэмэлт, өөрчлөлт оруулах тухай хуулийн төсөлд тусгалаа.

Монгол Улсын Их Хурлын дарга, эрхэм гишүүд ээ,

Дээр дурдсан нөхцөл байдал, үндэслэл шаардлагатай уялдуулан Монгол Улсын Засгийн газраас боловсруулж Улсын Их Хуралд өргөн мэдүүлсэн Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хууль, Төсвийн тухай хуульд нэмэлт, өөрчлөлт оруулах тухай хуулийн төслийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Г.Занданшатар:** Төслийн талаар Төсвийн байнгын хорооны санал, дүгнэлтийг Улсын Их Хурлын гишүүн Ганибалын Амартүвшин танилцуулна. Амартүвшин гишүүнийг индэрт урьж байна.

**Г.Амартүвшин:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 9 дүгээр сарын 30-ны өдөр Улсын Их Хуралд өргөн мэдүүлсэн Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Төсвийн тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх хэлэлцүүлгийг Төсвийн байнгын хороо 2021 оны 10 дугаар сарын 19-ний өдрийн хуралдаанаараа хэлэлцлээ.

Монгол Улсын Засгийн газраас Дэлхий нийтийг хамарсан коронавируст халдвар /Ковид-19/-ын цар тахлын дараах улс орны эдийн засгийг эрчимтэй сэргээх зорилтыг хангах, хөдөлмөр эрхлэлт, бүтээмжийг нэмэгдүүлэх, эдийн засгийг төрөлжүүлж, дунд хугацааны эдийн засгийн өсөлтийг тогтворжуулах төсөв, санхүүгийн шинэчлэлийн бодлогын арга хэмжээнүүдийг хэрэгжүүлэх зорилгоор Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд заасан эдийн засгийн үндсэн үзүүлэлтүүдэд өөрчлөлт оруулахаар хуулийн төслийг боловсруулсан байна.

Байгалийн баялгаас олох орлогын хүртээмжийг нэмэгдүүлж, улс орны ирээдүй болсон хүүхдүүддээ хуримтлалын ач тусыг ойлгуулж, санхүүгийн баталгаатай, мэдлэг боловсролтой иргэн болж төлөвшүүлэх зорилгоор Ирээдүйн өв сангийн тухайн жилийн орлогын эх үүсвэрийг арилжааны банкан дахь хүүхдийн нэрийн дансанд байршуулах, Ирээдүйн өв сангийн төсвийг нэгдсэн төсвийн бүрэлдэхүүнд хамааруулах, мөн орон нутгийн хөгжлийн сангийн эх үүсвэр, зарцуулалтын хуваарилалтад зарим өөрчлөлтийг оруулахаар Төсвийн тухай хуульд нэмэлт, өөрчлөлт оруулах тухай хуулийн төслийг боловсруулжээ.

Байнгын хорооны хуралдаанаар хуулийн төслүүдийг хэлэлцэх үед Улсын Их Хурлын гишүүд эдийн засгийн үндсэн үзүүлэлт, орон нутгийн хөгжлийн сангийн эх үүсвэрийн зарцуулалтын хуваарилалтад оруулах өөрчлөлтийн талаар, мөн ирээдүйн өв сангийн зарцуулалт, цаашид ямар төсвийн бодлого баримталж ажиллах талаар, ирэх жилүүдийн төсвийн төсөөллийн тооцоолол бодитой эсэх талаар асуулт асууж, хариулт авсан болно.

Байнгын хорооны хуралдаанаар хуулийн төслүүдийг хэлэлцэх үед Улсын Их Хурлын гишүүн Д.Тогтохсүрэн орон нутгийн хуваарилалтыг хийхдээ уул уурхайн үйлдвэрлэл явуулж байгаа, байгаль орчин эвдэгдэж байгаа аймаг, сумдад илүү хуваарилах нь зүйтэй бөгөөд тооцооллыг дахиж нягтлах, хүүхдийн мөнгийг олгохдоо бэлэн мөнгөөр биш хуримтлалын хэлбэрээр олгох асуудлыг ажлын хэсэг анхаарах хэрэгтэй, Улсын Их Хурлын гишүүн Ж.Батжаргал төрийн худалдан авалтаар дотоодын үйлдвэрлэлээ дэмжсэн бодлогыг хэрэгжүүлэх, орон нутгийн хөгжлийн сангийн хөрөнгийн дийлэнх хувийг бүтээн байгуулалтад зарцуулахад хуваарилахгүйгээр тодорхой хувийг баялаг бүтээдэг, эдийн засгаа тэлдэг, татварын бааз суурийг нэмэгдүүлэх чиглэлд зарцуулах нь зүйтэй гэсэн саналуудыг гаргасан болно.

Улсын Их Хурлын гишүүн Х.Булгантуяа төсвийн шинэчлэлийг үе шаттайгаар хэрэгжүүлж, төрийн байгууллагын ажил, үйлчилгээг хувийн хэвшлээр гүйцэтгүүлэхийг төсвийн бодлогоор дэмжиж байгаа нь зүйтэй талаар дурдаад цаашид төрийн худалдан авалтаар дотоодын бизнес эрхлэгчдийг дэмжих, өрийн хэмжээг нэмэгдүүлэх асуудлыг ажлын хэсэг дээр судлан үзэж бууруулахад анхаарах, Улсын Их Хурлын гишүүн Ц.Сандаг-Очир эдийн засгийн үндсэн үзүүлэлтийг ойр ойрхон өөрчилж байгаа нь буруу, төсвийн тооцоолол, аргачлал дээрээ сайн ажиллаж, бодитойгоор төсвийн хүрээний мэдэгдэл, төсвийн төсөөллийн үзүүлэлтийг гаргахад анхаарах, Улсын Их Хурлын гишүүн Б.Пүрэвдорж эдийн засгийг дэмжих 10 их наядын хөтөлбөрийн аж ахуйн нэгжүүдийг дэмжсэн хөрөнгө оруулалтын зээлийн зориулалтыг тодорхой болгож, шинээр үйлдвэр байгуулах, өргөтгөх чиглэлээр зээл олгоход анхаарах нь зүйтэй гэсэн саналуудыг гаргасан болно.

Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг үзэл баримтлалын хүрээнд хэлэлцэхийг Байнгын хорооны хуралдаанд оролцсон гишүүдийн 69.2 хувийн саналаар дэмжиж, чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Монгол Улсын нэгдсэн төсвийн 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай болон хамт өргөн мэдүүлсэн Төсвийн тухай хуульд нэмэлт, өөрчлөлт оруулах тухай хуулийн төслүүдийн хэлэлцэх эсэх талаарх Төсвийн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Сангийн сайд Болдын Жавхлан, Хууль зүй, дотоод хэргийн сайд Хишгээгийн Нямбаатар, Байгаль орчин, аялал жуулчлалын сайд Нямжавын Уртнасан, Батлан хамгаалахын сайд Гүрсэдийн Сайханбаяр, Гадаад харилцааны сайд Батмөнхийн Батцэцэг, Хөдөлмөр, нийгмийн хамгааллын сайд Аюушийн Ариунзаяа, Барилга, хот байгуулалтын сайд Бэгзжавын Мөнхбаатар, Боловсрол, шинжлэх ухааны сайд Лувсанцэрэнгийн Энх-Амгалан, Зам, тээврийн хөгжлийн сайд Лувсангийн Халтар, Соёлын сайд Чинбатын Номин, Уул уурхай, хүнд үйлдвэрийн сайд Гэлэнгийн Ёндон, Хүнс, хөдөө аж ахуй, хөнгөн үйлдвэрийн сайд Загджавын Мэндсайхан, Эрчим хүчний сайд Нансалын Тавинбэх, Эрүүл мэндийн сайд Сэрээжавын Энхболд, Гадаад харилцааны дэд сайд Батсүмбэрийн Мөнхжин, Сангийн дэд сайд Санжаагийн Мөнгөнчимэг, Сангийн яамны Төрийн нарийн бичгийн дарга Санжаагийн Наранцогт, Сангийн яамны Төсвийн бодлого, төлөвлөлтийн газрын дарга Жигжидийн Ганбат, Сангийн яамны Эдийн засгийн бодлогын газрын дарга Галсандоржийн Батхүрэл, Сангийн яамны Төсвийн хөрөнгө оруулалтын газрын дарга Гантөмөрийн Түвдэндорж, Сангийн яамны Хөгжлийн санхүүжилтийн газрын дарга Идэшийн Батхүү, Сангийн яамны Санхүүгийн бодлогын газрын дарга Батсүхийн Сүх-Очир, Сангийн яамны Хууль, эрх зүйн газрын дарга Зоригтбаатарын Энхболд, Сангийн яамны Төсвийн нэгтгэлийн хэлтсийн дарга Ганболдын Золбоо, Сангийн яамны Төсвийн зарлагын хэлтсийн дарга Мижиддоржийн Санжаадорж, Сангийн яамны Орлогын хэлтсийн дарга Бямбарагчаагийн Тэлмүүн, Сангийн яамны Өрийн удирдлагын хэлтсийн дарга Байгалмаагийн Одонтуяа, Сангийн яамны Санхүүгийн хөрөнгийн удирдлагын хэлтсийн дарга Солонгын Тулга, Сангийн яамны Макро эдийн засгийн бодлогын хэлтсийн дарга Жавхлангийн Ганбаяр, Сангийн яамны Хөрөнгө оруулалтын газрын мэргэжилтэн Жамъяаншаравын Дэлгэржаргал.

Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд нэрээ бүртгүүлнэ үү. Жигжидсүрэнгийн Чинбүрэн гишүүнээр тасаллаа. Ганибалын Амартүвшин гишүүн.

**Г.Амартүвшин:** Баярлалаа.Төсөвтэй холбоотой ганц хоёр асуулт байна.

Нэгдүгээрт, олон жилийн өмнө батлагдаад төсвийн тухай хуульд төсөл нь суугаад өртөг нь тодорхой болсон, тендер нь зарлагдаад ажил нь эхэлсэн. Гэхдээ дуусаагүй, царцсан ийм төслүүд ялангуяа боловсролын салбарын сургууль, цэцэрлэгийн барилгууд байгаа. 4, 5 жилийн өмнө батлагдсан тэр өртөг нь өнөөдөр бол ямар ч ач холбогдолгүй болсон. Өөрөөр хэлбэл барилгын материалын үнэ нэмэгдсэн, арматурын үнэ нэмэгдсэн, ажлын хөлсний үнэ ч гэсэн нэмэгдсэн байгаа. Энэнтэй холбоотой 2022 онд нэмэгдсэн өртгийг нь нэмэгдүүлж орж ирж байгаа төслүүдийн нийт нийлбэр дүн нь хэд байна вэ? Энийг тодруулж өгнө үү?

Хоёрдугаарт ер нь цаашдаа энэ бодит бус өртгөөр төсөвт хөрөнгө оруулалт суулгадгаа яаж өөрчлөх вэ? Сангийн сайдаа. Төрийн өмчит компаниудын талаар бас асуух гэсэн юм. Би Байнгын хороон дээр дурдсан байгаа. Төрийн өмчит компаниудаас 400 тэрбум гаруй ногдол ашиг авна гэж байгаа. Гэтэл яг өнөөдрийн бүтэц, зардлын хэмжээгээрээ төрийн өмчит компаниуд чинь ийм хэмжээний ногдол ашиг төлж чадахгүй шүү дээ. Тэгэхлээр яг энэ төсөвтэй холбоотой танай энэ төсөөллийг хэрэгжүүлэхийн тулд төрийн өмчит компаниудын бүтэц болон удирдлага, удирдлага гэхээсээ бүтцэд нь ямар өөрчлөлт оруулах вэ? Ер нь удирдлагын зарчимд нь ямар өөрчлөлт оруулах вэ талаар бас тодорхой хариулж өгнө үү? Баярлалаа.

**Г.Занданшатар:** Сангийн сайд Болдын Жавхлан.

**Б.Жавхлан:** Амартүвшин гишүүний асуултад хариулъя. Хөрөнгө оруулалттай холбоотой асуудал бол их зөв асуудал. Ер нь сүүлийн жилүүдэд хийгдэж байгаа төсвийн шинэчлэлийн хүрээнд ялангуяа хөрөнгө оруулалт тал дээрээ бид бүр онцолж, онцгой анхаарах ёстой. Энэ Засгийн газрын хувьд Их Хурлын гишүүдтэйгээ хавраас эхлээд 2022 оны хөрөнгө оруулалтын бэлтгэл ажлыг бид хамтран хийсэн.

Бидний гаргасан шинэ бэлтгэл ажлыг хангах зохицуулалт журам, үүний хүрээнд Их Хурлын гишүүд маш сайн хамтарч ажилласанд бид их талархаж байгаа. Сая бидний өргөн барьсан төсөв дээр аудит хийгдээд ер нь хөрөнгө оруулалтын бэлтгэл байхгүй, зураг төсөвгүй зүйлүүд байхгүй байна гэсэн дүгнэлт гарсан. Энэ бол их том ахиц гэж харж байгаа. Таны яг санаа зовж байгаа олон жил царцсан, хөрөнгө оруулалтууд нь ажил нь дуусдаггүй, гүйцэтгэл нь удааширсан үүнээс болж төсөвт өртөг нь нэмэгддэг, төсөв дээр хангалттай тусгагддаггүй, зарим гүйцэтгэгч нар нь ч хүртэл алга болчихсон ийм хэд хэдэн төслүүд байгаа. Мөн энэ жил давтагдашгүй хүчин зүйлээс болж төсөвт өртгүүд нь нэмэгдсэн. Энэ нь хуулийн хүрээнд магадлалын ерөнхий дүгнэлт нь гарсан ийм нийтдээ 184.7 тэрбум төгрөгийн шилжих хөрөнгө оруулалтын төсөвт өртөг нь нэмэгдэж энийг 2022 оны төсөвт тусгаж өргөн барьсан байгаа. Нийтдээ 120 төсөл байгаа. Үүний 103 нь шилжих төслүүдэд багтаж орсон байгаа.

Цаашдаа ч мөн иймэрхүү асуудлууд үргэлжлэх ийм эрсдэл байгаа. Энийг бол бид ямар ч байсан одоо байгаа хуулийнхаа хүрээнд л шийдэхээс өөр аргагүй байгаа. Төсөв өргөн баригдсан энэ хугацаанд цаашдаа эдгээр эрсдэлүүдийг хууль, эрх зүйн хүрээнд эрхээ яаж зохицуулах талаар бас дахиж яригдах болов уу гэж бодож байна.

Төрийн өмчийн үйлдвэрүүдийн газар, төрийн өмчийн компаниудын хувьд үнэхээр бид сүүлийн хэдэн жил юм ярьж байгаа. Бид үнэхээр энэ дээр дорвитой бүтцийн өөрчлөлт хийх цаг нь болчихжээ. Төсөвт өгдөг, буцаад эргээд ард түмэндээ өгдөг ийм эдийн засаг, нийгмийн өгөөж нь эрс багассан байна. Тийм учраас яг компани нэг бүрээр эрсдэлийн үнэлгээ хийгдэж байгаа. Эрсдэлийн үнэлгээ хэрэгдэж байгаа. 3 чиглэлээр бүтцийн өөрчлөлт хийгдэнэ. Үнэхээр стратегийн ач холбогдолтой бол 100 хувь төр аваад явна. Харин биржээр гаргаж хувьцаат компани болгож эдийн засаг, нийгмийн үр өгөөжийг нь засаглалыг нь сайжруулах замаар ингэж болохоор бол за энэ замаар бүтцийн өөрчлөлт хийгдэнэ. Гуравд нь, үнэхээр шаардлагагүй төр авч явах үнэхээр эдийн засаг нийгмийн ач холбогдолгүй бол шууд татан буулгах. Төрийн нуруун дээр байх шаардлагагүй гэсэн ийм 3 чиглэлээр ойрын хугацаанд бүтцийн өөрчлөлт хийгдэнэ. Одоо яг эрсдэлийн үнэлгээ хийгдэж байгаа. Тэр жагсаалт нь бол хараахан гараагүй байна. Мөн Төрийн өмчийн бодлого зохицуулалтын газраас багц хуулиуд удахгүй орж ирнэ. Түүндээр мөн энэ талаар нэлээн тодорхой яригдана. Баярлалаа.

**Г.Занданшатар:** Жамбалын Ганбаатар гишүүн асуулт асууна.

**Ж.Ганбаатар:** За баярлалаа. 2022 оны Төсвийн хүрээний мэдэгдэл, 2023-2024 оны төсвийн төсөөлөл хэлэлцэж байгаа. 2 асуулт байна.

Нэгдүгээрт, төсвийн зарлагын дотоодын нийт бүтээгдэхүүнд эзлэх хувь Монголд 38 хувьтай. Сангийн яамны тавьсан тоогоор. Олон улсын дундаж бол 28 хувьтай байгаа юм. Гэхдээ ерөнхийдөө хөгжингүй улсуудын орлого өндөр олдог улсууд бол зарлагаа бол сайн гаргадаг л даа. Манай улсын хувьд орлого бага олдог. Тэгээд төсвийн алдагдлыг дандаа зээлээр хаадаг. Ийм улсын хувьд бол үнэхээр ирээдүйд өр үйлдвэрлээд л яваад байгаа юм. Тэгээд энэ тоо ер нь юуг харуулж байна гэвэл төр хэтэрхий данхар байгааг л харуулж байгаа юм. Тэгээд энэ зарлага байнга өсөж байгаа юм. Би яг энэ тооноос хараад л хэлж байгаа шүү. Би тэр тоог дахиад давтаад хэлье. Бусад улсын дундаж хувь бол 28 хувьтай байна шүү дээ. Тэгэхдээ тэр 28 хувь 30 хувьд хүрч байгаа улсууд бол ихэнх нь хүмүүс нь наслалт өндөртэй, татварын бааз суурь нь хангалттай, орлого их олдог, төсөв нь ашигтай гардаг улсууд байгаад байгаа юм. Тэгээд манай дээр чинь бол төсвийн зардал жилээс жилд данхайгаад байдаг. Урсгал зардал, хөрөнгө оруулалтуудын зардлууд нь дандаа зардал үйлдвэрлэдэг хөрөнгө оруулалтыг бий болгодог. Сумын төвийн Соёлын төв, бассейн, эсвэл юу гэдэг юм иргэний төв ч гэх шиг ийм дандаа тийм зарлагын юмнуудыг оруулдаг. Тэгээд энийг одоо яаж засах вэ? Сангийн яам, Засгийн газарт энэ талаар яригдаж байгаа зүйлүүд байна уу? Яаж засаж бид ирээдүйд урсгал зардлаа нэмэгдүүлэхгүй байх талаас нь төсвийн хүрээний мэдэгдэл ярьж байгаа үед шүү дээ. Энэ талаар хариулт авъя гэж бодож байна.

Хоёрдугаарт, төсвийн хүрээний мэдэгдэл дээр инфляцыг хэрэглээний үнийн индексийг 6.7 байхаар төсөөлсөн байна л даа. Өнөөдөр бол бараг 12, 13 хувь байгаа. Тэгээд оны эцэс гэхэд энэ тоо хэд болж нэмэгдэхийг хэлж мэдэхгүй байна. Ирэх жилүүдийн 1, 2 дугаар улиралд нааштай дүн харагдахгүй байх. Тэгэхээр энэ бодит байдал энэ төсөөлөл 2 хаана очиж яаж нийцэх бол? Зарим бүтээгдэхүүний үнэ бол 300, 400 хувь ч хүртэл өссөн. Бодит тоон дээр 9.6 гэсэн тоо байгаа. Тэр 9.6 бол 2, 3 сарын өмнөх тоо. Яг өнөөдөр бол 13, 14 хувийн инфляц байна. Энийг яаж энэ 6.7 гэдэгтэйгээ уялдуулах вэ? Энэ сайд нарын хэлж байгаа. Заримдаа энэ Тянь жин боомтын асуудал, Эрээний асуудлуудыг сонсохлоор. Цуваа явуулдаг юм уу эс үгүй бол очоод нэг жоохон хөдлөхлөөр нь л ярьчихлаа гээд нийгэмд их хүлээлт битгий үүсгэ. Яг хийж дууссаныхаа дараа болчихлоо гэж ярьж сурах хэрэгтэй сайд нар. Улсын Их Хурлын гишүүд бол Бодлого тодорхойлдог, ярьдаг. Сайд нар, гүйцэтгэх засаглал бол хийж дуусчхаад хийчихлээ гэж ярьдаг л байх ёстой. Энэ бол гүйцэтгэх засаглалын хууль тогтоох байгууллагуудын ялгаа шүү. Тэгээд л хийж эхлээгүй байж байж л тэр боомтын асуудал ингэж шийдэгдлээ. Тэр контейнерын бөөгнөрөл дууслаа. Эсвэл Эрээний асуудал шийдэгдлээ гээд ингээд нийгэмд хүлээлт үүсчихдэг. Өнөөдөр энэ проблем чинь огт дуусаагүй, огт шийдэгдээгүй. Тэгээд энэнээс чинь болоод энэ хэрэглээний үнийн индекс чинь 13, 14 хувь болж байгаа юм. Тэр битгий хэл барааны хомсдол үүсэх нь байна шүү дээ. Миний 4 минут дуусаж байх шиг байна. Дараа нь тодруулъя. Баярлалаа.

**Г.Занданшатар:**  Болдын Жавхлан Сангийн сайд асуултад хариулна.

**Б.Жавхлан:** Ганбаатар гишүүний асуултад хариулъя. Тэр төсвийн зарлага талд ярьж байгаа бодлоготой бол 100 хувь санал нийлж байна. Ер нь бол төсвийн зарлага талд бид урсгал зардал, хөрөнгө оруулалтын зардал гэдгийг тусад нь салгаж харах хэрэгтэй. Урсгал зардлын хувьд бол статистик тоо ийм байгаа шүү Ганбаатар гишүүн ээ.

Урсгал зардал, дотоодын нийт бүтээгдэхүүнд харьцуулж үзэх юм бол 2016 онд 27 хувь байсан байна. 2017 онд 25.9 хувь боллоо. 2018, 2019 онд 23 хувь, харин 2020, 2021 нэгэн онд буюу ковидын үед 30 хувь болсон. Өргөн баригдсан 2022 оны урсгал зардал бол дотоодын нийт бүтээгдэхүүнд эзлэх хувь хэмж нь 28 хувь байгаа. Энэ тоо бол манай бусад орнуудтай харьцуулах юм бол ялангуяа эдийн засгийн бүтцийн хувьд ойролцоо орнуудын хувьд бол бид их тийм гоц гойд дээшээ доошоо тоо байхгүй. Харин хөгжингүй орнуудын хувьд бол бид бага талдаа орно. Хөгжингүй орнуудтай харьцуулах юм бол. Таны ярьж байгаа хөрөнгө оруулалтуудын хувьд дараа нь урсгал зардлыг улам тэлдэг ийм хөрөнгө оруулалтуудыг аль болох татгалзах хэрэгтэй гэдэгтэй бид 100 хувь санал нийлж байна. Яг энэ бодлого, хөрөнгө оруулалтын хуваарилалтаар 2022 оны төсвийг өргөн барьсан байгаа. Ялангуяа энэ жил хойтон 2022 онд эхлэх шинэ хөрөнгө оруулалтуудын хувьд бол Зам, тээврийн хөгжлийн яам, Эрчим хүчний яам, Эрүүл мэндийн яам, Барилга, хот байгуулалтын яам гээд энэ дэд бүтцийн яамдуудын эхлэх шинэ хөрөнгө оруулалтын хэмжээ, нийт хөрөнгө оруулалтын 60 хувь байгаа. 60 гаруй хувь байгаа. Эдгээр хөрөнгө оруулалт нь бол дараагийн урсгал зардал гэхээсээ илүү яг эдийн засгийнхаа хөгжлийг дэмждэг, бизнесээ дэмждэг, дунд, урт хугацаанд манай эдийн засгийн өрсөлдөх чадварыг сайжруулдаг өртгийг бууруулдаг ийм хөрөнгө оруулалтууд руугаа түлхүү анхаарч төсвийн 2022 оны хөрөнгө оруулалтынхаа багцыг өргөн барьсан байгаа. Тийм учраас таны яг ярьж байгаа энэ төсвийн хөрөнгө оруулалтын өөрчлөлт, шинэчлэл бол яг энэ замаараа цаашид үргэлжлээд явна.

Инфляцын хувьд бол энэ тоог бид Монгол банкнаас авч төсвийн хүрээндээ оруулдаг. Монгол банк ер нь ирэх оны жилийн эцэст 6.7 энэ хавьцаа байна гэж төсөөллөө хийж оруулсан байгаа. Ер нь бол 6 хувийн голчтой (+-2) гэсэн ийм депозит дотор байх нь гээд. Яг таны хэлж байгаа бол үнэн. Энэ удаа гарч байгаа инфляцын нөлөөллүүд бол мөнгөний бодлогын шалтгаанаас бус яг энэ олон улсын худалдаа, тээвэр, ложистикийн асуудлаас болж байгаа ийм шокноос үүссэн нөлөөллүүд. Цаашдаа бас энэ байдал даамжрах эрсдэл нь гүнзгийрэх ийм байдал байхыг ч бид үгүйсгэхгүй 2022 онд. Гэхдээ энийг түр зуурын гэж үзэж улс хоорондын ковидын нөхцөл байдал сайжирч тээвэр, ложистикийн асуудлууд хэвдээ орно гэсэн дэлхий нийтийн чиг хандлагыг бас бид ингэчих болов уу гэсэн ийм төсөөлөлтэй байгаа. Биднээс шалтгаалж 2 улстайгаа ложистикийн асуудлуудаа зохицож, хэвийн байдалд оруулах, чармайж ажиллах олон улсын харилцааны асуудал, эдийн засаг нийгмийн олон чиглэлээр бид сайн ажиллах шаардлагатай байгаа. Ингэж байж энэ хэвийн байдалдаа орно. Тэгэхгүйгээр инфляц ингэж өслөө гээд, хэрвээ мөнгөний бодлогын хэрэгслээр, эсвэл төсвийн бодлогын хэрэгслээр хариу арга хэмжээ авах юм бол ковидын үед цөмөрчихсөн байгаа эдийн засаг маань дөнгөж жоохон сэхэж орж ирж байгаа энэ үед нь буцаагаад цохиод унагачих ийм аюултай учраас ийм эдийн засгийн өсөлтийн үед ийм хэмжээний инфляцыг шингээгээд аваад явъя гэсэн мөнгөний бодлогыг зөв гэж дэмжиж харж байгаа юм. Энэ хандлага бол зөвхөн манай улсын төсөв, мөнгөний бодлого төдийгүй томоохон эдийн засгуудын хувьд, тухайлбал Америк…/минут дуусав/

**Г.Занданшатар:** Жамбалын Ганбаатар гишүүн 1 минут тодруулъя.

**Ж.Ганбаатар:** Баярлалаа. Тэр хөгжиж байгаа, хөгжингүй улсууд тэр дотоодын нийт бүтээхүүн эзлэх зарлагын хувь бол өндөр гээд та яг санал нийлж байна л даа, тэр чинь дандаа төсөв нь ашигтай гардаг. Тэгэхлээр бид дандаа алдагдалтай төсөв баталдаг. Тэгэхээр ирээдүйд өр үйлдвэрлэж байгаа энэ бодлогоо тэгээд Засаг сайн ярина биз дээ. Тэгээд энийг ам дагуулаад л ярьсаар байтал тэгээд л бид ингээд л хэдэн тэрбум долларын өртэй улсууд төсвөө зээл авч алдагдлаар хаагаад л. Тэр инфляцын хувьд бол сайн анхаарч ажиллаарай. Тэгээд мэдээжийн хэрэг дагаад гүйгээд байх нь буруу гэдгийг бол санал нэг байна. Мэдээж тэрийгээ сөрж явж буцаад тэр хэвэнд нь оруулах энэ цаг зуурын бэрхшээлийг даван туулна гэж байгаа нь бол Сангийн сайдын яриатай бол санал нийлж байна гэдгийгээ илэрхийлье. Баярлалаа.

**Г.Занданшатар:** Үг хэллээ. Жамъянхорлоогийн Сүхбаатар гишүүн.

**Ж.Сүхбаатар:**  Энэ төсвийн бодлого маань бол би 3 зүйлд чиглэж байгаа гэж ойлгож байгаа.

Нэгдүгээрт бол эдийн засгаа сэргээнэ,

Хоёрдугаарт эрүүл мэндээ хамгаална,

Гуравдугаарт нийгмийн хамгаалал, халамжийн бодлогыг явуулна гэдэг ийм асуудал байгаа.

Тэгэхээр энэ 3 тулгуурт бодлого дээр манай Төсвийн байнгын хороо ямар дүгнэлт хийж байна вэ. Яг эрүүл мэндээ хамгаалах энэ чиглэлд Төсвийн байнгын хорооны нөхдүүд маань үзэж хараад дутагдалтай, шүүмжилмээр юм юу байна. Бид бол шүүмжлэх гээд байгаадаа биш л дээ, засах гэж байгаад байгаа юм. Эдийн засгийг сэргээх тухай асуудал дээр анхаарал татсан ямар асуудал байсан бэ. Төсвийн байнгын хороо юу гэж үзсэн бэ? Нийгмийн халамж хамгааллыг би орхичихъё. Энэ асуудал дээр бас Төсвийн байнгын хорооны даргыг байр сууриа хэлээч гэж.

Нөгөө нэг тодорхой асуудал нь бол Сангийн сайд руу хандаж байгаа. Шүүхийн сахилгын хороо маань байгуулагдаж байгаа. Шүүхийн сахилгын хорооны 4 гишүүнийг шүүхийн нийт шүүгчид маань чуулган хийгээд сонгочихсон. Бид нар Улсын Их Хуралд 5 гишүүнийгээ сонгон шалгаруулах ажил ид дундаа явж байна. Нөгөө сахилгын хороо маань 1.5 тэрбум гэсэн байх. Ийм төгрөгтэй байгаа гэж байгаа юм. Гэтэл энэ маань Үндсэн хуулийн шахуу байгууллага. Орох орон байхгүй, сандал ширээ байхгүй ийм байдалтай байгаа. Тэгээд энэ мөнгө маань хангалттай биш байгаа. Яах вэ, Шүүхийн ерөнхий зөвлөл нэг тийм тооцоо хийгээд л оруулчихсан. Энэ бол анхаарал татаж байгаа шүү. Сангийн сайд энэ дээр ямар байр суурьтай байна? Үүний араас бас Сангийн сайдаас асуух юм бол газар чөлөөлөх зардлын асуудал байгаа. Нийслэл Улаанбаатар хотын эрх зүйн байдлын тухай хууль дээр улс, орон нутгийн төсөвт газар чөлөөлөх асуудлыг суулгана. Бид нар чинь энэ жил төсвөө их аятайхан хийгээд байгаа шүү дээ. Зураг төсөлтэй газар, чөлөөлөх, нөлөөлөх асуудлыг нь та бүхэн маань аль хавраас хойш Улсын Их Хурлын гишүүдээс саналыг нь аваад, тусгаад явж байгаа. Тэгэхээр газар чөлөөлөгдөхгүй байгаагаас болоод үндсэндээ олон ажлууд гацчихсан. Тэгэхээр газар чөлөөлөх зардал дээр нийслэл бол мэдээж тодорхой зардлаа суулгаж байгаа байх. Зарим нь дүүрэг ч гэсэн. Тэгэхээр улсын төсөвт ирэх жилийн юманд юу туссан бэ гэдэг асуудал.

Мөн дараагийн асуудал бол хувьчлалын орлого ер нь яаж тооцож байна вэ гэдэг асуудал байж байна. Дараагийн боловсролын багц хуулийн төсөл хэлэлцэгдэж байна. Боловсролын шинэчлэлийн төсвийг Энх-Амгалан сайд манай Засгийн газар өргөн барьсан гэж байгаа юм. Манай багш нар маань яг базаад хэлэх юм бол энэ төсөв батлагдангуут багш нарт маань ирэх өгөөж нь юу юм бэ? Орлого нь юу юм бэ, сайн тал нь юу юм бэ, энийг товчхон хэлэхгүй юу?

Гадаад харилцааны чиглэлээр Гадаад харилцааны сайдаас асуухад танай төсөв зардал юу болж байна вэ? Боломжийн байгаа юу? Юу туссан, юу тусч чадаагүй явж байгаа вэ? Мэдээж хэцүү байгаа. Бид нар гадаад харилцааныхаа чиглэлд бол энэ элдэв юмтай, энэ дипломат чиглэлийн улсуудыг хар тамхинд орооцолдлоо л гэдэг. Тэгээд тэр хэдийн маань цалин ч гэсэн юу болж байгаа юм, яаж байгаа юм хийж байгаа юм. Бас энэ ковидийнүе гээд эд нар чинь бас хэтэрхий нэг тал руугаа их ороод байгаа. Тэгээд энэ тал дээр бас мэдээлэл өгөхгүй юу?

Тэр хүчирхийлэл, хүүхэд хамгааллын асуудал юу болж байна. Саяхан л бид нар хүчирхийллийн талаар баахан л ярьцгаасан ковидын үед баахан л хүчирхийлэл боллоо гэсэн нөгөө хүүхэд хамгааллын чиглэлийн зардал маань юу болов? Энэ Төсвийн байнгын хороо ч гэдэг юм уу манай холбогдох бусад Байнгын хороод хэр анхаарал хандуулж байна вэ? Ер нь тэгээд мөнгөө энэ дээрээ суулгаж өгөхгүй бол тэгээд л юм явахгүй шүү дээ.

Эрүүл мэндийн сайдаас бас асууя. Нөгөө хүний нөөцийн асуудал үүсчхээд байгаа шүү дээ. Эмч, сувилагч нар чинь зарим нь гараад явчихсан олон зуугаараа. Энэ нөгөө давтан сургах нөгөө тэр чиглэл хүний нөөцийг бэлдэх чиглэлд юу тавигдав? Бид ирэх онд энэ дээр хэр санаа зовох вэ? Хэр арга хэмжээ авах вэ? Энэ тал дээр Энхболд сайд бас хэлэхгүй юу?

Барилга хот байгуулалтын сайд тэр ипотекийн асуудал дээр ярьж байна. Тэгээд ирэх оны миний минут дуусаж байх шиг байна. Ингээд хариулсны дараа асууя.

**Г.Занданшатар:**  Олон сайд нараас асууж байна. Эхлээд Жавхлан сайд.

**Б.Жавхлан:** Сүхбаатар гишүүний асуултад хариулъя. Шүүхийн сахилгын хороо Сүхбаатар гишүүнээ яг ийм байгаа шүү. Нөгөө Шүүхийн ерөнхий зөвлөлөөс өөрсдөө хянаад төсвөө ирүүлсэн байгаа. Ингэхдээ 35 орон тоотой 1.5 тэрбум төгрөг гээд ирүүлснийг хянаад яг тэр чигээр нь төсөвтөө оруулсан байгаа. Энэ бол ийм учиртай байгаа шүү.

Хувьчлалын хувьд бол Улсын Их Хурлаар хувьчлалын үндсэн чиглэл үзэл баримтлал батлагддаг. Ингээд төсөвт тусгагддаг учиртай. Одоогоор бол ийм шинэ хувьчлалын үзэл баримтлал батлагдаагүй байгаа учраас 2022 онд орлого байхгүй гэж үзсэн. Боловсролын чиглэлээр сайд нь хариулах байх. Эрүүл мэндийн сайд мөн асуултад хариулаад явах уу.

Газар чөлөөлөх дээр бол ийм шүү. Нөгөө Нийслэлийн эрх зүйн байдлын тухай хуулийн 5.3-т “нийслэл хот нь нийслэлийн хотыг өргөжүүлэх бодлого, төлөвлөлтийн хүрээнд газар чөлөөлөх арга хэмжээг авч хэрэгжүүлэх бөгөөд шаардагдах хөрөнгийг улс, нийслэлийн төсөвт жил бүр тусгана.” гэсэн байгаа юм. Ер нь газар чөлөөлөлтийн зардал маань өөрөө эдийн засгийн ангиллаар хөрөнгө оруулалтын зардал биш байдаг. Өөрөөр хэлбэл урсгал зардал дээрээ байдаг. Ирэх жилийн хувьд Нийслэл дээр урсгал зардал буюу суурь зардал бол нэлээдгүй хэмжээгээр бас тэлэх өргөн боломжийг нь бол тавьсан байгаа. Тийм учраас Нийслэл маань газраасаа орлого ч олдог боломж нь өргөн байгаа. Тийм учраас газар чөлөөлөх хөрөнгө оруулалтаараа шинэ газар байшин барилга барих, хөрөнгө оруулалтуудаа тэлэх энэ асуудлаа цаашдаа бол ер нь бие даагаад и шийдээд явдаг энэ зарчим руугаа явах ёстой гэсэн бодлоготой байгаа.

**Г.Занданшатар:** Эрүүл мэндийн сайд Сэрээжавын Энхболд. 1 номер.

**С.Энхболд:**  Сүхбаатар гишүүний асуултад хариулъя. 2022 оны төсөвт Эрүүл мэндийн даатгалын сангийн төсөв бол 370-аад тэрбум төгрөгөөр нэмэгдэж төсөвт оруулсан байгаа. За энэ дээр хүний нөөцийн чиглэлээр бол ялангуяа нарийн мэргэжил эзэмшиж байгаа резиндент эмч нарын цалингийн төсвийг бол суулгасан. Мөн энэ төсөв маань өгсөн төсвөөр батлагдах юм бол эмч, эрүүл мэндийн салбарын ажилчдын цалинг бас доод тал нь 20 хувиар нэмэх ийм боломж бололцоо бүрдэж байгаа.

Мөн 3-5 жилийн ялангуяа хөдөө орон нутаг болон сум тосгоны эрүүл мэндийн төвд ажиллаж байгаа ажилчдын 3, 5 жилийн тэтгэмжийн юунууд суугдсан байгаа.

**Г.Занданшатар:** Төсвийн байнгын хорооны дарга Чимэдийн Хүрэлбаатар.

**Ч.Хүрэлбаатар:**  Сүхбаатар гишүүний асуултад хариулъя. Бид нар төсвийн хүрээний мэдэгдлийг ярьж байгаа. Төсвийн байнгын хороон дээр яригдсан нийтдээ төсвийн хүрээний мэдэгдэл дээр 16 үзүүлэлт байдаг. 16-ууланг нь бол өөрчлөх ийм санал орж ирж байгаа юм. Төсвийн хүрээний мэдэгдлийг бол 5 сард баталсан. 5 сард баталж байх үед бол коронагийн нөхцөл байдал бол арай өөр байсан л даа. Одоо бол нөхцөл байдал өөр. Тэгээд Засгийн газраас энэ төсвийн хүрээний мэдэгдэлтэй энэ холбогдох өөрчлөлтүүдийг тусгаад оруулж ирсэн байгаа гэдгийг би хэлье.

г эрүүл мэндийн салбартай холбогдуулаад хэлэхэд бол Улсын Их Хурлын даргын захирамжаар ажлын хэсэг гарч ажиллаж байгаа. Тэгээд ажлын хэсэг дотроо яг эрүүл мэндийн салбар дээр ажлын дэд хэсгийг байгуулж ажиллаж байгаа юм. Эрүүл мэндийн салбарын санхүүжилт энэ удирдлага алдаа оноо дотор л явж байгаа. Хүнээ эмчлэх, коронагаа эмчлэх, цар тахлыг даван туулахаас гадна бас энэ салбар дээр хийгдэж байгаа шинэчлэлийн ажлуудыг хийх дээр бүгд төгс төгөлдөр явна ч гэж юу байх вэ. Алдаа оноо дотроо явж байгаа. Тийм учраас энэ жилийн 2022 оны төсвийн эрүүл мэндийн салбар дахь санхүүжилтүүд ер нь ямар байх юм, юугаа юун дээрээ бид нар алдав, юун дээрээ унав гэдгээ бид нар энэ төсвийн хэлэлцүүлгийн үеэр хийж явахын тулд Жаргалмаа гишүүнээр, мөн Батлут гишүүнээр ахлуулаад эрүүл мэндийн салбарын дээд ажлын дэд хэсэг гаргаад явж байгаа. Бид нар төсөв батлаад хаячихдаг биш хойноос нь хяналт тавьдаг гарсан алдаануудаа засдаг, оноотой зүйл байвал тэрийгээ улам бэхжүүлэх чиглэлээрээ ажиллана гэж бодож ийм ажлын хэсгүүдийг байгуулж явж байна гэдгийг би бол хэлмээр байна.

Ер нь энэ төсвийн хүрээний мэдэгдэлтэй холбоотойгоор бид нар энэ дагасан төсвийн хуулийн өөрчлөлтүүд энэ дээр орж ирсэн байгаа. Тэгээд Төсвийн байнгын хороон дээр нэлээн сайн ярьж явна гэсэн ийм л бодолтой ажиллаж байгаа гэдгийг хэлье.

**Г.Занданшатар:** Боловсрол, шинжлэх ухааны сайд Лувсанцэрэнгийн Энх-Амгалан. Тэгээд гадаад харилцааны сайд, тэрний дараа.

**Л.Энх-Амгалан:**  Сүхбаатар гишүүний асуултад хариулъя. 2022 оны улсын төсвийн хуулийн гол шинэчлэлийн нэг хэсэг нь бол боловсролын салбарын шинэчлэл байгаа юм. Нийгэмд маш их хүлээлт үүссэн. Тэр тусмаа манай багш сурган хүмүүжүүлэгч нарын дунд бас боловсролын шинэчлэлтэй холбоотой, улсын төсвөөс бид нарт ер нь ямархуу өгөөжтэй төсөв байх юм бол доо гэсэн хүлээлт бас байгаа. За тэгэхээр ерөнхийдөө гол зарчим бол Манай урсгал зардлыг чинь бараг 95 хувь нь ганцхан энэ сургууль, цэцэрлэгийн урсгал зардал, багш нарын цалин гээд явчихдаг. 95 хувь. Гэтэл харамсалтай нь яг энэ 95 хувийн санхүүжилт олгож байгаа нь нэг хүүхдэд ногдох хувьсах зардлаар олгодог. Энэ хувьсах зардлынхаа аргачлалыг бид нар өөрчлөхгүйгээр өнөөдөр энэ багш нарын цалин урамшуулал, нийгмийн баталгааны асуудлыг шинэ шатанд гаргана гэх хүндрэлтэй асуудал юм байна лээ.

Үндсэндээ бол нөгөө цоорхой бетон руу хэдэн литр ус хийгээд шингэдэгтэй л адилхнаар ийм нөхцөл байдал үүсчихээд байгаа юм. Тэгэхээр үндсэндээ бид нарын өнгөрсөн хугацаанд алдсан алдаа гэдэг юм уу нэг зүйл бол хүртээмж их ярьсан. Сургуулийнхаа 3 ээлжийн сургуулийг их ярьсан. 4, 5 настай хүүхдүүдийнхээ цэцэрлэгийн хүртээмжийг их ярьсан. За энэ бол зөв. Гэхдээ одоо бид нар энэ боловсролынхоо чанар руу анхаарах зайлшгүй цаг болчихсон байна. Тийм учраас ерөнхийдөө энэ чанарынхаа үнэлгээний тогтолцоог бид нар шинэчилье. Ер нь нэг хүүхдийг сургаж байгаа хувьсах зардалд яг энэ багшийн цалин, хөлстэй, нийгмийн хамгаалалтай асуудлууд нь яг яаж шийдэгдэж байгаа юм. Багшийн карманаас нь одоо үргэлж гарч байдаг сургалт практикийн зардлууд, интернетийн зардлууд гэдэг энэ зардлуудыг заавал ч үгүй багш нарын карманаас гаргах ийм шаардлага ерөөсөө байхгүй. Яагаад гэвэл боловсролын чанартай холбоотой зардал байгаад байгаа юм. Тэгэхээр хувьсал зардлыг энэ аргачлалуудыг нь өөрчилснөөр яг сургуулийн орчин сайжруулахад хувьсах зардал зарцуулагддаг. Багш нарын цалин урамшууллын асуудал, энэ тогтолцоог шинэчлэхэд энэ хувьсах зардлын аргачлал шууд холбоотой.

Гуравдугаарт нь бол хүүхдийн сурлагын ахиц, амжилттай холбоотой. Ийм учраас бол сургууль санхүүжүүлдэг хувьсах зардал биш яг жинхэнэ утгаар нь хүүхдийн сурлагын ахиц, амжилтаар үнэлдэг энэ үнэлгээний тогтолцоог бий болгож үр дүнд гүйцэтгэлд суурилсан санхүүжилтийн тогтолцоо руу шилжих гэж байгаа учраас бид нар энэ багш нарынхаа цалингийн бүтцийг эхлээд ер нь өөрчлөх ёстой юм байна.

Бүтэц өөрчлөхийн тулд одоогийн энэ цалингийн сүлжээ, төрийн үйлчилгээний албан хаагчдын цалингийн сүлжээг жаахан уян хатан болгохгүй бол яг эндээ баригдаад манай эрүүл мэндийн салбар, боловсролын салбарынхны энэ үндсэн буюу үндсэн цалин гэж ярьдаг энэ цалин нэмэгдэж чадахгүй нэг ийм хүндрэлүүд байсан юм байна лээ. Тийм учраас энэ удаагийн төсвийн шинэчлэлийн хүрээнд бол

нэгдүгээрт цалингийнхаа бүтцийг өөрчилье. Бүтэц өөрчлөхийн тулд өртгөө зөв тооцдог болъё. Өртөг зөв тооцохоор бид нар хувьсах зардлынхаа аргачлал бас зөв болно. Ингэснээрээ бол манай багш нар сурган хүмүүжүүлэгчдийн цалин, үндсэн цалин тодорхой хэмжээнд нэмэгдэх ийм боломжуудыг бид нар нэмж өгье. Дахиад дээрээс нь багш нарын карманаас гардаг энэ зардлуудыг хувьсах зардлаасаа санхүүжүүлдэг тэгээд дахиад дээрээс нь хүүхдийн сурлагын ахиц амжилттай нь уяж, үр дүнд суурилсан ийм л санхүүжилтүүдийг өгнө гэдэг ийм зарчим барьж байгаа учраас багш нарын бодит орлого нэмэгдэх ийм төсвийн шинэчлэл явагдаж байгаа шүү гэдгийг бас хэлье.

**Г.Занданшатар:** Гадаад харилцааны сайд нь. Дэд сайд Мөнхжин, Сайд Батцэцэг 2-н хэн нь байна. Алга байна. Асуултыг тодруулж өгөөрэй. Өөр Эрчим хүчний сайд хариулах билүү? Жамъянхорлоогийн Сүхбаатар гишүүн тодруулъя.

**Ж.Сүхбаатар:** Нямбаатар сайд алга. Тэгэхдээ ер нь Ариунзаяа сайд хариуцаж байгаа байх. Гэр бүлийн хүчирхийллийн асуудал байгаа. Хүүхэд хамгааллын асуудал энэ дээр түр байрны асуудал ярьдаг. Энэ тал дээр төсвийн асуудал дээр яаж туссаныг манай сонгогчид бас хүлээж харж байгаа. Тэгээд энийг бас нэг хэлчихмээр байна. 2 дахь асуудал нь Уртнасан сайдаас энэ Богд хан уулын асуудал дээр бол нийслэлийн оролцоог бол нэмсэн л дээ. Иргэдийн аялж зугаалах орчныг бүрдүүлэх зорилгоор дархан цаазтай газар бас зардал гаргаж болохыг заасан. Энэ ирэх оны төсвийн асуудлаар энэ бол 1 сая 500 мянган хүнийг чинь нэлээн олон мянган энэ ууландаа аялж байна. Амарч байна. Энэ чиглэлд бодож байгаа юм хийсэн арга хэмжээ энд байна уу, үгүй юу энэ төсөл дээр. Ер нь Хятадын эдийн засгийг бид нар их өөдрөг төсөөлсөн. Энэ чинь 6 хувьдаа хүрэхгүй шинжтэй. Ер нь ирэх жил хүндрэх нь гээд байгаа шүү дээ. Манай өмнөх Сангийн сайд нар ч гэсэн Хятадын эдийн засагтай их уяж өөдрөг төсөөлж байна гэж төсвөө хийдэг байсан. Тэгэхээр энэ бол бас…/минут дуусав/

**Г.Занданшатар:** Хэн хариулах уу? Байгаль орчин, аялал жуулчлалын сайд, Ариунзаяа сайд 2 хариулъя. Эхлээд 91. Дараа нь 92.

**Н.Уртнасан:** Та бүхэнд өдрийн мэнд хүргэе. Сүхбаатар гишүүний асуултад хариулъя. Байгаль орчин, аялал жуулчлалын салбарын төсөв дээр 6 хөтөлбөрийн төсөв байдаг. Тусгай хамгаалалттай газар нутгийн менежментийг сайжруулах хөтөлбөрийн төсөв гэж байдаг. Яг улсын төсвийн хөрөнгө оруулалттай бүтээн байгуулалтын чиглэлээр бол бодитой төсөв тусгагдаж ирээгүй. Тусгай хамгаалалттай газар нутгийн менежментийг сайжруулах чиглэлээр бид нар төсвийн хязгаарт бодит тооцоолуурыг хийж 11 тэрбум төгрөгийн төсвийн төсөөлөл оруулсан байгаа.

**Г.Занданшатар:** Гүйцээж хариулъя. 91.

**Н.Уртнасан:** Дунджаар нийт тусгай хамгаалалттай газар нутгийн захиргааныхаа хэмжээнд бол 660 орчим сая төгрөг төсөвлөж ирсэн байдаг. Энэ зардал нь бол тусгай хамгаалалттай газар нутгийн захиргааныхаа цалин хөлс, мөн ажиллах орчин нөхцөлтэй холбоотой зардлуудыг шийдэж ирснээс биш тусгай хамгаалалттай газар нутагт яг энэ улсын төсвийн хөрөнгө оруулалтаар бүтээн байгуулалтын ажил хийх, ер нь бол Тусгай хамгаалалттай газар нутгийн тухай хуулиараа хязгаарлалтын бүс дээр аялал жуулчлалын чиглэлээр газар олголтууд бол хийгдэж ирсэн. Гэхдээ энэ газар олголтуудаа хэрхэн үр дүнтэй байлгах, ямар чиглэлийн бүтээн байгуулалтууд хийх вэ гэдэг энэ төсөв нь байгаль орчны салбарын төсөв дээр тусгагдаж яваагүй. Зөвхөн энэ менежмент сайжруулах чиглэлийн нэг хөтөлбөрийн төслийн хэмжээнд төсөвт тусгагдаж ирсэн байгаа.

Нийслэл дээр илүү бүтээн байгуулалт, амралт зугаалга, соёл амралтын хүрээлэнгийн чиглэлийн төслүүд хэрэгжихээр 2022 оны төсөвт тусгагдсан байгаа.

**Г.Занданшатар:** 92. Аюушийн Ариунзаяа сайд.

**А.Ариунзаяа:**  Сүхбаатар гишүүний асуултад хариулъя. Хүүхэд хамгаалал, гэр бүлийн хүчирхийлэл яах аргагүй Хууль зүйн яам, манай яам хоорондын дунд нь бас хариуцаж байгаа. Яг анхан шатан дээрээ бол хамтарсан багууд хариуцдаг. Яг манай яамны хувьд хүүхэд хамгааллын зардал маань 8 тэрбум төгрөгөөрөө хэвээрээ энэ жилдээ орж ирж байна. Дээрээс нь гэр бүлд чиглэсэн үйлчилгээ 1 тэрбум, залуучуудын хөгжил дэмжих үйлчилгээ 1 тэрбум, хүүхэд харах үйлчилгээ 2.6 гээд бага зэрэг төсөв нэмэгдэж байгаа. Тэгээд төсөв гэхээсээ илүүтэй бид нар үйл ажиллагааныхаа энэ уялдаа холбоогоо сайжруулъя кэйс менежментээ сайжруулъя гэдэг агуулгаар мэдээллийн нэгдсэн сан байгуулж ажиллаж байгаа. 11 сарын 1-нээс нэвтрээд үйл ажиллагаагаа улс даяар эхлүүлчихнэ. Дээрээс нь яг энэ хүүхэд хамгаалал, гэр бүлийн хүчирхийллийн хохирогчдод үзүүлж байгаа үйлчилгээний тарифыг бас нэвтрүүлж байгаа. Ингэснээр илүү хаана нөхцөл байдал хүнд байна уу, яг ямар асуудлууд байна вэ түүнд нь чиглэсэн энэ төсвийн хуваарилалтыг хийнэ гэсэн ийм зарчмыг оруулж ирж байгаа. Тэгээд дагалдах хуулиуд дээр энэ зарчим маань бас орж ирж байна. Хүүхэд хамгааллын зардал дээр жишиг стандартыг Сангийн сайд, Хөдөлмөр, нийгмийн хамгааллын сайд хамтран батална гэсэн энэ агуулга орж ирж байгаа. За баярлалаа.

**Г.Занданшатар:**  Өөр Гадаад харилцааны сайд. Болсон уу? Сүхбаатар гишүүн ээ. Бусдын бичгээр хариулт өгөөрэй амжаагүй бол. Ёндонпэрэнлэйн Баатарбилэг гишүүн асуулт асууна.

**Ё.Баатарбилэг:** Төсвийн хүрээний мэдэгдэл, төсвийн төсөөлөл орж ирж байгаа юм. Тэгэхээр асуултынхаа өмнө нэг зүйл тодруулаад хэлэхэд энэ жил болгоны улсын төсөв, төсвийн хүрээний мэдэгдэл гээд орж ирэхээр нэг ийм буруу ойлголт яригдаад байх юм. Боловсрол, эрүүл мэндийн байгууллагынх дээр гайгүй байх шиг байна. Энэ нэг суманд, аймагт соёлын төв, спорт заал, музей, номын сан, усан бассейн гээд барьж байна. Энэ буруу. Төсвийг үр ашиггүй зарцуулж байна. Зарлага нэмж байна гэж яриад байдаг. Энэ чинь Үндсэн хуулиараа олгогдсон Монгол Улсын иргэн эрүүл, аюулгүй орчинд аж төрөх ёстой гэсэн Үндсэн хуулийн суурь зарчим байгаад байдаг. Улаанбаатар хот энэ хөгжилтэй шиг төв суурин газрынх нь болохоор соёл, спортын барилга байгууламжуудаар хангагдаад энд нь заавал төсвийн гэхгүй хувийн хэвшлийн байгууллагууд спортын, соёлын байгууламжуудыг бариад иргэдэд үйлчлээд байна шүү дээ. Хөдөө, орон нутаг, сум, аймагт ямар юмны тийм юм байх вэ, энийг чинь төсвөөр хийхээс өөр аргагүй байхгүй юу. Тэр хөдөө, орон нутагт байгаа иргэд яахаараа соёлын байгууллагуудаар үйлчлүүлж болохгүй гэж. Яахаараа биеийн тамир, чийрэгжүүлэлтийн орчин бүрдүүлж болохгүй гэж. Тэгээд сая Эдийн засгийн байнгын хорооны дарга бас тийм юм цухуйлгачих шиг болох юм. Би андуураагүй бол. Тэгэхээр энэ бол зайлшгүй төрөөс хийх ёстой хүн амынхаа хөгжилтэй холбож хийх ёстой хөрөнгө оруулалтын ажлууд. Цаашдаа ч хийх ёстой. Модон жорлонгоосоо салаагүй байна шүү дээ. Хөдөө орон нутгийн сургууль, цэцэрлэгүүд модон жорлонгоосоо салаагүй байна. Одоо энэ жил, ирэх жил харин энэ ажлыг Их Хурал, Засгийн газраас нэлээн дорвитой хийж хэрэгжүүлж энэ ажил цэгцрэх маягтай болох юм шиг байгаа юм. Харин үүний нөгөө талд тэр эдийн засгийнхаа бодлого төлөвлөлтөөр татвар төлөгчдийнхөө эгнээг тэлэх, зах зээлээ тэлэх, төсөвт мөнгө орж ирэх дээр бодлогоо харин тэр Их Хурлын холбогдох Байнгын хороо, Засгийн газар нь бодлогоо хэрэгжүүлээд төсвөө нэмэгдүүлэх хуримтлалаа бий болгох юм руугаа орох ёстой байхгүй юу. Энэ чинь 2 талтай юмыг 1 талыг нь болохгүй гэж яриад байж болохгүй гэсэн ийм хатуу байр суурьтай байгаа шүү гэж нэгдүгээрт хэлчихье.

Асуулт байна. Энэ жилийн 2022 оны улсын төсөв бол нэлээн аятайхан ороод ирлээ гэж харагдаж байгаа. Сангийн яамны нөхдүүд маань нэлээн сайн суусан байна. Зураггүй, төсөвгүй юмнууд орж ирээгүй байна. Нэлээн чамбай хууль орж ирсэн юм байна гэж харж байгаа юм. Зүгээр энэ 2023, 2024 оны төсвийн төсөөлөл, ирэх жилийн төсвийн хүрээний мэдэгдэлтэй холбогдуулан асуухад энэ төрийн өмчийн бодлого, зохицуулалт дээр ямар бодлого явах гээд байна. Түрүүн жаахан би дутуу хариулчихлаа гэж хараад байна л даа. Түрүүчийн асуултад. Энэ төрийн өмчийн компаниудынхаа засаглалын асуудлыг эргэж хараад жигдлээд, төсөвт төвлөрүүлдэггүй өөрсдөө захиран зарцуулдаг. Би өмнөх хурал дээр хэлсэн шүү дээ. Эрдэнэс таван толгойгоор жишээ болгоод. Өөрсдөө ашиг орлогоо өөрсдөө хуваарилаад төсөв төвлөрүүлэхгүйгээр бужигнуулаад байдаг энэ юмаа яаж цэгцлэх юм. Энэ чинь сая Байнгын хорооны дүгнэлтэд орж байна шүү дээ. Байгалийн баялгаас олох орлогын хүртээмжийг нэмэгдүүлж гэж. Энийгээ яг хууль номын дагуу болгож жигдлэх асуудал дээр яаж харж байгаа вэ? Сангийн сайд. Энэ зарим нэг төрийн өмчит компаниуд бол дураараа дургиж байна шүү дээ. Тэгэхээр энэ дээр жаахан цогц бодлогын асуудал хэрэгжүүлж, Засгийн газар дорвитой арга хэмжээ авахгүй бол болохгүй байна. Төсөв данхайчихсан хэчнээн олон захирлуудтай, хэчнээн олон машин унаа тэрэг унадаг, дураараа дургиж байна шүү дээ. Тэгэхээр энэ дээр ямархуу бодлого байна? Энийгээ нэг жаахан тодорхой хэлээдхээч.

Төрийн худалдан авах ажиллагаан дээр ямархуу бодлого барихаар байна. Тэр Эдийн засаг, хөгжлийн яам орж ирвэл тэр лүүгээ авах юм уу, Сангийн яаман дээр явах гээд байгаа юм уу энийгээ цэгцлэхгүй бол болохгүй байна.

**Г.Занданшатар:** Сангийн сайд Болдын Жавхлан.

**Б.Жавхлан:** Баатарбилэг гишүүний асуултад хариулъя. Төрийн өмчийн компаниудын шинэчлэл бол ер нь 3 чиглэлээр хийгдэнэ гэж Засгийн газар бодлого томьёолсон байгаа. Үүний нэг дэх нь бол мэдээжийн ногдол ашгийн чиглэлээр. Өөрөөр хэлбэл төрийн өмчийн компаниудын эдийн засгийн үр өгөөжийг нь хариуцлагатай нь уялдуулж сайжруулна гэж байгаа юм. Нарийн төлөвлөгөө өгнө. Ногдол ашгийн төлөвлөгөө өгнө. Үүнийг хийж чадахгүй бол хариуцлагын асуудал яригдана. Энэ чиглэлээр ийм өөрчлөлт хийгдэнэ.

Хоёрдугаарт засаглалын хувьд хамгийн сайн засаглалтай ийм компаниуд байх ёстой. Үүний хамгийн том хөшүүрэг өөрчлөлт нь бол хувьцаат компани болгох. Өөрөөр хэлбэл олон нийтийн тодорхой хувьцааг нь биржээр дамжуулж олон нийтийн хяналтад өгснөөр засаглал нь сайжирна гэж харж байгаа юм. Үүний нэг жишээ бол Монгол шуудан компани байна. Монгол шуудан компани хувьцаат компани болсноор эдийн засгийн өгөөж нь бүр 5 дахин нэмэгдсэн байгаа. Үнэлгээ нь 5 дахин нэмэгдсэн. Ийм сайн жишээ байна. Энэ бол 2 дахь чиглэлийн шинэчлэл нь.

Гуравдугаарт, таны яг хэлж байгаа асуудал. Ялангуяа томоохон төрийн өмчийн аж ахуйн нэгжүүдийн хөрөнгө оруулалт, худалдан авалт, орон тоо, бүтэц зохион байгуулалт гээд төсвөөс гадуур бараг төсвөөсөө ч дутахааргүй томоохон ийм төсөв, мөнгөн урсгал бий болчихсон байгаа энэ үед төрийн өмчийн бодлого зохицуулалтын газраас дорвитой арга хэмжээ авах шаардлагатай болж ирж байгаа. Тийм учраас энэ багц хууль яг эд боловсруулагдаад явж байгаа. За удахгүй Засгийн газраас Улсын Их Хуралд өргөн баригдана. Тэр дээр бол бас тодорхой хөрөнгө оруулалтууд худалдан авалтуудын хувьд төрийн өмчийн компаниуд дээр тодорхой ийм шат хязгааруудыг тавьж өгнө. Шаардлагуудыг тавьж өгнө. За ингээд алийг нь компанийн түвшинд хийгдэх вэ? Алийг нь яамны түвшинд хийгдэх вэ? За алийг нь Засгийн газрын түвшинд хийгдэх вэ? Мөн ямар хэмжээнд байвал Улсын Их Хурлаар батлагддаг хөрөнгө оруулалтуудын бодлогын жагсаалтад авч хэлэлцэх вэ гээд гэх мэт 3 чиглэлийн төрийн өмчийн компаниудын шинэчлэлийг бодлогыг өргөн бариад байгаа.

**Г.Занданшатар:** Одоо эрхэм гишүүн Ням-Осорын Учрал.

**Н.Учрал:** Энэ жилийн төсөв 18 их наядын төсөв орж ирсэн. Мэдээж бас анх удаа ийм том төсөв орж ирж байна. Гэхдээ бид нэг зүйл дээр бас анхаармаар байгаа юм. 2018 онд би анх санаачлаад Төсвийн тухай хуульд нэмэлт, өөрчлөлт оруулаад норм норм төвийг баримталдаг байх шаардлагатай зохицуулалтыг тусгасан. Тэр цагаас хойш бол 2019, 2020 гээд жил бүрийн төсөв бол норм, нормативыг баримтлах шаардлагатай гэдгийг Төсвийн тухай хуулийг хэлэлцэх болгонд би байнга хэлдэг. Гэхдээ энэ Засгийн газар болгон салбарын яам болгон дандаа том том реформ ярьдаг мөртөө төсөвтөө энэ реформоо уяж орж ерөөсөө ирдэггүй.

Өнөөдөр боловсролын реформ хийх гэж байна, нийгмийн даатгалын реформ хийх гэж байна, цахим шилжилт хийх гэж байна гээд ингээд яриад байгаа. Таш том лоозон дэвшүүлж байгаа. Гэхдээ төсвийг харахад энэ реформ явах уу, үгүй юу гэдэг бол асар их эргэлзээтэй. Жишээ нь боловсролын салбарт гэхэд тэгш боломжийг бий болгоно гэсэн мөртөө бид лаборатори сургууль, ердийн сургууль, кембрижийн хөтөлбөртэй сургууль гээд маш олон ялгаатай сургуулиудтай. Тэгээд анги дүүргэлт нь, стандарт нь, танхим нь үүнийгээ дагаад багшийн цалин хөлс гээд ерөөсөө нөгөө стандартаа бариагүй нормтивтой ийм төсөв батлуулдаг. Нэг ёсондоо бол 50 хүүхэдтэй 1 ангид хичээл зааж байгаа багшийн цалин 15 хүүхэдтэй сумын дунд сургуульд хичээл зааж байгаа багшийн цалинтай ижилхэн л байгаа гэсэн үг. Нэг ёсондоо бол стандартад суурилсан норматив баримтлахгүй байна. Боловсролын салбарт бол дэндүү ойлгомжтой шүү дээ. Анги танхимынх нь стандартыг барьж болно, багшийн цагийн хуваарь нь тодорхой байдаг. Тэгээд анги дүүргэлтийн тоо нь хүртэл тодорхой байдаг. Энэ стандартаа баримтлаад явж болно.

Харин эрүүл мэндийн салбарт бол нэг өвчтөнд стандарт барина гэдэг чинь бэрхшээлтэй шүү дээ. Тэгэхээр боловсролын салбарт энэ боломжтой байгаа. Тэгэхээр боловсролын тэгш боломжийг бий болгоно гэдэг бол төсөв дээрээ үүнийгээ уяад тэр нормативыг баримтлах гэсэн үг байхгүй юу. Тэгэхээр үнэхээр энэ улсын хэмжээнд тэр суманд 640 хүүхэдтэй сургууль барьчхаад, тэнд багшийнх нь цалин ижилхэн байгаад анги дүүргэлт нь Сонгинохайрхан дүүрэгт болохоор 50 хүүхэдтэй ангид хичээл зааж байгаа багшийн цалин нь адилхан байгаад явахаар энд нөгөө тэгш бус байдал чинь бий болоод байна. 15 хүүхэдтэй нэг анги байх уу? 50 хүүхэдтэй нэг анги байх уу?

Тэгээд үүн дээр ер нь энэ төсвийг боловсруулахдаа энэ норм нормативыг ер нь хэрхэн барьсан юм бэ. Стандартыг энэ хэр барьж байгаа юм бэ. Энэ салбар болгон ярьж байгаа реформоо хийж чадах уу?

Хоёрт бол нийгмийн даатгалын шинэчлэл хийнэ гээд бид багц хуулиа өргөн барьсныг хүлээгээд Их Хурал хэлэлцэх байх. Тэгэхээр нөгөө хуримтлалын сангийн дахиад хууль ороод ирнэ. Тэгэхээр энэ чинь төсөвтэй уялдах юм уу. Өнөөдөр ирээдүйн өв санд хадгалагдсан тэр мөнгийг эргэж татаж аваад хүүхэд бүр хуримтлалтай болгоно гэж байна. Эцэстээ хүүхэд бүр дээр хуримтлал үүсгэчхээд, дахиад нөгөө тэтгэврийн даатгалд авдаг мөнгө шиг банканд хийгээд буцаагаад иргэдэд нь зээлээд хэдэн банк мөнгө хожих юм уу, тэр хуримтлалыг яг үүсгээд түүнийг нь хэн, ямар менежментээр удирдаад энд хуримтлагдсан төсөв чинь төсвөөсөө салаад тусдаа сангийн менежментээр зохицуулагдах юм уу гэдэг нь ойлгомжгүй. Тийм учраас энэ төсвийн тухай хууль, төсвийн хүрээний мэдэгдэл дотор чинь энэ өөрөө үнэртэхгүй байна. Тэгэхээр үүн дээр яг ямар бодолтой байгаа юм бэ. Ер нь төсөв дээр ямар реформ энэ салбаруудтай уялдах юм бэ.

Дээрээс нь цахим шилжилт хийнэ гээд байгаа. Цахим шилжилт хийнэ гэдэг бол e-mongolia аппликэйшнээр ороод иргэд иргэний үнэмлэхээ цахимаар авах, цаасаар авах асуудал биш шүү. Үүний цаана улсын харилцаа холбооны бодлого, Үндэсний аюулгүй байдлын холбоотой асуудал яригдаж байгаа юм. Тэгэхээр кибер аюулгүй байдлыг хангах гээд томоохон асуудлууд дээр төсөв суугаагүй байгаа. Эргэж харах л хэрэгтэй.

**Г.Занданшатар:** Болдын Жавхлан сайд эхлээд хариулъя.

**Б.Жавхлан:** Учрал гишүүний асуултад хариулъя. Зөв өө. Урсгал зардал дээр ямар шинэчлэл байгаа вэ гэж асууж байна. Норм, норматив манай салбар болгоноор, ялангуяа төрийн нийгмийн суурь үйлчилгээний гол салбар болох боловсрол, эрүүл мэнд, нийгэм хамгааллын салбарууд дээр энэ урсгал зардал дээрх төсвийн шинэчлэл үргэлжилнэ. Үргэлжилнэ гэж хэлж байгаа бас учиртай. Бид шинэ парламент бүрдээд 2020 онд 2021 оны төсвөө хийж байхдаа энэ төсвийн шинэчлэлийн зорилтуудыг энэ дунд хугацаанд маш тодорхой бодлогын зорилт тавьж энэ жил эрүүл мэндийн салбараас эхлүүлсэн байгаа. Үүнийг цаашид бид алдаа оноог нь засаад үргэлжилнэ. 2022 онд хийгдэх нийгмийн суурь салбарууд дээрээс боловсролын салбарыг онцолмоор байна. Боловсролын салбар бол манай төрийн албан хаагч нарын үндсэндээ бараг 25, 28 хувь нь байдаг урсгал зардлын мөн төчнөөн хэмжээний урсгал зардлыг эзэлдэг томоохон нийгмийн суурь салбар. Энэ салбар дээр хийгдэх бидний зорьж байгаа төсвийн шинэчлэл хэрхэн амжилттай хийгдэх нь энэ төсвийн урсгал зардал дээр хийгдэх мөн хөрөнгө оруулалт дээр ч гэсэн хийгдэх зорьж байгаа төсвийн шинэчлэлийн маань гол үр дүн эндээс харагдана. Тэгэхээр тэр норм нормативын хувьд бол ийм. Эрүүл мэнд бол эмчилсэн тусламж үйлчилгээний норм нормативаараа явна. За боловсролын салбар бол нэг хүүхдэд ногдох хувьсах зардал, гүйцэтгэлээр нь гэсэн үг. Соёл, биеийн тамир гэх мэт ийм л суурь нийгмийн үйлчилгээнүүд дээр бас л ялгаагүй тухайн үйл ажиллагаа явуулж байгаа сум, аймгийн хүний тоотой уялдуулсан ийм төсвийн норм нормативын шинэчлэл. Ийм байдлаар бид шилжиж байгаа.

Тэгэхээр төсөв дээр тоон дээр нь тоон агуулгууд нь шууд хэлэхгүй ч гэсэн энийг ингээд задлаад энэ төсвийг хэрхэн бодогдсон, яаж төсөөлснийг нь харах юм бол энэ төсвийн шинэчлэлүүдийн агуулгууд нь маш тодорхой дэлгэрэнгүй харагдах болно. Тийм учраас Эрүүл мэндийн салбарын төсвийн шинэчлэл болон боловсролын салбарын төсвийн шинэчлэлийн задаргааны хувьд ялангуяа энэ яг суурь зардал дээрээ хувьсах зардал яг сурагч руу хүүхдээ дагасан ийм төсвийн зардлын шинэчлэл явж байгаа талаар сайд нар маань бас нэмж хариулах болов уу гэж бодож байна.

Цахим асуудал бол яг Учрал гишүүний хэлж байгаа зөв. Зөвхөн бид энэ цахим машинуудаар авч байгаа мэдээлэл өгч байгаа энэ хэлбэр бол цахим шилжилтийн том утга агуулга нь биш энэ зөвхөн мэдээлэл өгч байгаа тэр хэсэг дээр л цахимын шинэчлэлийн асуудлууд. Цахим шилжилт гэдэг маань бүхэлдээ төрийн бүхий л үйлчилгээний салбарт зөвхөн нийгмийн суурь үйлчилгээ төдийгүй бүр батлан хамгаалах яам, гадаад худалдааны яам, дэд бүтцийн яамдууд гээд Сангийн яам гээд бүхий л тогтолцооныхоо түвшинд цахимжихыг нь хэлж байгаа юм. Ингэснээр энэ маань өөрөө төсвийн орлого талдаа ч тэр зарлага талдаа ч тэр бидэнд ахиц авчрах, ялангуяа татварыг гаалийн түвшинд бүр татварын талдаа гэхэд татвар төлөгч нарын хувьд цахимжсанаар энэ нь маш тийм ил тод, түргэн шуурхай, маш ойлгомжтой, хялбар, ийм болох жишээтэй. Тэгэхээр ийм олон салбар, олон чиглэлээр цахимжих ийм бодлого үргэлжлээд явна. Манай сайд нараас нэмэх зүйлүүд байвал нэмээрэй. Тэр нийгмийн даатгал эрүүл мэндийн даатгалын сан, боловсролын хувьсах зардлын асуудал.

**Г.Занданшатар:** Боловсрол, шинжлэх ухааны сайд Лувсанцэрэнгийн Энх- Амгалан боловсролын хувьсах зардлын асуудлаар. Дараа нь Эрүүл мэнд, Хөдөлмөр, нийгмийн хамгаалал сайд.

**Л.Энх-Амгалан:** Учрал гишүүн их чухал асуудал, чухал өнцгөөс яг төсвийг бас харж байна л даа. Ер нь олон жил бид нар яг энэ боловсролын салбарын төсвийг яг ингэж задалж ерөөсөө харж дүгнэлт хийж чадаагүй юм байна л гэж ойлгосон юм. Тэгээд Сангийн яамтай хамтарч манай яам бас 2 ажлын хэсэг гаргаад ер нь боловсролын салбарын төсвийн шинэчлэл гэж ер нь бид нар юуг ойлгох юм бэ. Өнөөдөр бас энэ дотоодын нийт бүтээгдэхүүний 4.5 хувьтай тэнцэж байгаа энэ мөнгө ер нь хаана шингээд байгаа юм, бид нарт ямар үр дүн авчирч байгаа юм, тэр нь хүртээмжтэй боловсролоо олгож чадаж байна уу, чанартай боломжоо олгож чадаж байна уу гэдэг асуудлыг бас нэлээн үнэлэлт, дүгнэлт шинжилгээнүүд хийгдсэн. Тэгээд яг саяны Учрал гишүүний хөндөж байгаатай адилхан өнөөдөр Сонгинохайрхан дүүрэгт байж байгаа нэг ангид 50-60 хүүхэд дээр зааж байгаа багшийн ачаалал, багшийн цалин, урамшууллын асуудлууд өнөөдөр хамгийн өндөр, нэг хүүхдээр хувьсах зардал авч байгаа. 1.9 сая төгрөгийн хувьсах зардал авч байгаа Говь-Алтай, Булган аймаг дээр байгаа багш нарын ачаалал боловсролын чанарын асуудлуудыг дүгнээд үзэхээр ерөөсөө өдөр, шөнө шиг ялгаатай. Одоо Улаанбаатар хотод байгаа төвлөрсөн сургууль цэцэрлэгүүдэд авч байгаа хувьсах зардал хамгийн бага. Хамгийн өндөр ачаалалтай, хөдөө орон нутагт болохоор хувьсах зардал өндөр авдаг, тэгсэн мөртөө ачаалал багатай байж байгаа. Тэгэхээр энийг бид нар яг яаж өөрчлөх ёстой юм бэ гэхээр нэг хүүхдэд ногдож байгаа энэ хувьсах зардлыг ерөөсөө энэ сургуулийн хэв шинжээр нь бас дүн шинжилгээ хийж үзэх ёстой юм байна. Ерөөсөө яагаад өнөөдөр хаана ачаалал үүсээд байна, анги дүүргэлтийг бид нар ер нь яг ямар конценпцоор бодох юм, багшийн ачааллыг бид нар ер нь яаж тооцож бодох юм гэдэг энэ бүх юм чинь эргээд л нөгөө нэг хүүхдийг сургаж байгаа хувьсах зардлынхаа аргачлал дээр бид нар тооцож байж л энэ өөрчлөлт шинэчлэлтүүдийг хийх юм байна лээ. Тийм учраас яг саяны ярьж байгаа энэ 2022 оны төсвийн бид нарын боловсролын салбарын шинэчлэлийн барьсан зарчим бол хуучин боловсролын салбар дээр 2 төрлийн санхүүжилт байсан.

Нэг нь урсгал зардал, Нөгөөдөх нь нэг хүүхдийг сургах хувьсах зардал. Одоо энэ төсвийн шинэчлэлийн хүрээнд бол нэгдүгээрт суурь зардал нь хэвээрээ явдгаараа явна. Хөдөө, орон нутаг дээр мэдээж цөөхөн сурагчтай байгаа 170 орчим сургууль байгаа юм байна лээ. Үндсэндээ нөгөө яг хүүхдийнхээ тоогоор хувьсах зардлаа авсан ч гэсэн урсгал зардлаа тэлж чадахгүй байгаа илүү нөгөө багийн төв дээр байгаа сургуулиуд, цөөн тоотой байгаа сургуулиуд 170-аад сургууль байгаа. Мэдээж энд төрийн үйлчилгээ хүрэх ёстой тэр утгаараа урсгал зардлаар нь санхүүжүүлээд дээрээс нь нэмэх нь хувьсах зардал явна. Гэхдээ хувьсах зардлыг бид нар олгохдоо цаашдаа ер л ямар ч байсан энэ хүүхдийн сурлагын ахиц амжилт дээр үндэслэсэн ийм үнэлгээнийхээ чанарын тогтолцоог бий болгож байж үр дүнд суурилсан санхүүжилтийг олгоно.

Дахиад дээрээс нь бол үр дүнд суурилсан санхүүжилт гэхээр 3 санхүүжилтийн эх үүсвэр гарч ирж байгаа юм. Тэгэхээр энэ үр дүнд суурилсан санхүүжилтийн эх үүсвэр илүү өнөөдөр нийслэлд байгаа тэр тусмаа гэр хороололд байгаа ачаалалтай сургуулиудын багш нарын ажлыг яг бодитойгоор үнэлэх энэ үнэлэмжийг бий болгох энэ чиглэлүүдэд зарцуулагдах юм билээ. Учрал гишүүн ээ.

Тийм учраас таны нөгөө яриад байгаа яг үнэхээр нөгөө боловсролын тэгш боломжийг хүүхэд бүрд өгч хожиж байна уу? Энэ нөгөө хувьсах зардал санхүүжүүлж байгаа энэ зардлууд чинь тэр хүүхэд бүрдээ очиж сургуулийнхаа орчныг сайжруулах, багш нарынхаа хөгжлийг дэмжих, багшийнхаа нийгмийн асуудлыг шийдэх, хүүхдийн яг сурлагын ахиц амжилтад гаргаж байгаа энэ мөнгө чинь зарцуулагдаж чадаж байна уу гэдгийг л бид нар их зөв хэмжиж, зөв дүгнэлт оношилгоонууд хийж байж гарсан үр дүнгээр нь санхүүжүүлдэг энэ тогтолцоо руу бид нар хийж үзье гэдэг энэ оролдлогыг 2022 оныхоо улсын төсөв дээр бид нар энэ зарчмыг барьж хийж байгаа юм Учрал гишүүн.

Тийм учраас бид нар ямар ч байсан энэ 2022 оны улсын төсвийг хэрэгжүүлээд нэг жил гарахад бол илүү их өндөр ачаалалтай байгаа энэ сургуулиуд дээр багш нарын ачааллаас сурлагын ахиц амжилтаас шалтгаалсан цалин урамшуулал, үр дүнгийн…/минут дуусав/

**Г.Занданшатар:** Хөдөлмөр, нийгмийн хамгааллын сайд Ариунзаяа. 92. Нийгмийн даатгалын сан, тэтгэврийн реформ.

**А.Аруинзаяа:** Учрал гишүүний асуултад хариулъя. Нийгмийн даатгалын багц 5 хуулийг өргөн барьсан байгаа. Тун удахгүй хэлэлцэгдээд явагдана. Ерөнхий суурь зарчим нь 3 давхаргат тогтолцоонд шилжиж байгаа. Суурь өнөөгийн нэмэлт хувийн тэтгэврийн зарчим гээд. Тэгээд яах вэ? батлагдаагүй байгаа учраас мэдээж 2022 оны төсөв дээр ямар нэгэн нөлөөллийн өөрчлөлтүүд бол эхний ээлждээ байхгүй. Гэхдээ цаашдаа ч гэсэн ер нь хувийн тэтгэврийн сан бол мэдээж хөрөнгө оруулалтын зарчим, сангийн удирдлагын тэр тогтолцоо нь бол төсөв дээр сууна гэхээсээ илүүтэй дүрэм, журам дээрээ тусгагдаад шийдвэр нь гаргахдаа сангийн менежмент нь бол тусдаа яригдах асуудал байгаа.

Ерөнхийдөө хууль хэлэлцэж эхлээгүй байгаа ч гэсэн ерөнхий зарчим нь бол хувийн тэтгэвэр нь бол тусдаа хувийн, сайн дурын гэдгээрээ ярилцсанаараа байгаа. Үндсэндээ одоо байгаа эв санааны нэгдэл дээр суурилсан хуваарилалтын тогтолцоогоо үе шаттайгаар хагас хуримтлалын, бүрэн хуримтлалын тогтолцоо руугаа шилжүүлнэ. Эхний ээлждээ тэтгэврийн шимтгэлийн нэг хувийг тэтгэврийн нөөц сандаа хуримтлуулаад. Түүнийхээ бас менежментийн асуудлуудыг хуульдаа тусгаад явсан байгаа. Тэгэхээр эдгээр асуудлууд яг төсөв дээр тусгагдахаас илүүтэй яг тухайн үедээ дүрэм журам болоод нөгөө хуулиараа зохицуулагдах асуудлууд байгаа. За баярлалаа.

**Г.Занданшатар:** Эрүүл мэндийн даатгалын сангийн асуудлаар Энхболд сайд. Одонгийн Цогтгэрэл гишүүн асуултаа асууя.

**О.Цогтгэрэл:** За баярлалаа. Төсвийн хүрээний мэдэгдэл өөрчлөх 5 сард баталсныг 10 сар гэхэд чинь 5 сарын дараа тэгээд ирэх жилүүдийн төсөөллийг өөрчлөх гэдэг ийм хуулийн төсөл орж ирж байна л даа. Тэгэхээр төсвийн хүрээний мэдэгдэл, ирэх жилүүдийн төсөөлөл гэдэг чинь өөрөө зөвхөн бид нар нэг хэдэн тоо, төсвийн алдагдал тойрохоосоо гадна энэ Монгол Улс эрх жилүүдэд хаашаа явах юм. Төсвөөр дамжаад эдийн засгийн нь бараг тал нь зарцуулагддаг улс. Тэгэхээр энэ сигнал хувийн хэвшлүүд эндээс ямар сигнал авах юм, тэр тусмаа гадаад зээлжих зэрэглэл болоод олон зүйл энэ өр алдагдлаасаа хамаараад яаж өөрчлөгдөх юм гээд олон том зүйлийг сигнал байх. Гэтэл бид нар дөнгөж сая 5 сард батлагдсан саяны тоонууд 9 гол үзүүлэлтүүд 9-үүлээ өөрчлөгдөөд л орж ирж байна л даа. Тэгээд эндээс харахаар энэ манай Монгол гэдэг айлыг нэг хэдхэн тоогоор нь харвал манайх чинь 3.3 сая хүнтэй, 2.2 сая насанд хүрсэн иргэнтэй. Үүнээс 1 сая 200, 300 мянган хүн ажил хийж байгаа. Энэ ажил хийж байгаа 1сая 100, 200 мянгаад хүнийх нь 600 мянга нь нийгмийн даатгалын шимтгэл төлж байгаа. Нийгмийн даатгал төлж байгаа буюу чанартай ажлын байр. Энэнээс төрийг хасчихвал цаана нь 300 гаруйхан мянган хүн хувийн хэвшилд баялаг бүтээж байгаа ийм л дүр төрх харагдаж байгаа юм. 3 сая хүнээс 10 хувь нь чанартайгаар баялаг бүтээж байгаа. Бусад нь төр тэгээд халамж болоод бусад зүйлээр амьдардаг. 10 хувь нь л яг гэхдээ энэ тоонуудад бас мэргэжлийн хүмүүс бас засвар хийгээрэй.

Тэгэхээр эндээс харахаар бид нар яг ирэх жилүүдэд энэ төсвийн хүрээний мэдэгдэл болоод төсвийн төсөөлөл олон зүйлээр энэ тоонуудад ямар том өөрчлөлт орох юм бэ гэдэг дээр бид нар нэлээн тийм бодлогын өөрчлөлт шинэчлэлтийг ярьсан, бизнесүүд нь сигнал авсан. Олон улсын зах зээлээ харгалзсан ийм том бодлогын баримт бичиг юм болов уу л гэж бодож байна л даа. Гэтэл өнөөдөр 5 сарын дараа нэгдүгээрт нь өөрчлөгдөөд ороод ирж байна. Зарим нэг асуултууд байна.

Яг өнөөдөр батлагдчихсан байгаа төсвийн хүрээний мэдэгдлээр чинь 3.6 гэчихсэн байгаа шүү дээ. Тэгэхээр энэ 3.6 чинь өөрчлөгдөөгүй байхад төсөв 5.1-ээрээ ороод ирчхэж байгаа нь хууль, эрх зүйн хийн хувьд зөв юм уу? Яг батлагдсанаар чинь 3.6 байгаа. Энэ 3.6 өөрчлөгдөөгүй байхад энэний дараа хэлэлцэх асуудлын дараагийнхд нь 5.1 гэдэг батлагдаж магадгүй гэдэг төсөөллөөр өр нэмнэ гэдэг төсөөллөөр нэгдүгээрт нь ороод ирчихсэн байна.

Хоёрдугаарт нь энэ Сангийн сайдаас ер нь энэ манай Монгол улсын төсвийг харахад энэ цаглабар гэдэг зүйл таныхаар хэр оновчтой байдаг вэ? Одоо энэ 11 сарын дундуур батлаад аймгийн төсөв, сумын төсөв гэсээр байтал он гарчихдаг. Дахиад нөгөө төсөл, тендер гэдэг юм шалгарсаар ганц нэг хүн нь шүүгдсээр байтал он дуусчихдаг. Манайх чинь 10 сар гээд ажлын улирал нь дуусчихдаг ийм л орон. Тэгэхээр энэ дээр энэ төсвийн улирал маань энэнээс жаахан эрт байх ёстой юм биш үү. Магадгүй 10 сарын 1 гэхэд төсөв батлагдчихсан. Ирэх жилийн 3 сарын 1 гэхэд ажил шалгараад явж байдаг. 10 сарын 1-ээс 9 сарын 30 хүртэл ч юм уу энэ төсвийн цаглабар гэдэг зүйл хэр оновчтой вэ?

Хоёрдугаарт нь, тэр чанартай ажлын байр гэдэг дээр нийгмийн хамгааллын сайдыг бас нэг хариулт өгөөч. Энэ хүн амын чинь10-хан хувь нь чанартай ажлын байр, баялаг бүтээгч болж эрхлээд байгаа юм биш үү? Өөр энэ Эрчим хүчний сайдаас нэг асуулт байна. Ер нь сая тог цахилгаан эрчим хүч хэмнэж байна, хөнгөлж байна гэж явсаар байгаад одоо яг өвлийн нөхцөлд хөрөнгө оруулалт, бүтээн байгуулалтын ажлууд, хөрөнгө оруулалтын ажлууд, энэ өвлийн бэлэн байдал, олон зүйл чинь яг ямар байгаа вэ? Одоо дахиад нэг бензин шатахуун тасардаг шиг эрчим хүч чинь энэ өвөл цахилгаан станцууд чинь энэ өвөл таг зогсох эрсдэлүүд байгаа юу? Та нарт яг орлого олж, засвар үйлчилгээгээ хийж чадаж байгаа юу? Нөгөө талаасаа бизнес эрхлэлтийн дэлхийн бизнес гэдэг индексээр Монгол улсыг…/минут дуусав/

**Г.Занданшатар:** Жавхлан сайд. Болдын Жавхлан сайд.

**Б.Жавхлан:**  Цогтгэрэл гишүүний шүүмжлэлийг хүлээж авч байна. Гэхдээ та бас нэг зүйлийг ойлгоно байх гэж би найдаж байна. Энэ ковид гэдэг зүйл маань зөвхөн манай улсыг дайраагүй. Дэлхий нийтээрээ бид ийм том сорилтод, нийгэм, эдийн засгийн бүх салбар сувгуудаараа ингэж цохилт авч байна. Маш том сорилтод орж байна. Маргааш юу болохыг хэн ч хэлж мэдэхгүй. Дараа жил энэ ковидын нөхцөл байдал яаж эргэхийг ч бид мэдэхгүй л байгаа. 5 сард бид төсвийн хүрээний мэдэгдлийг баталдаг цаглавартай. Тэрийг Засгийн газар хийгээд Улсын Их Хуралдаа өргөн барьж байх үед бид 7 сард тодотгол хийхээ ч мэдэхгүй байсан. 7 сард тодотгол хийж байхдаа бид энэ жилийнхээ алдагдлыг 8.8 хувь гэж төсөөлж орж ирсэн. Ингээд бид үнэхээр яг төсвийн хүрээний мэдэгдэлд байдаг гол тоонуудын маань нэг төсвийн тусгай шаардлагад байда энэ алдагдлаа нэг, нэг жилээр хойш нь хойшлуулахаас өөр аргагүй болж ирж байгаа юм. Гэхдээ төсвийн алдагдлыг шат дараатай бууруулна гэдэг зарчмаа хадгалж байгаа. Бид 2020 оныхоо алдагдлыг 12.5 хувь гээд яг нэг жилийн өмнө төсвийн тодотгол хийж бас батлаад тэр хүрээндээ оноо дуусгасан. Энэ жил 8.8, ирэх жил 5.1, тэрний дараа жил 3.6, тэрний дараа жил 2.4 гээд алдагдлуудаа бууруулах, төсвийн шинэчлэлээ амжилттай үргэлжлүүлэх, алдагдлаас болж төсөл дээр ирж байгаа дарамтуудаа багасгах ийм зарчмаа бол бариад явна. Гишүүн ээ. Тэгээд энэ шүүмжлэлийг бол хүлээж авч байна. Гэхдээ ийм зовлон байна гэдгийг та бас ойлгоорой.

Цаглаварын хувьд бол бас тийм зүйлүүд байна. Улсын Их Хурлын намрын чуулган эхэлмэгц бид төсвийнхөө ирэх жилийн төслөө өргөн барьдаг. Энэ маань цагалвартайгаа ямар их шахуу байгааг харуулж байгаа юм. Болдог бол уг нь бараг хагас жилээр ч хамаагүй баримаар байгаа юм. Ялангуяа энэ бол яг төсвийн хөрөнгө оруулалт талдаа бол маш их мэдрэгддэг, хөрөнгө оруулалт талдаа. Жишээ нь, би ганцхан жишээ хэлье. Энэ жил 2021 он дээр бид Барилга хот байгуулалтын сайд дээр зургийн төсөв гээд тавьдаг юм. Уг нь энэ зургийн төсвөөр 2021 оны эхний 6 сар гэхэд бүх шаардлагатай зургуудаа хийгээд, тэр зургаар нь төсвийн ерөнхийлөн захирагч нар төсвөө хийгээд ингээд 10 сарын 1-нд бид нар 2022 оны төсвөө барихад уг нь тэр дотор орчихсон байх ёстой. Ингэж амждаггүй. Дээрээс нь бид нар төсвийн хуульд ийм өөрчлөлт оруулсан байгаа. Хууль баталмагц 11 сарын 15-наас тендер зарлаж, төрийн худалдан авах үйл ажиллагаа эхэлж болох ийм хуулийн зохицуулалтуудыг хийсэн байгаа. Өөрөөр хэлбэл яг энд нараас харахад яг энэ цаглавар маань маш их шахагдаад байна. Энийг болж өгвөл урагшлуулах ямар боломжууд хууль, эрх зүйн зохицуулалтууд байдаг юм? Энэ бол бас л цаашдаа бол хөндөх асуудлуудын нэг. Санал нийлж байна. Баярлалаа.

**Г.Занданшатар:**  Эрчим хүчний сайд. Тавинбэх сайд 1 номер.

**Н.Тавинбэх:** Цогтгэрэл гишүүний асуултад хариулъя. 2020 оны жилийн эцсийн балансаар эрчим хүчний салбар 92 тэрбум төгрөгийн алдагдалтай ажилласан байгаа. Төрөөс цахилгаан, дулааны эрчим хүч, дулааны уурын төлбөрийг даасантай холбоотойгоор хэрэглээ огцом өсөж байгаа. Өнөөдрийн байдлаар бол манай хүмүүсийн хийсэн судалгаагаар ачаалал 100 орчим мгватт-аар үйлдвэрлэлээс давахаар байна. Энэ жилийн өвлийн их ачааллыг тавихын тулд бид нар бол Эрдэнэтийн дулааны цахилгаан станцын өргөтгөл 35 мгватт-аар өргөтгөх ажлыг бол дуусгаж чадсан. Дарханы олон жил үргэлжилсэн 35 мгватт-аар өргөтгөх ажлыг бас дуусгасан. Өөрөөр хэлбэл өнгөрсөн оныхоос эх үүсвэрийн хүчин чадал 70 мгватт-аар нэмэгдсэн гэсэн үг. Оросын Холбооны Улсаас импортоор авдаг цахилгаан эрчим хүчний чадлын хэмжээг 100 мгватт-аар нэмэгдүүлэхээр хүсэлт тавьсан. Энэ хүсэлтийг ер нь олон жил тавьж байгаа. Оросын Холбооны Улс зөвшөөрдөггүй юм. Техникийн хүндрэлтэй гээд. Энэ жилийн хувьд бол зөвшөөрсөн. Тэгэхдээ 2 талдаа энэ чадлын хэмжээ нэмэгдэхтэй холбоотой техникийн өргөтгөл хийх учиртай. Монголын талд хийх ёстой өргөтгөлийг бид дуусгачихсан Оросын Холбооны Улс өргөтгөлийн ажлыг ид хийж байна. Оросын Холбооны Улсын нөхдүүд 12 сарын 15 гэхэд энэ өргөтгөлийн ажлыг дуусгаад, Оросын Холбооны Улсаас экспортоор өгөх, манай улсын хувьд импортоор авах цахилгаан эрчим хүчний чадлын хэмжээг 100 мгватт-аар өргөтгөе, нэмэгдүүлж өгье гэж байгаа. Ингэвэл ямар ч байсан бид нар хэрэглээгээ хангаад байх боломжтой болно. Гэхдээ энэ манай дотоодын үндэсний үйлдвэрлэл дотор 110 орчим мегваттыг бол сэргээгдэх эрчим хүчний эх үүсвэрээс авахаар тооцож, хэрэглэгээг хангахаар тооцсон байгаа. Хэрвээ сэргээгдэх эрчим хүчний эх үүсвэр бол тогтвортой биш ажилладаг. Тогтвортой байдлыг хангахгүй бол зарим нэгэн хэрэглэгч дээр хязгаарлалт хийхийг үгүйсгэхгүй. Энэ төрөөс даах хөнгөлөлт энэ оны 12 сарын 31-ээр тасалбар болгоно. Тэгвэл энэ хөнгөлөлттэй холбоотой хэрэглээний огцом өсөлт бас буурах байх гэж найдаж байгаа.

Салбарын хувьд 2021-2022 оны өвлийн их ачааллыг давах бэлтгэл ажлыг бол өнөөдрийн байдлаар 90 хувийн гүйцэтгэлтэй байна. Нөхцөл байдал амаргүй байсан. Эрчим хүчний салбарын экспорт авдаг, тоног төхөөрөмж, бараа бүтээгдэхүүний үнэ огцом өссөн. Хил галын нэвтрэх хөдөлгөөн дээр хязгаарлалт тогтоосонтой холбоотойгоор амаргүй нөхцөл байсан ч гэсэн бид нар өвлийн бэлтгэл ажлаа л 90 хувьтай хангаж чадсан. Зарим нэгэн ажлууд хийгдэж байна. Ойрын хугацаанд дуусна.

Төрөөс цахилгаан, дулааны эрчим хүч, дулааны уурын төлбөрийг даасантай холбоотой сайн юм нь бол эрчим хүчний салбар борлуулсан цахилгаан эрчим хүчнийхээ төлбөрийг бүрэн авч чадаж байгаа. Ер нь энэ ковидоос шалтгаалсан эдийн засгийн нөхцөлийн үед бол бид нар энэ хэрэглэгчдийн төлбөрийн чадвар муудсантай холбоотойгоор борлуулсан эрчим хүчний төлбөрийн 20-30 хувиа бол авч чадахгүй ийм хүндрэлтэй нөхцөл байдал үүсэж байсан. Харин энийг бол төрөөс дааснаар бол иргэдэд хүрснээс гадна эрчим хүчний салбарт бас санхүүгийн хувьд хэдийгээр алдагдалтай ажиллаж байгаа ч гэсэн үйл ажиллагаагаа хэвийн явуулах энэ боломжийг бүрдүүлсэн шийдвэр болсон гэдгийг энэ дашрамд хэлье.

**Г.Занданшатар:**  Хөдөлмөр, нийгмийн хамгааллын сайд Аюушийн Ариунзаяа. 92.

**А.Ариунзаяа:** Цогтгэрэл гишүүний асуултад хариулъя. Танд нийгмийн даатгалын хамрагдалт болоод ажиллах хүчний зарим тоон мэдээллийг 2020 оны байдлаар танилцуулъя. Нийт ажиллах хүч 1.2 сая хүн байгаа юм. Үүний 85 хувь нь албан ёсны хөдөлмөр эрхэлж нийгмийн даатгалын шимтгэлд хамрагдаж байна. 1 сая 62 мянган хүн. Үүнээс албан журмын даатгуулагч бол 914 мянган хүн байна. Төрийн албан хаагчид бол 198 мянга 200 орчим төрийн албан хаагч байна. Сайн дурын даатгуулагч 147 мянган хүн байна. Энэ сайн дурын даатгуулагчдаас малчин даатгуулагч 26 мянган хүн байна. Ер нь бол 230-аад мянган малчдын 11.2 хувь нь л нийгмийн даатгалд хамрагддаг ийм байна. Ажиллах хүчний хувьд бол харьцаа нь ийм байна.

**Г.Занданшатар:** Одонгийн Цогтгэрэл гишүүний нэмж тодруулъя.

**О.Цогтгэрэл:** Баярлалаа. Тэгэхээр эрчим хүчний салбарын тухайд яг энэ өвөлжилтийн бэлтгэл одооны байгаа цахилгаан хангамжаасаа гадна манай тэр олон улсын индексүүдийн бизнес эрхлэлтийн индексүүд олон зүйлээр Монгол Улсыг хойш татаж байгаа асуудал чинь энэ эрчим хүчний болоод дэд бүтцийн асуудал гэдэг бараг 180 орноос 150-д орж байна уу. Тэгэхээр энэ дээр ер нь цааш цаашдаа Монгол Улсын энэ эрчим хүч ч бизнес эрхлэлтийг хойш нь татаж байгаа, бизнес эрхлэлтийн боломжийн өртгийг нэмэгдүүлж байгаа, зардлыг нэмэгдүүлж байгаа энэ дээр бас бид нар томоохон тийм бодлогын өөрчлөлт хийхгүй бол өвлөөс өвлийн давсан, энэ өвөл гайгүй өнгөрөх тухай. Гэтэл тэр цаана бодлогын том дутмагшил гарч байдаг. Энэ дээр бас томоохон анхаарч ажиллах ёстой асуудал бас байгаад байгаа. Нөгөө талд нь тэр бид нар чанартай ажлын байр гэж хэлээд байгаа нь сая тэр бага хэмжээний хүн чанартай ажлын байр эрхлээд байгаа. Чанартай гэж нийгмийн даатгал төлөөд байгаа. Гэтэл тэр төлж байгаа хэд чинь дунджаар 400 зуун долларын цалинтай.

**Г.Занданшатар:** Үг хэлчихлээ. Одоо Баагаагийн Баттөмөр гишүүн.

**Б. Баттөмөр:**  Энэ төсвийн хүрээний мэдэгдэлд Засгийн газрын өр 31.4, ирэх жил 32, дараагийн жил, тэрний дараагийн жил 34 гээд л ингээд л өсөөд л явах юм байна л даа. Тэгэхээр Монгол Улс энэ нийт өрөөр бол дэлхийд ялангуяа хөгжиж байгаа орнуудад бол тэргүүлж байгаа юм. Манай дараа Мозамбик гэж улс байгаа. Тэрнээс нэг дахин их байгаа. Яагаад энэ том өр яриад байна гэхээр энийг ярихгүй байж болохгүй байгаа юм л даа. Аж ахуйн нэгж тайлан балансаа гаргахдаа нийт орлогыг гаргана. Орлогоосоо зардлаа хасна зардлаас хасаад үлдсэн дүнгээс нь татвараа төлдөг. Тэр зардал дотроо тухайн бизнест тэр зээлийг оруулсан ч бай, оруулаагүй ч бай тэр зардалдаа оруулаад тооцож байгаа учраас нөгөө татварт ирэх мөнгө маань тэр хэмжээгээр хасагдаж байгаа байхгүй юу. Тэгэхээр энэ өр дээр анхаарал тавихгүй бол ерөөсөө болохгүй байгаа юм л даа. Энэ 2021 оны эхний 8 сарын байдлаар өнгөрсөн оны мөн үеийнхээс гадаад өр 2.1 тэрбум доллараар, 2.1 тэрбум доллароор нэмэгдчихсэн байна л даа. Энэ яагаад ингээд нэмэгдээд ямар төлбөр оров гэсэн нэг дэх асуудал.

Хоёр дахь асуудал бол энэ төрийн өмчтэй 339 компани байгаа. 2020-2022 онд хэд нь хувьчлагдах вэ, төсөвт ямар тмөнгө орохоор ингэж төлөвлөсөн бэ.

Нүүрс бол манай экспортын гол бүтээгдэхүүн. Эхний 9 сарын байдлаар 1 тонн 177 орчим доллар байна. Экспортын үнийн дүнг нийт хэмжээнд харьцуулчхаад ийм дүн гарч байна л даа. Хятадын тэр усан портын үнэ гэхээр зэрэг 486 доллар байгаа. Энд мэдээж тэр угаасан, барьсан нүүрс нь байдаг байх л даа. Бид нар манайхан бол аман дээрээс нь ачуулж байна л даа. Аман дээрээсээ машиныхаа тоог тоолоод л. Тэгэхээр энийг нэмүү өртөг шингээх, өөрсдөө тээх, үнийг нь нэмэгдүүлэх ямар боломжууд байдаг юм бэ? Энэ салбарын сайдаас нь асууя гэж бодож байна.

Эхний 8 сард 38.300 суудлын автомашин импортолсон байна. Улаанбаатар хотын зам өөрийнхөө хүчин чадлаас 5 дахин илүү ачааллыг авч байна л даа. Түгжрэлийг бууруулах олон арга замын нэг нь импортыг багасгах асуудал байгаа. Тэгэхээр энэ чиглэлд ямар бодлого барьж байна гэсэн ийм асуудал байна.

Дараагийн асуудал энэ аж ахуйн нэгжүүдийн ажил эрхлэлт бол улам багасаад байгаа юм. Үйл ажиллагаа явуулдаггүй 56 хувь нь үйл ажиллагаа явуулахгүй байна шүү дээ. Монголын нийт аж ахуйн нэгж. 44 хувь нь үйл ажиллагаа явуулж байгаа. Мэдээж корона гээд юм байгаа байх. Гэхдээ энд бизнесийн орчин нь муудсан ч юм уу, ямар нэгэн өөр нөлөөлж байгаа ийм учир шалтгаанууд байна уу гэж.

Экспортын бүтээгдэхүүний 96.2 хувийг бол анхан шатны хэрэглээний түүхий эд, түүхийгээр нь гаргаж байна гэсэн үг. Үлдэж байгаа хоёр 3.6 нь бол эцсийн бүтээгдэхүүн болж байгаа. Эцсийн бүтээгдэхүүний эцсийн хэрэглээний түвшнийг нэмэгдүүлэх, борлуулалтын хэмжээг нэмэгдүүлэх ямар боломжууд байдаг юм? Энэ худалдаа хариуцсан сайдаас нь асууж байгаа.

Татварын шинэчлэл байн. Энийг Сангийн яам хариулах байх. Энэ мөрийн хөтөлбөрүүд дотор заачихсан байгаа л даа. Энэ нөгөө их авч байгаагаас нь их олж байгаагаас нь их авна, бага болж байгаас нь бага авна. Би бол энийг байнга ярьж байгаа. Түрүүчийн төсвийн хүрээний мэдэгдэл ярихад бас ярьсан. Энэ шатлалтай тогтоох ямар арга зам байна? Маш их хэмжээний түүхий эд гарч байна. Төсөвт орж байгаа нь маш бага байна. Их олж байгаагаас нь их, бага болж байгаас нь бага ийм шатлал тогтоох арга зам байна уу гэсэн ийм асуултуудад хариулт авъя.

**Г.Занданшатар:**  Эхлээд Жавхлан сайд. Түгжрэлтэй холбоотой.

**Б.Жавхлан:** Баттөмөр гишүүний асуултад хариулъя. Төсвийн хүрээний мэдэгдэлд үнэхээр Баттөмөр гишүүний хэлж байгаагаар Засгийн газрын өр тийм хэмжээтэй абсолют дүн нь бол тийм хэмжээтэй байгаа. Гэхдээ бид төсвийн тогтвортой байдлын хуульд байдаг гол 2 манай төсвийн шаардлагын тоонууд болох алдагдал, Засгийн газрын дотоодын нийт бүтээгдэхүүнд эзлэх өрийн хэмжээ хязгаар дотроо бол барьж явж байгаа. Энэ шинэчлэгдсэн шаардлагаар бол энэ жил 70, 2022 онд мөн 70, тэгээд 65, 60 гээд шат дараатай 50 хувь хүртэл жил дараалан, жил бүр ингээд буугаад явах шатлалтай барьж байгаа. Энэ хугацаанд мөн бид дотоодын нийт бүтээгдэхүүнээ тэр хэмжээгээр тэлэх, эдийн засгийнхаа суурийг өргөжүүлэх ийм бодлогоо бид үргэлжлүүлэх ёстой. Тэгснээр бид өөрөөр хэлбэл эдийн засаг маань энэ өрөө даах чадвараа нэмэгдүүлнэ гэсэн үг. Хэрвээ бид эдийн засгаа тэлж чадахгүй бол энэний өөрийнхөө барих энэ цаг хугацаандаа эдийн засаг маань энийгээ дийлэхгүй. Даах чадвар нь энэдээ идэгдэнэ гэсэн үг. Цаг хугацааны хувьд. Тийм учраас бид нар энэ эдийн засгаа тэлэх, сууриа өргөжүүлэх, энэ бас гол бодлого маань энэ өрийн бодлоготой уялдаж байгаа шүү. Ирэх жилийн өрийн хэмжээ нэмэгдэж байгаа дээр бол мэдээж энэ ковидын нөхцөл байдлаас бий болсон 2020, 2021 оны эдийн засгийн тэлэлт, төсвийн тэлэлт энэ алдагдалтай холбоотой мөн дээрээс нь манай томоохон мега төслүүдийн хувьд үнэхээр цаг тулчихсан, стратегийн ач холбогдол бүхий 2 том төсөл дээр Засгийн газрын баталгаа гаргах шаардлага гарч ирж байгаа юм. За энэ нь бол нэгдүгээрт, Таван толгой дулааны цахилгаан станц буюу Оюу толгойн суурь гэрээтэй холбоотой. Цахилгаан станц дээр гарах Засгийн газрын баталгаа.

Хоёрдугаарт, Дорноговийн газрын тосны үйлдвэр байгаа. Үүний түүхий эдийг дамжуулах хоолойн бүтээн байгуулалтын ажил дээр шаардлагатай Засгийн газрын баталгаа. Ийм 3 зүйлээс энэ Засгийн газрын өрийн хэмжээний төслүүд дүн нэмэгдэж гарч ирж байгаа.

Хувьчлалын хувьд та төрийн өмчийн компаниуд дээр хийгдэх бүтцийн өөрчлөлттэй холбоотой асуусан байх гэж бодож байна. Түрүүн гишүүд асуусан. Ер нь 2 янзын тайлбар байна.

Нэгдүгээрт, Улсын Их Хурлаас, Засгийн газраас оруулж батлуулсан хувьчлалын үзэл баримтлал одоогоор шинэчлэгдсэн жагсаалт байхгүй учраас хувьчлалын орлого гэж байхгүй. Дээрээс нь яг төрийн өмчийн компаниудын хувьд хийгдэх шинэчлэлийн нэг суваг болох энэ хувьцаат компани болгож бирж рүү гаргах энэ эрсдэлийн үнэлгээ бол яг компани бүрээр яг одоо хийгдэж байгаа. Удахгүй Засгийн газраар энэ асуудал орно. Дээрээс нь Засгийн газрын Хэрэг эрхлэх газраас өргөн бариад төрийн өмчийн компанийн тухай хууль Улсын Их Хуралд өргөн баригдана. Тэр үеэр энэ асуудлууд бол маш дэлгэрэнгүй, тодорхой яригдах болно гэж хариулъя. За баярлалаа.

**Г.Занданшатар:**  Автомашин түгжрэлтэй холбоотой асуудалд Зам, тээврийн хөгжлийн сайд хариулна. 94. Лувсангийн Халтар сайд.

**Л.Халтар:** Баттөмөр гишүүний асуултад хариулъя. Улаанбаатар хотын түгжрэлтэй холбоотой асуудлыг шийдэх, авто замын сүлжээг сайжруулах, бусад шинэ төрлийн нийтийн тээврийн хэрэгслийг оруулах гээд цогц асуудлаар нь шийдэх зорилгоор Улаанбаатар хотод 420 орчим тэрбум төгрөгийн төсөв хуваарилагдаад энэ дээр Нийслэлийн Иргэдийн Хурал, нийслэлийнхээ иргэдтэй хамтарсан шийдвэр гаргаад явах ийм ажил байгаа.

Нийслэл Улаанбаатар хот дээр тодорхой олон судалгааны ажлууд хийгдээд явж байгаа. Баруун талдаа жолооны хүрдтэй тээврийн хэрэгслийн тухай сая Баттөмөр гишүүн ярилаа. Энэ их зөв асуудал. Энэ 2 талтай. Бид нар бүгдээрээ мэднэ. Зам, тээврийн хөгжлийн яамнаас Авто тээврийн тухай хуулийн төсөл дээр 2019 онд ер нь тодорхой хугацааны дараа хоригловол яасан юм гэсэн заалт нэг удаа оруулсан. Энэ дээр иргэд маань нэлээдгүй шүүмжилсэн учраас бид нар түр хойшлуулсан. Нөгөө талаараа орон нутгийн замд гарч байгаа осол аваарыг тээврийн цагдаагийн албатай хамтраад үзэхээр яг 2 урсгалтай зам дээр гүйцэж түрүүлэх үед осолд орж байгаа машинуудын бараг 80 орчим хувь нь баруун талдаа хүрдтэй жолооны тэрэг байна гэдэг. Нөгөө талаар энэ маань иргэдийн гол хөл дүүжлэх унаа болчихсон байдаг. Ингээд 2 талтай учраас бид нар Нийслэлийн Иргэдийн хуралтай, Нийслэлийн зарим удирдлагуудтай бас санал солилцсон. Ер нь энэ оныхоо төгсгөл рүү нийслэлийнхээ иргэдтэй, ард түмэнтэйгээ сошиалаар санал солилцох, санал авах, энийг цаашид хэрхэх вэ гэдэг дээр санал асуулга маягийн юмыг хамтраад явуулъя. Хэлэлцүүлэг явуулъя. Тэгээд эцэслэж Авто тээврийнхээ тухай хуулийн шинэчилсэн найруулга дээр оръё гэсэн ийм бодолтой байгаа.

**Г.Занданшатар:** Баттөмөр гишүүн тодруулж асууна. Ер нь төсвийн бодлого гэдэг чинь зөвхөн орлого, зарлага л тодорхойлох бодлого биш. Нарийн юмнууд асуусан шүү дээ. Авто машины татвар, түгжрэл энэ тэртэй уялдуулаад прогрессив татвар луу ер нь дэлхийн ихэнх улсууд Европын улсуудаас авхуулаад прогрессив татварын тогтолцоотой. Манай энэ плат татварын тогтолцоог зөв гэж үзэж байгаа юм уу? Энэ орлого төсвийн тогтвортой байдлын асуудал. Тэгээд өрийг одоогийн өнөөгийн үнэ цэнээр тооцох аргачиллаар биш номинал буюу одоогийн нэрлэсэн өртгөөр нь тооцож, энийг 50 хувьд хүргэх шаардлага валютын сан дээр тавиад байхад үүнтэй уялдуулаад бол бас нэлээн тийм хөгжлийн бодлого, гүнзгий агуулгатай асуулт асуухаар наагуур нь илж өнгөрч хариулаад байгаа юм. Автомашины хууль оруулна. Энэ Улаанбаатарын түгжрээгээр хар, машиныхаа агаарын бохирдлыг хар. Түрүүнээс хойш энэ Сүхбаатар гишүүн, энэ гишүүдийн асуугаад байгаа асуултын цаад агуулга нь, Учрал гишүүний асуугаад байгаа агуулга нь тэтгэврийн реформ, эрүүл мэндийн сангийн асуудал. Ер нь бас дорвитой төсвийн реформынхоо асуудалтай бас уялдуулж л цаад санаа асуугаад байна л даа. Баттөмөр гишүүнд тодруулъя. Болдын Жавхлан сайд хариулъя.

**Б.Жавхлан:** Би татварын асуудлуудыг нэмж хариулъя. Тэр орлогын үе шаттай холбоотой ялгаатай татвар ногдуулах. Өнгөрсөн 4 жил Засгийн газраас өргөн барьсан Улсын Их Хурал батлаагүй. Ковидын яг энэ хүнд цаг үед татварын хувь хэмжээг өөрчлөх, оролдох нь бол тохиромжгүй юм гэж үзэж байгаа юм. Харин ковидын хүнд үеэ даваад эдийн засаг маань потенциалын өсөлтийнхөө хэвийн үед очиход энэ прогрессив татварыг бид дахиж өргөн барих эсэхээ бас судалж харах хэрэгтэй тэр үед. Ер нь бол яг орлогын шатлалтай холбоотой үе шаттай холбоотой батлуулж, ялгаатай татвар тогтоох нь бол мэдээж олон улсын зөв практик. Бид нар тэр лүүгээ л явж таараа. Бодлого бол маш тодорхой. Тэгэхээр харин ямар, хэдэн үе шатлалтай байх вэ? Хэзээ энэ хуулиа оруулах вэ? Яаж батлаад, яаж хэрэгжүүлээд явах вэ? ... /минут дуусав/

**Г.Занданшатар:**  Бааваагийн Баттөмөр гишүүн.

**Б.Баттөмөр:**  Төсөв бол хөгжлийн баримт бичиг. Урьд нь гарсан алдааг засах, шинэ зүйлээ дэмжих, татварынхаа бааз суурийг өргөтгөх, эдийн засгаа тэлэх гээд маш их олон арга хэмжээнүүдийн нийлбэр юм л даа. Тийм учраас энэ дээр бол тал талаас нь ярилцаж их сайн хийх ёстой гэж бодож байгаа. Буруу талтай хүрдтэй машины хувьд бол энийг багасгаж өгсөн нь дээр. Халтар сайдаа энд бол өнөөдөр Улаанбаатарчууд гэртээ харьж, ирэхдээ маш их хэмжээний цаг зарж байна шүү дээ. Энийг бол шийдэх нь зүйтэй гэсэн юм гэж байгаа юм. Татварын тогтолцооны хувьд бол Монгол Улсын төсвийн орлогыг нэмэгдүүлэх гол ажлуудын нэг нь бол энэ ялгавартай татвар тогтоох ийм асуудал байгаа юм. Тэгээд яах вэ? Ковидын үед бол зохимжгүй байж болно. Одооноос бэлтгэж байгаад тэр Засгаас оруулсан санал нь юу байгаа юм? Тэрийг судалж…/минут дуусав/

**Г.Занданшатар:**  Содномын Чинзориг гишүүн.

**С.Чинзориг:**  Ганц хоёр асуулт асууя. Хэрэглээний үнийн өсөлтийн түвшинг 6.7, 6 гээд ингээд тооцоод байна л даа. Би эртээд ч бас төсвийн анхны хэлэлцүүлэг дээр ярьж байсан. Энэ хэрэглээний үнийн түвшин чинь нэлээн нэмэгдэх юм биш үү? Одоо статистикийн гаргасан 2 дугаар улирлын мэдээгээр бол хэрэглээний үнийн түвшин 9.6 хувь байгаа. Энэ Замын-Үүд хаагдсантай холбогдуулаад бас өргөн хэрэглээний бараа бүтээгдэхүүний үнэ өсөх хандлага бол байх шиг байна. Энэ Ёндон сайд, Тавинбэх сайд эд нарын яриад байгааг бас сонсохоор суурь үнэ ч гэсэн бас хөдлөх тийм асуудлууд бас байгаа юм байна гэж хараад байгаа шүү дээ. Тэгэхээр цаашдаа энэ хэрэглээний үнийн түвшин нь 6.7 байна 2022 онд. 2023, 2024 онд 6 байна гэдэг чинь бол хэр баримжаатай тооцож байгаа юм бэ? Би бол энэнээс илүү өндөр тооцохоор, одоо яг байгаа энэ 9.6 чинь одоогийн нөхцөл байдалтай уялдуулаад тэгээд л суурь үнийн өсөлттэй холбоотой асуудал сайд нарын яриад байгааг сонсоход бол 9.6-аас буухгүй байх. Энийг Сангийн сайд юу гэж үзэж байгаа юм бэ?

Хоёрдугаарт, хэрэглээний үнийн өсөлт ийм өндөр түвшинтэй байгаа нөхцөлд нөгөө талдаа энэ ковидын нөхцөл байдал чинь халдварын голомт буурахгүй, нас баралт буурахгүй ийм хүнд байгаа нөхцөлд энэ иргэдийнхээ худалдан авах чадварыг дэмжих, өрхийн орлогыг дэмжих ямар бодлого 2022 онд баримтлах юм. Би бол нөхцөл байдал амаргүй байгаа учраас энэ иргэдийн цалин тэтгэврийг нэмэгдүүлэх, өрхийн амьжиргааг дэмжих чиглэлийн асуудлыг бас ярихаас өөр аргагүй л байна гэж бодоод байгаа юм. Одоо ингээд энэ хэрэглээний үнийн өсөлт, үнийн түвшин чинь нэмэгдээд байх юм бол бас л нэлээн асуудлууд үүснэ дээ.

Хоёр дахь асуудал нь 2023, 2024 оны төсвийн хүрээний мэдэгдэлд Засгийн газрын үйл ажиллагааны хөтөлбөрийг хэрэгжүүлэхтэй холбоотой асуудлууд хэр бас уялдаж орж ирж байгаа бол Жавхлан сайд аа? Бид чинь Засгийн газрын үйл ажиллагааны хөтөлбөрт маш олон тодорхой зорилтууд дэвшүүлчихсэн шүү дээ. Экспортын баталгааны сан байгуулж, экспортод бүтээгдэхүүн гаргаж байгаа аж ахуй нэгж байгууллагуудаа дэмжлэг олгоно. 3 ба түүнээс дээш ам бүлтэй өрхийг өрхийн ам бүлийн тооноос нь хамааруулан татварын хөнгөлөлт чөлөөт үзүүлнэ, баялгийн сантай болно. Жилд 1 их наядаас доошгүй хөрөнгө хуримтлуулна, хуримтлалын сантай болно. 150 мянган орон сууц барина. Хуримтлалын санг Нийгмийн даатгалын сантай бас уялдуулах замаар нийгмийн даатгалын шимтгэл төлөгчдийг урьдчилгаа төлбөргүйгээр орон сууцаар хангана. Энэ орон сууцынх нь хүү 4-6 хувийн хүүтэй байна. Мал аж ахуйн гаралтай бүтээгдэхүүний экспортыг дэмжих, нэмүү өртөг шингэсэн бүтээгдэхүүн үйлдвэрлэх үйлдвэрүүдийг бүс нутгуудад байгуулах замаар экспортын бүтээгдэхүүн гаралтыг нэмэгдүүлнэ. Малчдын орлогыг өсгөнө гээд бүр маш тодорхой олон зорилтууд дэвшүүлчихсэн л дээ. Хуримтлалын нэгдсэн сан байгуулна энэ тэр гээд. Тэгээд энэ зорилтууд маань хэзээнээс хэрэгжиж эхлэх юм бэ? 2022 оны төсөв дээр бол эдгээр зорилттой холбоотой нарийн юмнууд бол байхгүй байгаад байгаа яг хэрэгжүүлэх юм байна гэсэн юм. Тэгэхээр 2023, 2024 оны төсвийн хүрээний мэдэгдэлд энэ зорилтууд тусаж байгаа юу, үгүй юу. Тэгээд энэ зорилтууд маань хэдэн оноос хэрэгжиж эхлэх юм бэ? Төсвийн хүрээний мэдэгдэлд өөрчлөлт оруулж байгаа юм байна. Тийм учраас энэ Засгийн газрын үйл ажиллагааны хөтөлбөрт туссан энэ томоохон зорилтууд тусаж байгаа юу? Яг одоо хөдөлж эхлэх үү? Бүх ковидын нөхцөл байдал хүнд байна гээд Засгийн газрын үйл ажиллагааны хөтөлбөрт туссан юмнуудаа ингээд чимээгүй орхиод яваад байх уу? Яах ёстой юм бол доо?

**Г.Занданшатар:**  Болдын жавхлан Сангийн сайд.

**Б.Жавхлан:** Чинзориг гишүүний асуултад хариулъя. Хэрэглээний үний индекс бол Төв банкны бодлогоор явдаг. Төв банкны бодлогын зорилтот түвшнийг нь бид төсвийн хүрээний мэдээлэлдээ оруулаад ингээд явдаг. Энийг та их сайн мэдэж байгаа байх гэж бодож байна. Монгол банкны харж байгаагаар ирэх оны жилийн эцэст инфляцын түвшин 6.7 хувь байх нь. Энэ рүүгээ мөнгөний бодлого, зорилтот түвшин, бодлогоо чиглүүлнэ гэж харж, бодлогоо тодорхойлж. Энийг бол бид дэмжиж, хүлээн зөвшөөрч төсвийн хүрээний мэдэгдэлдээ оруулсан байгаа. Энэ бол ирэх жилийн тоо юм. Ирэх жилийн жилийн эцсийн тоо гэсэн үг.

Өрхийн орлогын хувьд хэдийгээр бид халамжаас хөдөлмөр лүү шилжинэ гэдэг томоохон төсвийн шинэчлэлийн хүрээнд сүүлийн жилүүдэд, мөн ирэх жилүүдэд ингээд явах хэдий ч энэ дунд ковидын эдийн засгийн үе гэдэг завсар гарч байгаа. Энэ завсар хугацаанд бид өрхийн орлогыг эдийн засгийн аюулгүй байдлыг хангах тал дээр маш олон бодлогуудыг 2020, 202 он дамжаад энэ төсвийн тэлэлт дунд амжилттай хэрэгжүүлж байгаа гэж харж байгаа юм. Ялангуяа төсөв дээр огцом урсгал зардал нэмэгдэж байгаа энэ хүүхдийн мөнгө байна. Жилдээ 1.4 их наяд төгрөг гэдэг бол халамжийн чиглэлийн маш томоохон зардал. Энэ яг ковидын хүнд үед бол халамж гэхээсээ илүү яг өрхийн түвшинд өрхийн орлогыг хамгаалж байгаа маш том эдийн засгийн тусламж болж байгаа. Энэ бол 2022 онд үргэлжилнэ, үргэлжилж байгаа. Мөн өрхийн орлогыг бид төсвийн хөрөнгө оруулалтаар дамжиж, дэмжих, эдийн засгаа сэргээх, сэргэлтийн бодлогуудын хүрээнд, мөн энэ 10 их наяд хөтөлбөрийн хүрээнд хийгдэж байгаа ажлууд шууд болон шууд бус замаар өрхийн орлогыг бол маш сайн дэмжинэ гэж харж байгаа юм. Ялангуяа хөрөнгө оруулалт дээр. Энэ хөрөнгө оруулалтуудын нийт 2.6 их наяд байна. Шилжих 1, шинээр хийгдэх 1.1, концессын өр төлбөр 303 тэрбум гээд. Энэ ажлуудын цаана маш олон компаниуд цалинтай орлоготой байна. Маш олон өрхүүд орлоготой, эдийн засгийн тогтвортой ийм орлого бий болох нь гэж ингэж харж байгаа юм.

Мөн халамж дээр ч гэсэн тэр. Хөдөлмөр, нийгмийн хамгааллын сайдын оруулж ирж байгаа шинэ багц хуулиуд дээр халамжийг хөдөлмөр лүү шилжих, за үүнийг дэмжих томоохон өөрчлөлтийн ийм бодлогууд явж байгаа. Тийм учраас өрхийн түвшинд орлогыг бол аль болох хөдөлмөр бүтээмж гэсэн ийм төсвийн агуулгаар бид дэмжиж явуулна.

Засгийн газрын мөрийн хөтөлбөрүүдээс та өөдрөг хараарай. Нэлээн ажлууд байгаа шүү. Энэ бүх ажлуудыг нь дурдах юм бол миний минут хүрэхгүй, таны минут ч хүрэхгүй болж таарах байх. Энэ талаар бид бүр зориуд танд мэдээллүүдийг гаргаж өгч хэдэн хуудас ч хамаагүй ийм тайлан танд хүргүүлье. Хүргүүлье. Ялангуяа энэ орон сууц тал дээр бол томоохон ажлууд хийгдэж байгаа шүү. Энэ дэд бүтцийн хөрөнгө оруулалтууд чинь ихэнх нь ялангуяа Барилга, хот байгуулалтын сайдын багц дээр байгаа. Энэ бол газрын доорх дэд бүтцийн ажлууд байгаа. Тэрний үзүүр дээр нь энэ орон сууцжуулах ажлууд явагдана. Энэ дэд бүтцүүд нь хийгдсэнээр тэнд баригдах барилга, орон сууцны өртөг нь хямдарна. Дээрээс нь бид энэ ипотекийн зээлийн 6 хувийн энэ бодлогыг энэ жил маш хүчтэй…/минут дуусав/

**Г.Занданшатар:**  Болдын Жавхлан сайд гүйцээгээд хариулъя.

**Б.Жавхлан:** Тэгэхээр орон сууц талдаа бол ингээд нэлээн хүчтэй идэвхтэй явж байгаа шүү. Баялгийн сан, энэ хуримтлалтай хүүхэд гээд манай томоохон ийм бодлогууд бол 2022 оны төсөв дээр орж ирж байгаа. Баялгийн сангийн тухай хууль удахгүй орж ирнэ. Эрдэс баялгийн биржийн тухай хууль удахгүй орж ирнэ. Энэ экспортыг нэмэгдүүлэх тал дээр ирэх жил бол бид үнэхээр экспортоо нэмэгдүүлж, хэрвээ чадахгүй бол энэ бидний төсөвлөж байгаа орлого, төсөвлөж байгаа зарлагууд гүйцэтгэл муутай гаргах маш томоохон эрсдэл байгаа. Тийм учраас экспорт дээрээ бид маш онцгой анхаарна. Ялангуяа манай газрын баялгийн түүхий эдийн экспортууд дээр ирэх жил бол нэг өдөр ч гэсэн бидэнд маш үнэтэй байх болно. Тэгээд Засгийн газар бүхий л яамдууд маань бүх сувгаараа хамтарч энэ дээр бүх хүчээ дайчилж ажиллана аа Чинзориг гишүүн ээ. Баярлалаа.

**Г.Занданшатар:** Чинзориг гишүүн тодруулна.

**С.Чинзориг:** Тэр Засгийн газрын үйл ажиллагааны хөтөлбөр хэрэгжилттэй холбоотой юмыг надад цаасаар өгөөд яах вэ дээ. Тэр чуулган дээрээ олон түмэндээ л яг хэрэгжиж байгаа үгүй гэдгээ л ярих хэрэгтэй шүү дээ. Тэр чинь надад хэрэггүй. Би мэдэж байгаа баримжаагаар.

Хоёр дахь асуудал. Энэ нөгөө Ирээдүйн өв сангийн тухай хуульд өөрчлөлт орохоор чинь би жаахан гайхаад л байгаа юм. Одоогийн Ирээдүйн өв сангийн тухай хуулиар чинь бол нөхөн сэргээгдэхгүй байгалийн баялгийн орлогыг өнөө үе болоод хойч үедээ тэнцвэртэй хуваарилах зарчмыг хэрэгжүүлэхэд энэ хуулийн зарчим, зорилго оршино гэсэн тодорхойлолттой. Тэгээд хүүхдийн хуримтлалыг хүүхдийн мөнгө тийш нь хийх яах вэ дээ. Хуримтлал болгож байгаа хэсэг нь болох байх. Ингээд 7 сарын 1 хүртэл 100 мянган төгрөгийг бэлнээр олгоод 7 сарын 1-нээс хойш 50 хувийг нь бэлнээр олгох юм байна шүү дээ. Тэгэхээр энэ маань яг тэгээд Ирээдүйн өв сангийн сангаасаа бэлэн мөнгө гараад байх нь байна зөв үү? Хэр оновчтой юм бол? Зарчим бас агуулга алдагдах буюу хуримтлал хэсэг нь бо…/минут дуусав/

**Г.Занданшатар:**  Жавхлан сайд хариулъя.

**Б.Жавхлан:** Энийг бол 100 хувь зөв гэж харж байгаа. Ирээдүйн өв сангийн бид өнгөрсөн жилээс төрийн сан дотроо нэгдсэн нэг сангийн зарчмаар аваад явж байгаа. Гэхдээ ковидын энэ хүнд үед энэ хүүхдийн мөнгийг бид урсгал зардал дээрээсээ цааш үргэлжлүүлж авч явахад төсвийн тэлэлтийн бодлоготойгоо бид уялдуулах ямар ч боломжгүй урсгал зардал маань ч дийлэхгүй юм хүнд үе. Тийм учраас дээрээс нь мөн энэ төрийн сан дотор Ирээдүйн өв сангийн эх үүсвэр маань урсгал зардлаа санхүүжүүлээд яваад байгаа. Ийм нөхцөл байдал бол цаашид бас удаан үргэлжлүүлэх нь буруу юм гэж ингэж харж байгаа юм. Эх үүсвэр талдаа ч тэр. Мөн таны саяны хөндсөн Ирээдүйн өв сангийн яг өөрийнх нь концепцтой яв цав нийцнэ гэж харж байгаа. Одоо үедээ ч зарцуулна хэрэглээн дээрээ…/минут дуусав/

**Г.Занданшатар:** Бадмаанямбуугийн Бат-Эрдэнэ гишүүн.

**Б.Бат-Эрдэнэ:** За баярлалаа. Би нэг асуулт асууя. Тэгэхээр 2022 оны төсөв бол хөдөлмөр, бүтээмж, өсөлтийг дэмжих бодлого дэвшүүлээд, тэгээд хөгжлийн төслүүдийг эхлүүлнэ, эдийн засгийг сэргээх дэд бүтцийн төслүүдийг нэн тэргүүнд хэрэгжүүлэх, төрийн өмчит компанийн засаглалыг сайжруулж, бүтцийн өөрчлөлт хийх, төрийн байгууллагууд хэмнэлтийн горимд ажиллах, цомхон, чадварлаг, хариуцлагатай төрийн алба бүрдүүлэх, бүх иргэдээ урьдчилан сэргийлэх үзлэгт хамруулах, хүүхдийн хуримтлал үүсгэх, халамжаас татгалзах, хөдөлмөрт шилжүүлэх, шинэчлэл хийх, Улаанбаатар хотын түгжрэл гээд ийм зорилтууд тавьсан байгаа. Тэгээд эндээс халамжаас хөдөлмөрт шилжихтэй холбоотой ямар бодлого, зорилт тодорхой, ямар асуудал оруулж ирж байна. Үнэхээр энэ бол амьдралд тулгамдсан ийм асуудал мөн үү гэвэл мөн шүү. Тэгээд бид нар бол их дээгүүр илээд, нэлээн дээгүүр сэвээд байдаг. Яг бодит байдал дээр амьдралд хэрэгжүүлж байгаа сайн жишээ, Тухайлбал, өнөөдөр нөхөн сонгуулиар Улсын Их Хурлын гишүүнээр сонгогдсон манай Идэрбат аймгийн Засаг даргаар ажиллаж байхдаа хөдөө аж ахуйн салбар луу ажлын байр нэмэгдүүлэх тодорхой бодлогыг хэрэгжүүлээд бодит амьдрал дээр хэрэгжчихсэн. Маш сайн жишээ. Тодорхой ямар чиглэл баримталж байна? Үнэхээр хаана ч ажиллах хүчний дутагдалд орчихсон. Зөвхөн ажил хийх сонирхолгүй байна гээд хаагаад орхичих биш бодит нөхцөл байдлыг судлаад энд тодорхой бодлого гаргаж хэрэгжүүлэх, тодорхой үр дүн гаргах ийм шаардлага байгаа юм. Тэр дээр Ариунзаяа сайд хариулах уу, хэн хариулах юм тодорхой хариулт өгөөч.

Энэ төрийн албыг төрийн бүх шатны төрийн байгууллагуудыг хэмнэлтийн горимд шилжүүлнэ. Төрийн алба цомхон, чадварлаг болно гэдэг ийм зорилт дэвшүүлээд байгаа юм. Энэ хүрээнд энэ яамдын сайдууд ямархуу арга хэмжээ авч хэрэгжүүлэхээр төлөвлөж байгаа юм. Яг бодит байдал дээр багаа бүрдүүлнэ гээд л баахан гаднаас хүмүүс авчирч хийгээд тэгээд хоорондоо үхрийн эвэр шиг шуудайд хийсэн үхрийн эвэр гэдэг шиг ийм байдалтай юмнууд мэр сэр дуулдаад байгаа шүү. Энийг би өчигдөр төрийн албаны зөвлөлийн мэдээллийг Ёс зүй, сахилга хариуцлагын байнгын хороон дээр мэдээлэл хийсэн, сонсон. Энэ дээр яригдсан ийм тодорхой асуудал шүү, зарим нөхдүүд та нар энэ урдаас хараад сууж байгаа Засгийн газрын нөхдүүд баруун, зүүнээ мэдэхгүй нөхдүүд олон байгаа шүү. Цааш нь ярих юм бол энэ цаг хугацаа багтахгүй учраас энийг ингээд товчилъё. Бодит байдал дээр бол энэ хөдөө аж ахуйн чиглэлийн юм нэлээн тулгамдсан юм байна. Энэ дэлхийн олон улсын судалгааны байгууллага, ялангуяа энэ хүнсний бараа бүтээгдэхүүний үнэ бол энэ ковидын нөхцөл байдалтай холбогдуулаад буурахааргүй ийм байдалтай байна. Дээр нь тээврийн зардал дунджаар 2-3 дахин өссөн. Энэ бол ирэх ондоо буурахгүй. Энэ чинь манайд асар их хүнд нөлөөлөл үзүүлж байгаа юм. Тэгээд үүний цаад талд бол иргэдэд ирэх ачаалал дарамт асар их нэмэгдэхээр байна. Энийг Сангийн сайд юу гэж тооцож үзсэн юм бэ? Хамгийн наад захын жишээ энэ 1 сарын 1-нээс дулаан, цахилгааны төрөөс хариуцаж байгаа энэ ажил зогсоно. 4 сараас бүх төрлийн банкны зээл, хүү юмнууд нэхэгдээд эхэлнэ. Ингээд энэ аж ахуйн нэгж байгууллагууд иргэдийн ачаалал тэгээд өрхийн орлого, амаргүй нөхцөл байдалтай. Одоогийн байж байгаа байдлаар бол энэ ковидын нөхцөл байдал бол бас амаргүй байгаа учраас энэ дээр ямар бодлоготой байгаа юм бэ? Энэ төсөв…/минут дуусав/

**Г.Занданшатар:** Ариунзаяа сайд. 92.

**А.Ариунзаяа:** Бат-Эрдэнэ гишүүний асуултад хариулъя. Халамжаас хөдөлмөрт шилжье гэдэг томоохон зорилтыг дэвшүүлж байгаа. Энэ дотроо хэн халамж хүлээж авч байна вэ? Түүн дээрээ бас судалгаа, анализ хийгээд тэдгээр иргэд дээр ямар ур чадвар суулгах вэ, ямар ажлын байранд зуучлах вэ гэдэг дээр тусгайлсан бодлогуудыг дэвшүүлээд явж байна. Өнгөрсөн оны мөн үетэй харьцуулахад жишээлбэл, хүнс тэжээлийн дэмжлэг авч байгаа иргэдийг аваад үзэхэд 20 мянган хүнээр буурсан ийм амжилтыг бас бид хамтдаа бий болгоод байна. Нэн ялангуяа Хэнтий аймаг бол бас маш сайн ажилладаг. Хэнтий аймгийн Баян-Овоо сум бол хүнсний толгой авдаггүй сум байгаа. Тэгээд яг хүнс тэжээлийн дэмжлэг авч байсан иргэд дээрээ тулж ажиллаад ажил хөдөлмөр зуучлаад ингээд явж байгаа нь бол өөрөө маш сайн хэрэг.

Цаашлаад бол бид нарзорилтот хөтөлбөрүүдээ хөдөлмөр эрхлэлтийг дэмжих сангаасаа явуулж байгаа. Хөдөлмөр эрхлэлтийг дэмжих сан жилдээ бол 100 тэрбум төгрөг тавигддаг. Өмнө нь бол 72 тэрбум нь мэргэжлийн боловсрол, сургалтын салбар луу явдаг байсан. Энэ салбар маань Боловсролын яам руу шилжиж байгаатай холбогдуулан эдгээр төсөв хөрөнгө нь Боловсролын яаманд харьяалагдаад. Хөдөлмөр эрхлэлтийг дэмжих сан нь бол цэвэр хөдөлмөрийн зах зээл рүүгээ орж ирэх, үндсэндээ өмнө нь зарцуулж байсан төсөв маань 3 дахин нэмэгдэж яг зорилтот бүлэгтээ хүрэх нь гэсэн ийм агуулга бол явж байна. МСҮТ, коллежийн сургалтын тэтгэлгийн зарчмыг ч гэсэн бас зарчмын шинэ өөрчлөлт хийж байгаа нь өөрөө өнөөдөр яг сар болгон 200 мянган төгрөг үнэ төлбөргүй суралцуулж байгаа, үнэ төлбөргүй оюутан дотуур байранд байгаа, үнэ төлбөргүй бас хоол ундаа ч гэсэн хангалттай авч байгаа, тэгээд дээрээс нь 200 мянган төгрөг өгөх нь өөрөө яг хөдөлмөр эрхлэлтийг нь бол дэмжиж байгаа хэлбэр биш, харин халамжийн хэлбэр болоод байгаад боловсролын сайд энэ бодлогоо дэвшүүлж байгаа. Төгсөхөд нь нэг удаа яг гарааны бизнес гараан дээрээ гарахад өөрийнхөө тоног төхөөрөмжөө авах, тэр ажлын байраа бий болгоход нь дэмжлэг үзүүлье ээ гээд. Тэгэхээр үндсэндээ манайх МСҮТ, политекникийн коллежоор төгсөж байгаа хүүхдүүд ч гэсэн ажлын байраараа хангагдаад. Энэ бас халамж хүртэж байгаа хүмүүс бас буурах нь гэсэн ийм агуулгууд бол явж байгаа. Хөдөлмөр эрхлэлтийг дэмжих сангийн хөтөлбөрүүдээ бас өргөжүүлээд тусгайлсан эмэгтэйчүүдэд зориулсан хөтөлбөрийг гаргахаар төлөвлөн ажиллаж байна. Мөн түүнчлэн манай хөдөлмөр эрхлэлтийг дэмжих сангаас олгож байгаа зээлийн хэмжээ нь бол яг банкнууд дээр зээл авахад яг барьцаа хөрөнгөгүй яг үнэхээрийн яг зорилтот бүлэг байгаад байдаг. Тэгээд яг тэдгээр иргэддээ олгож байгаа зээл тусламжийг ч гэсэн тодорхой хэмжээнд нэмэгдүүлээч гэдэг агуулгыг байнга хүсэлтийг тавьдаг байгаа. Тэгээд манай энэ 100 тэрбум нь үндсэндээ нэмэгдэж байгаа учраас, агуулгаараа нэмэгдэж байгаа учраас энэ зээлийн хэмжээгээ ч гэсэн бид нар нэмэгдүүлэх тал дээр бас анхаарч ажиллана аа. За баярлалаа.

**Г.Занданшатар:** Болдын Жавхлан сайд нэмж хариулъя.

**Б.Жавхлан:** Бат-Эрдэнэ гишүүний асуултад хариулъя. Бид 2020, 2021 он дамжаад ковидын хүнд үед гол нийгмийн суурь салбарууд мөн өрхийн орлогыг хамгаалах, аж ахуйн нэгжүүдээ дэмжих, төсвийн маш олон багц арга хэмжээнүүдийг авлаа. Өнгөрсөн жил 2.6 их наяд төгрөгийн төсвийн багц арга хэмжээ авсан. Энэ жил 4.3 их наяд төгрөгийн багц арга хэмжээ авч байгаа юм. Үүнээс ирэх жил хүүхдийн мөнгө үргэлжилнэ. Үндсэндээ бүтэн үргэлжилнэ. Цахилгаан дулааны мөнгө бол 12 сарын 31 гээд дуусна. Таны хэлж байгаа бол зөв үнэн. Энэ бол 7 сарын 1 гээд дуусах ёстой байсан. Ингээд Засгийн газрын шийдвэр гаргаад энийг энэ он дуустал үргэлжлүүлье, ковидын нөхцөл байдал бас хүнд байна, яах нь тодорхойгүй байна гээд. Ирэх жил бол харьцангуй эдийн засгийн болон эрүүл мэнд, ковидын нөхцөл байдал сайжирна, хорио цээрийн дэглэм буурна. Эдийн засаг маань харьцангуй чөлөөтэй байна. Гадаад худалдаа энэ хилийн нэвтрэн өнгөрүүлэх чадварууд сайжирна гэж харж бид 2022 оныхоо төсвийг төлөвлөж ингэж Их Хуралд өргөн барьсан байгаа юм. Тэр дунд би дахиад хэлье. Хүүхдийн мөнгө үргэлжлэх нь бол энэ өрхийн орлогын түвшинд бол томоохон дэмжлэг болж үргэлжилнэ. Дээрээс нь яг энэ хүйтний улирал дуустал сайжруулсан түлшний хямдрал мөн үргэлжлэхээр байгаа. Дээрээс нь эдийн засгаа сэргээх, хувийн хэвшлээ дэмжих, ялангуяа жижиг дунд үйлдвэрлэгч нарыг дэмжих, жижиг бичил бизнес эрхэлдэг иргэдээ дэмжих зорилготой 10 их наядын хөтөлбөр маань үргэлжилнэ. Энэ жил эхлүүлсэн энэ эдийн засгийн арга хэмжээ маань бол цаг үеэ олсон түүхэн үүргээ бол гүйцэтгэж байгаа гэж Засгийн газар үзсэн. Тийм учраас үүнийг ач холбогдлыг нь хамрах хүрээг нь тэлж ирэх жил үргэлжлүүлнэ. Ялангуяа аа бизнес эрхлэгч иргэдийн дунд хүлээлт, эрэлттэй байдаг ажлын байрыг дэмжих 3 хувийн хүүтэй зээл, ипотек болон төв банкны репо санхүүжилтүүдийг ирэх жил үргэлжлүүлнэ. За тэр дундаа онцолж хэлэх юм бол 3 хувийн хүүтэй ажлын байрыг дэмжих зээлийг энэ жил зөвхөн ажлын байрыг хамгаалах зорилготой эргэлтийн хөрөнгөөр олгож байсан бол ирэх жил эргэлтийн хөрөнгө нэмэх нь хөрөнгө оруулалтын зориулалтаар үргэлжилнэ.

Дээрээс нь хөдөө аж ахуй, газар тариалан, мал аж ахуй эрхэлдэг айл өрхүүддээ хөнгөлөлттэй энэ зээлийн хөтөлбөрүүд ирэх жил үргэлжилнэ. Тийм учраас шууд халамжийн гэхээсээ илүүтэйгээр хөдөлмөр бүтээмжийг нь үнэлсэн, бизнесийн үйл ажиллагааг нь дэмжсэн Засгийн газрын хөтөлбөрүүд үргэлжилнэ. Эдгээрээс бол маш тодорхой, ирэх оны төсөвт суусан байгаа. За баярлалаа.

**Г.Занданшатар:**  Бадмаанямбуугий Бат эрдэнэ гишүүн тодруулж асууна.

**Б.Бат-Эрдэнэ:** Бидний ер нь авч хэрэгжүүлэх энэ бодлого чиглэл энэ ковид цар тахалын нөхцөл байна. Энэ үүсээд байгаа хүндрэлүүдийг тооцож үзэж, өрхийн амьжиргаа, өрхийн орлогыг нэмэгдүүлэх, иргэд рүүгээ чиглэсэн энэ бодлогыг л цогцоор нь авахгүй бол байдал нөхцөл амаргүй байж мэдэхээр ийм төлөв байгаа. Энийг би мэдэмхийрээд хэлээд байгаа юм биш. Энэ бүх судалгааны байгууллагууд гаргасан. Энэ дүгнэлт дээр чинь хэлж байгаа шүү дээ. Ариунзаяа сайд та тодруулаад хэлээч. Хөдөлмөр эрхлэлтийг дэмжих тухай хуулийн нэмэлт, өөрчлөлтийн шинэчилсэн найруулга энд би 2 удаа ажлын хэсэгт нь орж ажиллаж байсан юм. Тэгээд бид нар бол Хөдөлмөр эрхлэлтийг дэмжих сангийн зээлийг барьцаагүйгээр банк өгөөд, тэгээд хөдөлмөр эрхлэлтийг дэмжих сангаас хүүгийн төлөө явж байгаа. Энэ ер нь хэр үр дүнтэй байна вэ? Энийг нэг хэлж өгөх бололцоо байх уу?

**Г.Занданшатар:** Ариунзаяа сайд. 92.

**А.Ариунзаяа:** Хөдөлмөр эрхлэлтийг дэмжих сангаас олгогдож байгаа жижиг зээлүүд бол мэдээж яг иргэддээ бол маш их хэрэгцээтэй, тэгээд хүртээмжээ жаахан нэмэгдүүлээч л гэдэг асуудлыг тавьдаг юм. Эргүүлээд эмэгтэйчүүдэд зориулсан хөдөлмөр эрхлэлтийг дэмжсэн хөтөлбөрийг тусгайлж бас гаргаач гэдэг хүсэлтийг ирүүлдэг байгаа. Тэгэхээр үүн дээр бид нар бас илүү анхаараад мөн олгож байгаа зээлийн хэмжээ нь 20 сая хүртэл байгаад байдаг тэгээд үүнийг бас тодорхой хэмжээнд нэмэгдүүлж өгөөч. Тэгэхгүй бол бол ер нь яг тоног төхөөрөмжөө аваад бас их дутмаг байгаад байна гэдэг л асуудлыг дэвшүүлээд байдаг. Тэгээд энэ дээр би танд яг нөгөө олголт болоод эргэн буцаалт буцаан төлөлт болоод үр дүнгийн талаар тусгайлсан мэдээллийг хүргэе.

**Г.Занданшатар:** Одоо Жигжидийн Батжаргал гишүүн.

**Ж.Батжаргал:** Баярлалаа. Тэгэхээр төсвийн хүрээний мэдэгдэл, төсвийн төсөөллийн талаар орж ирсэн материалыг нэлээн судалсан. Төсвийн байнгын хороон дээр бас байр сууриа илэрхийлсэн. Яах аргагүй төсвийн хүрээний мэдэгдэл төсөөллөө бид нэлээн хатуу барих ёстой юм. Гэхдээ давагдашгүй хүчин зүйлийн улмаас зайлшгүй өөрчлөлт орох шаардлага үүссэн байна. Зарим талаараа бид бэлтгэл, зохион байгуулалт гэдэг юм уу, бэлэн байдлаа бүрэн хангаж чадаагүйтэй холбоотой юм гэж ингэж үзэх ёстой. Гэхдээ бид ингэж болдог юм гэдэг зарчмаар байнгын өөрчлөлтийн тухай асуудал бодож боломгүй. Тэгэхээр ковидтой бид ер нь бас хамт амьдрах тухай, бас жоохон хугацаа байгаа тухай мэргэжлийн байгууллагууд дуугараад байна л даа. Тийм учраас 2022 гэдэг юм уу, 2023 гэдэг юм уу 2024 онуудад ковидтойгоо амьдрахад магадгүй юм байна, эрсдэл юмнуудаа зөв тооцох ёстой юм байна. Тийм учраас энэ эдийн засаг, нийгмийн үндсэн үзүүлэлтүүдээ зөв тооцож, түүнийгээ хангах, удирдлага зохион байгуулалтын бэлтгэлийг нь бүрэн хангаж ажиллаж байж жоохон тогтвортой явах ёстой юм гэдэг рүүгээ илүү анхаарах ёстой. Ингээд харах юм бол бидэнд 3, 4 гол зүйл байх шиг байгаад байгаа юм гэж.

Нэг. Давын өмнө ерөөсөө энэ тээвэрлэлт, нэвтрүүлэх чадварынхаа асуудлыг бид сайжруулахгүйгээр бол ерөөсөө энэ хүнд байдлыг давахад нэлээн түвэгтэй юм байна аа. Бид боловсруулах салбарыг хөгжүүлье. Барья гээд олон юм ярьж байгаа. Уул уурхайн салбар дээрээ ч, хүнс, хөдөө аж ахуйн салбар дээрээ ч гэхдээ бид нарын эхлүүлж байгаа ажил, бид нарын ярьж байгаа энэ цаглавар дотор яг бүрэн бас ашиглалтад орчхож чадахгүй. Тэгэхээр ойрын 2, 3 жилд бол бид яах аргагүй уул уурхайн бүтээгдэхүүнийг экспортын асуудал, хөдөө аж ахуйнхаа үйлдвэрлэл дээр л түшиглэх юм байна гэдэг нь тов тодорхой байгаа учраас энэ уул уурхайн бүтээгдэхүүнийхээ дэлхийн зах зээлийн үнэ ханш, эрэлт гайгүй байгаа энэ цаг үед дэвшүүлээд байгаа энэ зорилтуудынхаа хүрээнд хүргэж гаргах тухай л асуудал байна. Ингэхийн тулд бидэнд тээвэрлэлт, нэвтрүүлэх чадвар хэрэгтэй байна. Өнөө олон төмөр замуудыг яаж хэдүүлээ, цаг хугацааг нь нааш нь татаж холбох вэ? Энэ асуудалд ер нь ямар бодлого чиглэл, ямар хөрөнгө тусав, яаж хэлцэл юмнууд хийгдэв энийг их бодооч, анхаараач. Тайлбар авъя.

Дараагийн нэг зүйл бол бас буцаад энэ дотоодод байгаа энэ бараа бүтээгдэхүүний чинь үнэ өсөлтөд гол нэр төрлийн бараа бүтээгдэхүүн импортлолт дээр бас байгаад байгаа юм билээ. Энэ импортолж байгаа бүтээгдэхүүнүүдийн бүрэн хэмжээнд орж ирэхгүй байгаатай холбогдуулаад үнэ юмнууд өсөөд байгаа. Тэгэхээр энэнээсээ гаргахын тулд дахиад л энэ гаднаас орж ирэх бүтээгдэхүүнийхээ асуудлыг бид онцгой анхаарч өөрсдөө үйлдвэрлэж чадахгүй байгаа, хангаж чадахгүй байгаа бүтээгдэхүүнүүдээ бүрэн авах тал дээр онцгой анхаарах ёстой юм гэж. За ер нь үндэстэн гэж байгаа бол магадгүй зарим импортоор орж ирж байгаа бараа бүтээгдэхүүнүүдийг энэ хүнд цаг үед тодорхой хэмжээнд хязгаарлаж ер нь болохгүй юу. Ингэвэл үндэстнээрээ бас хүнд цаг үеийг хохирол багатай давчих юм биш байгаа даа гэсэн нэг ийм санаа байгаад байгаа юм аа. Энийг хармаар байна гэж. Энэ дээр бас тайлбар авъя.

Хоёр дахь зүйл бол яах аргагүй бид баялаг бүтээлтийн тухай асуудал байгаад байгаа. Одоо энэ жил бид их сайн ажиллалаа гэж хардаг. Дан ганц төсвийн чадамж боломж харалгүйгээр, бас банкны системийн актив тэр хуримтлалыг эдийн засаг руу оруулж ирсэн тэр 10 их наядын хөтөлбөр бол том хөтөлбөр болсон гэж. Энийг гэхдээ бид бүрэн гүйцэд бодлоготойгоор ашиглаж чадсан уу гэвэл харах зүйл байгаад байгаа. Зорилтот хөтөлбөр хэрэгжүүлмээр санагдаад болж өгөхгүй байгаа.

**Г.Занданшатар:** Жавхлан сайд хариулах уу?

**Б.Жавхлан:** Батжаргал гишүүний асуултад хариулъя. Их чухал бодлогын асуудлууд хөндлөө. Үнэхээр яг саяны таны тавьсан асуудлууд бол үнэхээр тулгамдсан бөгөөд бидэнд бас сургамжтай хойшдоо дахин бас ийм дахин даагдашгүй хүчин зүйлс дараагийн сорилт ирэх юм бол даван туулах, эсэргүүцэх, ийм эдийн засаг болон дэд бүтцийн салбаруудаа хүчтэй болгох гэдэг маш том сургамж бидэнд ирж байна. Дэлхий нийтээрээ л энэ руу анхаарах боллоо. Үнэхээр үнэн. Яг энэ тээвэрлэлт хилийн нэвтрэн өрүүлэх чадвараас болж бид маш хүнд цохилт авч байна. За энэ тал маань ямар тийм, сул техникийн хувьд ч сул, газар зүйн байрлалын хувьд ч гэсэн дээ маш өрөөсгөл нэг сувгаар хойд урдаасаа гадаад худалдаагаа хийдэг. Дээрээс нь манай улсын эдийн засаг маань, ер нь бол гадаад худалдааны эдийн засаг. Уламжлалт хөдөө аж ахуй, мал аж ахуйн салбар байдаг, гэхдээ гол сектор маань ерөөсөө гадаад худалдаан дээр тогтож байна. Дээрээс нь сүүлийн үед манай эдийн засаг тэлж байгаа гол салбар бол уул уурхай, түүхий эдийн экспорт руу шилсэн гадаад худалдаа. Эндээс шалтгаалж байдаг гэтэл энэ маань өөрөө хилээрээ гарч чадахгүй байгаа. Цаад талд нь эрэлт нь байгаад байдаг. Бид нар үнэ цэнтэй яг ийм үед нь хилээр гаргаж чадахгүй маш их боломж алдаж байгаа юм. Энэ бол үнэхээр үнэн бөгөөд харамсалтай ийм зүйл байгаа юм. Тийм учраас ирэх жилүүдэд энэ хилийн нэвтрэн өнгөрүүлэх чадвар урд хойд, маш олон боомтууд дээр хийгдэж байгаа бүтээн байгуулалтуудыг яаралтай дуусгах, энэ боомтуудаар нэвтэрч өнгөрөх төмөр зам болон хүнд даацын маш олон сайн ухаалаг гарцуудыг богино хугацаанд нэвтрүүлэх ийм ажлуудыг бид богино хугацаанд хийх шаардлагатай болж ирж байна. Энэ талаар бол 2022 оны төсөв дээр бол нэлээд ажлууд хийгдэнэ. Эхэлсэн ажлуудаа дуусгана гэж харж байгаа. Миний мэдэж байгаа, хариуцдаг салбарын хувьд бол гааль байна. Гаалийн нэвтрэн өнгөрүүлэх хурд, хүнд суртал энэ бүх зүйлийг хилийн боомтын бусад байгууллагуудтай уялдуулж нэгтгэх, экспортлогч нарт маш хөнгөлөлттэй, хөнгөн шуурхай үйлчилдэг болгох. Манайх энэ хүний хөгжлийн индексээрээ 100 дотор байдаг бол энэ хилийг нэвтрэн өнгөрүүлэх хурдаараа 180 улсаас 150-д нь байгаад байгаа юм. Энэ бол гадаад худалдааны эдийн засагтай улсын хувьд бол маш харамсалтай, бүгд хохиролтой тоо юм. Энэнээс чинь болоод манайд томоохон бүтээмж бий болгодог гадаадын хөрөнгө оруулалт бүхий үйлдвэрүүд ерөөсөө орж ирэхгүй байгаад байгаа юм. Ерөөсөө амарчлаад л эрсдэл даах чадвар өндрөөр нь уул уурхай руу орж ирчхээд түүхий эд нь байгаад байхад манайд зэсийн чип хийдэг жижиг эм нетрон бүтээгдэхүүн гаргадаг үйлдвэрүүд орж ирэх бүрэн боломжтой боловч манай эрчим хүчний, дулааны энэ хэрэгцээг хангаж чадахгүй байгаа нь хязгаарлагдмал байдал хилийг нэвтрэн өнгөрүүлэхийн хурд, тээвэр, ложистикийн байдлаас болоод ийм үйлдвэрүү манайд баригдахгүй байгаад байгаа юм. Тэгэхээр бид нар энэ эдийн засгийн тэлэлтийг хязгаарлаад байгаа энэ асуудлууд руугаа ойрын жилүүдэд онцгой анхаарч ажиллая гэж бид бодлогоо төлөвлөж байгаа.

Импортоос болоод яг тээвэр ложистикийн энэ нэвтрэн өнгөрүүлэх чадвараас хурдаас болоод урд хилүүд, хойд хилүүд маань хаагдаад байгаа юм. Биднээс өнгөрсөн жил бид өөрсдөө мэдээд хэлээ хаагаад 2 хөршөөсөө айгаад байсан бол энэ жил эсрэгээрээ байгаад байна. Энэнээс болоод яг импортын ийм түр зуурын хилийн шалтгаантай шок гүйснээс болж өргөн хэрэглээний барааны үнэ дээр огцом өсөлтүүд гарч байна. Энийг бид түр зуурын байлгахын тулд энэ хилийн нэвтрэн өнгөрүүлэх чадвар дээр хэвийн байдалд нь оруулах дээр онцгой анхаарч, Засгийн газар бүх чадлаараа ажиллаж байна.

**Г.Занданшатар:** Жигжидийн Батжаргал гишүүн тодруулъя.

**Ж.Батжаргал:** 10 их наядын хөтөлбөрийг энэ жил үргэлжлүүлэх юм байна лээ. Тэгэхээр зэрэг хамгийн түрүүн зорилтот хөтөлбөр хэрэгжүүлмээр байгаад байгаа юм. Халамжаас, хөдөлмөрт шилжье гээд бид том үзэл баримтлал, зорилт тавьж байгаа энүүнийгээ бид энэ ажилгүйдэл ядуурлыг бууруулах, жижиг дунд үйлдвэрлэлийг хөгжүүлэх асуудалтайгаа уямаар байгаад байгаа юм. Тэгэхээр зэрэг тэр 10 их наяд дотроосоо яг энэ үйл ажиллагааг хэрэгжүүлэхтэй холбогдсон үйл ажиллагаа нь 100 тэрбум төгрөг ч гэдэг юм уу, яах аргагүй хөдөө аж ахуйн салбар энэ хүнд цаг үед биднийг авч явж байна, хүнстэй байлгаж байна, амь амьжиргаа маань болж байна. Тэгэхээр энэ малын үүлдэр угсааг сайжруулах, үйл ажиллагаанд нь зориулж яах аргагүй 50 тэрбум төгрөгөө ч гэдэг юм уу, эрчимжсэн мал аж ахуйн хөгжлийг хангаж, төв суурингийнхаа сүү, махны хэрэгцээг хангая гэдэг бодлогын хүрээнд100 тэрбумаа ч гэдэг юм уу яг ийм тов тодорхой зорилтот хөтөлбөр хэрэгжүүлж байж…/минут дуусав/

**Г.Занданшатар:** Санал хэлчихлээ дээ. Цэндийн Сандаг-Очир гишүүн.

**Ц.Сандаг-Очир:** За баярлалаа. Төсвийн тогтвортой байдлын тухай хуулийг 2010 онд баталснаас хойш мөрдүүлснээс хойш 11 удаа төсвийн хүрээний мэдэгдлийг баталж байгаа юм байна. Зөвхөн энэ жил анх удаа бас ингэж 2 дахь удаагаа төсвийн хүрээний мэдэгдлийг баталж байгаа юм байна. За энэ нь бол манай Сангийн яам дотоодын нийт бүтээгдэхүүнийхээ хэмжээ, эдийн засгийнхаа өсөлтийн бодит байдлыг бодитой тооцож чадаагүйгээс энэ төсвийн хүрээний мэдэгдэл 2023-2024 оны төсвийн төсөөллийн хуулийг дахин оруулж ирж хэлэлцүүлж байна гэж ойлгож байна. Энэ миний бодол зөв үү гэж. Тийм учраас цаашдаа энэ бодит байдалтайгаа уялдуулж гадаад дотоод нөхцөл байдлаа зөв тооцоолж энэ төсвийн төсөөлөл, төсвийн хүрээний мэдэгдлийг хийх нь зайлшгүй шаардлагатай байна. Магадгүй ирэх жил ахиад төсвийн хүрээний мэдэгдлийг дахиад 2 дахь удаагаа хэлэлцэх гээд сууж байхыг үгүйсгэхгүй байна. Нөхцөл байдал тодорхойгүй байна. Дэлхийн эдийн засаг энэ ковидоос үүдэлтэйгээр. Тийм учраас энийг тодруулж асууя.

Хоёр дахь асуудал Эрүүл мэндийн даатгалын сан гэж нэг ийм дуусдаггүй сан шиг ойлгоод байна. Тэгээд энэ сангийн хөрөнгө ирэх жил гэхэд 1.3 их наяд төгрөг төсөвлөсөн байна. Зардалд нь. 430 орчим тэрбум төгрөгийн орлогыг олно гэж төсөвлөсөн байна. Гэтэл эрүүл мэндийн даатгал, шимтгэл төлөгчид чинь 2019 онтой харьцуулахад 219 мянгаар буурсан байна. Зардал нь нэмэгдээд байдаг, орлого нь буураад байдаг. Тэгээд ядаж 230, 240 мянган малчид байгаа 230, 240 мянган малчдын чинь 11, 12 хувь нь нийгмийн даатгал, эрүүл мэндийн даатгал, шимтгэл төлөгч байна. Цаана нь бараг үндсэндээ 90 орчим хувь нь төлөхгүй байна гэсэн үг. Тэгвэл ядаж би Сангийн яамнаас ингэж асуух гээд байгаа юм. Малчдын төсөв дээр ноос ноолуур, арьс ширний урамшуулал, сүүний урамшуулал гээд нийтдээ хэдэн төгрөг төсөвлөдөг вэ? Эндээс нь энэ эрүүл мэндийн даатгалын шимтгэлийг нь суутгаж тооцож болохгүй юу, цаашдаа. Тэгэхгүй бол эргээд энэ малчид чинь цаанаа эргээд эрүүл мэндийн тусламж үйлчилгээ авч чадахгүй, даатгал, шимтгэл, хөнгөлөлтөд хамрагдаж чадахгүй ийм байдал үүсэж байна. Энэ дээр ямар бодол, байр суурь байна вэ гэж. Энийг тодруулъя. Бидний харж байгаагаар бол ер нь энэ эрүүл мэндийн даатгалын сан чинь 2023 оноос авхуулаад чөлөөт үлдэгдэл гэж байхгүй, ер нь цаашдаа бас зардлаа даахгүй байдал үүсэхээр байна. Энэний цаана өнөөдөр яриад байгаа энэ гүйцэтгэлийн санхүүжилтээр хийгдэж байгаа эрүүл мэндийн салбарт хийж байгаа шинэчлэл юм чинь цаашдаа ер нь хүссэн үр дүндээ хүрч чадах нь уу, үгүй юу гэдэг асуудал 1, 2 жилийн дараа яригдахаар байна шүү. Энэ дээр ямар бодол, байр суурьтай байна вэ гэж.

Гурав дахь асуудал. Ирээдүйн өв сангийн асуудал байна. Энэ санд ер нь энэ хууль батлагдсанаар нийтдээ хэдэн төгрөг өнөөдрийн байдлаар хуримтлагдаад байгаа юм. Тэгээд ирэх жилээс хүүхдийн мөнгийг ирээдүйн өв сангаас өгч эхлэх нь. Энэ зөвхөн ковидын үед 2022 онд л зөвхөн хүүхдийн мөнгийг ирээдүйн өв сангаас өгөхөөр болж байна уу? Цаашдаа ер нь байнга ирээдүйн өв сангаас ингэж хуримтлал хэлбэрээр өгч байх юм уу? Ер нь цаашдаа эх үүсвэр нь даах юм уу? энэ хүүхдийнхээ мөнгийг. Ийм 3 асуултыг асууя. Баярлалаа.

**Г.Занданшатар:**  Гурван асуулт Болдын Жавхлан Сангийн сайд хариулъя.

**Б.Жавхлан:** Сандаг-Очир гишүүний асуултад хариулъя. Тэр дотоодын нийт бүтээгдэхүүний төсөөлөл болон эдийн засгийн бусад өөрчлөлтийнхөө төсөөллүүдийг дутуу буруу төсөөлсөн юм уу гэж. Тэрнээс болж төсөв хүрээг байн байн өөрчилж байдаг юм уу гээд асуулаа. Ер нь бол том утгаараа тийм шүү дээ. Гэхдээ энд ковидын нөхцөл байдал юм байгаа юм. 5 сард та бид нар бүгдээрээ 7 сард тодотгол хийхээ ч мэдээгүй. Ковидын нөхцөл байдал ямар байхыг ч төсөөлөөгүй. Яг тийм юм байх нь гэж. Төсөв өргөн барих үед чинь мөн ямар байхыг төсөөлөөгүй. Ийм шалтгаантайгаар л нөхцөл байдал энийг эсэргүүцэж, төсөвт гарч ирж байгаа өөрчлөлтүүдийг шингээж төсвийн хүрээний мэдэгдэлд өөрчлөлт орж ирж байгаа юм. Гол тоонууд тусгай шаардлага, төсвийн алдагдал. Төсвийн алдагдалтай бид энэ эдийн засгийн хүнд нөхцөл байдлыг эсэргүүцэх, мөчлөг сөрсөн эдийн засгийн тэлэлтийн бодлогоо шингээж, орж ирж байгаа л зүйл юм байгаа юм. Тийм учраас энэ ковидын нөхцөл байдал гэдэг бол зөвхөн бидний өмнө гарч байгаа сорилт биш. Дэлхий нийтийн өмнө гарч байгаа энэ сорилттой бид уялдуулж ингэж төсвөө төлөвлөж орж ирж байгаа шүү.

Малчдын төсөв урамшуулал байна. Малчдын төсвийн урамшууллаас суутгах гэхээсээ илүүтэйгээр энийг харин зөрж хөшүүрэг болгож авч болох юм гэж бид боддог. Өөрөөр хэлбэл хэрвээ янз бүрийн урамшуулал байгаа, авах шаардлагатай бол нийгмийн даатгалын шимтгэлээ төл, эрүүл мэндийн даатгалын шимтгэлээ төл ийм шаардлага тавьж болно. Малчид маань иймэрхүү нийгмийн харилцаан дээрээ бол харьцангуй их сайн суралцаж, ялангуяа энэ цахим орчны өргөн хэрэглээ энэ дээр бол нэлээн сайжирч байгаа гэж бид харж байгаа. Энэ дээр суурилсан ийм малчдыгаа нийгмийн даатгалын шимтгэл, бусад эдийн засаг, төсвийн хэрэгжүүлж байгаа олон бодлогуудад хамрагдуулж явснаар өөрсдөд нь ч гэсэн маш олон талын ийм эдийн засгийн үр өгөөж бий болно гэж ингэж харж байгаа. За ийм бодлого барьж байгаа шүү.

Ирээдүйн өв сангийн сангаас ирэх жил хүүхдийн мөнгөтэй холбоотой энэ санхүүжилт энэ юмнуудыг урьд нь бид нар бүлгээрээ хэлэлцээд бүгдээрээ дэмжээд явсан. Буруу санаагүй бол та ч гэсэн бас дэмжсэн байх гэж би бодож байна. Одоо манай Төрийн сан дээр төрийн өмчит байгууллагууд, төсөвт байгууллагуудын нийтдээ 5.1 их наяд төгрөгийн үлдэгдэл байна. Харилцах дансны үлдэгдэл гэсэн үг. Энэ дотор Ирээдүйн өв сан хуримтлагдсан дүн ч орж байгаа. Харин төрийн сангийн мөнгөн хөрөнгийн үлдэгдэл 1.4 их наяд. 2022 оны төсвийг бид нар өргөн барихдаа ер нь Засгийн газрын мөрийн хөтөлбөрт байгаа дунд, урт хугацааны мөн алсын хараа хөтөлбөрт ч гэсэн байгаа хуримтлалтай хүүхэд гэдгийг бодит амьдрал дээр яг бодитоор хэрэгжүүлэх, мөн Ирээдүйн өв санг үүнд зориулж яг хүүхдэд хүүхдийн нэрийн дансанд нь байх хэлбэрээр ингэж цааш нь явуулах гэсэн ийм зорилгуудыг агуулж оруулж, өргөн барьсан байгаа. Харин одоо Төсвийн байнгын хороо болон бас гишүүдээс гаргаж байгаа саналын хувьд ирээдүйн өв санг 2022 ондоо хүүхдийн мөнгөндөө зарцуулъя. Энэ хугацаандаа цаашдаа ирээдүйн өв санг бодлогуудыг дунд, урт хугацаанд хэрхэн яаж явах вэ гэдгийг дахин төлөвлөж эргэж харъя гэсэн ийм санал гарч байгаа. Энэ бол болохгүй зүйл байхгүй. Гэхдээ 2022 онд оруулж ирсэн төсвийн хүрээн дээр байгаа энэ том тоонууд дээрээ бол ямар нэгэн өөрчлөлт оруулахгүйгээр гэсэн ийм бас…/минут дуусав/

**Г.Занданшатар:** Бадарчийн Жаргалмаа гишүүн асууна.

**Б.Жаргалмаа:** Та бүхнийхээ өдрийн амгаланг айлтгая. Төсвийн хүрээний мэдэгдэлтэй уншиж танилцсан. Тэгээд яалт ч үгүй энэ ковидын нөхцөл байдал биднийг өөрчлөлтийг гэдэг юм уу нэмэлт санхүүжилтийг шаардаж байгаа нь тодорхой. Би энэ дээр юун дээр илүүтэй их анхаарч асууя гэж бодсон бэ? гэвэл түрүүн Бат-Эрдэнэ гишүүн, Чинзориг гишүүн маань ч бас асуучихлаа. Өрхийн орлогыг нэмэгдүүлэх, ажлын байрыг бий болгох тал дээр ер нь ямар бодлого баримталж байгаа юм бэ гэдэг дээр би хариулт авсан гэж ойлгоод энэ асуултаа орхилоо. Нэг асуулт байна. Эрүүл мэндийн салбар дахь хөрөнгө оруулалтыг хэрхэн яаж тооцсон байгаа бол гэдэг асуулт. Нэг худалдан авагчийн зарчим. Гүйцэтгэлээр санхүүжүүлэх энэ зарчмаар бас зургаан сарын хугацаанд явж байгаа боловч яг өнөөдрийн байдлаар эмч мэргэжилтнүүдийн маань цалин урамшуулал нэмэгдэх боломж нь хомс байна гэдэг энэ асуудлаараа өнгөрсөн хавар жагсаал цуглаан хийж байсныг та бүхэн сайн санаж байгаа байх. Тэр ч үүднээсээ Нийгмийн болгон байнгын хорооноос ажлын хэсэг гарч ажиллаж, чухам юу хийх ёстой юм бэ гэдэг энэ зарчмаа тодорхойлоод ажлын хэсэг болон Байнгын хорооноос Засгийн газарт тогтоол чиглэл өгсөн байгаа. Тэгэхээр яг энэ тал дээр энэ төсвийн хүрээний мэдэгдэл дээр бодлого нь ямар байгаа вэ гэдгийг асуух гээд байгаа. Юу асуух гээд байна вэ гэвэл эмнэлгүүдэд ковидын нэмэлт гээд олгогдож байгаа. Энэ маань 2022 оны 1 сарын 1-нээс ковидын тухай хууль хэрэгжиж эхлэхэд дуусгавар болохоор олгогдохоо болино. Яг энэ дээр санхүүжилтийн асуудлыг нь нөхөж олгох гэдэг юм уу, хангалттай олгох тал дээр ер нь хэр анхаарсан бэ? Өнөөдөр эмнэлгүүдийн нөхцөл байдал маш хүнд байгааг бид бүгдээрээ мэдэж байгаа. Сошиал орчинд ч байна. Халдварт өвчин судлалын үндэсний төв өнөөдөр ковидын нөхцөл байдал хүнд байгаа хэр нь байр савны асуудал нь ямар хүнд байгаа билээ. Тийм хөгц мөөгөнцөртэй баригдчихсан эмнэлэгт ажиллаж, улаан бүсэд ажиллаж байгаа эмч мэргэжилтнүүдийн эрүүл мэндийн асуудал ямар хэмжээнд байгаа билээ. Магадгүй өөрсдөө тэр улаан бүсээсээ, дараагийн улаан руу явчих ийм эрсдэлтэй нөхцөлд байгаа тохиолдолд бид энэ асуудлыг шийдвэрлэхгүй бол болохгүй. Төрөх эмнэлгүүдэд маань хүртэл хулгана гүйж байна гэдэг ийм мэдээлэл байдаг шүү дээ. Гэтэл бид нар эрүүл мэндийн салбараа зөвхөн эмч мэргэжилтнүүдийн цалин, урамшуулал гэхээсээ илүүтэйгээр тэнд ажиллах боломжоор нь хангах тал дээр хэрхэн яаж анхаарч байгаа гэдэг зүйлийг асуух гэсэн юм. Яг ковидын нөхцөл байдал 2019 оны арван 12 дугаар сард орж ирэх тэр үед ярьж байсан. Эмч мэргэжилтнүүдээ хамгаалах, дэмжих тийм сантай болъё гээд. Өнөөдөр хэчнээн эмч мэргэжилтнүүд ковидын нөхцөл байдлаас шалтгаалаад өөрсдөө хүнд байдалд орчихсон, өөрсдөө магадгүй дээшээ явчихсан байгааг бид тоогоо хэлж дурдаж л байгаа. Тэгвэл тэдгээр эмч мэргэжилтнүүдийн ар гэрт нь гэдэг юм уу, үр хүүхдэд үзүүлэх тэр дэмжлэг туслалцааг бид нар бас тодорхой хэмжээнд энд оруулж өгөх ёстой байх гэдэг ийм санал байна. Энэ мэдэгдэл дээр байгаа. Хүн амын нийт 80 хувь нь хүүхдийн мөнгөн тэтгэмжийг оролцуулаад ямарваа нэгэн тусламж дэмжлэг хүртэж байгаа бөгөөд үүнд улсын төсвийн 30 хувийг зарцуулж байна гэж. Тэгвэл нийгэмд бие даан амьдрах чадваргүй иргэдийг нийгэмшүүлэх хөдөлмөрт бэлтгэх, гэр бүлд нь эргэн нэгтгэх зэрэг нэн шаардлагатай үйлчилгээнүүд нэвтрүүлэхийг зорьж байна гэсэн халамжаас хөдөлмөрт шилжих бодлого дунд дурдагдсан байна. Би бас ахмад настны тухай хуульд нэмэлт, өөрчлөлт оруулахаар ажиллаж байгаа. Тэгэхээр энэ бодлогыг бас та бүхэн ямар ажил хийхээр зорьж байгаа юм гэдгийг тайлбарлаж өгөөч. Мэдээлэл авах гэсэн юм Ариунзаяа сайд. Үнэхээр асрах, хамгаалах хүнгүй, ахмад хөгшчүүл маань гэртээ өнгөрөх, хүндрэх энэ тохиолдлууд гарсаар байгаа. Тэгвэл энэ дээр бид нар ямар бодлогоор ажиллах юм, ингээд нийгмийн гадна тэднийг орхиод байх юм уу гэдэг нэг ийм асуултуудыг асуух гэсэн юм. Ер нь олон түмэндээ зөв мэдээллийг өгөхгүй бол мэдээлэл буруу явснаараа нөхцөл байдлыг өөр тийш нь эргүүлэх ийм эрсдэл байдаг гэхээр бүгдээрээ мэдээллүүдээ товч, тодорхой өгч байя. Бас нэг зүйлийг би асуух гэсэн юм. Энэ хариуцлагын асуудал үлдчихээд байх шиг санагдаад байдаг юм. Одоо өнөөдөр PCR-аар оочерлосоор байгаа. Очерлож байгаад ковид авч байгаа. Ковидоор өвдчихсөн иргэнээ өрхийн эрүүл мэндийн төв дээр ирээд багцаа аваарай гэдэг энэ байдлаас шалтгаалаад л ковид тархаж байгаа. Тэр олон нийтийн арга хэмжээ зохион байгуулах эрсдэлээс гадна ийм эрсдэл бас байгаа. Тэгээд аль аль тал дээр нь бид нар энэ дээр хариуцлагын тогтолцоог бид нар ярих ёстой.

**Г.Занданшатар:** Ариунзаяа сайд. Дараа нь Эрүүл мэндийн сайд хариулах уу. 92.

**А.Ариунзаяа:** Жаргалмаа гишүүний асуултад хариулъя. Халамжийн багц хууль бас тун удахгүй Улсын Их Хурал, Засгийн газраар хэлэлцэгдээд, Улсын Их Хуралд өргөн барина. Энэ дотор бол нөгөө хувийн туслах үйлчилгээний асуудлыг бид нар яг энэ халамжийн сангаас олгож байх энэ зарчмыг бол оруулж ирж байна. Энэ маань бас ахмад гэлтгүй хөгжлийн бэрхшээлтэй иргэд, Байнгын асаргаанд байгаа иргэдэд тухайн ердийн амьдралд оролцоход цагаар тухайн үйлчилгээгээр бас энэ хувийн туслахын Японы жишээг бас Монгол улсдаа нэвтрүүлье гээд ажиллаж байна.

**Г.Занданшатар:** Эрүүл мэндийн сайд. 1 номер.

**С.Энхболд:** Жаргалмаа гишүүний асуултад хариулъя. Энэ жилийн 2022 оны төсвийн шинэчлэл дээр бид нар даатгалын, эрүүл мэндийн салбарын ажилчдын бас нийгмийн асуудал шийдэх, ялангуяа цалин урамшуулал дээр нэмэгдүүлэх тал дээр төсвийг хийж өгсөн байгаа. Энэ дээр бол энэ жилээс эхлэн бол бид нар гүйцэтгэлээр санхүүжиж эхэлсэн. Энэ оны 3 сарын 1-ээс эхлэн. Тэгэхээр энэ гүйцэтгэлийн санхүүжилт, энэ хууль тогтоомжийг хэрэгжүүлэх нь 6 сар гаран хугацаа өнгөрч байна. Энэ дээр бас тодорхой тийм бас цаашид сайжруулах дутагдалтай талууд байгаа. Энийг бас бид нар цаг тухайд нь арга хэмжээ авч, сайжруулах зүйл дээр нь онцгой анхаарч ажиллаж байгаа.

Цаашдаа ч гэсэн яг энэ байдлаар явна. Мэдээж энэ цалин нэмэгдүүлэх тал дээр бол бид нар Эрүүл мэндийн даатгалын үндэсний зөвлөлийн 03 дугаар тогтоол дээр өртгийн жинг бас нэмж бодож гаргах ёстой. Энэ төсөв маань ингээд батлагдчихвал бид нар 2022 оны 1 сарын 1-нээс эхлэн бол эрүүл мэндийн салбарын ажилчдын цалинг бол 20 хувиар нэмэгдүүлж энэ өртгийн жинг тооцоолж гаргана. Тэгэхээр мэдээж цаашид эрүүл мэндийн байгууллагуудын удирдлагуудын түвшинд бид нар бас энэ сургалтуудыг, ялангуяа энэ гүйцэтгэлийн санхүүжилтийн чиглэлээр сургалтуудыг сургагч, багш нарыг бэлдээд сургалтууд хийгдээд явж байгаа. Энэ жилийн хугацаанд бол тогтмол хийгдэж явж байна. ХӨСҮТ-ийн барилгын засварын ажил. Энэ бас энэ жил ийм болчихсон барилга биш. 1986 онд анх ашиглалтад орсон барилга байгууламж. Нийтдээ 28 корпустой хамгийн том эрүүл мэндийн үндэсний төв байгаа. Мэдээж бас энэ яг энэ ковидын халдварын цар тахал эхэлсэн үеэс эхлэн энэ халдварт судлалын үндэсний төв маань яг энэ улаан бүсийг байгуулж эмнэлгийн тусламж үйлчилгээ үзүүлж байсан. За бид нар бас яг энэ 2021 онд тодорхой төслүүдийг Халдварт өвчин судлалын үндэсний төвийн засвар дээр тавьж энэ гаднах засваруудын ажлыг хийж тодорхой хэмжээнд дотор засваруудын ажлыг хийгээд явж байгаа. Энэ засваруудын ажил маань ч гэсэн цаашид бас үргэлжлээд явна гэж бодож байгаа юм.

**Б.Жаргалмаа:** Баярлалаа. Би Ариунзаяа сайдаас дахиад нэг тодруулга авчихъя. Өнгөрсөн 2021 оны төсөв хэлэлцэгдэж байх явцад Улсын Их Хурал дахь эмэгтэй гишүүдээс бас хүүхэд харах үйлчилгээн дээр бид нар төсөв тавьж өгөх ёстой гэдэг байр сууринаас 2 тэрбум төгрөг тавиулсан боловч ковидын зардал руу шилжсэн. Энэ жил 2.6 юу 3.7 тэрбум төгрөг тавигдсан байгаа юу? Энэ зохицуулалтыг ер нь хэрхэн яаж хийх гэж байгаа юм бэ? Магадгүй зүгээр аа жижиг юм асуугаад байж болно. Гэхдээ олон нийтийн хүлээлттэй байгаа сэдвээр би асуулт асууж байгаа гэж ойлгоорой. Баярлалаа.

**А.Ариунзаяа:** Жаргалмаа гишүүний асуултад хариулъя. Хүүхэд харах үйлчилгээ Боловсролын яаманд бол харьяалагдаж байгаа. Энэ жилийн хувьд бол та сая хэллээ. Угаасаа хүүхдүүд сургууль цэцэрлэгт яваагүй учраас. Хүүхэд харах үйлчилгээ ч гэсэн энэ жилдээ бол хэрэглэгдээгүй, үйлчилгээ өгөгдөөгүй төсөв нь өгөгдөөгүй. Ирэх жилийн хувьд бол Засгийн газрын яамдын эрхлэх хүрээний асуудалд тодорхой, бага зэрэг өөрчлөлтүүд орж байгаа. Манайхаас мэргэжлийн боловсрол бол Боловсролын яам руу шилжиж байна. Нөгөө талдаа хүүхэд харах үйлчилгээ болон жендерийн хороо манай яамны эрхлэх хүрээнд бол орж ирж байна. Ингээд ирэх жилийн төсөвт хүүхэд харах үйлчилгээнд 2.6 тэрбум төгрөг тавигдсан байгаа. Анхандаа бол хүүхэд харах үйлчилгээний үндсэн агуулга нь алслагдсан аймаг хороо…/минут дуусав/

**Т.Аюурсайхан:** Ариунзаяа сайдад нэг минут нэмээд өгчихье. Хариултаа гүйцээгээд өгчих.

**А.Ариунзаяа:** Алслагдсан аймаг, хороонд сургууль, цэцэрлэгийн хүртээмж байхгүй газар эцэг эхчүүд тодорхой зохион байгуулалтад ороод хүүхэд харах үйлчилгээг бас нэвтрүүлж байсан. Тэгэхээр энэ хүүхэд харах үйлчилгээг үндсэн зарчмыг нь алдагдуулахгүйгээр бас хэрхэн яаж зохион байгуулах вэ? Хүүхэд хамгааллын зардалтайгаа хэрхэн яаж нэгтгэж, илүү сайжруулах вэ гэдэг тал дээр бас анхаарна аа. Баярлалаа.

**Г.Занданшатар:** Болдын Жавхлан сайд тодруулъя.

**Б.Жавхлан:** Жаргалан гишүүний асуултад эрүүл мэндийн даатгалын сантай холбоотой 2 тоо нэмж хэлье. Ирэх оны эрүүл мэндийн даатгалын сангийн орлого үлэмж нэмэгдсэн байгаа. 2 тоо хэлье. Энэ жилийн гүйцэтгэл 951 тэрбум 266.5 гарах ёстой. Ирэх жил тэгвэл даруй 499.9 тэрбум бараг хагас их наяд төгрөгөөр эрүүл мэндийн даатгалын сангийн орлого нэмэгдэж байгаа юм. Орлого нэмэгдэж байгаа. Энэ дотроо 376.1 тэрбум төгрөгөөр эрүүл мэндийн яг тусламж үйлчилгээний зардал нэмэгдэж байгаа гэсэн үг. Тэгэхээр эрүүл мэндийн даатгалын сангаас зарцуулагдаж байгаа эмнэлэг дээрээ очдог. Яг эмнэлэг дээр очдог санхүүжилт бол ийм хэмжээгээр нэмэгдэж байгаа гэсэн үг. Маш сайн нэмэгдэж байгаа. Багц зарлага нь. Энэ дотроо цалин нь бас орчихсон явж байгаа. Таны ярьж байгаа эрүүл мэндийн тусламж үйлчилгээний шаардлагатай багаж тоног төхөөрөмжүүдийн худалдан авалтууд ч бас эндээ орчихсон явж байгаа. Тийм учраас ирэх жил.

**Г.Занданшатар:**  Чимэдийн Хүрэлбаатар гишүүн.

**Ч.Хүрэлбаатар:** Би энэ Байнгын хороон дээр нэлээн сайн ярьчихсан юм. Гэхдээ Их Хурлын даргаа одоо бол бид нар төсвийн хүрээний мэдэгдэл ярьж байгаа шүү дээ. 16 үзүүлэлт тойрч л ярих учиртай. Эдийн засгийн үндсэн үзүүлэлтүүд, төсвийн гол үзүүлэлтүүд ярих ёстой. Яг төсвийн хэлэлцүүлэг дахиад явж байна. Тэгээд энэ их олон сайд нар энд ирээд суучихсан. Энэ сайд нар очиж ажлаа хийгээд энэ сангийн яам энэ дээрээ хариулаад явахад бүрэн боломжтой шүү дээ. Тэгэхгүй бол төсвийн хэлэлцүүлэг гээд бид нар өнгөрсөн 7 хоногт хийсэн. Одоо дахиад яг төсвийн хэлэлцүүлэг дахиад явж байна. Ингэхээр энэ төсвийн хэлэлцүүлэг ч үндсэндээ замаа алдаж байна л даа. Тэгэхээр яг энэ 16 үзүүлэлттэй холбоотой зүйлээ л яриад Сангийн яам нь байгаад бусад хүмүүс нь яваад ажлаа хий гэж болдоггүй юм уу. Тэгэхгүй бол ингээд л өдөржин л яриад байх юм. Надад асуугаад байх юм алга. Зүгээр л энийг хэлэх гэсэн юм.

**Г.Занданшатар:**  Одоо Бямбасүрэнгийн Энх-Амгалан гишүүн.

**Б.Энх-Амгалан:** Би төсвийн хүрээний мэдэгдэл орж ирж байна л даа. Үүнтэй холбоотой хэд хэдэн юм тодруулах гээд байгаа юм. Энэ манай урсгал зардал, дотоодын нийт бүтээгдэхүүнийхээ 28 хувийг эзэлж байгаа юм. Төсвийн алдагдалтай манай улсын хувьд бол энэ бас том хувь л даа. Тэгээд бид нар төсвийнхөө алдагдлыг энэ зээлийн эх үүсвэрээр нөхөөд яваад байдаг. Тэгээд энэ төсвийн алдагдлыг яаж багасгах гэж байна. Энэ дээр бодитой ямар ажил хийх гэж байна гэдэг дээр надад нэг хариулт өгөөдөхөөч.

Хоёрдугаарт нь, төсөв дээр бол нийт төсвийн бараг 60 гаруй хувийг дэд бүтцийн хөгжилд зарцуулна. Эдийн засгийн хөгжлийг дэмжих өртөг бууруулах ийм ач холбогдолтой гээд байх юм. Энэ дэд бүтцийн хөгжилд 60 хувиа зарахаар эдийн засагт ямар бодитой хувь нэмэр оруулах юм. Энийг тооцсон, барьсан ийм тоон үзүүлэлтүүд байна уу? Надад хариулаад өгөөч.

Гуравдугаарт нь энэ инфляцыг 6 дээр +-2 хувиар барина. Энэ инфляцыг бол дотор нь шингээгээд аваад явна. Мөнгөний бодлогын шалтгаан бас энэ олон улсын тээвэр ложистикийн бодлогын шалтгаанаас болж байгаа юм гээд байдаг. Тэгээд харахаар энэ бизнес эрхлэгчид яриад байх юм байна шүү дээ. Тянь Жинд манай ачаа 5 сар боллоо. Тэгээд Эрээнд ирээд дахиад 1 сар болж байна. Хятадад тогны үнэ 40 хувь нэмэгдсэн, өрх, буулгах зардал гээд дахиад нэмэгдчихлээ. Тэгээд Улаанбаатар руу Эрээнээс тээхэд өмнө нь 6 мянган юаниар тээдэг байсан. Одоо 70 мянган юань буюу 12 дахин өсчихлөө. Тэгээд энэ контейнерыг авчрах хэрэг байна уу? Үнэ нь зарим бүтээгдэхүүн дээр 300 дахин өслөө. Одоо яах юм бэ? Цаашаагаа ингээд явахад хэцүү байна шүү дээ гэдгийг юм ярьж байгаа юм. Гашуун-Сухайт дээр бид нар импортоор, экспортынхоо орлого 30-аад сая тонн нүүрс зөөх ёстой. Өдөрт 100-хан машин гарч байгаа юм. Оросын Холбооны Улстай энэ төмөр замын учир олохгүйгээс болоод аягүй бол энэ Оросын Холбооны Улс чинь энэ транзит тээврээ, түрээсийн вагоноо, нөгөө нэг зээлийн вагон энэ тэр татах юм бол төмөр зам чинь зогслоо. Тэгээд нэг нөгөө дургүй ламд дарж байж сахил хүртээнэ гэдэг шиг, Бүтэхгүй хүмүүс аваачиж санал болгоод яваад байх хэрэг байдаг юм уу?

Эрчим хүчний асуудлаар ярьж байна. Дөрөв дэх асуудал. Энэ жил 250 мегваттын явдаг 100-г нэмэх ёстой гээд байдаг. 100 мегваттыг нэмэх гэхээр манай тал өргөтгөлөө хийчихсэн Оросын Холбооны Улсын тал 12 сард өргөтгөлөө хийж дуусаад өгнө гэсэн. Тэд нар тэгээд 12 сард өргөтгөлөө хийгээд дуусаа ч үү үгүй ч үү. Дуусаад өгсөөр байтал наадах чинь өвөл дууслаа шүү дээ. Тэгэхээр энэ жил яалт ч үгүй тог цахилгааны хязгаарлалт хийх энэ хот дулааны асуудал доголдох ийм нөхцөл байдал үүсэх юм биш үү. Эрчим хүчий 92 тэрбум төгрөгийн алдагдалтай явж байна шүү дээ. Энийгээ энэ төсөв дээрээ тооцсон юм уу? Ингээд харахаар наадах чинь би бол энэ инфляцыг 6-аас +-2, дээшээ, доошоо 2 хувьтай гээд тооцно гэдэг дээр бол би жаахан эргэлзээд байх юм.

Энэ бензин тосны чинь үнэ нэмэгдэхгүй гэх баталгаа байна уу? Дахиад нөгөө үйлдвэрээ засаж байгаа гээд нөгөө 92, 95-аа оруулахаа байчихвал яах вэ. Энэ тал дээр энэ Уул уурхайн сайд ярьж байгаа юм байгаа юм уу? Дахиад тасалдахгүй гэх баталгаа байна уу? Нэмэгдэхгүй гэх баталгаа байна уу? Энэ эх үүсвэрүүдээ та нар маань бодсон юм юу байна вэ. Надад нэг хариулаадхаач.

**Г.Занданшатар:** Жавхлан сайд хариулъя.

**Б.Жавхлан:** Энх-Амгалан гишүүний асуултад хариулъя. Бид алдагдлаа бууруулах бол үе үеийн Засгийн газрын байнгын нэгдүгээр зорилго байгаа, байсаар ч байх болно. Үнэхээр яг би түрүүн хэллээ. Энэ ковидын үеийн нэг ийм завсар, шилжилтийн шилжилтийн гэх үү? том сорилтыг давах ийм он жилүүдтэй тулаад байна. Бид нар энэ алдагдал руугаа тооцоолоогүй байсан эрүүл мэндийн салбарын санхүүжилтүүд ковидтой тулж байгаа бусад салбаруудын зардлууд, дээрээс нь эдийн засгийн цохилтод орж байгаа бизнес, аж ахуйн нэгжүүдийг дэмжсэн төсвийн багц арга хэмжээнүүд, бүр өрхийн орлогынхоо түвшинд эдийн засгийнх нь аюулгүй байдлыг хамгаалсан маш олон арга хэмжээнүүдийг авч байгаа. Үүнийг бид алдагдал руугаа шингээхээс өөр арга байхгүй. Яагаад гэвэл урьдчилж тооцоолоогүй учраас. Би түрүүн бас хэлсэн. Өнгөрсөн онд 2.6 их наяд, энэ жилд 4.3 их наяд төгрөгийн төсвийн багц арга хэмжээнүүд авлаа. Үүний нөлөөллүүд нь ингээд алдагдал дээрээ гарч ирж байгаа юм. Гэхдээ энэ алдагдлыг бид шат дараатай бууруулна. 2017 онд батлагдсан төсвийн тогтвортой байдлын тусгай шаардлага дээр бол 2017 онд 10.4 хувиас эхэлсэн алдагдал маань 2018 онд 9.5, 2019 онд 6.9 хувь гээд шат дараатай 2020 онд 5.1 хувь байх байсан бол өнгөрсөн онд бид төсвийн тодотгол хийгээд ковидын эсрэг ийм төсөв байлаа. Ингээд 12.5 хувийн алдагдалтай болсон. Ингээд нөгөө 5.1 гэсэн хувиа л бид нар зоож чадахгүй л хойшлоод байна л даа. Энэ жил 5.1 байх байсан. Бас л тодотголоор бид нар 8.8 болоод бид нар тооцоолоогүй ийм юмтай туллаа. Хойтон ямар ч байсан 5.1 гээд бид нар төсвөө төлөвлөөд оруулаад ирсэн байгаа. Ингээд шат дараатай 3.6, 2.4 гээд 2025 онд очно. Ингээд цаашаагаа төсөв алдагдалгүй байх ийм тусгай шаардлагуудаа тавиад энэ зорилтынхоо хүрээнд яваад ажиллана гэж харж байгаа.

Энэ жилийн 2022 онд оруулж ирсэн төсөв, өргөн барьсан төсөв дотор дэд бүтцийн хөрөнгө оруулалтууд бол нийт хөрөнгө оруулалтын 60 хувийг үзэж байгаа 60 гаруй хувийг шүү. Өөрөөр хэлбэл 600 гаруй тэрбум төгрөг гэсэн үг. Үүний үр дүнд энэ бол дунд, урт хугацаанд дотоодын бүтээгдэхүүний өсөлтийг эдийн засгийн суурь тэлэлтийг маш сайн тогтвортойгоор дэмжих ийм дэд бүтэц бий болно. Зам болон бусад газар дээгүүрх, доогуурх дэд бүтцүүд бий болно. Бид нар эрчим хүчний өсөн нэмэгдэж байгаа энэ эрэлт хэрэгцээгээ хангах ийм бодлогын бүгдийг нь биш юм гэхэд өмнөх жилүүдээсээ харьцангуй илүү өндөр хөрөнгө оруулалтуудыг хичээж гаргаж байгаа юм. энэ юмнууд 2022 оны зөвхөн дараа жилийн дотоодын нийт бүтээгдэхүүний өсөлт дээр гэхэд 1 их наяд гаруй төгрөгөөр шууд нөлөөлнө. Эдийн засгийнхаа өсөлтийг 5 хувь гэж харж байгаа. Энэ дотор бол мэдээж уул уурхайн салбарууд голлох байр суурь эзэлнэ. Гэхдээ уламжлалт хөдөө аж ахуйн салбар мөн эдийн засгийн өндөр тэлэлт бий болгоно гэж бид харж байгаа.

Инфляцын хувьд бол Монгол банк Мөнгөний бодлого ярьж байхад та бүхэн энэ дээр их сайн, илүү тодорхой асууж хариултаа аваарай. Монгол банкнаас оруулж ирж байгаа дунд хугацааны зорилтот инфляцын түвшинд 6 дээр нэмэх, хасах 2 гэдэг энэ хүрээндээ тодруулж хэлэх юм бол 2022 оны жилийн эцэст 6.7 хувь дээр зорилтод түвшиндээ байна гэсэн Монгол банкны төсөөллийг бид хүндэтгэж бас зөвшөөрч төсвийн хүрээний мэдэгдэлд оруулсан байгаа шүү. За баярлалаа.

**Г.Занданшатар:** Жигжидсүрэнгийн Чинбүрэн гишүүн.

**Ж.Чинбүрэн:** Миний асуух тодруулах зүйл бол тэр чигээрээ л эрүүл мэндийн салбартай холбоотой байна.

**Г.Занданшатар:** Чинбүрэн гишүүн байж байгаарай. Зам, тээврийн сайд. 94.Халтар сайд.

**Л.Халтар:**  Энэ хилийн боомтууд тэгээд Монгол Улсын экспорт, импортын тээвэр хийгддэг олон улсын боомтуудын хувьд бол байдал хүнд байгаа.Ялангуяа олон улсад Ази Европын хооронд далайн тээврийн тариф 5-7 дахин нэмэгдсэн. Ийм хүндхэн нөхцөл байдал байна. Сая тэр ярьж байгаа Хятадын боомтуудаас Монгол Улс руу ирэх ачааны урсгалын тухайд гэвэл чингэлгийн галт тэргүүдийг зохион байгуулахаас гадна транзит галт тэргүүдийг зохион байгуулахаас гадна орон нутгийн тээврийн зохион байгуулалт дээр бас оруулж хийе гэдгийг Хятадын талтай тохироод ажил нь эхлээд явж байгаа. Улаанбаатар төмөр замын хувьд энэ транзит багасчих юм биш үү, түрээсийн вагон аваад явчих юм биш үү гэж. Тийм нөхцөл байдалд хүрэхгүй. Энэ үндсэндээ бол нөгөө тарифын индексацжуулалт хийж чадаагүй байгаа учраас өнөөдөртөө эсрэгээр энэ төмөр замын хувьд бол транзит тээврийг шүтсэн нэг иймэрхүү бодлого явчихсан байж байгаа. Уг нь бол яг төмөр замын үндсэн зорилго Монгол улсын аж ахуйн нэгжийн хувьд Монгол Улсын экспорт, импортыг дэмжих тэр бодлого дээр түлхүү ажиллах ёстой. Цаашдаа бид нар бас энэ дээр эргэж харах асуудлууд байгаа юм. Энэ бол нууц биш. Оросын талаас энэ түрээсийн вагонуудаа аваад явчих вий дээ гэж. Аж ахуйн нэгжүүд хоорондоо хийгээд ирсэн гэрээ түрээсийн асуудал байгаа учраас би энэ дээр зүгээр аль болохоор төмөр замын зүгээс эргэлтийг хурдан болгох ёстой. Тэр чиглэл дээр бол бид нар арга хэмжээ авч байна. Эргэлтийг хурдан болгохын тулд Эрээн-Замын-Үүдийн хооронд солилцоо хийж байгаа өргөн царигийн галт тэрэгний тоо 14 байгааг 20 хүртэл өсгөе гэдэг энэ зүйл яригдаж байна. Үүний дараа Эрээн боомтын хүчин чадал бас бий. Эрээн боомтын хүчин чадал, түүний дараа бол Эрээнээс Жин Ин чиглэлийн төмөр замын хүчин чадлыг дээшлүүлэх асуудал, бас Монголын эдийн засагт ялангуяа экспорт, импортын тээвэрт нөлөөтэй. Бид нарын сүүлийн авсан мэдээгээр бол Эрээн Жин Ин-ийн чиглэлийн хоорондын хүчин чадлыг хоногт 20 хүртэл галт тэрэг явах хүчин чадалтай зам болгох төлөвлөлтийн асуудал яригдаж байгаа юм байна. Энэ их сайн. Улаанбаатар төмөр замын хувьд бол одоогийн байдлаар хоногт 14.8 галт тэрэг шүү дээ дундаж тоо. Тэгэхээр манайхаас даруй 25 хувиар илүү хүчин чадал болж орж ирэх нь. Эрээн боомтын хүчин чадал ч гэсэн цаашдаа өсөх нь. Тянь Жин-Улаанбаатарын хооронд тэр тариф 12 дахин нэмэгдсэн. Би бас судалъя Энх-Амгалан гишүүн ээ. Яг одоогийн байдлаар бол бид нар 12 дахин дахин нэмэгдчихсэн энэ тариф яг юун дээр байна гэдгийг судалж байгаад тэгээд эргээд нэг ярилцъя даа.

**Г.Занданшатар:** Эрчим хүчний сайд Тавинбэх.

**Н.Тавинбэх:**  Энх-Амгалан гишүүний асуултад хариулъя. Өнөөдөр эрчим хүчний салбарын хувьд хэрэглээ үйлдвэрлэлээсээ давчихсан. Ялангуяа өвлийн оргил ачааллын цагуудад авчихсан байна. Тэгээд энийг шийдэх цорын ганц арга бол шинэ эх үүсвэр ашиглалтад оруулах ёстой. Бид нар шинэ эх үүсвэр ашиглалтад оруулахын тулд Засгийн газрын үйл ажиллагааны хөтөлбөрт тусгачихсан эх үүсвэрүүд дээр эрчимтэй ажиллаж байна. Эрдэнэбүрэнг бид нар гүйцэтгэгчээ шалгаруулчихсан байна. Таван толгой дээр бид нар тендерээ зарлачихлаа. Улаанбаатар хотод 200 мегаватт цагийн багтаамжтай баттерэйн цэнэгт хураагуур үнэлгээний ажил хийж байна.

Засгийн газрын үйл ажиллагааны хөтөлбөрт тусгагдсан, одоо байгаа эх үүсвэрүүдийн хүчин чадлыг өргөтгөх 4 ажил хийхээс бид 3-ыг нь хийчихсэн. Дорнодын ажил бол идэвхтэй явж байна. Тэгэхдээ энэ шинэ эх үүсвэрүүдийг барьж ашиглалтад оруулах ажил бол дор хаяж 2-6 жилийн хугацаанд үргэлжлэх учраас одоо бид үүссэн нөхцөл байдал дээр хэрхэн хэрэгцээгээ хангах вэ гэдэг дээр боломжтой хувилбар дээр л ажиллаж байгаа юм. Оросын Холбооны Улсаас авах чадлын хэмжээг 100 мегаваттаар өргөтгөх бол одоо бидэнд байгаа хамгийн ойрын хугацаанд энэ хэрэгцээг цахилгаан, дулааны эрчим хүчний хэрэглээг хангах ойрхон байгаа хувилбар учраас л бид энэ дээр ажиллаж байгаа. Тэгээд би Оросын Холбооны Улсын нөхдүүд бас анхаарал тавьж идэвхтэй ажиллаж байгаа. Өнгөрсөн 7 хоногт манай дэд сайдаар ахлуулсан ажлын хэсэг Оросын Холбооны Улсад очиж ажилласан. Ямар ч байсан 12 сарын 15 гэхэд энэ өргөтгөх ажлыг дуусгаж, танайд өгөх чадлын хэмжээгээ нэмэгдүүлнэ гэж амласан, итгэж байна.

Алдагдлын хувьд бол ерөөсөө л ганцхан шалтгаан байгаа. Энэ үнийг удаан хугацаагаар төрөөс хатуу барьсантай л холбоотой. Үнийг үе шаттайгаар индексжүүлэх чөлөөлөх асуудлыг шийдчихвэл эрчим хүчний салбар биеэ даагаад технологийн үйл ажиллагаагаа хэвийн болох санхүүгийн боломжтой болно. Хэрвээ үнийг бид чөлөөлж чадах юм бол гадна, дотнын хувийн хэвшлийн хөрөнгө оруулалт энэ салбарт орох боломжтой болно. Тэгэхээр энэ дээр бас гишүүд дэмжлэг үзүүлж ажиллахыг хүсье. Энэ өвлийн ачааллын үед бол хүндрэлтэй нөхцөл байдал бид нар давна. Бид өнөөдөр хэрэглээ үйлдвэрлэлээсээ давчихсан учраас ямар ч нөөц тоноглолгүйгээр ажиллаж байна. Олон улсын стандартаар бол дор хаяж 20 хувьтай тэнцэх хэрэглээний нөөц эх үүсвэртэй байх ёстой юм. Ийм нөөц эх үүсвэргүй ажиллаж байгаагаас болоод ямар нэгэн ажиллаж байгаа тоноглол дээр гэмтэл гарвал системийн хэмжээнд нөлөөлөхүйц технологийн саатал гарахыг үгүйсгэхгүй. Тэгэхээр нөхцөл байдал ийм л байгаа. Энэ удаан хугацаанд эрчим хүчний салбарт төлөвлөсөн ажлуудаа цаг хугацаандаа хийж чадаагүй нь л уршиг энэ цаг үед тод илэрч гарч байна. Одоо маш яаралтай Засгийн газрын үйл ажиллагааны хөтөлбөрт туссан арга хэмжээнүүдийг л эрчимтэй хэрэгжүүлэх ёстой. Цаг хугацаа алдахгүйгээр.

**Г.Занданшатар:**  Ёндон сайд, Уул уурхай, хүнд үйлдвэрийн сайд.

**Г.Ёндон:** Энх-Амгалан гишүүний асуултад хариулъя. Шатахууны нөөцийн талаар үнийн талаар асуулаа. Шатахууны нөөцийн хувьд бол за би бас яг хэлэхэд өчигдөр оройн 10 цагаас Монгол Улсын Ерөнхий сайд Оюун-Эрдэнэ болон Гадаад хэргийн сайд Батцэцэг, би гээд бид нар бол Оросын Холбооны Улсын холбогдох албаны хүмүүстэй утсан холбоогоор харилцсан. Түүн дотор хэлэхэд бол Оросын Холбооны Улсын Роснефть компанийн Ерөнхий захирал Сечин Игорь Ивановичтой бас харилцсан. Игор Иванович-ийн хувьд Оросын Холбооны Улсын Ангарскийн нефть, химийн завод бол хэвийн горимдоо орсон. Хэвийн горимоороо ажиллаж эхэлсэн учраас бол өдөрт 38 вагоноор нефтийг нийлүүлээд эхэлнэ. 10 сард нийлүүлэх ёстой байсан 48 мянга дээрээ нэмээд 5 мянгыг нь нэмээд 53 мянган тонн бензинийг нийлүүлнэ гэдгээ бол өчигдөр бол амласан. Ингээд цаашдаа тогтворжуулаад явна гэдгээ хэлсэн. Мөн Бүгд Найрамдах Хятад Ард Улсаас авах 200 вагоны одоогийн байдлаар бол хоёр дахь 50 вагон бол ирээд байж байгаа. Хэдийгээр Эрээн дээр тээвэр ложистикийн асуудал үүсээд байгаа ковидын нөхцөл байдалтай холбоотой боловч төмөр замын тээвэр бол харин ямар нэгэн асуудалгүй явж байгаа. Тийм учраас бол урд хилээр болон хойд хилээр шатахууны хангалт бол орж ирж байгаа. Мөн үнийн талаар бол сая Энх-Амгалан гишүүн асуулаа. Ер нь өвөл нэлээд хатуу болно гэж ярьж байгаа. Байгалийн хий болон бусад эрчим хүчний эх үүсвэрүүдийн үнэ бол бүгдээрээ нэмэгдэж байгаа. Энэ дотроо болохоор шатахууны үнэ бол бас гадаад зах зээл дээр нэмэгдэж байгаа. Манай зах зээлийн жижиглэнгийн үнэ бол гадаад зах зээлээс 70-75 хувь нь бол хил үнээс хамаардаг. Үүнийгээ дагаад бол бас үнэ өсөх нөхцөл байдал бий болж байгаа.

Гэхдээ бид нарын зүгээс бол үнийг чөлөөлөх тийшээ явахдаа бол үе шаттайгаар аажим аажмаар иргэдэд гэнэтийн үнийн шок өгөхгүйгээр, эдийн засагт инфляц авчрахааргүй ийм хэмжээгээр үе шаттай индексжүүлсэн байдлаар үнийг бол чөлөөлөх тийшээгээ явна гэж үзэж байгаа. Ер нь бол дэлхийн томоохон 15 банкны хамгийн сүүлд гаргасан судалгаагаар болохоор бол уг нь бол энэ 2022 оны 1, 2 сараас бол буцаад буух ийм прогноз байж байгаа. Бид нар бас үүнтэй уялдуулж бас өөрсдийн тооцоо судалгаагаа хийж байгаа. За баярлалаа.

**Г.Занданшатар:**  Чинбүрэн гишүүн. Жигжидсүрэнгийн Чинбүрэн гишүүн.

**Ж.Чинбүрэн:** Би Эрүүл мэндийн сайд Энхболдод асуулт тавья. Хэдэн асуулт байна. Нэгдүгээрт, 2022 оны төсвийн төсөөлөл дотор эрүүл мэндийн салбарт томоохон хийгддэг бүтээн босголт юу байгаа вэ? Би энэ шинэчлэлийн бодлогын асуудал бол ойлгож байгаа. Шинэчлэлийг бол үргэлжлүүлэх бодлогын хувьд бол ярина. Томоохон бүтээн босголт дээр ямар том бүтээн байгуулалтууд босох вэ? Энийг хэлж өгөөч.

Хоёр дахь асуулт. Энэ эрүүл мэндийн даатгалын сан 1.45 их наяд төгрөг болж нэмэгдлээ. Тэгэхлээр энэ 1.45 их наяд төгрөгийн задаргааг нь юу гэж төсөөлж байгаа вэ? Энэ бас товчхон төсөөллүүдээ хэлж өгөхгүй юу? Энэ эрүүл мэндийн даатгалын сангийн зарцуулалтын задаргаа гэсэн үг.

Гурав дахь асуулт. Бид бодлогын худалдан авалт хийж байгаа, стратегийн худалдан авалт гэж яриад байгаа. Энэ утгаараа бол энэ ковид цар тахалтай холбоотойгоор эрчимт эмчилгээ, хүнд хүмүүсийн тусламж үйлчилгээ бол нэлээн ахиц гарсан гэж би бас дотроо бас итгэж байгаа. Том ч хөрөнгө оруулалт хийлээ. Эрчимт эмчилгээний орнууд, тоног төхөөрөмжүүд, амьсгалын аппаратууд, дээрээс нь сургалтууд мөн түүнчлэн даатгалын сангаас санхүүжилтийг хүртэл нэлээн тийм бодитой тооцож өгч чадсан нь бол энэ чиглэлийг хөгжүүлсэн байх. Тэгвэл өнгөрсөн 6 сарын хугацаанд ер нь та хэллээ, ер нь бас суралцсан, алдаа дутагдалтай зүйлүүд байгаа гэж хэллээ. Тэгэхлээр 2022 онд бодлогын худалдан авалтаа та аль чиглэл рүү илүү хандуулах вэ? Гэсэн ийм 3асуулт тавья.

**Г.Занданшатар:** Эрүүл мэндийн сайд Сэрээжавын Энхболд сайд.

**С.Энхболд:** Чинбүрэн гишүүний асуултад хариулъя. Бид нар энэ 2022 оны төсвийн шинэчлэлд эрүүл мэндийн тусламж үйлчилгээний санхүүжилтийн шинэчлэлийг боловсронгуй болгох, сайжруулах мөн анхан шатлалын тусламж үйлчилгээг бэхжүүлж, чанар хүртээмжийг дээшлүүлэх замаар иргэдийн итгэлийг нэмэгдүүлэх мөн дараагийн Засгийн газрын үйл ажиллагааны хөтөлбөр, Эрүүл мэндийн үндэсний хөтөлбөрүүдийг хэрэгжүүлж тогтвортой хөгжлийн зорилтод хүрэх шалгуур үзүүлэлтийг дээшлүүлэх, эрүүл мэндийн салбарт энэ онд 2022 онд хэрэгжүүлж эхэлсэн, энэ онд хэрэгжүүлж эхэлсэн шинэчлэлийг эрчимжүүлж, иргэдээ жил бүр урьдчилан сэргийлэх үзлэгт хамруулах, эрүүл мэндийн байгууллагуудын хөгжлийн стратеги, төлөвлөгөөнд үндэслэн тухайн байгууллагын үйл ажиллагаа, тусламж үйлчилгээний чанар хүртээмжийг дээшлүүлэхэд чиглэсэн арга хэмжээг хэрэгжүүлнэ. Үүнтэй холбоотой хагас бие даасан байдлыг бэхжүүлэх гэх мэт ажлуудыг онцлон төсвийн шинэчлэлээ бол хийсэн.

Энэ хүрээнд томоохон бүтээн босголт ямар ажлууд хийсэн бэ гэдэг дээр бид нар хаврын чуулганаар төсвийн тодотголыг бол хийлгэсэн. 110 тэрбум төгрөгт нь бол энэ тоног төхөөрөмж байгаа, ялангуяа худалдан авалтууд хийгдэж байгаа энэ маань энэ оны төгсгөл 2022 орны эхээр суурилагдаад эхэлнэ. Энэ маань бол энэ салбарын, ялангуяа эрүүл мэндийн салбарт бол маш том тоног төхөөрөмжийн хөрөнгө оруулалт гэж үзэж байгаа. Ингэснээрээ бид нар жилд иргэдээ нэг удаа урьдчилан сэргийлэх үзлэгт хамруулах, дэд бүтцийг нь бэлдэж байгаа гэсэн үг. Ингэснээрээ бол илүү цаашид энэ эрүүл мэндийн даатгалын санг бол үр дүнтэй зарцуулахад бол чиглэгдэнэ гэж үзэж байгаа.

Дараагийн энэ эрүүл мэндийн даатгалын зарцуулалтыг аль чиглэл рүү илүү худалдан авалтаа хийх вэ гэж байна. Энэ дээр бол бид нар цаашид барих бодлого бол, ялангуяа энэ ковид цар тахалын үед ч гэсэн нэлээн анзаарагдаж байгаа зүйл бол энэ нийтийн эрүүл мэндийн чиглэл рүү илүү түлхүү ажлуудыг чиглүүлж ажиллана гэсэн ийм төлөвлөгөөтэй бодлогыг бол зохицуулж ажлын хэсэг гарган явж байна. Энэ худалдан авалт, нэгдсэн худалдан авалтын тогтолцоонд шилжсэнээр ялангуяа энэ эрчимт эмчилгээний чиглэлийн юу маань энэ сая яг ковидын цар тахалтай тэмцэх жил гаран бараг 2 жилийн хугацаанд бол нэлээн тулгамдсан асуудлууд байсан. Энэ дээр нэлээн бид нар бас бодлогын хувьд, ялангуяа энэ хүний нөөцийг нэлээн чадавхжуулах, бэлтгэх энэ тал дээр онцгой анхаарах шаардлагатай юм байна. Энэ дээр бас бид нар, ялангуяа энэ эрчимт эмчилгээний чиглэл дээрээс нь 03 дугаар тогтоол дээр бид нар бол энэ 03 бол ерөөсөө ЭМДҮЗ-ээр батлаад орхичихдог эд биш. Энийг бол цаг тухайтай нь уялдуулаад ингээд байнга өөрчлөөд явах ийм боломжтой. Оношийн бүлгээр хамаарал санхүүжилтээ авч байгаа учраас энэ дээр бол нэлээн тийм зохицуулалтуудыг хийж ажиллах байдал руу орж ажиллана гэсэн ийм төлөвлөгөөтэй байгаа.

**Г.Занданшатар:**  Жигжидсүрэнгийн Чинбүрэн гишүүн тодруулъя.

**Ж.Чинбүрэн:** Би нөгөө 2022 онд хийх том бүтээн босголт гэж асуусан л даа. За яах вэ. Ер нь бол энэ стратегийн худалдан авалт дотор бол бид болсон, амжилт олсон зүйлүүд бол нэлээд байгаа. Тэгээд энд одоо анхаарах ёстой зүйл бол бид анхан шатны тусламж үйлчилгээн дээр нэлээн анхаарахгүй бол болохгүй байна. Ялангуяа 03 тогтоолын хэрэгжилтийг шалгах ажлын хэсгээр, өрх, сум, анхан шатны байгууллагуудаар явлаа. Энэ дээр одоо ажиглагдаж байгаа зүйл бол санхүүжилт тийм ч бас хүртээмжтэй, хангалттай биш байна. Дээрээс нь нэг хүнд суурилсан санхүүжилтийн тогтолцоогоо хүртэл бид эргэж харж, тарифыг нь нэмэх эсэх асуудлыг хүртэл дэд ажлын хэсэг дээрээ хүртэл энийг ярилцахаар ярьж байгаа. Тэгээд илүү их, анхан шатны тусламж хүндээ хүрч байгаа, хамгийн түрүүнд уулзаж байгаа хүмүүсээ өвчтөнүүдийг зөв эрэмбэлж явуулах тал дээрээ илүү анхаарах нь зөв байгаа.

**Г.Занданшатар:**  Одоо Норовын Алтанхуяг гишүүн.

**Н.Алтанхуяг:** За гурван асуулт байна. Сая Жавхлан сайд хариулж байхыг би сонслоо. Төрийн сангийн мөнгөний үлдэгдэл төрийн өмчийн компаниудыг бүгдийг нь нийлүүлээд 5.8 их наяд байх ёстой байтал 1.4 их наяд байна гэж байна. Тэгэхээр энэ мөнгөний 4.4 их наяд нь хаачихсан юм бэ. Энэ Хүрэлбаатар байхдаа энэ маш их мөнгөний будлиан хийсэн хүн байхгүй юу. Тэгээд асуулт асуугаад юм ярихаар дандаа худал хэлдэг байсан. Одоо та энэ дээр нэг бултахгүй гээр үнэнээ хэлчих. Энэ хэрвээ үнэн бол Ирээдүйн өв сангийн мөнгийг идчихсэн байна.

Хоёрдугаар асуулт 4 тэрбум төгрөг идэж байна гээд хүмүүс ингээд байгаа юм. 4 тэрбум төгрөг Их Хурлын гишүүн бүхэн дээр байгаа юм уу? Хэрвээ үнэхээр байгаа бол 300 гаруй тэрбум төгрөг тавигдаж байгаа юм байна. Энэ мөнгийг хасах хэрэгтэй байна. Татгалзах хэрэгтэй байна. Би та нарыг санаачилъя. Хүн амьтан өвчин зовлонд энэ хүмүүс өвчин зовлонтой, ядуу зүдүү байхад бид нар тэр 4 тэрбум төгрөгөөр яах юм. Үнэхээр байгаа бол энд та хариулт хэлээрэй яг байгаа юм уу? Байгаа бол энийг хасмаар байна.

Гурав дахь асуулт нь бол төрийн өмчийн компани, төрийн байгууллагад бол 200 орчим мянган хүн байна. Төрийн өмчийн компаниудад 87 мянган хүн, ингээд бараг 300 гаруй мянган хүн төрийн нэртэй хашаад, энийг данхаас нь төрийг ер нь багасгах юм дараагийн чинь юманд байна уу? Энэ төсөв дотор. Ингээд 3 асуултад хариулт авна. Тэгээд Жавхлан сайд аа, үгүй ээ, яах вэ та ч Монгол банканд ажиллаж байсан. Тэгээд тэр тэнд цугларсан мөнгө төгрөгийг жижиг аж ахуйн нэгжүүдийг дэмжихэд бараг хүүтэй гаргалгаа гаргалаа гээд бас бүгдийг нь үгүйсгэж болохгүй тийм юм явж байна. Тэгэхдээ төсвийн алдагдал чинь аймар их байна шүү дээ. 2.8 тэрбум, их наяд төгрөгийн төсвийн алдагдлыг хаахад зориулж ирэх жил бид нар энэ төсвийг баталснаараа 600 сая долларын зээл авна гэдгээ автоматаар баталж явуулна. Би үнэн ойлгож байна уу? Бас энэ дээр бас санаа хэлчихье. Тэгээд энэ Тогтворжуулалтын сан гээд нэг сайхан сантай байсан юм. Манай Сайханбилэг гарч ирээд 2014 онд 118 тэрбум төгрөг улсын төсөвт шилжүүлсэн юм. Дараа нь энэ Ж.Эрдэнэбат 572 тэрбум төгрөгийг улсын төсөвт шилжүүлсэн гээд санг ерөөсөө аль ч идээд болохгүй. Төсвийн цоорхой нөхдөг болгоод байгаа юм. Тэгэхээр энэ маш их буруу. Одоо хэрвээ энэ Ирээдүйн өв сан дээр ийм үг байдаг байхгүй юу. Сангийн эх үүсвэрийг бол 2030 он хүртэл бусад корпорацын зардлаас бусад хэлбэрээр зарцуулахыг хориглочихсон юм. Тэгэхээр та мөнгөгүй болоод эндээс хүүхдийн мөнгө өгнө гээд яриад байна даа. Би одоо тэгж л тааж байна. Ингэж ирээдүйнхээ мөнгийг иддэг, устгадаг. Наана нь ийм байж болохгүй юм байгаа юм. Энэ дээр хэдүүлээ анхаарахгүй бол энэ ковид гэдэг нэрээр ер нь энэ айлын бүх юм дууслаа шүү дээ. Мөнгө, төгрөг ер нь үлдэхгүй юм байна даа. Тэгээд энэ ингэж байгаа юм 2030 оноос эхлээд сангийн хөрөнгө оруулалтын цэвэр орлогын 10 хувийг улсын төсөвт шилжүүлнэ гэсэн ийм хуультай юм байхгүй юу. 2030 он хүртэл хэн ч хуруу хумсаа хийж болохгүй. Наадах чинь хуримтлалын сан гээд дахиад хэлэхэд би тоог нь мэдэхгүй байна. Зүгээр миний багцаалсан тоогоор бол 2.8 орчим их наядын 2.8 их наядын үлдэгдэлтэй л болж байгаа сан байх ёстой. Ингээд их гоё гоё юм ярих юм. Ингээд энэ төсвөөр ингэж алаад өгнө. Тэгээд өгөнгүүт бөөн өр шир, өвчин зовлон, тэр нь ч эдгэж байгаа юм байхгүй. Ийм юман дээр та 3 асуултад хариулт аваадахъя. Тэгээд би дахиад тодотгоё.

**Г.Занданшатар:** Болдын жавхлан сайд.

**Б.Жавхлан:** Бид нар Төрийн сан гэдэг нэгдсэн дансны тогтолцоонд ороод ч удаж байгаа юм. Хэдэн онд орлоо. Даваасүрэн гишүүний төрийн санд байсан гэдэг чинь хэдэн онд юм бэ? 10 гаруй жилийн өмнө орж байсан. Өөрөөр хэлбэл Төрийн сангийн төсөвт байгууллагуудын хаана нь илүүдэл үлдэгдэлтэй байна, тэрийгээ дутаж байгаа талдаа эх үүсвэр зохицуулалт хийгээд явдаг нэг тийм төрийн сан банк гэдэг банкны эх үүсвэр зохицуулалтын тэр зарчим руу ороод удаж байгаа юм л даа. Харин Ирээдүйн өв санг бол ноднин жилээс эхэлж энэ Төрийн сангийн эх үүсвэр талд нь ашиглаж ингэж явдаг зохицуулалттай болсон юм. Би тэрэнтэй холбоотой яг өчигдрийн байдлаар шүү, хамгийн сүүлийн байдлаар би дансны хуулгаа хэлье Төрийн сангийн. Одоогоор өчигдрийн байдлаар 5 их наяд 231 тэрбум 214.1 сая төгрөгийн төсөвт байгууллагуудын харилцах дансны үлдэгдэл байна. Энэ дотор Ирээдүйн өв сан 1.6 их наяд. Мөнгөн хөрөнгийн үлдэгдэл 1.8 их наяд байна гэсэн үг. Ийм дансны үлдэгдэлтэй байна. Алдагдлын хувьд ирэх жил 5.1 хувь, 2.4 их наяд гэсэн абсолют дүнтэй. 5.1-ийг бид өнгөрсөн онд 2020 онд байх ёстой байсан. За ингээд л 5.1 дээрээ очиж чадахгүй. Энэ кувидын хүндрэлтэй үеийн даван туулах олон санхүүжилт, хөрөнгө оруулалтуудыг энэ алдагдал руугаа шингээгээд л ингээд л яваад байгаа юм. Ингээд ямар ч байсан хойтон бол 5.1 гэдэг 2019 он хүртэл байсан төсвийн тусгай шаардлагууд руугаа нөгөө хоногтоо орж байна гэсэн үг шүү дээ. Энгийнээр бол ингээд тэрний дараа жил 3.6, 2.4 гээд ингээд буураад явах юм байгаа юм. Нөгөө шат дараатай алдагдал руугаа буурна гэсэн нөгөө дурсгал руугаа хойтонгоос оръё гэж ингэж хичээгээд төсвөө өргөн барьж байгаа юм. Харин 2020, 2021 оны төсвийн алдагдлууд бол яах аргагүй бидний төсөвлөөгүй тооцоолоогүй байсан энэ их бизнес, аж ахуйн нэгжүүд рүүгээ, иргэдийнхээ өрхийн түвшний орлого руугаа үнэхээр ковидтой нүүр тулж байгаа эрүүл мэнд болон онцгой байдал, мэргэжлийн хяналт, цагдаа, цэрэг гээд үнэхээр нүүр тулж байгаа энэ салбарууд руугаа гарч байгаа бид нар төлөвлөөгүй зардлуудаа ингээд санхүүжүүлж байна. Өөр бол юу ч байхгүй энд. Тэгээд ийм 2 жилийн сорилт дунд ингээд төсөв маань явж байна. Хойтон жилээс хэвийн горим руугаа ороод явчих болов уу гэж ингэж хичээж төсөөллөө.

Тогтворжуулалтын сан үнэхээр анх байгуулагдахдаа бол тийм байсан. Анх энэ хууль гарахдаа манай гол түүхий эдүүдийн үнэ өсөж байх үед хадгалаад явж байдаг. Буурах үед тэр хуримтлалаа хэрэглэх ийм зорилготой анх байгуулагдаж байсан. Хэдэн жилийн өмнөөс бол энийг тухайн жилийнхээ алдагдал руу шингээгээд явдаг болсон ийм хуультай болсон. Тэр хуулиараа ингээд явж байна. Ирээдүйн өв сан бол урт хугацаандаа бол тийм байх үнэхээр тийм хуультай. Гэхдээ энд 2 нөхцөл байдал байна аа. Үнэхээр ковидын хүнд нөхцөл байдал байна. Гэхдээ энэ эдийн засгийн хүндрэлтэй, цөмрөлттэй үеийг бид нар мөчлөг сөрсөн эдийн засгийнхаа суурийг тэлэх энэ төсвийн бодлогоор авч гарахгүй бол үнэхээр болохгүй байна. Энэний хувьд бид хөрөнгө оруулалт болон энэ тулгамдсан нийгмийн суурь салбарууд дээр гарч байгаа зардлуудаа санхүүжүүлэх зорилгоор зарим нэг урсгал зардлуудаа чөлөөлөх шаардлагатай болж ирж байгаа юм. Тийм учраас Ирээдүйн өв сан дээр…/минут дуусав/

**Г.Занданшатар:** Буланы Бейсен гишүүн. Норовын Алтанхуяг гишүүн тодруулъя.

**Г.Занданшатар:** Та тэр 4 тэрбум төгрөг дээр нэг хариулт өгөөч. Тэгээд тэр 300 гаруй мянган төсвийн, төрийн өмчийн гэдэг юман дээр бас хариулт өгөөч. Албан хаагчид.

**Г.Занданшатар:** Болдын Жавхлан сайд.

**Б.Жавхлан:**  Тийм 4 тэрбум төгрөг бол гишүүд дээр байхгүй шүү. Гишүүд дээр бол байхгүй. Өмнө нь 10-аад жилийн өмнө Их Хурал дээр гишүүдэд төсвийн ерөнхийлөн захирагч нартай яг адилаар захиран зарцуулах эрх бүхий 1 тэрбум төгрөг хүртэл тавигдаж байсан. Тийм ойлголт одоо хүртэл яваад байдаг. Энэ жил болгоны төсөв дээр л ийм асуултууд ирдэг. Тийм зүйл бол огтоос байхгүй. Улсын Их Хурлын гишүүд бол өөрсдийнхөө сонгогдсон тойрог, тухайн бүс нутгийн хөгжил энд зарцуулагдаж байгаа хөрөнгө оруулалтуудын эрэмбэ дараалал, эдийн засаг, нийгмийн ач холбогдол дээр нь бол санал өгөх бол бүрэн эрхтэй юм. Нөгөө талдаа бол төсөв маань өөрөө хязгаартай. Ингээд 1 гишүүний хувьд 4 тэрбум орчим, тойрог бүрээрээ 2 гишүүнтэй, 3 гишүүдтэй янз янзын л тойргууд байгаа бүс нутгууд нь. Ийм хязгаар дотор тэр их маш олон бүр төсвөөс давсан эрэлт хэрэгцээ боломжоос давсан.

**Г.Занданшатар:** Буланы Бейсен гишүүн.

**Б.Бейсен:** 2022 оны төсвийн хүрээний мэдэгдэл, 2023-2024 оны төсвийн төсөөллийн тухай хуульд өөрчлөлт оруулах тухай хуулийн төсөлтэй танилцлаа л даа. Энд Засгийн газрын мөрийн хөтөлбөрт орсон хэд хэдэн асуудлын талаар асууя гэж бодож байна. Энд бас тусгагдаагүй байна? Засгийн газрын 2020-2024 оны үйл ажиллагааны хөтөлбөрийн 3.1.21-д нийслэлээс 1000 километрээс дээш алслагдсан бүсэд үйл ажиллагаа эрхэлж байгаа аж ахуйн нэгжүүд 10 дахин бага буюу 1 хувийн татвар төлөх хуулийн хөнгөлөлтийг үргэлжлүүлж, орон нутагт томоохон аж ахуйн нэгж салбараа байгуулахыг санхүү, татварын бодлогоор дэмжиж бүсийн нэмэгдэл олгоно гээд тусгачихсан байсан. Энийг бас Сангийн сайдаас асууя. Бүсийн нэмэгдэл олгож байгаа юу, яаж олох вэ. 3.6.1.8 дээр Байгаль орчин, аялал жуулчлалын сайдаас аялал жуулчлалыг хөгжүүлэх болон эдийн засаг, нийгмийн ач холбогдол бүхий зарим сум, суурин газрууд руу чиглэсэн 2022 километр авто замыг барина гэсэн. Энд бас энэтэй холбоотой Өлгий, Улаан хус, Цэнгэлийн Хурган, Хотон нуурын мөн Улаан хусаас Хөх хөтөл, Алтай 5 богдын чиглэлийн авто зам энэ дотор сууж байгаа гишүүдээс тийшээ яваагүй гишүүд байхгүй байх. Тэр замын асуудлыг яаж шийдэх вэ? Дараа нь энэ 3.4.6 тэр мөн аялал жуулчлалын сайдаас Баян-Өлгий, Увс, Ховд, Өвөрхангай, Архангай, Баянхонгор, Өмнөговь, Дорнод, Завхан аймаг бол аялал жуулчлалын дэд бүтцийг хөгжүүлж отоглох цэг, авто замын дагуу үйлчилгээний цогцолборуудыг байгуулна. Говийн бүсийн аялал жуулчлалыг хөгжүүлнэ гэсэн. Энийг яаж шийдсэн юм бэ? Хөрөнгө тавигдсан уу?

Дараа нь Уул уурхайн сайдаас асуух юм байна. 3.2.1.5-д Асгатын мөнгөний ордыг эдийн засгийн эргэлтэд оруулахад шаардлагатай туршилт судалгаа хийж хөрөнгө оруулалтын асуудлыг шийднэ гэсэн. Энэ өндөр хүчдэлийн асуудал шийдэгдээгүй, Авто замын ч асуудал нь шийдэгдээгүй энийг яах вэ? Ер нь ашиглалтад орох уу. Нөгөө талаараа газрын тостой холбоотой юм асууя. Бензиний үнэ өндөр байна. Баруун бүс бүр нэлээн өндөр одоо бензиний хомсдолтой байна. Нефтийн үйлдвэр хэдийд ашиглалтад оруулах вэ? Хэдийд барих байна? Энэ асуудлыг шийдэх боломж бий юу?

Дараа нь Зам тээврийн сайдаас Улаанбаатар хотын төсөвт 420 тэрбум төгрөг зөвхөн түгжрэлийг арилгахад замын түгжрэл арилахад яана гээд…/минут дуусав/

**Г.Занданшатар:**  Энэ чинь төсвийн хүрээний мэдэгдэлтэй холбоогүй бүр төсөвтэй холбоотой хуулийн асуултууд байна. Одоо санал хураалт явуулна гишүүд чуулганы танхимд цуглаарай. Санал хураалтад бэлдье. 52 гишүүн ирцэд орсон байгаа. Жавхлан сайд саяны асуултад хариулж байя.

**Б.Жавхлан:** Бейсен гишүүний асуултад хариулъя. Та татвартай холбоотой 2019 оны татварын хуулийн шинэчлэлээр аймаг сумын төв, нийслэл хотоос 550 километрээс хол байршилтай гээд нөгөө татварын хөнгөлөлттэй энэ асуудлууд чинь хэвээрээ үйлчилж байгаа шүү дээ Бейсен гишүүн ээ. Тэгэхээр татварын орлого талд бол энэ хөнгөлөлтүүд туссан. Ийм төлөвлөлтөөр орж ирсэн байгаа шүү. Тэр тусгайлсан хөрөнгө оруулалтуудыг асуулаа. Манай яамны Түвдэндорж дарга хариулчих уу? Саяын асуултуудад тэр хөрөнгө оруулалтууд яаж тусгагдсан бэ гэж.

**Г.Занданшатар:** Гишүүд асуулт асууж хариулт тавьж дууслаа дэмжсэн. Дэмжээгүй төсөв дээр ч одоо үг байдаггүй юм даа. Энэ төсвийн хүрээний мэдэгдлийн тэгээд л өрийн таазын энэ тэр гэх мэтчилэн дотоодын нийт бүтээгдэхүүний тэгээд. Ганбаатар гишүүн асуулт асуугаад байсан. Ингээд Монгол Улсын нэгдсэн төсвийн 2022 оны төсвийн хүрээний мэдэгдэл болон 2023-2024 оны төсвийн төсөөллийн тухай хуульд өөрчлөлт оруулах хуулийн төсөл болон хамт өргөн мэдүүлсэн төсвийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Энэ бүртгэлийн, туршилтын санал хураалт. Танхимд 27 гишүүн байсан. 2 гишүүний кноп ажиллаагүй байна шүү. Санал хураалт явуулна. Саяны хуулийн төслүүдийг хэлэлцье гэсэн саналын томьёоллоор санал хураалт явуулъя. Санал хураалтад 46 гишүүн оролцож, 27 гишүүн дэмжиж 58.7 хувийн саналаар санал дэмжигдлээ.

Хуралдаанд оролцсон гишүүдийн олонх төслүүдийг үзэл баримтлалын хүрээнд хэлэхийг дэмжсэн тул анхны хэлэлцүүлэгт бэлтгүүлэхээр Төсвийн байнгын хороонд шилжүүлж байна.

Дараагийн асуудалд орно. **Энэ дараагийн асуудлаа хэлэлцчхээд завсарлана. Монгол Улсын 2022 оны төсвийн тухай хууль, Ирээдүйн өв сангийн 2022 оны төсвийн тухай хуулийн төслүүдтэй хамт өргөн мэдүүлсэн хууль, Улсын Их Хурлын тогтоолын төслийг хэлэлцэх эсэх асуудлыг хэлэлцэнэ.**

Хууль санаачлагчийн илтгэлийг Сангийн сайд, Улсын Их Хурлын гишүүн Болдын Жавхлан танилцуулна. Жавхлан сайдыг индэрт дурдаж байна.

**Б.Жавхлан:**Монгол Улсын Их Хурлын дарга, эрхэм гишүүд ээ,

Монгол Улсын 2022 оны төсвийн тухай хууль, Ирээдүйн өв сангийн 2022 оны төсвийн тухай хуулийг хэрэгжүүлэхтэй уялдуулан холбогдох хууль, тогтоолын төслийг Улсын Их Хуралд хамтад нь өргөн мэдүүлсэн билээ. Хууль, тогтоолын төслүүдийн талаар дурдвал:

Монгол Улсын Засгийн газар 2022 оны төсвийн жилд гадаад худалдааг хөнгөвчлөх, экспортыг нэмэгдүүлэх замаар эдийн засгийн өсөлтийг бий болгох шинэчлэл хийхээр төлөвлөөд байна. Энэ хүрээнд гаалийн болон мэргэжлийн хяналтын байгууллагын зүгээс шаарддаг баримт бичгийн тоог бууруулах, биет үзлэг, шалгалтын давхардлыг арилгах, барааг улсын хилээр шуурхай нэвтрүүлэх зорилгоор хилийн мэргэжлийн хяналтын албыг гаалийн байгууллагатай нэгтгэхээр төлөвлөж Гаалийн тухай, Цөмийн энергийн тухай, Монгол Улсын хилийн тухай, Мал, амьтны эрүүл мэндийн тухай хуулиудад нэмэлт, өөрчлөлт оруулах тухай, Хувиргасан амьд организмын тухай, Зөрчил шалган шийдвэрлэх тухай, Амьтан, ургамал, тэдгээрийн гаралтай түүхий эд, бүтээгдэхүүнийг улсын хилээр нэвтрүүлэх үеийн хорио цээрийн хяналт, шалгалтын тухай, Төрийн хяналт шалгалтын тухай, Мансууруулах эм, сэтгэцэд нөлөөт бодисын эргэлтэд хяналт тавих тухай, Ургамал хамгааллын тухай, Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай, Химийн хорт болон аюултай бодисын тухай, Органик хүнсний тухай хуулиудад өөрчлөлт оруулах тухай, Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт оруулах тухай хуулийн төслүүдийг боловсрууллаа.

Монгол Улсын урт, дунд хугацааны хөгжлийн бодлогын баримт бичиг “АЛСЫН ХАРАА-2050”, Монгол Улсын Засгийн газрын 2020-2024 оны үйл ажиллагааны хөтөлбөрт “Хуримтлалтай хүүхэд” арга хэмжээ хэрэгжүүлж, хүүхдийн хуримтлал бий болгоход шаардагдах тогтолцоог бүрдүүлнэ гэж заасан. Иймд нийгмийн халамжийн тогтолцоогоор дамжуулан олгож байгаа хүүхдийн мөнгөн тэтгэмжийг “Хуримтлалтай Монгол хүүхэд” хөтөлбөрт шилжүүлэхээр тооцож Нийгмийн халамжийн тухай хуулийн зарим хэсэг, заалтыг хүчингүй болсонд тооцох тухай, Ирээдүйн өв сангийн тухай хуульд нэмэлт, өөрчлөлт оруулах тухай, Ирээдүйн өв сангийн 2022 оны төсвийн тухай хуулийг дагаж мөрдөх журмын тухай хуулийн төсөл боловсрууллаа.

Төрийн үйлчилгээний чанар хүртээмжийг нэмэгдүүлэх зорилгоор эрүүл мэндийн салбарын санхүүжилтийн тогтолцооны шинэчлэлийг 2021 онд эхлүүлсэн бол 2022 оноос боловсрол, соёл урлаг, нийтийн биеийн тамирын байгууллагыг санхүүгийн хувьд хагас бие даалгаж, үр дүн, чанар, бодит гүйцэтгэлд үндэслэн санхүүжүүлэхээр төлөвлөж байна. Төрийн албаны тухай хуульд төрийн үйлчилгээний албан хаагчдын цалингийн хэмжээ, сүлжээг эрх бүхий байгууллагын саналыг үндэслэн Засгийн газар хатуу тогтоохоор заасан нь дээр дурдсан салбарт ажиллаж байгаа ажилтнуудыг цалин хөлсийг үр дүнгийн гүйцэтгэлээр нь нэмэгдүүлэх асуудал хязгаарлагдаж байгаа болно. Иймд Төрийн албаны хуульд нэмэлт, өөрчлөлт оруулах тухай хуулийн төслийг боловсруулж, эдгээр албан хаагчдын цалингийн доод хэмжээг батлах эрхийг Засгийн газарт өгөх зохицуулалт хийлээ.

Сүүлийн жилүүдэд хүүхэд хамгааллын төсөв нэмэгдсэн боловч хүүхдэд хамгааллын үйлчилгээг оновчтой төлөвлөж, санхүүжүүлэх хяналт тавих асуудлыг хуульчилж өгөөгүйгээс хуваарилсан санхүүжилт үр ашиггүй зарцуулагдаж байна. Иймд хүүхэд хамгааллын үйлчилгээний жишиг тарифыг нарийвчлан тооцож санхүүжилтийг 2022 оноос оновчтой хуваарилах зорилгоор холбогдох журам, жишиг тарифыг хүүхэд хамгааллын болон санхүү, төсвийн асуудал эрхэлсэн Засгийн газрын гишүүд хамтран батлах шаардлагатай байгаа тул Хүүхэд хамгааллын тухай хуульд нэмэлт оруулах тухай хуулийн төсөл боловсруулав.

Засгийн газраас хэрэгжүүлж байгаа төвлөрлийг сааруулах, иргэдийг орон сууцжуулах бодлогын хүрээнд Зээлийн батлан даалтын сангийн хүртээмжийг нэмэгдүүлэх, үйл ажиллагааг эрчимжүүлэх зорилгоор Зээлийн батлан даалтын сангийн тухай хуульд нэмэлт, өөрчлөлт оруулах тухай хуулийн төслийг боловсрууллаа.

Малын индексжүүлсэн даатгалын тухай хуулийн 17 дугаар зүйлд заасны дагуу Засгийн газар давхар даатгалын компанийг үүсгэн байгуулагчийнхаа хувьд төрөөс оруулах хувь нийлүүлсэн хөрөнгө болон даатгалын хохирлыг Алдагдлаас хамгаалах сан бүрдүүлэн нөхөн төлбөр олгож байна. Энэхүү зохицуулалтаар шинээр байгуулагдсан компанийг санхүүгийн хувьд тогтворжих хүртэл Засгийн газраас дэмжлэг үзүүлж байсан бөгөөд сүүлийн 4 жилд ашигтай ажилласан тул даатгагчийн эрсдэл хүлээх түвшнээс давсан эрсдэлийн дээд түвшин дэх даатгалын хураамжийг компанид нь хариуцуулах зорилгоор Малын индексжүүлсэн даатгалын тухай хуульд өөрчлөлт оруулах тухай төслийг боловсрууллаа.

Түүнчлэн 2022 оны төсвийн жилээс Боловсролын шинэчлэлийг хэрэгжүүлж эхлэхтэй холбогдуулан Боловсрол, шинжлэх ухааны сайдын эрхлэх асуудлын хүрээнд Боловсролын ерөнхий газар Засгийн газрын хэрэгжүүлэгч агентлагийг, цөлжилтөөс сэргийлэх зорилгоор Монгол Улсын Ерөнхийлөгчийн санаачилсан “Тэрбум мод” үндэсний хөдөлгөөнийг зохицуулалтаар хангах зорилгоор Байгаль орчин, аялал жуулчлалын сайдын харьяа Ойн судалгаа, хөгжлийн төвийг өөрчлөн Засгийн газрын хэрэгжүүлэгч агентлаг Ойн судалгаа, хөгжлийн газар болгон Байгаль орчин, аялал жуулчлалын сайдын эрхлэх асуудлын хүрээнд тус тус байгуулахаар төлөвлөж Тогтоолын хавсралтад нэмэлт, өөрчлөлт оруулах тухай Улсын Их Хурлын тогтоолын төслийг боловсрууллаа.

Монгол Улсын Засгийн газар гадаад зээл авах, хэлэлцээр байгуулахтай холбоотой харилцааг нарийвчлан зохицуулах, мөн гадаад улс, олон улсын байгууллагаас авах өрийн хэрэгсэл болон зээл тусламжийн хөрөнгийг авч ашиглах зориулалт нэмэгдсэн тул Өрийн удирдлагын тухай хуульд нэмэлт оруулах хуулийн төслийг боловсрууллаа.

Түүнчлэн, Монгол Улсын 2022 оны төсвийн тухай хуулийн төсөлд Засгийн газрын нэмэгдүүлэх өр болон өрийн баталгааны дээд хэмжээг тусгасантай холбогдуулан Засгийн газрын үнэт цаас гаргах эрх олгох тухай Улсын Их Хурлын тогтоолын төслийг боловсрууллаа.

Монгол Улсын Их Хурлын 2021 оны 74 дүгээр тогтоолоор “Төрийн болон орон нутгийн өмчит, тэдгээрийн оролцоотой хуулийн этгээдийн засаглал, ногдол ашиг төвлөрүүлэх бодлогыг боловсронгуй болгож төсвийн орлогыг нэмэгдүүлэх чиглэлээр төрийн болон орон нутгийн өмчит хуулийн этгээдийн талаарх эрх зүйн орчныг шинэчлэх хууль тогтоомжийн төслийг Улсын Их Хурлын 2021 оны намрын ээлжит чуулганаас өмнө өргөн мэдүүлэх”, “Алсын хараа 2050” Монгол Улсын урь хугацааны хөгжлийн бодлогын 5.2.19-т “Төрийн компанийн засаглалыг сайжруулж, үр ашгийг нэмэгдүүлэн, өмч хувьчлалыг үе шаттай, үр дүнтэй явуулна” гэж тус тус заасныг үндэслэн төрийн өмчит хуулийн этгээдэд олон улсын жишигт нийцсэн ногдол ашгийн бодлого хэрэгжүүлэхээр Төсөв батлагдсантай холбогдуулан авах зарим арга хэмжээний тухай Улсын Их Хурлын тогтоолын төслийг боловсрууллаа.

Түүнчлэн орон нутгийн хөгжлийн сангийн эх үүсвэр, зарцуулалтын хуваарилалтыг оновчтой болгох зорилгоор Төсвийн тухай хууль болон Газрын тосны тухай хуульд заасан нэр томьёоны зөрүүг арилгахаар Газрын тосны тухай хуульд өөрчлөлт оруулах тухай хуулийн төслийг боловсрууллаа.

Монгол Улсын Их Хурлын дарга, эрхэм гишүүд ээ,

Монгол Улсын 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдтэй хамт өргөн мэдүүлсэн дараах хууль, тогтоолын төслүүдийг хэлэлцэн шийдвэрлэж өгнө үү.

Анхаарал тавьсанд баярлалаа.

**Г.Занданшатар:** Төсвийн байнгын хорооны санал, дүгнэлтийг Улсын Их Хурлын гишүүн Ганибалын Амартүвшин танилцуулна. Төсвийн хуулийг дагалдуулж өргөн барьсан 26 хууль, тогтоолын төсөлтэй холбоогүй сайд нар явж болно. Гадаад яамтай холбоотой юм байхгүй. Явж болох байх. Мөнхбаатар сайд сууж бай. Танай холбоотой асуудал байна шүү дээ. Хамгийн залхуу нөхөр энэ.

**Г.Амартүвшин:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 9 дүгээр сарын 30-ны өдөр Улсын Их Хуралд өргөн мэдүүлсэн Монгол Улсын 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслийн хамт өргөн мэдүүлсэн хууль, тогтоолын төслүүдийн хэлэлцэх эсэх асуудлыг Төсвийн байнгын хороо 2021 оны 10 дугаар сарын 19-ний өдрийн хуралдаанаараа хэлэлцлээ.

Хууль санаачлагчаас 2022 оны төсвийн жилд гадаад, дотоод худалдааг хөнгөвчлөх, экспортыг нэмэгдүүлэх тодорхой арга хэмжээг авч хэрэгжүүлж, гаалийн болон мэргэжлийн хяналтын байгууллагын гадаад худалдаа эрхлэгчдээс шаарддаг баримт бичиг, биет үзлэг, шалгалтын тоог бууруулах зорилгоор улсын хилээр нэвтрүүлэх бараа, тээврийн хэрэгсэлд хорио цээр, эрүүл ахуй, чанарын тохирлын хяналт, шалгалт хийх чиг үүргийг гаалийн байгууллагад олгож, холбогдох хуульд заасан хилийн мэргэжлийн хяналтын албаны ажил үүргийг холбогдох байгууллагад шилжүүлэх нь зүйтэй гэж холбогдох хуулийн төслийг боловсруулжээ.

Монгол Улсын ирээдүй болсон хүүхдүүддээ хуримтлалын ач тусыг ойлгуулж, санхүүгийн баталгаатай, мэдлэг боловсролтой иргэн болж төлөвшүүлэх зорилгоор Ирээдүйн өв санг нэгдсэн төсвийн бүрэлдэхүүнд оруулж, тус сангийн тухайн жилийн орлогын эх үүсвэрийн арилжааны банкан дахь хүүхдийн нэрийн дансанд хуримтлуулах, урт, дунд хугацаанд бэлэн мөнгө тараах халамжийн бодлогоос татгалзаж, хүүхдийн хуримтлалд бүрэн шилжих бодлогыг үе шаттайгаар хэрэгжүүлэх нь зүйтэй гэж үзсэн байна.

Боловсрол соёл, урлаг, нийтийн биеийн тамирын байгууллагыг санхүүгийн хувьд хагас бие даалгаж, үр дүн, чанар, бодит гүйцэтгэлд үндэслэн цалин хөлсийг тогтоох зорилгоор төрийн үйлчилгээний албан тушаал эрхэлдэг төрийн албан хаагчийн цалингийн доод хэмжээг нь Засгийн газраас тогтоох, хүүхэд хамгааллын үйлчилгээний журам, Засгийн газрын гадаад зээл авах бэлтгэл ажлыг хангахад мөрдөх журмыг тус тус батлах, зээлийн батлан даалтын сангаас Засгийн газраас хэрэгжүүлж буй төвлөрлийг сааруулах, иргэдийг орон сууцжуулах бодлогын хүрээнд банк санхүүгийн байгууллагаас зээл авахыг хүссэн боловч урьдчилгаа төлбөргүй, барьцаа хөрөнгө нь хүрэлцэхгүй байгаа иргэн, хуулийн этгээдэд батлан даалт гаргахыг зохицуулсан холбогдох хуулийн төслийг боловсруулжээ.

Монгол Улсын 2022 оны төсвийн төсөлд Засгийн газрын нэмэгдүүлэх өр болон өрийн баталгааны дээд хэмжээг тусгасантай холбогдуулан Засгийн газрын үнэт цаас гаргах эрх олгох, Боловсролын шинэчлэлийг хэрэгжүүлж эхлэхтэй холбогдуулан Боловсрол, шинжлэх ухааны сайдын эрхлэх асуудлын хүрээнд Боловсролын ерөнхий газар Засгийн газрын хэрэгжүүлэгч агентлагийг, цөлжилтөөс сэргийлэх зорилгоор Монгол Улсын Ерөнхийлөгчийн санаачилсан “Тэрбум мод” үндэсний хөдөлгөөнийг зохицуулалтаар хангах зорилгоор Байгаль орчин, аялал жуулчлалын сайдын харьяа Ойн судалгаа, хөгжлийн төвийг өөрчлөн Засгийн газрын хэрэгжүүлэгч агентлаг Ойн судалгаа, хөгжлийн газар болгон Байгаль орчин, аялал жуулчлалын сайдын эрхлэх асуудлын хүрээнд тус тус байгуулахаар холбогдох тогтоолын төслүүдийг өргөн мэдүүлсэн байна.

Байнгын хорооны хуралдаанаар дээрх хууль, тогтоолын төслийг хэлэлцэх үед Улсын Их Хурлын гишүүдээс Монгол Улсын 2022 оны төсвийн төслийн хамт өргөн мэдүүлсэн хууль, тогтоолын төсөл тус бүрээр санал хураалгах нь зүйтэй гэсэн санал гарсан тул хууль, тогтоол тус бүрээр хураалгасан болно.

Хуулийн төслүүдийг хэлэлцэх үед Улсын Их Хурлын гишүүд Малын индексжүүлсэн даатгалын тухай хуульд орох өөрчлөлт, хохирол нөхөн төлөлтийн талаар, 2022 оны төсвийн тухай хууль хэрэгжиж эхлэхээс өмнө Боловсролын багц хууль батлагдахгүй байх магадлалтай тул төсөвтэй холбоотойгоор багц хуулиас шаардлагатай зарим заалтуудыг 2022 оны төсөвтэй хамт батлах шаардлагатай эсэх талаар асуулт асууж, хариулт авсан болно.

Байнгын хорооны хуралдаанаар төслийг хэлэлцэх үед Улсын, Улсын Их Хурлын гишүүн Ж.Батжаргал малын индексжүүлсэн даатгалаас хохирол нөхөн төлдөг асуудлыг дахин судлан үзэж, хууль, эрх зүйн орчинг боловсронгуй болгоход анхаарах, Улсын Их Хурлын гишүүн Ч.Хүрэлбаатар, Л.Энх-Амгалан нар төсвийн хэлэлцүүлгийн явцад боловсролын салбарын шинэчлэлтэй холбоотой төсөвт тусгагдсан асуудлаар Байнгын хороо зарим хууль, Улсын Их Хурлын тогтоолыг гаргах шаардлагатай талаар санал гаргасан болно.

Байнгын хорооны хуралдаанд оролцсон гишүүдийн олонх Гаалийн тухай хуульд нэмэлт, өөрчлөлт оруулах тухай, Төрийн хяналт шалгалтын тухай хуульд өөрчлөлт оруулах тухай, Монгол Улсын хилийн тухай хуульд нэмэлт, өөрчлөлт оруулах тухай, Мансууруулах эм, сэтгэцэд нөлөөт бодисын эргэлтэд хяналт тавих тухай хуульд өөрчлөлт оруулах тухай, Ургамал хамгааллын тухай хуульд өөрчлөлт оруулах тухай, Мал, амьтны эрүүл мэндийн тухай хуульд нэмэлт, өөрчлөлт оруулах тухай, Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд өөрчлөлт оруулах тухай, Химийн хорт болон аюултай бодисын тухай хуульд өөрчлөлт оруулах тухай, Органик хүнсний тухай хуульд өөрчлөлт оруулах тухай, Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт оруулах тухай, Хувиргасан амьд организмын тухай хуульд өөрчлөлт оруулах тухай, Зөрчил шалган шийдвэрлэх тухай хуульд өөрчлөлт оруулах тухай, Амьтан, ургамал, тэдгээрийн гаралтай түүхий эд, бүтээгдэхүүнийг улсын хилээр нэвтрүүлэх үеийн хорио цээрийн хяналт, шалгалтын тухай хуульд өөрчлөлт оруулах тухай, Цөмийн энергийн тухай хуульд нэмэлт, өөрчлөлт оруулах тухай, Нийгмийн халамжийн тухай хуулийн зарим хэсэг, заалтыг хүчингүй болсонд тооцох тухай, Хүүхэд хамгааллын тухай хуульд нэмэлт оруулах тухай, Төрийн албаны тухай хуульд нэмэлт, өөрчлөлт оруулах тухай, Газрын тосны тухай хуульд өөрчлөлт оруулах тухай, Зээлийн батлан даалтын сангийн тухай хуульд нэмэлт, өөрчлөлт оруулах тухай, Малын индексжүүлсэн даатгалын тухай хуульд өөрчлөлт оруулах тухай, Ирээдүйн өв сангийн тухай хуульд нэмэлт, өөрчлөлт оруулах тухай, Ирээдүйн өв сангийн 2022 оны төсвийн тухай хуулийг дагаж мөрдөх журмын тухай хуулийн төслүүд болон “Засгийн газрын үнэт цаас гаргах эрх олгох тухай”, “Төсөв батлагдсантай холбогдуулан авах зарим арга хэмжээний тухай”, “Тогтоолын хавсралтад нэмэлт, өөрчлөлт оруулах тухай” Монгол Улсын Их Хурлын тогтоолын төслүүдийг үзэл баримтлалын хүрээнд хэлэлцэхийг дэмжиж, чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Өрийн удирдлагын тухай хуульд нэмэлт оруулах тухай, Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэхийг Байнгын хорооны хуралдаанд оролцсон гишүүдийн олонх хэлэлцэх шаардлагагүй гэж үзсэн болно.

Улсын Их Хурлын эрхэм гишүүд ээ,

Монгол Улсын 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслийн хамт өргөн мэдүүлсэн хууль, Монгол Улсын Их Хурлын тогтоолын төслүүдийн хэлэлцэх эсэх талаарх Төсвийн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд нэрээ өгнө үү. Туваан гишүүнээр тасаллаа. Чинзориг гишүүнээр тасаллаа. Ёндонпэрэнлэйн Баатарбилэг гишүүн.

**Ё.Баатарбилэг:** 2022 оны улсын төсвийн хуулийн төсөл орж ирсэн. Энэ жил бол Сангийн яамны нөхдүүд маань бас нэлээн эрт төсвийн шинэчлэлтэй холбоотойгоор зураггүй, төсөвгүй хөрөнгө оруулалтын ажлууд дээр бас нэлээн өндөр шаардлага тавьсны үрээр бас нэлээд бодитой хөрөнгө оруулалтын асуудлуудыг эрэмбэлж улс орны болон орон нутгийн эрх ашгийнх нь хүрээнд нь нэлээн судалгаатай хөрөнгө оруулалтын асуудлуудыг тусгаж орж ирсэн гэж харагдаж байна.

Тэгээд Сангийн сайдаас би нэг зүйл асууя. Сангийн сайд худалдан авах ажиллагаатай холбоотой асуудал бол одоо яг энэ жил, жилийн хөрөнгө оруулалтын ажлын үр дүнд шууд хамаардаг. Ингээд улсын төсөв, төсвийн тухай хууль батлагддаг 11 сард, дараа нь аймаг, нийслэлийн иргэдийн хурлууд хуралддаг. Тэгээд сумууд хуралддаг. Он гарч байгаад нөгөө эрх шилжүүлэх ажлууд Засгийн газар дээр яваад ингэсээр байгаад 2 сар, 3 сар. Засгийн газраас тогтоол нь батлагдаж гараад эрх нь шилжсээр байтал 2 сар 3 сар болчихдог байхгүй юу. Тэгээд нөгөө байгууллагууд нь аваад материалаа бүрдүүлээд худалдан авах ажиллагаагаа зохион байгуулах гэсээр байтал нөгөө бидний ярьдаг тендер чинь оны хагас руу орж ирээд зарим нь ингээд 7 сар 8 сар он дуусах гэж байхад барилгын ажил эхлэх болчихдог. Манайх барилгын ажлын улирал богинохон. Тэгэхээр харин та бол улсын төсвийн хууль батлагдангуут худалдан авах ажиллагааг зохион байгуулах боломж бүрдэнэ гэсэн. Тэгэхээр энэ дээрээ нэг яг маш тодорхой ийм боломж бүрдэх үү? Хууль батлагдаад 10 хононо. Аймаг, нийслэлийн Иргэдийн хурлуудаа яаж харж байгаа вэ? Ядаж энэ ондоо багтаагаад худалдан авах ажиллагааныхаа бэлтгэлийг хангаад он гарангуут Засгийн газар өөрөөсөө хамаарах юмаа ондоо багтаагаад хийчихмээр байгаа байхгүй юу. Он гарангуут 1 сар, 2 сардаа худалдан авах ажиллагаагаа яаралтай зохион байгуулаад ингээд явчихвал төсвийн хөрөнгө оруулалтын ажлын гүйцэтгэл чинь бол нэлээд үр дүнтэй болно. Тэгээд хавар яг барилгын ажил эхлэх, дулааны улирал эхлэхэд л барилгын ажлууд эхэлж байвал болмоор байгаа юм л даа. Тэгэхээр энэ дээр яг Сангийн яам маш тодорхой ямар ажил хийх гэж байна вэ гэдгийг нэгдүгээрт асууя.

Хоёрдугаарт Соёлын сайдаас асууя. Энэ аймгуудад соёлын хэлтсүүд байгуулагдсан. Соёлын хэлтсүүд яах вэ? байгуулахдаа энэ жил бол төсөв орон тоо байхгүй гээд нөгөө Боловсролын газар, номын сан, музейнүүдээс хүмүүс татаад ингээд нэг хэдэн хүн ажиллуулсан маягтай энэ жил өнгөрлөө. Энэ чинь яам байгуулагдсан орон нутаг дахь тэр сумын соёлын төвүүд, номын сангууд, аймгийн театр урлагийн байгууллагуудыг чинь Аймгийн соёлын газар энэ яамныхаа агентлаг болоод удирдлага зохион байгуулалтаар ханган ажиллах байдаг. Тэгэхээр ирэх жилийнх дээр энэ соёлын хэлтсүүдийнхээ төсөв орон тоо юмнуудыг яг бүрэн суулгаж чадсан уу? Яг орон тоогоороо албан ёсны яамны агентлагууд орон нутагт ажиллах ёстой. Энэ боломж бүрдэж байгаа юу? Энэ төсвөөр. Энэ дээр маш тодорхой хариулт авъя. Тэгээд энэ спортын тив, дэлхийн олимпын энэ амжилт гаргасан хүмүүст сар болгон урамшуулал цалин олгодог энэ асуудал ийм спортын салбарт явж байгаа бол адилхан энэ соёлын салбарт энэ Монгол Улсынхаа нэрийг тив дэлхийд гаргаж байгаа энэ соёлын салбарынханд ямар боломж, шагнал юмнууд явж байна вэ? Саяхан хүртэл манай дуурийн Амартүвшин маш том, дэлхийн хэмжээний том шилдэг баритони болсон гээд л ингээд л мэдээд явж байх жишээний. Тэгэхээр энэ Монголын нэрийг дэлхийд гаргаж байгаа соёл урлагийн салбарынханд энэ спортынхонд ингэж байгаа бол соёл урлагийн салбарынханд ямар нэг тийм урамшуулал, дэмжлэг юм байна уу? Энэ төсөв мөнгөтэй холбоотой юм байна уу, үгүй юу гэдэг юмыг л асуух гээд байна л даа. Тэгээд маш тодорхой хариулт авъя 2 сайдаас.

**Г.Занданшатар:** Хэн хэн хариулах вэ. Эхлээд Болдын Жавхлан сайд

**Б.Жавхлан:** Баатарбилэг гишүүний асуултад хариулъя. Ер нь их аа зөв асуудал шүү. Энийг бас хөндөж бид нар ярих ёстой юм байгаа юм. Яг энэтэй холбоотойгоор төсөв өргөн барьснаас хойш Засгийн газрын хуралдаанаар тэмдэглэлээр төсвийн ерөнхийлөн захирагч нарт үүрэг өгсөн байгаа. Ялангуяа улсын төсвийн хөрөнгө оруулалтаар хийгдэх ажлуудын бэлтгэл ажлыг хангах. Энэ нь 11 сарын 15-нд хууль батлагдмагц 16-аас эхлээд худалдан авах үйл ажиллагааг тендерийн хуулийн дагуу зохион байгуулж эхлэхэд болохгүй зүйл байхгүй юм байгаа юм. Шилжүүлэх, эрх шилжүүлэх асуудал ингээд яригдаад явда. Улсын төсөв, хөрөнгө оруулалт дээрээс заавал тэр шилжүүлэх хүрээнд үлдэж байгаа ажлуудыг бол хийгээд явахад ямар ч саад байхгүй. Харин ингээд эрх шилжүүлэхээр бол хугацаа алддаг тийм тал байгаа. За энийг бас бид хойшдоо анхаарах ёстой юм байгаа юм. Ер нь бол 11 сарын 15-нд эхэлсэн ажлууд ирэх жил бол маш хугацаа хожиж, ямар нэг бидний тооцоолоогүй үнийн эрсдэл ч юм уу, улирлын чанартай ийм зүйлүүд байхгүйгээр, эрт ажлууд нь дуусаад эрт төсвөөс мөнгүүдээ аваад гүйцэтгэлээ тайлагнаад явах бүрэн боломжтой байгаа. Ирэх жил шилжих хөрөнгө оруулалтууд, шинээр хөрөнгө оруулалтууд тоо хэмжээний хувьд бас багагүй байгаа учраас бид энэ жилээс эхэлж гүйцэтгэлээ нэлээн эртнээс шахаж явах нь бол яг хөрөнгө оруулалтын чиглэлийн төсвийн шинэчлэлийн томоохон ажлын нэг хэсэг байх болно.

**Г.Занданшатар:** Соёлын сайд Номин сайд, 95.

**Ч.Номин:** Баатарбилэг гишүүний асуултад хариулъя. Яг одоогийн байдлаар бол орон нутгийн төсөвт санхүүжилтээр Соёлын хэлтэст зургаан хүнтэй ажиллаж байгаа. Ирэх онд бол соёлын газар болоод улсын төсвөөс 11 хүнтэйгээр үйл ажиллагаагаа явуулахаар төсөвт сууж байгаа. Тэгэхээр энэ бол бүрэн хэмжээгээр Монгол Улсын соёлын бодлого явахаар боломжтой болж байгаа гэж үзэж байгаа. Соёл урлагийн байгууллагууд болон соёлын салбарт амжилт гаргасан уран бүтээлчдийг бол бид нар 2008 оны 120 дугаар тогтоолын хүрээнд урамшуулж явдаг байгаа. Үүнээс гадна бидний хувьд бол соёл урлагийг дэмжих сан гэж байгаа. Энэхүү сан нь өнгөрсөн онуудын хувьд бол яг 1 удаагийн уралдаан тэмцээн байдалтайгаар соёлын салбарт үйл ажиллагаа явуулж байгаа уран бүтээлчдийг дэмждэг байсан бол цаашдаа 2022 оноос эхлэн соёл урлагийн салбарт үйл ажиллагаа явуулж байгаа болон уран бүтээлчдийг олон улсын уралдаан тэмцээнд ороход болон мэргэжил дээшлүүлэхэд дэмжлэг үзүүлдэг грант хэлбэрээр орох бодлого хэрэгжүүлж ажиллахаар бэлтгэл ажлаа хийж явж байгаа.

**Г.Занданшатар:** Ёндонпэрэнлэйн Баатарбилэг гишүүн нэг минут тодруулъя.

**Ё.Баатарбилэг:** Тэгэхээр саяхан бас манай Боловсрол, соёл, шинжлэх ухаан, спортын байнгын хороон дээр яригдсан. За энэ дэлхийн хэмжээнд, олон улсын хэмжээнд Монгол Улсын нэрийг өндөрт өргөж, тодорхой хэмжээнд гавьяа байгуулсан хүмүүст олгож байгаа энэ урамшууллын асуудлыг Засгийн газар, Сангийн яам, Засгийн газрынхаа түвшинд нэг эргэж харах нь зүйтэй. Үүнийхээ хүртээмжийг нэмэгдүүлэх боломж нь юу байдаг юм. Дээр нь энэ алдаа дутагдал гаргаад ёс зүйн хариуцлага алдсан, гэмт хэрэг зөрчилд орооцолдсон ингээд янз бүрийн юмнууд гараад байх юм байна шүү дээ. Тэгэхээр энэ ер нь цаашид ингэж яваад байх нь зөв үү, буруу юу? Тэгж байтал нөгөө нэг эрдэм боловсролоороо тэргүүлж байгаа нөгөө эрдэмтдээ тэгж урамшуулж байгаа юм байхгүй. Нөгөө мундаг соёл урлагийнхаа Монголын нэрийг гаргаж байгаа алдартнуудаа урамшуулж байгаа юм байхгүй. Энэ чинь тэгш эрхийн зарчим алдагдаж байгаа байхгүй юу. Аль салбарыг нь ингэж өргөөд аль салбарыг нь ингээд үл хаяад байна гэдэг энэ асуудал дээр эргэж харах ёстой болсон шүү гэдгийг хэлье.

**Г.Занданшатар:** Санал юм даа. Балжиннямын Баярсайхан гишүүн.

**Б.Баярсайхан:** Баярлалаа. Байгаль орчин, аялал жуулчлалын сайд Уртнасангаас асууя. Энэ жил дотоодын аялал жуулчлалыг хөгжүүлэхэд ямар бодлого барьж байгаа вэ. Төсөв төсөв мөнгө яаж хуваарилагдаж байгаа вэ. Алслагдсан аймаг Завхан нутгийн үзэсгэлэнт байгальтай танилцах жуулчдын тоо нэмэгдэж байгаа. Энэ дээр ямар бодлого хэрэгжүүлж байна? Отгонтэнгэр уулын бүсэд баригдсан отоглох цэгийн чанарыг шалгах, хариуцлага тооцох асуудал байгаа. Энэ асуудал юу болж байгаа вэ? Мөн босоо тогтолцооны талаар нэлээн ярьж байгаа. Энэ дээр сайдын хувьд ямар бодлого барьж байгаа вэ? Энийг асууя.

Сангийн сайд Жавхлангаас асуух асуулт байна. Ноднин намар энэ жил бас нэлээн урд оны төсвийн гүйцэтгэл дээр нэлээн асууж ярьж байж Үндэсний аудитын газраас Завхан аймагт хийгдсэн чанаргүй барилгыг шалгуулаад, шалгалт нь хийгдээд зөвлөмж нь гарсан байна. Жил болгон аудитын газраас ер нь бол шалгалт хийгдээ, зөвлөмж нь гарчихдаг. Энэ зөвлөмжийн дагуу асуудлаа цэгцлэх, хариуцлага тооцох асуудал ерөөсөө байхгүй байгаад байна Засгийн газар дээр.

Тийм учраас Завхан аймгийн энэ арван зургаан суманд хийгээд хийгдсэн. Ер нь бол 24 суманд байгаа юм. Шалгалт 16 суманд явагдсан. 16 сумын барилгууд бүгд асуудалтай. Тэгээд энэ аудитын зөвлөмжийг яаж хэрэгжүүлэх вэ? Энэ хариуцлага алдсан төрийн албан хаагчид, компаниуд дээр ямар хариуцлага хэн тооцох юм бэ? Энийг асууя. Соёлын сайд Номингоос асуулт асууя. Соёлын төвүүд бүжгийн багштай болох хүсэлтүүдийг нэлээн тавьж байгаа. Ер нь бол хөдөө орон нутагт соёлын төвүүдийн мэргэжлийн хүний нөөцөөр дутмаг байгаа. Энэ тал дээр энэ жил төлөвлөсөн ажил байна уу? Мөн танд бас би хэд хэдэн удаа санал тавьж байсан. Завхан аймагт хийгдсэн энэ соёлын төвийн чанаргүй барилгуудыг газар дээр нь очиж үзээч. Энийг шалгаач гэсэн танай яамнаас өнөөдрийг хүртэл томилолтоор ямар нэгэн томилолтоор очиж ажиллаагүй байгаа гэсэн ийм би мэдээлэлтэй байгаа.

Боловсрол, шинжлэх ухааны Энх-Амгалан сайдаас асууя. Мөн энэ чанаргүй баригдсан сургууль, цэцэрлэгийн асуудлыг яах вэ? Улсыг хэн хохиролгүй болгох юм бэ? Энэ дээр төр хариуцсан яам салбар нь яаж ажиллах юм бэ? Мөн 2020-2024 оны Засгийн газрын үйл ажиллагааны зорилтод оруулсан бүх сургуулийг ерөнхий боловсролын бүх сургуулийг хөгжмийн зэмсэг, биеийн тамирын хэрэгслээр хангах энэ асуудал энэ 2022 оны төсөвт яаж суугдаж байгаа талаар асууя.

Нямбаатар сайдаас асууя. Хууль зүй, дотоод хэргийн сайд Нямбаатар сайдаас. Сумын цагдаа нарын амьдрах нөхцөлийг сайжруулж, техник хэрэгслээр хангах тал дээр энэ жил ямар ажил төлөвлөж байгаа вэ?

Мөн Мөнхбаатар сайд, Барилга, хот байгуулалтын сайдаас. Мөн саяны энэ барилгын чанартай асуудал дээр та бас нэмж хариулт өгөөч.

Батлан хамгаалахын сайд Сайханбаяр сайдаас асууя. Завхан аймгийн Тэс сумын Арцсуурь боомтыг дахин төлөвлөх ажил бодлогод чинь байна уу? Мөн хилийн цэргийн энэ хөгжмийн зэмсгийг шинэчлэх талаар танд бас хүсэлтээ явуулж байсан. Энэ жилийн төсөвт суусан уу? гэж асууя.

Зам, тээврийн хөгжлийн сайд Халтараас асууя. Идэр сумын 12 километрийн авто замын ТЭЗҮ боловсрогдоод зураг төсөл нь дуусаж байгаа. Харамсалтай нь энэ 2022 оны төсөвт сууж чадсангүй. Ноднин жил бас гишүүний хувиар санал оруулаад Арцсуурь хүртэлх 167 километр хатуу хучилттай авто зам барих дээр мөнгө төсөвлөсөн байгаа. Энэ ажил юу болж байгаа талаар асууя.

Уул уурхай, хүнд үйлдвэрийн сайд Ёндон танаас асууя. Энэ Завхан аймагт хийгдэж байгаа энэ уул уурхайн компаниуд яг үнэхээр байгаль орчинд ямар сөрөг нөлөө үзүүлээд байгаа юм. Энэний талаар үнэн бодит мэдээлэл өгөөч. Энэ уул уурхайн компаниуд цаашаа ажиллах ёстой юм уу, үгүй юм уу гэдгийг та бас хэлж өгөөч гэсэн ийм асуултууд байна.

**Г.Занданшатар:** Тэгэхдээ ерөөсөө энэ төсөв дагалдах хуулиуд гэдгийг яахгүй бол яг төсөв хэлэлцэж байгаа юм шиг төсвийн асуудлууд ирээд явчихлаа. Хойшид гишүүд анхаарахгүй бол төсвийн хоёрдугаар хэлэлцүүлэг дээрээ энийг яримаар байна. Энэ бол дагалдах хуулиудын. Багтахгүй шүү дээ энэ чинь. Харин Байнгын хороон дээрээ сайн ярьцгаахгүй бол. Тэр асуудлуудаа Сангийн сайд энэ тэртэй яриад л ярилцах асуудал байна. Наадах чинь бол. Энэ төсөв биш, төсвийг дагалдаж өргөн барьсан 26 хуулийн л хэлэлцэх эсэх асуудлыг хэлэлцэнэ. Энэ хуулиуд бол Гаалийн тухай хууль, Төрийн хяналт шалгалтын тухай хууль, Мансуурах бодисын хилийн тухай хууль гээд ийм л хуулиуд байгаа л даа. Тэгээд яг нөгөө төсөвт орсон ороогүй саналууд болчхоод байна. Тийм учраас уучлаарай. Энийг Жавхлан сайд дараа нь Баярсайхан гишүүнтэй та Төсвийн хороон дээр хариултыг нь өгье. Нэг минут хариулт хангалтгүй гэж үзвэл асуулт асуугаад энэ хуулиудын талаар хариулт хангалтгүй гэж байх юм бол нэг минут нэмж асуух дэгтэй. Саяны асуудлуудаар ерөнхийд нь Жавхлан сайд нэг мэдээлэл өгчих. Тэгээд хойшдоо гишүүд яг хэлж байгаа асуудлаараа л асууя. Тэгэхгүй бол ингээд бүх хэлэлцүүлгийг төсвийн хэлэлцүүлэг болж болохгүй. Анхааруулъя. Болдын Жавхлан сайд.

**Б.Жавхлан:**  Тэр барилгын чанарын асуудал бол маш тодорхой. Энэ чанарын асуудал гэж яригддаг юм уу? Үнэ өртгийн асуудал гэж яригддаг. Чанарын хувьд бол тэр барилгыг хүлээж авч байгаа төсвийн ерөнхийлөн захирагч буюу захиалагч талын л асуудал байгаа. Тэрэн дээр чанарын баталгааны банкан дээр байршуулсан мөнгө байна. Гүйцэтгэлийн баталгааны мөнгүүд байна. Ийм асуудлуудтайгаа уялдуулж энэ дээрээ хүлээн авахдаа л маш сайн төрийн зүгээс хяналт шалгалт, хариуцлагатай хандах хэрэгтэй байгаа ийм л зүйл. Тийм учраас гүйцэтгэгч талдаа ч хариуцлага нь байх ёстой. Чанаргүй барилгыг хүлээж авсан захиалагч талдаа ч асуудлууд нь байх ёстой. Энэ хүрээнд л асуудал шийдэгдээд явна. Дээрээс нь чанаргүй барилга гэж үзсэн тохиолдолд хяналт тавьсан мэргэжлийн байгууллага хариуцлага хүлээнэ. Холбогдох зардлыг гүйцэтгэгч компани нь гаргана. Гэхдээ аудитын байгууллагаас гадна барилгын мэргэжлийн байгууллагууд энэ асуудлуудыг тогтооно гэж нэмж хариулъя.

**Г.Занданшатар:** Тэгээд энэ яг төсвийн хуулийн хэрэгжилттэй холбоотой асуудлуудаар ажлын хэсэг дээрээ бас та хэд сайн ярилцаарай. Жамбалын Ганбаатар гишүүн дагалдаж байгаа хуулиудын талаар асууна.

**Ж.Ганбаатар:** За баярлалаа. Дагалдаж байгаа хуулиас асууя. Хоёр асуулт байна. Зээлийн батлан даалтын сангийн тухай хуульд нэмэлт, өөрчлөлт орж байгаа юм байна. За тэгээд энэ ипотекийн зээлд 60 хүртэл хувьд нь зээлийн батлан даалтын сан баталгаа гаргах юм байна. Энэ өмнөх юунууд нь ямар асуудалтай болоод энэ ямар үр дүн, ер нь Засгийн газар, Сангийн яам хүлээгээд энэ зээлийн батлан даалтын сан дээр энэ ипотекийн энэ юуг өгчихөв гэж нэмж байна гэж. Энэ яг юу хүлээж байна гэдгийг та хариу өгөөч. Зээлийн батлан даалтын сан энэ 10 их наядын хөтөлбөр дээр яаж ажилласан бэ гэдэг талаар би хэдэн тоо хэлье. Эдийн засгийн байнгын хорооны даргын хувьд. Их хүлээлт бол байсан. Тэгээд энэ нийт гарсан 1.9 их наяд төгрөгийн 2 хувьд нь л баталгаа гаргасан байгаа юм. 2 хувьд нь баталгаа гаргасан. 24 мянган аж ахуйн нэгжийн 1 хувьд нь буюу 200 аж ахуйн нэгжид л үйлчилсэн байгаа юм. Тэгээд энэ зээлийн батлан даалтын санг Засгаас дэмжээд энд ямар яг ямар үр дүн хүлээгээд энд хуульд өөрчлөлт оруулж байгаа юм бэ гэдэг талаар тодорхой хариулт өгөөч гэж Сангийн сайдаас хүсье. Нэгдүгээр асуулт байна.

Хоёрдугаар асуулт болохоор энэ төрийн болон орон нутгийн өмчийн хөрөнгөөр бараа, ажил үйлчилгээ худалдан авах ажиллагаа, концесс, төр хувийн хэвшлийг нь хасаад Сангийн сайдад өгч байгаа юм байна. Тэгэхлээр Сангийн яам чинь өөрөө төлөвлөгөөгөө гаргадаг, санхүүжилтээ хийдэг маргаанаа тасалдаг байж энийг өөр дээрээ авдаг нь эсвэл та хүчээр авчихсан юм болов уу? Эсвэл та өөрийнхөө санаачилгаар авч байгаа юм уу? Энэ чинь өөрөө зарчим гэдэг зүйл ерөөсөө байхгүй болж байгаа юм биш үү? Энэ бол их л тийм өөрөө бүх зүйлээ зарлаад, өөрөө бүх зүйлээ хийгээд, өөрөө маргаанаа тасалж шийдвэрлээд, өөрөө ингээд бүх зүйлийг явна гэхлээр бид өөрөө гэдгийг нь Сайдыг нь хэлээгүй яамыг нь хэлж байгаа юм. Яам нь. Энэ чинь өөрөө их тийм сонин сонсогдож байна л даа. Өмнө нь бол түүхэнд байгаагүй зүйл л дээ. Тэгэхээр ийм 2 асуулт байна. Энэ 2 асуултад хариулт авсны дараа тодруулъя. Баярлалаа.

**Г.Занданшатар:** Болдын Жавхлан сайд.

**Б.Жавхлан:** Маш товчхон хариулъя. Ипотекийн 60 хувьд гэж байгаа. Энэ баталгаа гаргах нь бол ер нь 2зорилготой юм.

Нэгдүгээрт бид зээлийн батлан даалтын сангийн хүчин чадлыг нэмэгдүүлсэн байгаа. Дүрмийн санг нь бүр 50 тэрбум төгрөгөөр нэмэгдүүлсэн. Өөрөөр хэлбэл 1.2 их наяд төгрөгийн баталгаа гаргах ийм хүчин чадалтай болчихсон. Харамсалтай нь яг таны саяны хэлж байгаа тоо бол яг үнэн. Энэ жил явсан 10 их наяд хөтөлбөрийн хүрээнд олгогдсон байгаа зээлийн 2 их наядын зээлийн 1.2 их наяд хүртэл нь баталгаа гаргах боломж байсан хэдий ч тэр хэмжээнд хүрч ажиллаж чадаагүй. Өөрөөр хэлбэл хүртээмж муу байна гэсэн үг. Ийм учраас 2 дугаар зорилго нь хүртээмжийг нь тэлэх зорилгоор өмнө нь бол зөвхөн жижиг дунд үйлдвэрлэгч нарт байсан бол иргэд нэмэгдээд, дээрээс нь ипотекийн зээлд хамрагдаж байгаа иргэдэд урьдчилгаа төлбөрийнхөө 30 хувийнхаа 60 хувь хүртэл нь банкны өмнө зээлийн батлан даалтын сангаас баталгаа гаргуулах ийм боломжийг нэмж байна гэсэн үг.

Төрийн худалдан авах ажиллагааны газрыг цаашид ер нь төсвийн шинэчлэлийн хүрээнд цахимжуулах, үйл ажиллагааных нь хурд, ил тод байдал энэ бүгдийг нь нэмэгдүүлэх, сайжруулах, чанаржуулах ийм бодлогын хүрээнд Засгийн газраас гаргасан шийдвэр юм. Энэ бол Сангийн яам дангаараа гаргасан шийдвэр биш. Өөрөөр хэлбэл энэ худалдаа авах ажиллагааны газар маань бол маш далайцтай, өргөн хүрээнд ажилладаг ийм институц. Энэ нь нэг тодорхой бас яамны институцийн түвшинд тэр хяналтад дэмжлэгтэйгээр үйл ажиллагаагаа явуулбал энэ яг төсвийн шинэчлэл нь хэрэгжих юм гэдэг ийм Засгийн газрын бодлогын шийдвэр шүү. Засгийн газар дотроо л байгаа асуудал. Тэрнээс биш Засгийн газраас гараад шийдэж байгаа асуудал биш юм.

Хоёрт, тэгэхдээ энэ бодлого маань ингэж болсон. Бодлогын шийдвэр гаргаад бид нар төсөв дээрээ ямар ч байсан төсвийн ерөнхийлөн захирагч нарын хувьд бол шилжүүлэг шилжилтийг нь хийсэн. Гэхдээ энэ Засгийн газрын бүтцэд бас тодорхой хэмжээний өөрчлөлт оруулах байсан. Тэгээд энэ хууль маань төсвөөсөө хоцорч өргөн баригдсан. Тэгэхдээ энэ нь бол хасагдсан. Тэгээд хуучнаараа орж ирнэ гэсэн үг. Тэгэхээр төсвийн ажлын хэсэг дээр энэ дээр буцаагаад зохицуулалтыг нь хийх ийм ажил үлдсэн гэсэн үг. Өөрөөр хэлбэл шинээр орж ирж байгаа Засгийн газрын нэмэлт, өөрчлөлт дотор энэ асуудал бол байхгүй гэсэн үг. Зөвхөн 3 яамны асуудал байгаа учраас энэ асуудал хөндөгдөөгүй гэсэн үг. Хууль дээрээ.

**Г.Занданшатар:** Ганбаатаргишүүн нэг минут тодруулъя.

**Ж.Ганбаатар:** Хариулт хангалтгүй гээд тодруулж байна. Тэр зээлийн батлан даалтын сангийнхаа тэр ипотекийн асуудлыг хянахгүй бол янз янзын юм дагалдаад улам хүнд сурталтай болно шүү. Би бүр сануулж хэлье. Янз янзын асуудал гэдгийг нь би муу муухай үг хэлмээргүй байна. Зөндөө асуудлууд үүснэ шүү. Явж байгаа харилцаагаа өөрөө унагачих вий дээ. Та өөрөө энийг маш сайн мэдэж байгаа.

Тэр худалдан авалтын тэр ажиллагаан дээр бол уг нь Сангийн яамыг би юуг шүүмжилж байгаа вэ гэхээр урт, дунд хугацааны бодлого гаргах ёстой шүү дээ. Хөгжлийн бодлого гарах ёстой. Тэр авч байгаа зээлүүдээ зүгээр төсвийн зардлыг нөхөх биш урт, дунд хугацаанд хөгжлийн бодлогыг ярих ёстой. Ийм зав гарах уу? Дахиад худалдан авах ажиллагаатай ноцолдоод, тэгээд өөрөө маргаанаа тасалсан шийдвэрлэнэ, өөрөө шийднэ. Нэг минутад багтахгүй юм байна л даа. Энэ ерөөсөө мэдэхгүй дээ. Сангийн яам дээр маш олон ачаалал ирж байна даа.

**Г.Занданшатар:** Санал хэллээ. Цэрэнжамцын Мөнхцэцэг гишүүн.

**Ц.Мөнхцэцэг:** Тэгэхээр төсвийн тухай хуулийг дагалдаж гарч байгаа Ирээдүйн өв сангийн тухай хуулийн төсөлд орж байгаа өөрчлөлтийн талаар асууя. Хүүхдийн мөнгийг бэлнээр олгож байгааг хадгаламж хэлбэрээр шат дараатайгаар шилжүүлж байгаа. Энэ асуудлаар Засгийн газрын тооцоо судалгаа хэр үндэстэй байгаа вэ? Ер нь бол 2024 он хүртэл бол 50-30 орчим хувийг нь бол эцэг эх тухайн сардаа хүсэлт гаргаад бэлэн хэлбэрээр авч болохоор байгаад байна. Цаашдаа бол хадгаламж нь 70 хувьдаа үлдэнэ гэж байгаа. Тэгэхээр энэний тооцоо судалгаа, энэний үндэслэл хүүхдэд яг ирэх бодит үр ашиг нь ямар байгаа вэ? Нэгдүгээрт нь.

Хоёр дахь асуудал нь. За ер нь бол хүүхдийн мөнгө бол бүх хүүхдүүд 100 мянга гэдгээр төсөөлөгдөөд, зарим нь хадгаламж байдлаар д явж байгаа. Гэтэл хамгийн хэрэгцээ ихтэй буюу орлого багатай ядуурлын түвшнээс доогуур орлоготой иргэдийн хүүхдүүдэд өгөх мөнгөн дэмжлэгийг илүү нэмэх, жишээлбэл 150, 200 гэдэг юм уу. Орлогоос хамаараад тухайн орлого өндөртэй гэр бүлийн хүүхдүүдэд өгөх мөнгөн дэмжлэгийг мөн шатлалтайгаар багасгах ийм бодлого алсдаа барих уу? Явж явж тухайн хүн амын хэрэглээ дээр нь хүн амын орлогын ялгаа гүнзгийрч байгаа энэ цаг үед чинь бага орлоготой хэсэгээ илүү дэмжих бодлого маань илүү зүүн төвийн нам прогрессив үзэлтэй намын хувьд бол илүү сууж өгнө. Тийм учраас цаашдаа ер нь энэ хүүхдийн мөнгөний бодлого дээр ийм профессив буюу шаталсан хэлбэрийн зарчмуудыг барих уу, үгүй юу гэдэг энэ хоёр асуултыг Сангийн сайдаас асуумаар байна.

**Г.Занданшатар:** Сангийн сайд Болдын Жавхлан.

**Б.Жавхлан:** Мөнхцэцэг гишүүний асуултад хариулъя. Засгийн газрын мөрийн хөтөлбөрт маш тодорхой тусгагдсан. Хуримтлалтай хүүхэд энэ зорилтын хүрээнд Ирээдүйн өв санг мөн энэ хүүхдийн мөнгөтэй уялдуулж цаашид хүүхдийн мөнгөний хуримтлал руу шилжүүлэх ийм бодлогыг 2022 оны төсөвт зорилго болгож тавьсан байгаа. Энэ бол ирээдүйн өв сангийн хуулийн одоогийн концепцтой явц нийцэж байгаа гэж бид үзэж байгаа. Тооцооллыг бол сайтар хийсэн байгаа. Хүүхдийн мөнгө бол жилдээ нийт урсгал зардал 1.4 их наяд орчим гардаг. Ирээдүйн өв сангийн орлого сүүлийн жилүүдэд жилд 1.2-1.6 их наяд байхаар тооцоологдож байгаа. Тэгэхээр өөрөөр хэлбэл Ирээдүйн өв сангийн орлогыг хүүхдийн мөнгөтэй уялдуулна гэдэг маань мөн бас энэ орлогын ирээдүйн хувь сангийн тухайн жилийн манай эрдэс баялгийн үнийн өсөлт, бууралтаас уялдаж ингэж явах юм байгаа юм АМНАТ хэчнээн их орох нь вэ, ногдол ашиг хэчнээн их орох нь вэ эндээсээ уялдаж явна. Ингээд тэр тухайн жилдээ эрдсэ баялгийн орлого хэчнээн их байна тэр хэмжээгээр нэмэгдэх боломжтой. Мөн тусгай хуримтлагдах ч боломжтой. За дутуу үед нь багасах үед нь тэрийгээ нөхөж хэрэглэж тогтвортой 100 мянга дээр явах ийм бүрэн боломжтой байгаа. Тэгээд мэдээж нийгэм маань хэрэглээнийхээ түвшинд хүүхдийн мөнгийг 100 мянгаар хэрэглээд ингээд дасчихсан ийм үед бол ирэх жилийн эхний хагас жилд бол бас хэрэглээн дээр орлогын шок үүсгэхгүй байдлаар сонголттойгоор санал болгож байгаа. 100 мянга хүртэл. 7 сарын 1-нээс хойш бол 50 мянгыг нь бол шууд хадгална. 50 мянга хүртэл нь бол сонголттойгоор хадгалж болох ийм хүүхдийн мөнгийг ирээдүйн хадгаламж ирээдүйн хуримтлалтай болгож ингэж сонголттой санал болгох хувилбарыг санал болгож байгаа.

За тэгэхээр энэ санал болгож байгаа энэ зүйл маань ойрын жилүүддээ тогтвортой явах ийм бодлого байгаа. Мөн бусад яг зорилтот бүлэг рүү чиглэсэн халамжийн бодлогын талаар Ариунзаяа сайд нэмж хариулбал сайн байна.

**Г.Занданшатар:** Эрхэм гишүүн Мөнхөөгийн Оюунчимэг.

**М.Оюунчимэг:** Миний асуух асуултын нэг нь саяны асуулттай холбоотой учраас Ариунзаяа сайд хариулахдаа нэмээд хариулна биз. Мэдээж хүүхдийг олгож байгаа энэ мөнгийг халамж гэхээсээ илүүтэй хүүхдэд хүндээ оруулж байгаа хөрөнгө оруулалт, ирээдүйд хүүхдийг хуримтлалтай болгох ийм бодлого барьж байгаа нь бол зөв. Энийг бол дэмжиж байгаа. Харин энэ дээр сая Сангийн сайд хэлж байна л даа. Сая шинэ эрүүл мэндийн салбарынхан ковидын мөнгөөр л амьдарч байна гэдэг шиг сая цар тахлын амаргүй үед хүн амын бараг дийлэнх хэсэг нь ялангуяа дунд дундаас доош давхаргынхны хувьд хүүхдийн мөнгөн дээр амьдрал нь тогтож байгаа. Энэ бол бодит үнэн. Жишээ нь орлого тодорхой хэмжээгээр буураагүй үлдсэн ямар шалтгаан байна гээд аваад үзэхэд хүүхдийн мөнгө л гол үүрэг гүйцэтгэсэн байгаа юм. Хэрвээ хүүхдийн мөнгөн дээр бид нар ингээд өөрчлөлт хийвэл, хийчхээр эргээд нөгөө өрхийн орлогод бол огцом нөлөөлөх нь бол тодорхой. Тийм учраас хэрэглээнд нь шок оруулахгүйн тулд сонголттойгоор хийх, сонголттойгоор авах ийм бодлого барьж байгаа гэж сая Сангийн сайд хэлж байна л даа. Тэгэхээр Ариунзаяа сайдын энэ одоогоор яг энэ хүүхдийн мөнгө авч байгаа иргэдийн яг ингээд сонголт хийгээд ингээд хязгаарлаад энийг халамжийн сангаас биш халамж хэлбэрээр бус ирээдүйн өв сангаас олгох хэмжээний ингээд өөрчлөлт орчихоор эхлээд тэр хэрэглээнд хэдэн өрхийн хэдэн хувьд нь нэлээд амаргүй хүнд тусах тийм судалгаа та нар хийсэн байгаа юу? Яг ингээд шууд өөрчлөлт хийчхээр ямар ч байсан хүн амын маань, ялангуяа дунд, дундаас доош давхаргын тийм өрхөд нэлээд хүнд тусах магадлалтай байгаа учраас бид хэрэглээнд нь амьдралд нь шоконд оруулахгүйн тулд энэ хэсэгтээ илүү анхаарах хэрэгтэй байна гэдэг тэр судалгаа тооцоо нь хэр гарсан байгаа вэ? Энэ дээр би нэгдүгээрт хариулт авъя гэж бодож байна.

Хоёрдугаарт нь сайдаа энэ дээр органик хүнсийг нөгөө экспортлох импортоор орж ирэхэд мэргэжлийн хяналтын байгууллага хяналт тавьдгийг гаалийн байгууллага гэж өөрчлөлт орж ирж байна л даа. Органик хүнс гэдэг бол маш чухал, энэ бол эрүүл хүнс. Хүн эрүүл байя гэвэл эрүүл хүнс л байдаг. Энэ өөрөө манай үндэсний аюулгүй байдлын хэмжээний асуудал л даа. Тэгэхээр мэргэжлийн хяналтынхан энийг хянах тогтоохгүйгээр гаалийн байгууллага энэ дээр илүү хяналтаа тавихаар өөрчлөлт орж ирж байгаа юм уу. Энэ дээр нэг тодорхой хариулт өгөөч. Энэ экспортоор юм уу, импортоор орж ирж байгаа органик хүнсэн дээр жишээ нь гаалийн байгууллага хяналт тавихдаа ямар үндэслэлээр хяналт тавих юм. Мэргэжлийн хяналтын байгууллагын оролцоо энэ дээр яаж байх вэ. Тэгээд энэтэй холбоотой орж байгаа өөрчлөлтийн гол агуулга нь юунд байгаа вэ? Яагаад гэвэл нөгөө аюултай хүнс импортоор бол маш их орж ирж байгаа учраас бид аль болохоор энэ импортоор орж байгаа хүнс дээр хязгаарлалт тавих, энэ дээр хяналтыг маш өндөр тавих асуудал бол нэн чухал байгаа.

Тэгэхээр энэ уялдаж орж ирж байгаа нь энэтэй холбоотой байна уу, эсвэл өөр зорилготой байна уу? Энэ дээр би асуулт асууя гэж бодож байна.

Гурав дахь асуулт нь эмнэлэг, эмийн агентлагийн орон тоог харин энэ дээр ингээд засаж орж ирж байгаад бол талархаж байна. Яагаад гэвэл бид нар ингээд л агентлаг шинээр бий болгочихдог. Гэтэл орон тоо, хүний нөөц тэгээд тэрэндээ таарсан цалин хөлс, санхүүгийн асуудал, мөнгөний асуудлыг нь цуг шийдэхгүйгээр. Өнөөдөр агентлаг чинь амьдрахгүй, ажиллахгүй байгаад байна л даа. Эмийн агентлаг, жишээ нь Эрүүл мэндийн сайд, эмийн агентлагийн асуудлууд хоорондоо ингээд зөрчилтэй болчихсон. Бид нар сая эмийн агентлаг дээр ажиллахад нөгөө орон тоо нь мэргэжлийн хяналтын газраас ирээгүй. Энэ нь өөрөө сайд нь батлаагүй төсөвтэй, мөнгөн суугдаагүй нөгөө агентлаг чинь ажиллахгүй байгаа байхгүй юу. Уг нь бол ажиллаад энд асуудал нь ороод хийгээд явж байх ёстой. Тэгэхээр энэн дээр яах вэ, 52 орон тоо гээд орж ирж байгаа юм байна л даа. 692 сая төгрөгийн хэмжээнд гээд. Тэгээд агентлаг бид нэмж байгуулаад байдаг. Гэтэл агентлагийн маань орон тоо, төсөв мөнгө хөрөнгөтэй нь цуг асуудлыг шийдэхгүйгээр. Энэ чинь ажлаа хийхгүй, сүүлдээ бараг албан тушаал юм уу, гарын үсэг зөрчилдөөн яам, агентлаг 2-ын хооронд зөрчил үүсээд яваад эхэлчихсэн байгаа байхгүй юу. Ийм юм жишээ нь дахиад энэ байгаль орчны яам дээр ч гэдэг юм уу, боловсролын яаман дээр үүсэхгүй байхын тулд бид бол энд анхаарах ёстой. Ер нь бол энэ дээр ингээд агентлагийн шинээр нэмж байгаа энэ агентлаг энэ тэр дээр бараг 45 тэрбум төгрөг тусгагдаж ингэж орж ирж байгаа юм байна лээ шүү дээ. Тэгэхээр энэ дээр бас бид нааштай цаанатай хандах ёстой болов уу. Энэ асуултдаа хариулт авъя.

**Г.Занданшатар:** Жавхлан сайд хариулъя.

**Б.Жавхлан:** Оюунчимэг гишүүний асуултад хариулъя. Энэ ингэж байгаа шүү. Хил дээр байдаг мэргэжлийн хяналтын функцүүд яг тэр функцээрээ хилийн байгууллага руу нэгдэж байгаа юм. Гаалийн байгууллага руу нээгдэж байгаа тэрнээс биш нөгөө гаалийн байцаагч нар тэр мэргэжлийн хяналтын функц хийнэ гэсэн үг бол биш шүү. Тэгэхээр тэнд байгаа яг орон тоо нь яг функцтэйгээ гаалийн байгууллагатайгаа нэгдэж байгаа юм. Өөрөөр хэлбэл гаалийн ажилтан болж байна гэсэн үг, яг үнэн. Тэгэхээр тэр хилээр гарч байгаа гаалиар гарч байгаа бараа таваар аж ахуйн нэгжүүд олон байгууллагатай харьцахгүй, мэргэжлийн хяналт, гааль гэж хоёр байгууллагатай тус тусад нь харьцдаг байсан бол нэг цонхоор тэнд тэр өнгөрүүлэх хурд нэмэгдэнэ. Дээрээс нь нэг гол юм бол яг гаалийн салбарт хийгдэж байгаа, ялангуяа хил дээр хийгдэж байгаа аль энэ салбарын шинэчлэлийн хүрээнд хилийн мэргэжлийн хяналтын байгууллагын мөн цахимжих мөн хил нэвтэр өнгөрүүлэхэд хүнд сурталгүй. Тэгээд цахимжина гэдэг маань яг үйлчлүүлэгч нарт маш их тийм цаг хэмнэсэн олон талын ач холбогдлуудыг бий болгоно гэж ингэж харж байгаа.

**Г.Занданшатар:** 92. Ариунзаяа сайд. Хөдөлмөр, нийгмийн хамгааллын сайд.

**А.Ариунзаяа:** Мөнхцэцэг болон Оюунчимэг гишүүд нарын асуултад хариулъя. Хүүхдийн мөнгөний бодлого Монгол улсад хэрэгжээд нэлээдгүй бас удаж байгаа. Тухайн үедээ 2006, 2007, 2009, 2012, 2018 онуудад тус тус 2017, 2018, 2016 онуудад тус тус бодлогуудаа өөрчилж байсан. Анхандаа бол орлогыг орлуулан тооцох аргаар бас ядуу гэж тодорхойлсон зорилтот бүлгийн хүүхдүүдэд чиглүүлж байсан. 2017 онд хүсэлт гаргасан хүүхэд бүрд олгоно гэдэг агуулгаар бол сар бүр олгож байгаа 20 мянган төгрөгийг хүсэлт гаргасан хүүхэд болгонд олгож байсан. 2020 онд бол 2020 оны 4 сард яахын аргагүй цар тахлын үед 5 дахин нэмэгдүүлсэн дүнгээр 100 мянган төгрөгийг олгож эхэлсэн. Ингэхэд бол мэдээж 20 мянга 100 мянган төгрөгийн ялгаа өндөр байгаа учраас өмнө нь хүсэлт гаргаагүй байсан. Чинээлэг давхаргын хүмүүс ч гэсэн энэ хүүхдийн мөнгийг авч эхэлсэн. Зөвхөн Монголдоо ч биш, бас гадаадад байгаа Монгол хүүхдүүдэд ч гэсэн энэ хүүхдийн мөнгийг олгож эхэлсэн. Ингэснээр бол 1.2 сая хүүхэд хүүхдийн мөнгийг олгож байгаа. Халамжийн нийт зардалд бол яг энэ хүүхдийн мөнгө маш өндөр эзлэхүүн авч байна. 1.4 тэрбум төгрөг. Дотоодын нийт бүтээгдэхүүнд эзлэх халамжийн үйлчилгээний эзлэх хувь нь бол 2019 онд 2 хувьтай байсан. 2020 онд 4 хувьд хүрсэн, 2021 онд бол 3, 4 дахин нэмэгдсэн байгаад байгаа юм.

Ажилгүйдлийн түвшин ч гэсэн нэлээдгүй нэмэгдсэн. Ер нь бол өрхүүдэд яг энэ цар тахлын үед маш том дэмжлэг болсон гэдэг нь бол бас тодорхой. Азийн хөгжлийн банкнаас ядуурлын түвшний судалгааг бас урьдчилсан байдлаар хийхэд яг энэ өрхөд авч хэрэгжүүлсэн арга хэмжээнүүдийн дүнд ядуурлын түвшин 35-д хүрэх байсан бол 21 хавьцаа руу буусан байна гэдэг урьдчилсан судалгааг бол гаргасан байгаад байгаа юм. 2022 оны төсвийн хүрээнд бол бид хүүхдийн мөнгийг эргүүлээд цар тахлын үе дуусаж байгаа. 20 мянган төгрөгөөр үргэлжлүүлье гэдэг агуулгаар бол оруулж ирсэн байсан. Гэхдээ сүүлийн үед маш олон хэлэлцүүлгүүдийг явуулсны үндсэн дээр Монгол Ардын намын мөрийн хөтөлбөр, Засгийн газрын үйл ажиллагааны хөтөлбөрт байгаа хүүхдийг ялгаварлахгүй байх зарчмыг мөрдөх, хуримтлалтай хүүхэд зэрэг бодлогуудыг хэрэгжүүлэх үндсэн дээр 100 мянган төгрөгийн шилжүүлгүүдийг хэвээр нь үргэлжлүүлэх, гэхдээ яг хуримтлалтай хүүхэд хэсэг рүү нь шилжүүлж цаашдаа 18 нас хүртэл нь тодорхой хэмжээнд хуримтлалыг нь үүсгэх гэсэн энэ бодлогыг баримталж байна. Гэсэн хэдий ч та 2 маань бас сая хэллээ. Яг эмзэг бүлгийн хэцүү байгаа айл өрхүүдэд өнөөдөр яг тусламж нь хэрэгтэй байгаа учраас яг энэ жилдээ ирэх жилдээ тодорхой хэрэгцээ шаардлагад байгаа айл өрхүүд хүсэлтээ гаргаад 100 мянган төгрөгөө эсвэл 50 мянган төгрөгөө хүлээн авах боломжийг нь бол нээлттэй үлдээсэн байгаа. Эдгээр нь бол нийт айл өрхүүдийн 20-30 хувь байна гэсэн ийм урьдчилсан тооцоо судалгаатай байна. За баярлалаа.

**Г.Занданшатар:** Мөнхөөгийн Оюунчимэг гишүүн нэг минут тодруулъя.

**М.Оюунчимэг:** Тэгэхээр төсвийн хүрээний мэдэгдэл гээд дагалдах хууль гээд маш чухал асуудал хэлэлцэж байгаад манай гишүүд бас чуулгандаа маш идэвхтэй суух хэрэгтэй байгаа. Яагаад гэхээр сая л нэг жишээ нь энэ. Азийн хөгжлийн банк болоод статистикийн газраас гаргасан судалгаанаас харахад энэ хүүхдийн мөнгө өнөөдөр нөгөө орлого ингээд түвшин буурахгүй, айл иргэн амьжиргаа гайгүй байх, ядуурал 40-д хүрэх ёстой байхад өнөөдөр 27 хувь байгаа шүү. Хүрэхэд хүүхдийн мөнгө гол үүрэг гүйцэтгэсэн байгаа юм. Тэгэхээр бид нар мэдээж халамжийн бодлого биш, энийг хуримтлал, хөрөнгө оруулалтын бодлого гэдэг үүднээс авч үзье гэхэд гэнэт огцом шоконд оруулахгүйгээр хийхгүй бол эргээд нөгөө ядуурал руугаа олон өрхийг оруулах магадлал өндөр байгаа учраас бид энэ дээр бас их баланстай хандах ёстой шүү. Сонголтыг нь хийхдээ судалгаагаа маш сайн хийгээрэй гэдгийг бүр онцолж хэлье. Тэгээд хоёрт нь тэр ойн агентлагаа байгуулахдаа Уртнасан сайдаа. Байгаль орчны асуудал дээр маш анхааралтайгаар тоо, хүний бололцоо энэ тэрээ тооцохгүй бол агентлагууд шинээр бий болгох нь гол биш, харин энэ чинь ажиллаж үр дүнгээ өгөх нь их чухал байгаа шүү энэ дээр анхааруулъя гэж хэлье.

**Г.Занданшатар:**  Үг хэлчихлээ. Эрхэм гишүүн Цэвэгдоржийн Туваан.

**Ц.Туваан:** Хэдэн зүйлийг тодруулъя. 2022 оны төсөв дагалдах хуулиудтайгаа Ирээдүйн өв сангийн тухай хуультай ороод ирж байна. Тэгэхээр манайд энэ төсвийн хууль дээр нэг ийм алдаатай зүйл байгаа харагдаад байдаг. Юу гэхээр тухайн төсвийн жил нь бол 1 сарын 1-нээс эхэлдэг. Тэгээд 1 сарын 1-нээс эхлээд явсаар байгаад орон нутагт, анхан дунд шатан дээр энэ төсвийн зарлаж байгаа, ялангуяа энэ үл хөдлөх хөрөнгүүд байшин барилгатай тендерийн асуудал 4 сараас эхэлдэг. Тэгээд эхлээд явж байгаад тэр дээр нь зарим ялагдсан компаниуд нь гомдол чирэгдэл гаргаж ингэж явсаар байгаад л зарим нь нөгөө хамаг алтан цаг хугацаагаа ингээд алдчихдаг. Тэгэхээр энэ дээр түрүүн бас гишүүн хэлж байсан. Энэ асуудал дээрээ бид нар шийдэлд хүрэх цаг нь болсон байна. Энэ дээр бол Сангийн яам онцгой яг салбарын яам учраас энэ дээрээ нэг тас хийсэн шийдвэр гаргаад явахгүй бол энэнээс болж Монголын амьдрал маш их хохирч байгаа. Тэгээд л явж явж байгаад л сүүлдээ яг гол цагаа алдаад л ингээд намар орой хүйтэрсэн цагт нөгөө ажлаа хийх гээд шахагдаж байгаа асуудлууд энэ зүйлээс шалтгаалж байгаа гэдгийг хэл. Энэ дээр бас Жавхлан сайд бодлоо хэлнэ биз?

Хүүхдийн мөнгө бол Ардчилсан намын анх гаргаж ирсэн бодлого. Ардчилсан намын гол брэнд байгаа. За энэ бол мэдээж халамж бол биш. Энэ бол Монгол Улс өөрсдөө хүүхдүүддээ зориулж баялгийн хуваарилалтыг хийж байгаа л асуудал. Тэгээд энэ бодлого маань ингээд одоо яг энэ хугацаанд бас уначилгүй яваад байгаад нь бол бас талархалтай хандаж байна. Ялангуяа энэ ковидын цаг үед өөрөөр хэлбэл энэ иргэдийн орлого тасалдчихсан байгаа энэ үед бол гол компенсацийн арга хэрэгсэл болж өгөөд явж байна. Тэгэхээр энэ дээр нэг асуудал байгаа нь энэ жилийнх нь тэр ирэх жилийн эхний 6 сарыг 100 хувь, дараагийн 6 сарын 50 хувь гээд ингээд Ирээдүйн өв сан дээр бичилт хийх гэж байна л даа. Тэгэхээр энэ дээр нэг ийм асуудал байгаа. Бид нар тэтгэвэр дээр бол бид нар нэрийн дансны хууль гээд явж байдаг. Тэр нэрийн дансны хувьд Монгол улсад өнөөдөр хүчинтэй байгаа тэгэхдээ энэ дээр аль бичилт нь хийгдээд явдаг 20 гаруй их наядын өртэй хоосон бичилт хийгээд явж байгаа. Тэгээд санаа зовж байгаа зүйл бол Хүүхдийн мөнгө маань ингээд тухайн хувь хүнийх нь данс руу орохгүй явж байгаад бичилт болж явж байгаад сүүлдээ бас ингээд худлаа болоод явчих юм биш биз дээ гэсэн ийм сэтгэл зовнил байна. Энэ дээр Жавхлан сайд ямар баталгаа байна вэ гэдгийг та хэлж өгнө үү.

Энх-Амгалан сайдаас. Тэр өнгөрсөн жил нэг дэвшилттэй юм харагдаж байсан. Тэр шинжлэх ухааны кластерын төв билүү. Төсөв дээр нэлээн том зүйл тавьчихсан явж байсан. Энэ зүйл чинь энэ жилийн төсөв дээрээ хэвээрээ үргэлжилж явж байгаа юу. Энэ нэлээн тийм бодлогын шинж чанартай. Бид нар шинжлэх ухаан руугаа нэлээн алхам хийсэн зөв зүйтэй зүйл байна гэж харж байсан. Энэ жилийн төсөв дээр энэ байгаа юу гэдгийг асууя.

Дараагийн асуудал нь 2021 оны 12 сарын 31-ээр малчдын тэтгэврийн даатгалын шимтгэлийг нөхөн төлүүлэх хууль дуусаж байгаа. Тэгэхээр Ариунзаяа сайдаас энэ хүрээнд өнгөрсөн жил энэ хуулийн хугацаа дуусах байсныг сунгасан. Энэ сунгаснаас хойш яг өнөөдрийг хүртэл хэдэн малчин энэ хуулийн боломжийг ашиглаж байна вэ? Сурталчилгаа ер нь хэр байгаа бол? Тэгэхээр энэ хамрагдсанаар ирэх жил нийгмийн даатгалын сангийн төсөв дээр ямар нэмэлт мөнгө төсөвлөгдөж орж ирж байгаа вэ? Энэ хэдэн малчин нэмэгдэж байгаа. Тэр хэрээр төсөв дээр нь ямар нэмэгдэл орж ирж байгаа талаар…/минут дуусав/

**Г.Занданшатар:** Жавхлан сайд эхлээд, дараа нь Ариунзаяа сайд.

**Б.Жавхлан:** Туваан гишүүний асуултад хариулъя. Ер нь төсвийн шинэчлэлийн хүрээнд ялангуяа хөрөнгө оруулалтын чиглэлээр бид нэлээд ажил төлөвлөөд энэ жил бас нэлээд ажлуудыг амжууллаа. Үүний үр дүнд сая Аудитын дүгнэлтээр ямар ч байсан 2022 оны өргөн барьсан төсөв дотор зураг төсөвгүй, бэлтгэл ажил нь хангагдаагүй ийм хөрөнгө оруулалтууд байна гэж дурдагдаагүй байна лээ. Тэгэхээр бас бидний ажлын үр дүн эхнээсээ гарч байна гэж харж байгаа юм. Тэгэхээр яг таны ярьж байгаа амьдрал дээр болж байгаа зүйлүүд бол бүгд үнэн. Яг үнэхээр хөрөнгө оруулалтууд тавигдаад, тэгээд л нөгөө эрх шилжүүлэхээс эхлээд л хугацаа алддаг. Тэгээд өвлийн улирал өнгөрнө, бэлтгэл ажил нь хангагдаагүй зураггүй, заримдаа төсөвгүй газаргүй, дэд бүтэц нь бэлэн биш ийм төслүүд яваад ороод ирдэг. Тэгээд ийм төсвүүд тендер зарлах бэлтгэл ажил нь хангагдаагүй, шаардлага хангагдаагүй хуулийн дагуу тэрийгээ бэлтгэлээ хангах гэсээр байтал хагас жил өнгөрчихдөг. Ингээд манай нөгөө барилгын үндсэндээ нэг хагас жилийн улиралтай ийм улсын хувьд бол ингээд ер нь 10 сараас хойш ажил нь эхлэх шахагдаж очсон төслүүд бол үндсэндээ хэрэгждэггүй ийм зовлонтой юм. Тийм учраас энэ хөрөнгө оруулалтыг чанартай хугацаанд нь хийхийн тулд яг бүр төлөвлөлтөөсөө эхлэх ёстой юм байгаа юм. Тэгэхээр ямар ч байсан энэ жилийн хувьд бид төлөвлөлтөө бол шинэчилж чадлаа. Цаашдаа яг хэрэгжилт дээр нь онцгой анхаарах ёстой. Энэ дээр нэг ньюанс байгаа шүү. Манай тендерийн хууль. Тендерийн хууль дээр бид яг шинэчилсэн найруулга дээрээ бэлдэж байна. Сангийн яаман дээр бэлдэж байна. Одоо хэлэлцүүлэгт явуулахад бэлэн болчихлоо. Засгийн газартаа танилцуулаад Улсын Их Хуралд өргөн барина. Тэр дээр яг энэ тендерийн зарлах, гүйцэтгэл хийгдэх энэ бүх процесс үе шатууд дээр нь чанартай байлгах, ил тод байх, шударга байх, гүйцэтгэл нь чанартай байх, үүнд зарцуулж байгаа төсвийн нэг төгрөг болгон үнэ цэнэтэй байх ёстой. Энэ зарчмууд дээр энэ хуулийг маш чамбай, тал талаас нь үзэж гаргах шаардлагатай байгаа. Энийг Улсын Их Хурлын журмын нөхдүүд маань онцгой анхааралдаа аваарай.

Тэр хүүхдийн мөнгө хуримтлалтай хүүхэд бол энэ бичилт биш шүү. Энийг би баталгааг нь хэлье. Ирээдүйн өв сан бол тэнцвэржүүлсэн тэнцлийн гадуур нийт төсөв дотор байдаг ирээдүйн өв сан, Тогтворжуулалтын сан 2. Тэгвэл 2022 оны бидний өргөн барьж байгаа төсөв дотор зарлага талдаа бол хүүхдийн мөнгө байж байна. Зарлага талдаа Ирээдүйн өв сангаар тэндээ баталгаажсан хүүхдийн мөнгөний зардал гарна. Өөрөөр хэлбэл тэр эх үүсвэрээр баталгаажсан хүүхдийн мөнгө маань хүүхэд болгоны данс болгонд орно гэсэн үг. Тэгэхээр энэ бол энэнээс илүү баталгаа гэж юу байх вэ? Ирээдүйн өв сангаар баталгаажсан хүүхдийн хуримтлал бол ямар ч бичилт биш бодит эх үүсвэрээр баталгаажсан ийм бодит мөнгөн хуримтлал бий болно гэсэн үг.

**Г.Занданшатар:** Аюушийн Ариунзаяа сайд. 92.

**А.Ариунзаяа:** Туваан гишүүний асуултад хариулъя. Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлүүлэх тухай хуулийн хэрэгжилт 2 жилийн хугацаанд хэрэгжлээ. 2021 оны 9 сарын байдлаар нийт 19.104 хүн хамрагдсан байна. Үүнээс бол 17.6 мянга нь бол малчин, 1.5 мянга нь хувиараа хөдөлмөр эрхлэгч байна. Ингээд төлсөн шимтгэлийн хэмжээ нь бол нийтдээ 38 тэрбум байна. Эдгээр 19 мянган хүнээс шууд тэтгэврээ тогтоолгосон нь 11.3 мянган хүн байна. Одоогийн байдлаар 20 тэрбум төгрөг тэтгэвэр болгарчихсан байна. Ингээд цаг хугацааны явцад бол эргээд нэмэгдээд яваад байна гэсэн үг. Яагаад хамрагдалт нь бас сул байна уу гэхээр нэг талдаа нөгөө тэтгэврийн нас нь ойрхон байсан хүмүүс нь ерөнхийдөө бол нөхөн даатгалдаа хамрагдаад ерөнхийдөө бас дуусаж байгаа юм болов уу. Тэгээд яах вэ? Мэдээж нөгөө эдийн засгийн нөхцөл байдал зэргээс хамаарсан шалтгаанууд байсан байж болзошгүй. Сурталчилгааны хувьд бол Улсын Их Хурал тухайн үедээ бид нар бас үргэлжлүүлэх дээр ч гэсэн тухайн үедээ үргэлжлүүлэх шаардлагатай гээд маш олон сурталчилгаанууд явагдсан. Одоо ч гэсэн бид нар бас тухайлсан Малчин телевиз байдаг юм уу, аймаг, сум, хороо дээр яг малчдад хүрсэн мэдээллүүдээ манай нийгмийн даатгалын байцаагчид болоод тухайн сумын хүмүүс маань бас хүргэж байгаа. Ер нь бол малчдын эрүүл мэндийн даатгал болоод нийгмийн даатгалын хамрагдалт нь бол их сул байдаг. Ойролцоо нэг малчдын 12 хувь хүрэхгүй хүмүүс нийгмийн даатгалын шимтгэл төлөгч байдаг. Ер нь үр шимийг бас төдийлөн сайн мэддэггүй юм болов уу гэдэг л тийм юу байдаг, бид нар илүү сурталчилгаагаа бас сайжруулах хэрэгтэй. Сурталчилгааны зардлаа нэмэгдүүлэх хэрэгтэй юм байна гэдэг агуулгаар Нийгмийн даатгалын ерөнхий газрын төсөв дээр ч гэсэн энэ сурталчилгааны төсвийг бол нэмэгдүүлж тавьж байгаа. Нөгөө талаас удахгүй нийгмийн даатгалын багц хуулийг бас бид нар хэлэлцэнэ. Энэ дотор хөшүүргийг нь бас жоохон нэмэгдүүлж өгөх ёстой юм болов уу. Магадгүй зүгээр 50 хувийг нь ч гэсэн төрөөс даагаад 50 хувийг нь малчид өөрсдөө даадаг ийм хөшүүрэгтэй байж байж бид сая хамрагдалтай нэмэгдүүлээд энэ нийгмийн даатгал, эрүүл мэндийн даатгалын үр шимийг өнөөдөр яг малчин ард иргэддээ хүргэх нь зүйтэй юм байна. Тэгэхгүй бол хамрагдахгүй байснаасаа маш их хохирол амсаж байна. Нөгөө талдаа бас халамжийн тэтгэвэрт маш ихээр хамрагдаж байгаа нь төр засгийн зүгээс бол нэлээдгүй алдагдал хүлээлгэж байна гэсэн ийм агуулгаар бодлогуудаа дэвшүүлж байна. За баярлалаа.

**Г.Занданшатар:** 9 дүгээр сарын байдлаар 19 мянга 100 малчин нөхөн төлсөн байсан. А данс нь олддог байхгүй юу. Малчдын А дансаар малчин гэдгийг нь нотолдог. Тэгээд А дансных нь баримт нь сум, аймгийн архиваас олддоггүй. Тэгээд хамрагдаж чаддаггүй. Одоо Содномын Чинзориг гишүүн. Лувсанцэрэнгийн Энх-Амгалан сайд.

**Л.Энх-Амгалан:** Туваан гишүүний асуултад хариулъя. Энэ манай шинжлэх ухааны салбарт ерөөсөө сүүлийн бараг үндсэндээ 30 жил ийм том хөрөнгө оруулалтууд хийгдээгүй. Энийг Монгол Улсын Ерөнхийлөгч, тэр үеийн Монгол Улсын Ерөнхий сайд Хүрэлсүх дарга энэ шинжлэх ухааны салбарт бол хамгийн том түүхэн бүтээн байгуулалтуудыг эхлүүлсэн. Энэ бол шинжлэх ухаан, инновацын кластерын төв гэдэг барилга. Нийт 100 орчим тэрбум төгрөгийн өртөгтэй. Энэ том бүтээн байгуулалтууд энэ 2022 онд бас үргэлжилж явагдана. Тэгээд энэ шинжлэх ухаан, инновац кластерын төв орсноор бол манай Монгол Улсын Шинжлэх ухааны салбарын өрсөлдөх чадварыг дээшлүүлэх ийм томоохон түлхэц болсон ийм хөрөнгө оруулалт байгаа. Ер нь шинжлэх ухааны салбарт оруулсан 1 доллар чинь буцаад гарааны компанид оруулсан 1 доллар нь 3-5 доллар болдог. Хөгжилд оруулсан шинжлэх ухааны хөгжилд оруулсан 1 доллар буцаад 100 доллар болдог гэж манай Их Хурлын гишүүн Баттөмөр гишүүн маань бол үргэлж ярьдаг шүү дээ. Тэрийг бол мэдэж байгаа байх. Тийм учраас бол бид нар энэ энэ шинжлэх ухааны салбарт оруулж байгаа инновацын салбарт оруулж байгаа энэ мөнгө буцаад улс орны өрсөлдөх чадварыг дээшлүүлдэг, улс орны бүтээмжийг дээшлүүлдэг гэдэгтэй бол санал нэг байгаа.

Харин өнөөдрийг хүртэл бид нар энэ Монгол Улсын шинжлэх ухаан, инновацид зарж байгаа энэ санхүүжилт чинь бол үнэхээр манай дотоодын нийт бүтээгдэхүүнийхээ 1 хувьд ч гэсэн хүрэхгүй ийм л хэмжээнд яваад байгаа юм л даа. Тэгээд улс орноо өрсөлдөх чадвартай болгоё, мэдлэгт суурилсан эдийн засгийг бий болгоё гэж л бид нар хүсэж байгаа бол аль болохоор энэ шинжлэх ухаанд оруулж байгаа энэ хөрөнгө оруулалтуудаа л нэмэгдүүлэх ийм шаардлага байгаа л гэж харж байгаа даа.

**Г.Занданшатар:** Одоо Содномын Чинзориг гишүүн. Дараа нь санал хураалттай гишүүд чуулганы танхимд цуглаарай.

**С.Чинзориг:** Жавхлан сайдаас ганц 2 тодруулах юм байна. Энэ орж ирж байгаа хуулийн төслөөр худалдан авах ажиллагааны газар, Сангийн сайдын эрхлэх асуудлын хүрээнд очих юм байна. Концесс төр, хувийн хэвшлийн түншлэл гэсэн асуудлууд бас Сангийн сайдын эрхлэх асуудал очих юм байна л даа. Энэ асуудал бол Сангийн сайдын эрх асуудлууд очих нь хэр оновчтой гэж Засгийн газар үзсэн юм бол доо. Та өөрөө ямар байр суурьтай байгаа юм бол. Энэ худалдан авах ажиллагааны газар гээд нэг газар байх юм. Тэгээд л ийш тийш нь байсхийгээд л солих юм. Сангийн сайд нар байлгаад Шадар руу аваачаад л. Тэгээд л буцаагаад Сангийн сайдад аваачаад л энэ тэр гээд л би бол Сангийн сайд дээр худалдан авах ажиллагааны газар байх нь бол их оновчтой биш болов уу л гэж бодож байх юм. Сангийн яам хамгийн гол нь нөгөө худалдан авах ажиллагаатай холбоотой маргааныг чинь Сангийн яам хянадаг эцсийн шийдвэр гаргадаг шүү дээ. Тэгээд өөрөө тендер зарлаад, тэгээд маргааныг хянаад байх нь хэр оновчтой юм бол доо гэж бодож байх юм.

Харин Засгийн газрын тухай хуульд оруулах өөрчлөлт дээр ярьсан эдийн засгийн яам гэж байгуулбал тэндээ байвал бас оновчтой байх ч юм болов уу гэж би бол тийм бодолтой байх юм. Та бүхэн юу гэж үзэж байгаа юм. Ер нь цаашдаа Эдийн засгийн яаман дээр байх юм уу, эсвэл ерөөсөө энэ…

**Г.Занданшатар:** Чинзориггишүүний энэ бүтэц бүрэлдэхүүний тухай хуулийг 2 дугаар асуудлаар хэлэлцчихсэн.

**С.Чинзориг:** Энэ дээр чинь байгаа юм даргаа.

**Г.Занданшатар:**  Энэ дотор байхгүй.

**С.Чинзориг:** Үгүй ээ үгүй Сангийн сайд хэлэх асуудал дотор гээд байж байгаад наадах чинь.

**Г.Занданшатар:** 2 дугаар хуулиар түрүүн хэлэлцсэн байхгүй юу.

**С.Чинзориг:** Хамт дагалдан өргөн барьсан хууль дээр.

**Г.Занданшатар:**  Тэр үед нь асуух ёстой байж ээ та.

**С.Чинзориг:** Үгүй ээ үгүй. Төсвийн хуулийг дагалдан өргөн барьсан хуульд чинь Засгийн газрын тухай хуульд өөрчлөлт оруулах гээд энэ 2 чинь яг байгаа байхгүй юу даргаа. Тэгэхээр би энийг бол тодруулаад байгаа юм. Ер нь бол цаашдаа зүгээр энэ төсвийн ерөнхийлөн захирагч нар өөрсдийн тендерээ сонгон шалгаруулаад хяналтаа тавиад хариуцлагаа хүлээгээд яваад байж болдоггүй юм уу. Бас нэг тийм нэг хувилбар байж болох юм. Энийг бас нэг тодруулъя гэж.

Хоёрдугаарт тэр концесс, төр, хувийн хэвшил л Сангийн сайдад байх нь хэр оновчтой. Өнөөдөр Засгийн газраас өргөн барьсан хууль, Засгийн газрын тухай хуульд нэмэлт, өөрчлөлт оруулах тухай асуудал гээд тэр хөгжлийн яам байгуулах юм байна. Хэрвээ тэгвэл тэндээ тэр концесс, тэр хувийн хэвшил л эд нар нь тэндээ байвал хэр оновчтой юм бол гэсэн ийм бодол байх юм. Тэгээд өөрөө юу гэж үзэж байгаа юм бол гэж.

Байгаль орчны сайд, Боловсролын сайд 2 дээр Ойн судалгаа хөгжлийн агентлаг, Боловсролын ерөнхий газар энэ тэр гээд агентлагууд шинээр байгуулах юм байна. Тэр нь агентлаг шинээр бүтэц орон тоо, төсөв нэмж шаардаж байгаа гэж үзэх үү? Эсвэл сайдын эрхлэх асуудлын хүрээнд ажиллаж байгаа зарим байгууллагуудыг бүтэц дээрээ түшиглээд, шинээр төсөв санхүүжилт шаардахгүйгээр нэмэлт орон тоо шаардахгүйгээр зохион байгуулаад явахаар та бүхэн тооцож оруулж ирж байгаа юм уу, эсвэл цоо шинээр төсөв орон тоо нэмэх юм уу? Хэрвээ шинээр нэмэгдэж байгаа бол төсөв нь хэчнээн сая төгрөг байх юм, яг шинээр нэмэгдэх орон тоо нь хэд байх юм бэ гэсэн ийм тодорхой тоо хэлэх боломж бол байна уу?

**Г.Занданшатар:** Тэгэхдээ унагаачихсан юм байна лээ. Байнгын хороон дээрээ. Жавхлан сайд хариулъя. Болдын Жавхлан сайд.

**Б.Жавхлан:**  Чинзориг гишүүний асуултад хариулъя. Өнөө цагт энийг зөв гэж үзэж байгаа юм. Тийм учраас ингэж оруулж ирсэн юм. Засгийн газрын халуун тогоон дотор байгаа хүний хувьд тэр хавьд болохгүй зүйл их байна гэдгийг харж байгаа юм. Энэ жилийн төсвийн гүйцэтгэл 10 сард, ер нь өмнөх жилүүдэд бол 40, 50 хувьтай доор хаяж 50 хувьтай явдаг. Одоо дөнгөж 40 гаруй хувьтай явж байна. Шинээр эхэлж байгаа нь 10 хүрэхгүй хувьтай явж байгаа шүү. Энэ худалдан авах үйл ажиллагааг илүү ил тод тунгалаг болгох цахимжуулах, мөн шударга болгох, сунжирсан гомдол саналгүйгээр илүү гүйцэтгэл өндөртэй болгох гээд төсвийн шинэчлэлийн хүрээнд хийгдэх олон ажлууд байгаа. Энэ дээр бол Сангийн яамны олон жилийн туршлага, мэргэжилтэн боловсон хүчнүүдийн суурь туршлага, Сангийн яамны дэргэд байдаг гааль, татварын байгууллагын мэдээлэл технологийн мэргэшсэн бүтэц гээд энэ бүх зүйлүүд дээрээ тулгуурлаж энэ төсвийн шинэчлэлийн хүрээнд худалдан авах энэ процессыг илүү цахимжуулах олон нийтэд ил тод болгох, тендерийн хуулийг өргөн барьж шинэчлэн батлуулах гээд олон зүйлүүдтэй уялдаж богино хугацаанд энэ процессыг хийх шаардлагатай байгаа юм. Энэ бүх зүйлд Сангийн яамны хамт олон бэлэн байна гэж үзсэн. Өөрөөр хэлбэл энэ шинэчлэлийн төлөө гэсэн үг. Илүү үр дүн гаргахын төлөө гэсэн үг. Төсвийн нэг төгрөг болгоныг илүү үр дүнтэй, илүү ил тод, татвар төлөгчдийн мөнгөн хөрөнгийг энэ төсвөөр дамжуулсан энэ хөрөнгө оруулалтыг илүү чанартай болгох ийм зорилготойгоор энэ зүйлийг төсөвт тусгаж оруулж ирсэн юм. Төсвийн байнгын хороон дээр энийг хэлэлцсэн. Дээрээс нь Засгийн газрын бүтэцтэй холбоотой дагасан хуулиуд төсөв өргөн барихаас жоохон цаг хугацааны хувьд хоцорч орж ирлээ. Тэгээд тэрэнд бол шинэчилсэн найруулгууд биш нэмэлт, өөрчлөлтүүд дээр зөвхөн 3 яамны хүрээнд асуудал хөндөгдөж орж ирж байгаа. Энэ хооронд тэгээд энэ асуудал нь орхигдож байх шиг байна даа.

**Г.Занданшатар:** Тэгээд энэ хоёрдугаар асуудал буюу Засгийн газрын бүтцийн өөрчлөлтийн, Засгийн газрын тухай хуулиудын бүтэц, бүрэлдэхүүний тухай хуулийг хэлэлцэхдээ энийг хамт нь хэлэлцэж байна гэж байхгүй бол энэ Эдийн засгийн хөгжлийн яам байгуулж байдаг төр, хувийн хэвшил, түншлэл, концесс бүх тийшээ Сангийн яам руу шилждэг. Энэ бас нэг тийм Чинзориг гишүүний хэлээд байгаа зөв шүү. Чинзориг гишүүн чинь яг төлөвлөлтөөр төгссөн хүн шүү. Төлөвлөгөөний комисст ажиллаж байсан. Үг сонсохгүй. Төлөвлөгөө комисс чинь худалдаа аж үйлдвэрийн салбар дундын балансыг тооцдог байсан байхгүй юу.

Гишүүд асуулт асууж, хариулт авч дууслаа. Санал хураалт явуулна.

Санал хураалт өмнө өгөх чиглэл байна. Саяны Жавхлан сайд аа. Сүүлд Засгийн газрын бүтэц бүрэлдэхүүний тухай хууль өргөн баригдсан учраас Засгийн газрын бүтэц бүрэлдэхүүний тухай хуультайгаа энийг уялдуулаад Төсвийн байнгын хороо, Төрийн байгуулалтын байнгын хороогоор хэлэлцэж энэ асуудлаа нэг мөр болгохгүй бол, бас ер нь яг худалдан авах ажиллагаа Сангийн яаманд байх нь оновчтой юм уу, зөв юм уу, болдог юм уу, болдоггүй юм уу? Төсөв, хяналт 2 яам тэр концесс, хувийн хэвшил байх юм уу гэдгээ бол тэрнийгээ бол нэг мөр болгож шийдэх нь зөв шүү.

Хоёрдугаарт нь энэ Энх-Амгалан сайдын энэ юу яаж байгаа юм? Боловсрол соёл тухай Засгийн газраас 2022 оны улсын төсвийн төсөлд боловсролын шинэчлэлийн хүрээнд шаардлагатай төсөв хөрөнгийг асуудлыг тусгасан байна. Тэгэхээр төсвийн хэлэлцүүлгийн үеэр 2022 оны төсвийн хуулийг хэрэгжүүлэхтэй холбоотой асуудлыг төсөлд тусгах, шаардлагатай бол Төсвийн байнгын хороо дэгийн хуульд заасан бүрэн эрхийнхээ хүрээнд холбогдох хуулийн төслийг боловсруулж хэлэлцүүлэх чиглэлийг өгч байна. Хүрэлбаатар сайдаа, Хүрэлбаатар дарга аа. Чиглэлийг ингээд өгчихлөө шүү. Энэ сая гишүүд бас энэ боловсролын хуулийн шинэчлэлтэй холбоотой л асуудал их хөндсөн учраас. Энэ ажлын хэсэг бараг байгуулах шаардлагатай.

Үг хэлэх гишүүн байна уу? Дэмжсэн, дэмжээгүй 3 хүртэл гишүүн үг хэлж болно. Оюунчимэг гишүүнээр тасаллаа. Саранчимэг гишүүн үг хэлэх юм биш үү. Тэгээд кнопоо дарчхаач. Дуламдоржийн Тогтохсүрэн гишүүн.

**Д.Тогтохсүрэн:**  Энэ төсөв дагасан хуулиудыг бол дэмжиж байгаа юм. Төсөв дагасан их олон хууль байгаа. Тэр дотор хамгийн чухал нь бол энэ Төсвийн тухай хууль байгаа. Төсвийн тухай хуульд Орон нутгийн хөгжлийн сантай холбоотой томоохон өөрчлөлтүүд орж байгаа. Орон нутгийн хөгжлийн сангийн эх үүсвэрийг хуучин бол ганцхан АМНАТ-ын 5 хувь, НӨАТ-ын 5 хувь байсан. Энийг АМНАТ-ын 10 хувь болгож нэмэгдүүлсэн байгаа. Уул уурхайн үйлдвэрлэл эрхэлдэг газрууд АМНАТ-ын хэмжээ бас нэмэгдсэн байгаа. Тийм учраас бол энэ нутаг дэвсгэрийн нэгж, түүний удирдлагын тухай хууль болон түүнийг дагасан төсөв, татварын хуультай холбоотойгоор энэ орон нутгийн хөгжлийн сантай холбоотой хуульд өөрчлөлт ороод ингээд явж байгаа юм аа. Харин энэ бүтэцтэй холбоотой асуудлыг өдрөөс хойш л Их Хурлын гишүүд яриад байна. Би энэ дээр нэг санал хэлье гэж бодоод байгаа юм. Ер нь 2 яам байгуулах, хэд хэдэн агентлагуудтай холбоотой асуудлууд яригдаад байна. Дээр нь сая энэ худалдан авах ажиллагааны агентлагтай холбоотой асуудлыг ч бас дагасан хууль дээр ярьж байгаа юм. Энийг нь бол би хэлэлцэх эсэхийг бол дэмжчих ёстой Сангийн яамандаа байна гэдэг хэлэлцэх эсэхийг дэмжчих ёстой. Үүний дараа Улсын Их Хурлын дарга, энэ Төрийн байгуулалтын байнгын хороо, Эдийн засгийн байнгын хорооны хамтарсан ч юм уу, эсвэл Улсын Их Хурлын даргын захирамжаар ажлын хэсэг гаргаад Засгийн газрын бүтэцтэй холбоотой асуудал дээр зөвхөн энэ асуудал дээр нь нэг ажлын хэсгээс нэгдсэн дүгнэлт гаргаад хаанаа байх вэ гэдгийг шийдэх, яамдынх нь бүтэц ямар байх вэ, шинээр орж ирсэн агентлагууд ямар байх вэ, давхардлыг нь яаж шийдэх вэ, дээр нь чиг үүргийг яаж шийдэх вэ гэдэг асуудал тай хамтатгаад нэг ажлын хэсэг гаргаад шийдчихээд боломжтой юм байна гэдэг ийм саналыг бас хэлье гэж бодож байгаа юм. Баярлалаа.

**Г.Занданшатар:** За баярлалаа. Энийг анхааръя. Мөнхөөгийн Оюунчимэг гишүүн.

**М.Оюунчимэг:** Зарчмын хувьд бол дэмжиж байна. Тэгээд бид нар хамгийн гол нь эдийн засаг, эрүүл мэнд, боловсрол, тэгээд орон сууцын асуудал өөрөө хөгжлийн ойрын бодлоготой нэн чухал байгаа учраас энэ бүтэц, төсөв, түүний дагаж байгаа хуулийн өөрчлөлтүүд ч гэсэн энэ рүү бас чиглэх учиртай. Одоо бид нар энэ агентлагууд байгуулах тухай асуудал ярьж байна л даа. Мэдээж маш нарийн судалгаан дээр үндэслэж энэ хийгдэх ёстой. Өмнө нь тэр усны агентлаг гээд л байгуулж байсан. Энэ усны агентлаг бол маш чухал гээд байгуулсан. Одоо үр дүнгээ өгч байна уу, үгүй юу гэдэг бид маш сайн харах ёстой, ажиллуулах ёстой. Яагаад гэвэл агентлагийн чухал, тэгээд Ерөнхийлөгч тэрбум мод гээд мэдээж энэ цөлжилт, энэ нь өөрөө манай улсын энэ уур амьсгалд нөлөөлөөд байгаа учраас ойжуулах асуудал, моджуулах асуудал өөрөө маш чухал учраас энэ ойн судалгааны агентлаг байгуулахыг бол дэмжиж байгаа. Гэхдээ зүгээр нэг агентлаг биш, миний түрүүн хэлээд байгаа нөгөө хүний нөөц, санхүүжилт, мөнгө энийг бүр цогцоор нь томоор нь харж байж л оруулж ирэхгүй бол тэгээд л байгуулчихдаг нөгөөдөх нь ажилладаггүй, дараа нь бүр зөрчил болоод үүсээд байгаа юм байгаа шүү гэдгийг онцолж анхааруулж хэлье гэж бодож байна.

Тэгээд түрүүн Их Хурлын даргад би бас мэдээлэл хэлэхэд өнөөдөр эмэгтэйчүүд, Нийгмийн Ардчилал Монголын эмэгтэйчүүдийн холбоо сая Монгол Улсын Ерөнхий сайд, Монгол Ардын намын даргатай бас уулзсан. НҮБ-ын хөгжлийн хөтөлбөрийн суурин төлөөлөгч өнөөдөр бид нартай бас уулзаад энэ жендерийн асуудал бол зөвхөн эмэгтэй, эрэгтэй хүний асуудал биш, улсын хөгжил, төрийн бодлого, хөдөлмөрийн зах зээл, хүн амын өсөлт гээд том утгаараа маш чухал асуудал. Энэ нь өөрөө бас хөгжилтэй орнуудад манай улс гадаадад ч гэсэн нэр хүндийн асуудал байдаг. Тийм учраас Ерөнхий сайд өөрөө энийгээ даргалаад явах нь бол зөв юм. Бусад улс орон ч ийм жишиг явдаг. Тиймээс бид нар Ерөнхий сайдад энэ асуудлыг тавьсан. Ерөнхий сайд бол Жендерийн үндэсний хороо Ерөнхий сайдынхаа мэдэлд байх нь зөв юм байна. Би бас та нартай санал нэг байна. Энэ асуудлыг Улсын Их Хурал хэлэлцэх явцдаа тэгээд наана цаана оруулах байх. Бас яг цөөхөн чанартай ийм агентлаг, холбоодоо Ерөнхий сайд өөрийнхөө мэдлийн хүрээнд ингээд авч байгаа юм байна лээ. Тэгэхээр Жендерийн үндэсний хороо энэ Засгийн газрын бүтцийн тухай асуудлаараа нэг яам руу биш хуучин Ерөнхий сайдынхаа харьяалалд байх нь өөрөө том утгаараа, хөгжлийн утгаараа, хүн амын өсөлтийн утгаараа энэ бол нэн чухал юм шүү. Тэгээд энийг бас Ерөнхий сайд өөрөө ч бас хүлээн зөвшөөрч дэмжиж байгаа учраас манай Их Хурал маань бид нар энийгээ ярихдаа бас Засгийн газрын бүтцийн асуудал орж ирэхэд энийг шийдээд буцаагаад Ерөнхий сайдын мэдэлд нь үлдээхээр ингэж анхаарч ажиллах болж байгаа шүү. Энийг бас би Их Хурлын дарга ч дэмжинэ гэдэгт итгэж байна. Баярлалаа.

**Г.Занданшатар:** Тэр ч амаар ярьж шийдэхгүй л дээ. Засгийн газар татаад авчихаж болно шүү дээ Нямбаатар сайдаа. Үнэхээр тийм бол зөвхөн тийм асуудал байгаа юм чинь Жендерийн тэгш байдлын тухай хуулиа татаад авахад л болно. Батсүхийн Саранчимэг гишүүн.

**Б.Саранчимэг:** Баярлалаа. Тэгэхээр өнөөдөр бид нар 2022 оны төсвийн төслийн хуулийг хэлэлцэж түүнтэй дагалдаж орж ирж байгаа энэ хуулийн төслүүдийг бас хэлэлцэж байна. Тэгэхээр үүнд хүүхдийн мөнгийг халамжийн сангаас олгож байсныг цаашдаа болиулаад Ирээдүйн өв сангийн эх үүсвэрээс олгохоор шийдвэрлэсэн нь бас ирээдүйд хүүхдэдээ хуримтлал үүсгэж, бас ирээдүйд том хөрөнгө оруулж байгаа гэж харж байгаа учраас энийг бас дэмжиж байгаа юм. Мөн энэ төрийн албаны тухай хуульд нэмэлт, өөрчлөлт оруулахаар орж ирж байгаа. Тэгэхээр төрийн албаны албаа гүйцэтгэж байгаа албан тушаалтнуудад цалингийн хэмжээний сүлжээг бол Засгийн газар хатуу тогтоодог байсныг болиод зөвхөн цалингийн доод хэмжээг тогтоодог байхаар өөрчилж байгааг бол бас дэмжиж байгаа юм. Цаашдаа бас энэ хэмнэгдсэн зардлыг төвлөрүүлэн буцааж татахгүйгээр, сайн ажилтнаа цалинжуулж явах юм бол бас энэ төрийн үйлчилгээний чанар ч гэсэн цаашдаа сайжирна гэж үзэж байгаа.

Тэгээд цаашдаа бол бид нар мэдээж энэ дэлхийн жишигт нийцсэн цалинг олгодог тал дээр бас анхаарч төрийн үйлчилгээг болсон стандартыг нь мөрдүүлж чанар дээр нь илүү их анхаарах хэрэгтэй. Ер нь бид нар ингээд Улсын Их Хурлаас хууль тогтоомж тогтоолуудаа батлаад явдаг. Үнэхээр бас хэрэгжилтэд нь бол энэ Засгийн газар, холбогдох яамдад бол нэлээн удаашралтай байгаа. Жишээ нь гэхэд Ус бохирдуулсны нөхөн төлбөрийн тухай хууль батлагдаад 2 жил гаруй болж байхад өнөөдөр журам нь шинэчлэгдэж батлагдаад үнэхээр тэр ус бохирдуулсан тэр уул уурхайн компаниуд бохирдуулсан мөнгөө төлөх байсан. Өнөөдөр нэг ч төгрөг төлөгдөөгүй байх жишээтэй. Тэгэхээр энэ дээр бас холбогдох яамдаас анхаарч энэ тодорхой хугацаанд нь журмаа баталж цаашдаа ингэж явахыг бас анхааруулж байна.

Өнөөдөр бас Ойн судалгаа хөгжлийн агентлаг байгуулагдахаар орж ирж байгаа. Тэгээд энэ дээр бас энэ төсвийн задаргааг харж байна. Тэгэхээр бид нар ой маань хортон шавжид ямар их идэгдсэн байгаа вэ, бид нар өнөөдөр бас тэрбум мод тарих гээд энэ дээрээ бас илүү их анхаарч байгаа энэ цаг үед ч гэсэн бид нар өөрсдөө энэ байгаа ойгоо илүү хамгаалах хэрэгтэй. Тэгээд хуш модыг бас хамгаалах тал дээр энэ 10 жил хориглох тал дээр бас ингээд холбогдох яамдуудад, яамдын сайдад албан бичгээ өгсөн. Өдий болтол бас хариу ирээгүй байгаа.

Бид нар өнөөдөр байгаа ойгоо хамгаалахгүй бол эргээд их наядаар тооцогдох энэ уул, ойн сан ч нь бас гэмтээд байгаа шүү. Энэ дээр бол илүү анхаарч, ялангуяа одоо энэ ой судалгаа хөгжлийн агентлагаа бол яг мэргэжлийн хүнийг нь тавьж мэргэжилтнүүдийг нь яг мэргэжлийн хүмүүсээ ажиллуулахыг бас анхааруулж байна. Баярлалаа.

**Г.Занданшатар:** Гишүүд үг хэлж дууслаа. Энэ туршилтын санал хураалт явуулъя.

1.Гаалийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн Байнгын хорооны саналаар санал хураалт явуулъя. Гишүүдийн олонх дэмжлээ.

2.Төрийн хяналт шалгалтын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар санал дэмжигдлээ.

3. Монгол Улсын хилийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор саналыг санал хураалт явуулъя. 51.3 хувийн саналаар энэ санал дэмжигдлээ.

4.Мансууруулах эм, сэтгэцэд нөлөөт бодисын эргэлтэд хяналт тавих тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар санал дэмжигдлээ.

5. Ургамал хамгааллын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар энэ санал дэмжигдлээ.

6. Мал, амьтны эрүүл мэндийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар дэмжигдлээ.

7. Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

8. Химийн хорт болон аюултай бодисын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар Байнгын хорооны санал дэмжигдлээ.

9. Органик хүнсний тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар Байнгын хорооны санал дэмжигдлээ.

10.Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар санал дэмжигдлээ.

11. Хувиргасан амьд организмын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар санал дэмжигдлээ.

12. Зөрчил шалган шийдвэрлэх тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 59.0 хувийн саналаар санал дэмжигдлээ.

13.Амьтан, ургамал, тэдгээрийн гаралтай түүхий эд, бүтээгдэхүүнийг улсын хилээр нэвтрүүлэх үеийн хорио цээрийн хяналт, шалгалтын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар санал дэмжигдлээ.

14.Цөмийн энергийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 59.0 хувийн саналаар энэ санал дэмжигдлээ.

15.Нийгмийн халамжийн тухай хуулийн зарим хэсэг, заалтыг хүчингүй болсонд тооцох тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

16.Хүүхэд хамгааллын тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

17.Төрийн албаны тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

18.Газрын тосны тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 56.4 хувийн саналаар санал дэмжигдлээ.

19.Зээлийн батлан даалтын сангийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар санал дэмжигдлээ.

20. Малын индексжүүлсэн даатгалын тухай хуульд өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

21.Өрийн удирдлагын тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. Энийг хэлэлцэх боломжгүй гэсэн саналын томьёоллоор санал хураалт явуулж байгаа. Тэгэхээр энийг дэмжихгүй бол босох юм байна. Өрийн таазыг хамаагүй холдохгүйгээр ер нь нэрлэсэн үнээр нь тооцдог болж өнөөгийн үнэ цэнээр хүний толгой эргүүлж байхаар ер нь бодитой байвал. Ер нь өрийн удирдлагын тухай хуулийг харж үзэх л хэрэгтэй юм байна. Өрийн удирдлагын стратегийг тухтай хэлэлцэх ёстой. 39 гишүүн дэмжсэнгүй, 5 гишүүн дэмжиж, хэлэлцэх боломжгүй гэсэн саналыг гишүүд дэмжээгүй учраас 12.8 хувийн саналаар санал дэмжигдэж хэлэлцэхээс боллоо.

22.Монгол Улсын Засгийн газрын тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх боломжгүй гэсэн саналын томьёоллоор санал хураалт явуулна. Дэмжээгүйг дэмжихгүй. 5 гишүүн дэмжиж 39 гишүүн татгалзаж Засгийн газрын тухай хуульд нэмэлт, өөрчлөлт оруулах тухай хуулийн төслийг хэлэлцэхээр боллоо.

23. Ирээдүйн өв сангийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Батсүхийн Саранчимэг гишүүн горимын санал хэлнэ.

**Б.Саранчимэг:** Би дэмжиж саналаа өгсөн. Кноп ажилсангүй. Дахиж санал хураалгая.

**Г.Занданшатар:** Техникийн саналаар Батсүхийн Саранчимэг нарын гишүүдийн төхөөрөмж ажиллахгүйгээс эсрэг санал гарсан учраас энэ санал хураалтыг хүчингүйд тооцох тухай санал хураалтыг Саранчимэг гишүүний горимын саналаар санал хураалт явуулъя.

Саранчимэг гишүүний гаргасан горимын саналыг 22 гишүүн дэмжиж 56.4 хувийн саналаар өмнөх санал хураалтыг хүчингүйд тооцлоо. Өмнөх санал хураалтыг хүчингүйд тооцсон учраас Засгийн газрын тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн Байнгын хорооны саналын томьёоллоор дахин санал хураалт явуулъя. Энэ санал хураалтыг хүчингүйд тооцлоо. Тоо зөрсөн учраас дараалал зөрсөн учраас хүчингүйд тооцлоо.

23. Ирээдүйн өв сангийн тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар энэ санал дэмжигдлээ.

24.Ирээдүйн өв сангийн 2022 оны төсвийн тухай хуулийг дагаж мөрдөх журмын тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 23 гишүүн дэмжиж, 59.0 хувийн саналаар энэ санал дэмжигдлээ.

25.Засгийн газрын үнэт цаас гаргах эрх олгох тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

26.Төсөв батлагдсантай холбогдуулан авах зарим арга хэмжээний тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

27.Тогтоолын хавсралтад нэмэлт, өөрчлөлт оруулах тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн Байнгын хорооны саналаар санал хураалт явуулъя. 22 гишүүн дэмжиж, 56.4 хувийн саналаар энэ санал дэмжигдлээ.

Хэлэлцэх нь зүйтэй гэж гишүүдийн олонх үзсэн тул хуулийн төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Төсвийн байнгын хороонд шилжүүлж байна.

Өнөөдрийн нэгдсэн хуралдаанаар хэлэлцэх асуудал дууссан тул чуулганы нэгдсэн хуралдаан өндөрлөснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Э.СУВД-ЭРДЭНЭ